
MULTUMIRI 


Pe toată durata scrierii acestei cărți, am fost sprijinită de o 
echipă minunată, care mi-a oferit sfaturi și sprijinul afectiv de 
care am avut nevoie pentru a continua. Multe, multe mulțumiri 
agentei, prietenei și luminii mele călăuzitoare, Meg Ruley, lui 
Jane Berkey, Don Cleary și oamenilor magnifici de la Agenţia 
Jane Rotrosen. Le datorez de asemenea mulțumiri extraordinarei 
Linda Marrow, editorul meu, Ginei Centrello, pentru entuziasmul 
ei neabătut, lui Louis Mendez, pentru că nu m-a lăsat să mă 
scufund, lui Gilly Hailparn și Marie Coolman, pentru că m-au 
sprijinit pe parcursul zilelor triste și întunecate de după 11 
septembrie şi m-au ajutat să-mi găsesc drumul spre casă. 
Multumesc, de asemenea, lui Peter Mars, pentru informațiile pe 
care mi le-a oferit despre Poliţia din Boston și Selinei Walker, 
susținătoarea mea înflăcărată aflată de cealaltă parte a 
oceanului. 


În cele din urmă, cele mai profunde mulţumiri soţului meu, 
Jacob, care știe cât de dificilă e viaţa cu o scriitoare - și totuși e 
mereu alături de mine. 


e Prologe 


Azi am văzut un om murind. 

A fost cu totul neașteptat și mă mir și acum că această dramă 
s-a desfășurat chiar la picioarele mele. Atât de multe lucruri din 
viaţă considerate palpitante nu pot fi anticipate, încât trebuie să 
învăţăm să savurăm spectacolele pe măsură ce apar, să 
apreciem emoțiile tari atât de rare ce întrerup curgerea altfel 
monotonă a timpului. Şi zilele mele trec atât de încet aici, în 
această lume ascunsă după ziduri, unde oamenii nu sunt decât 
numere, deosebiți unul de altul nu după numele noastre sau 
după talentele dăruite de Dumnezeu, ci după tipul de nelegiuire 
pe care am înfăptuit-o. Ne îmbrăcăm la fel, mâncăm aceeași 
mâncare, citim aceleași cărţi jerpelite din același cărucior de 
închisoare. Fiecare zi e asemenea oricărei alteia. Și apoi, dintr- 
odată, un incident surprinzător ne reamintește că viaţa se poate 
schimba într-o clipită. 

Așa s-a întâmplat azi, a doua zi din august, o zi teribil de 
fierbinte și de însorită, exact așa cum îmi place mie. În timp ce 
alții asudă și se plimbă de colo-colo ca niște vite letargice, eu 
stau în mijlocul curții, cu faţa îndreptată spre soare, ca o șopârlă 
ce absoarbe căldura. Am ochii închiși, așa că nu văd cum cuțitul 
este înfipt, nici nu văd bărbatul cum face un pas împleticit 
înapoi și cade. Dar aud murmurul vocilor agitate și-mi deschid 
ochii. 

Într-un colţ al curții, un bărbat zace sângerând. Toţi cei din jur 
se îndepărtează de el, însușindu-și masca obișnuită de 
indiferenţă a omului care n-a văzut nimic și nu știe nimic. 

Numai eu mă apropii de omul prăbușit la pământ. 

Pentru o clipă rămân în picioare, uitându-mă în jos la el. Are 
ochii deschiși și conștienți; cu siguranţă pentru el nu par să fiu 
mai mult decât un contur negru, decupat pe cerul strălucitor. E 
tânăr, cu părul alb-blond, cu barba aproape ca un puf. Își 
deschide gura și pe buze îi apar bule rozalii de spumă. Pe piepti 
se întinde o pată roșie. 

Ingenunchez lângă el și-i sfâșii cămașa ca să-i văd rana aflată 
la stânga sternului. Lama cuţitului a trecut curat printre coaste 


și sigur i-a străpuns plămânul, probabil ciupind puţin și din 
pericard. E o rană mortală, și o știe și el. Incearcă să-mi 
vorbească, i se mișcă buzele, deși nu se aude niciun sunet, și 
ochii se chinuie să se focalizeze. Vrea să mă aplec mai aproape 
de el, probabil ca să ascult vreo mărturisire făcută în pragul 
morţii, dar nu mă interesează câtuși de puţin ce are de zis. 

Mă concentrez în schimb asupra rănii. Asupra sângelui. 

Sunt foarte obișnuit cu sângele. li cunosc toate elementele 
componente. Am mânuit nenumărate eprubete cu sânge, i-am 
admirat multele nuanţe diferite de roșu. L-am învârtit în 
centrifugă până s-a transformat în coloane bicolore de celule 
comasate și ser de culoarea paiului. Îi știu sclipirea și textura 
mătăsoasă. L-am văzut scurgându-se în pârâiașe satinate din 
pielea proaspăt incizată. 

Sângele i se scurge din piept ca apa vie dintr-un izvor sacru 
și-mi lipesc palma de rană, scăldându-mi pielea în căldura 
aceasta lichidă, iar sângele îmi acoperă mâna cu o mănușă 
stacojie. El crede că vreau să-l ajut și o scânteiere scurtă de 
recunoștință îi iluminează privirea. E foarte puţin probabil ca 
tânărului acestuia să i se fi arătat multă bunăvoință în scurta lui 
viaţă; ce ironie ca tocmai pe mine să mă confunde cu chipul 
îndurării. 

În spatele meu se aude tropăit de cizme și voci aspre ce latră 
comenzi: 

— La o parte! Toată lumea, trageţi-vă la o parte! 

Cineva mă apucă de cămașă și mă trage în picioare. Sunt 
îmbrâncit în spate, departe de bărbatul muribund. Aerul e 
încărcat de praf, strigăte și înjurături și suntem mânaţi într-un 
colț al curţii. Instrumentul morții, șișul, zace abandonat pe 
pământ. Gardienii pretind răspunsuri, dar nimeni n-a văzut 
nimic, nimeni nu știe nimic. 

Nimeni nu vede și nu știe niciodată nimic. 

În haosul din curtea închisorii, stau puţin la o parte de ceilalți 
deţinuţi, care m-au evitat întotdeauna. Imi ridic mâna udă încă 
de sângele mortului și inhalez aroma metalică și rafinată. Chiar 
și numai după miros mi-aș fi dat seama că e sânge tânăr, scurs 
din carne tânără. 

Ceilalţi deţinuţi se holbează la mine și se trag și mai departe. 
Știu că sunt diferit de ei; au simţit-o întotdeauna. Cât de brutali 
sunt acești oameni, și totuși sunt temători față de mine, pentru 

că înţeleg cine - și ce - sunt eu. Le cercetez feţele, căutându-mi 
printre ei fratele de sânge. Un altul asemenea mie. Nu-l văd 


însă, nu aici, nici chiar aici, în casa aceasta plină de oameni 
monstruoși. 


Dar știu că există. Știu că nu sunt singurul de felul meu de pe 
acest pământ. 


Undeva, acolo, mai este unul. Și mă așteaptă. 


e UNU e 


Muștele roiau deja. Patru ore pe asfaltul încins din sudul 
Bostonului, care copsese carnea pulverizată, eliberând în aer 
echivalentul unui gong de chemare la masă, și văzduhul era 
încărcat de zumzetul muștelor. Deși rămășițele din tors erau 
acum acoperite cu o folie, tot mai rămăsese suficient de mult 
țesut descoperit pentru ospăţul necrofagelor. Bucăţele de 
materie cenușie și alte părţi neidentificabile erau dispersate pe 
o rază de nouă metri de-a lungul străzii. Un fragment de craniu 
aterizase într-un ghiveci cu flori de la etajul doi și bucăţi moi de 
țesut se lipiseră de câteva mașini din parcare. 

Doamna detectiv Jane Rizzoli avusese întotdeauna un stomac 
puternic, dar chiar și ea trebui să stea o clipă, cu ochii strâns 
închiși și pumnii încleștaţi, furioasă pe ea însăși pentru acest 
moment de slăbiciune. „Nu te pierde cu firea. Nu te pierde cu 
firea.” Era singurul detectiv femeie din Departamentul de 
omucideri al Poliţiei din Boston și știa că lumina nemiloasă a 
reflectoarelor era îndreptată încontinuu asupra ei. Orice 
greșeală, orice reușită, va fi observată de toţi. Partenerul ei, 
Barry Frost, își vomase micul dejun în mod umilitor de public, și 
acum stătea în vehiculul cu aer condiţionat, ţinându-și capul 
plecat între genunchi, așteptând să i se liniștească stomacul. Ea 
însă nu-și putea permite să cadă pradă greţii. Era ofițerul de 
poliţie cel mai vizibil de la locul crimei și de cealaltă parte a 
panglicii poliției stăteau mai mulţi privitori, analizându-i fiecare 
mișcare, fiecare detaliu al înfățișării. Ştia că arăta mai tânără 
decât cei treizeci și patru de ani ai ei și era mereu preocupată 
să menţină un aer de autoritate. Compensa lipsa înălţimii cu 
privirea ei directă și umerii ţinuţi drept. Învăţase arta de a 
domina scena unei crime prin determinarea ei. 

Însă arșiţa îi slăbea hotărârea. Venise în costumul ei obișnuit, 
sacou și pantaloni, și părul pieptănat ordonat. Acum însă fusese 
nevoită să-și dea jos sacoul; cămașa îi era șifonată și umiditatea 
îi cârlionţase părul negru într-o încâlceală dezordonată de bucle. 
Se simțea asaltată din toate direcţiile de mirosuri, muște și de 
lumina orbitoare a soarelui. Erau prea multe lucruri asupra 


cărora trebuia să se concentreze. Și toţi ochii aceia erau 
îndreptaţi spre ea. 

Niște voci ridicate îi atraseră atenţia. Un bărbat în cămașă și 
cravată încerca să-l convingă pe un poliţist să-l lase să treacă. 

— N-auzi că trebuie s-ajung la o întâlnire de afaceri? Am 
întârziat deja o oră. Da' v-aţi pus voi nenorocita de panglică de 
poliţie în jurul mașinii mele și acuma-mi spui că nu pot să intru 
în ea? E mașina mea, ce naiba! 

— E scena unei crime, domnule. 

— E un accident! 

— Încă nu s-a stabilit acest lucru. 

— Da’ ce, vă ia o zi întreagă să vă daţi seama de-atâta lucru? 
De ce nu ne-ascultaţi? Toată lumea din cartier a auzit ce s-a 
întâmplat! 

Rizzoli se apropie de omul cu faţa lucind de sudoare. Era 
unsprezece și jumătate, și soarele, aproape de zenit, strălucea 
asupra lor ca un ochi orbitor. 

— Și ce aţi auzit, exact, domnule? întrebă ea. 

Bărbatul pufni. 

— Același lucru ca toată lumea. 

— Un zgomot puternic. 

— Da. Pe la șapte și treizeci. Chiar atunci ieșeam de sub duș. 
M-am uitat afară pe geam și l-am văzut întins pe trotuar. Se 
vede clar că e un colţ nenorocit aici. Șoferii mai cretini zboară 
pe-aici ca niște lilieci scăpaţi din iad. Sigur l-a lovit un camion. 

— Aţi văzut un camion? 

— Nu. 

— Aţi auzit un camion? 

— Nu. 

— Nici vreo mașină n-aţi văzut? 

— Mașină, camion, ridică el din umeri. Oricum, tot accident cu 
fugă de la locul faptei a fost. 

Era aceeași poveste repetată de vreo zece ori de vecinii 
omului. La un moment dat, între șapte și cincisprezece și șapte 
și treizeci de minute dimineața, auziseră un zgomot puternic în 
stradă. Nimeni nu văzuse de fapt ce se întâmplase. Pur și simplu 
auziseră  gălăgia și găsiseră cadavrul bărbatului. Rizzoli 
considerase deja - și respinsese - posibilitatea să fi fost un 
sinucigaș care se aruncase de pe acoperiș. În jur nu erau decât 
clădiri cu două etaje, niciuna suficient de înaltă să explice o 

distrugere atât de îngrozitoare a trupului săritorului. Nici nu 
vedea dovada vreunei explozii care să fi cauzat o dezintegrare 
anatomică atât de mare. 

— Hei, pot să-mi iau mașina acum? întrebă bărbatul. E Fordul 
ăla verde. 

— Acela cu stropi de creier pe portbagaj? 

— Mda. 

— Tu ce crezi? se răsti ea. 

Îi întoarse apoi spatele și se duse la medicul legist care stătea 
ghemuit în mijlocul străzii, studiind asfaltul. 

— Oamenii de pe strada asta sunt niște nemernici, zise 
Rizzoli. Nimeni nu dă nicio ceapă degerată pe victimă. Și nimeni 
nu știe cine e. 

Doctorul Ashford Tierney nu-și ridică privirea spre ea, ci 
continuă să se uite foarte atent la stradă. Pe sub firele rare de 
păr cărunt, pielea capului îi sclipea de transpiraţie. Doctorul 
Tierney părea mai bătrân și mai obosit decât îl văzuse ea 
vreodată. Când încercă să se ridice, își întinse o mână spre ea 
într-o rugăminte tăcută să-l ajute. Rizzoli îl prinse de mână și 
simţi, transmise prin mână, scârţâiturile oaselor obosite și a 
încheieturilor artritice. Era un gentleman sudist de modă veche, 
născut în Georgia, și nu apreciase niciodată francheţea de 
Boston cu care vorbea Rizzoli, așa cum nici ea nu apreciase 
niciodată formalismul lui. Singurul lucru pe care-l aveau în 
comun erau rămășițele omenești ce treceau pe masa de 
autopsie a doctorului Tierney. Dar, în timp ce-l ajuta să se ridice 
în picioare, Rizzoli se simţi brusc întristată de cât de firav era, 
amintindu-și de bunicul ei, a cărui nepoată favorită fusese, 
poate pentru că se recunoștea pe el însuși în mândria și 
tenacitatea ei. Rizzoli își aminti cum îl ajuta să se ridice din 
fotoliu, cum mâna lui amorţită de la atacul cerebral stătea ca o 
gheară pe braţul ei. Chiar și oamenii puternici și aprigi ca Aldo 
Rizzoli erau în cele din urmă reduși de timp la oase și încheieturi 
firave. Vedea acum efectul timpului asupra doctorului Tierney, 
care se clătină pe picioare din cauza caniculei, scoțându-și 
batista și ștergându-și sudoarea de pe frunte. 

— Ce caz șocant mi-e dat să am la sfârșitul carierei, zise el. 
Deci, ia spune-mi, vii la petrecerea mea de pensionare? 

— Ăă... ce petrecere? zise Rizzoli. 

— Aceea cu care plănuiţi să-mi faceţi o surpriză. 


Rizzoli oftă. 

— Da, vin, recunoscu ea. 

— Ha. Am știut eu că pot scoate un răspuns direct de la 
dumneata. O să fie săptămâna viitoare? 

— Peste două săptămâni. Și nu eu ţi-am zis, bine? 

— Mă bucur că mi-ai zis, spuse el, uitându-se la asfalt. Nu-mi 
prea plac surprizele. 

— Deci ce-avem aici, doctore? Accident cu fugă de la locul 
faptei? 

— Acesta pare a fi punctul de impact. 

Rizzoli se uită la pata mare de sânge. Apoi se uită la cadavrul 
acoperit cu o folie, ce se găsea la mai bine de trei metri și 
jumătate depărtare, pe trotuar. 

— Vrei să zici că a lovit prima dată pământul aici, și apoi a 
sărit până acolo? întrebă ea. 

— Așa se pare. 

— Înseamnă c-a fost ditamai camionul dacă a reușit să-l 
zdrobească în halul ăsta. 

— N-a fost un camion, răspunse Tierney enigmatic. 

Se duse apoi ceva mai încolo de-a lungul străzii, cu ochii fixaţi 
în jos. Rizzoli se luă după el, fluturându-și mâna spre roiul de 
muște. Tierney se opri la aproximativ zece metri distanţă și 
arătă o masă informă cenușie pe bordură. 

— Încă o bucată de materie cenușie, observă el. 

— Nu un camion a făcut asta? zise Rizzoli. 

— Nu. Și nicio mașină. 

— Și ce zici de urmele de anvelope de pe cămașa victimei? 

Tierney se îndreptă de spate, studiind cu privirea strada, 
trotuarul și clădirile. 

— Observi ceva foarte interesant la locul ăsta, detectiv 
Rizzoli? 

— În afară de faptul că e un mort acolo fără creier în cap? 

— Vită-te la punctul de impact, zise Tierney, arătându-i locul 
din stradă unde se ghemuise mai înainte. Vezi forma de 
dispersie a fragmentelor corporale? 

— Da. S-a împrăștiat în toate direcţiile. Punctul de impact e în 
centru. 

— Corect. 

— E o stradă aglomerată, zise Rizzoli. Vehiculele vin de după 
colțul acela prea repede. În plus, victima are urme de anvelope 
pe cămașă. 

— Hai să mergem să ne mai uităm o dată la urmele alea. 

Când se apropiau din nou de cadavru, veni lângă ei și Barry 
Frost, care ieșise în sfârșit din mașină, arătând palid și puţin 
jenat. 

— Măiculiţă, Doamne, gemu el. 

— Te simţi bine? îl întrebă ea. 

— Crezi că am luat un virus la stomac sau ceva de genul 
ăsta? 

— Ceva de genul ăsta. 

Întotdeauna îi plăcuse de Frost, îi apreciase felul de a fi vesel 
și faptul că nu se plângea de nimic niciodată, și ura acum să-i 
vadă mândria călcată în picioare atât de mult. Îl bătu ușor cu 
mâna pe umăr și-i oferi un zâmbet matern. Frost părea să 
inspire un tratament matern, chiar și de la Rizzoli, care în 
general era în mod clar lipsită de instincte materne. 

— Data viitoare îţi pun cu tine o pungă de hârtie pentru 
vomat, se oferi ea. 

— Ştii, zise el, mergând încet după ea. Chiar cred c-am luat 
un virus... 

Ajunseră la torsul cadavrului. Tierney se ghemui lângă el cu 
un geamăt, încheieturile protestându-i zgomotos la acest efort 
suplimentar, și ridică folia de unică folosinţă. Frost se albi la faţă 
și se trase înapoi cu un pas. Rizzoli își stăpâni impulsul de a face 
același lucru. 

Corpul fusese rupt în două părţi, separate la nivelul 
ombilicului. Partea de sus, purtând o cămașă de bumbac de 
culoare bej, era întinsă de la est la vest. Partea de jos, purtând 
blugi, era întinsă de la nord la sud. Cele două jumătăţi erau 
conectate numai de câteva fâșii de piele și mușchi. Organele 
interne se revărsaseră afară și zăceau într-o masă însângerată. 
Partea din spate a craniului era complet zdrobită, și creierul 
zburase afară. 

— Tânăr bărbat, bine hrănit, pare să fie de origini hispanice 
sau mediteraneene, între douăzeci și treizeci de ani, zise 
Tierney. Văd fracturi evidente la vertebrele toracice, coaste, 
clavicule și craniu. 

— Un camion nu putea face asta? întrebă Rizzoli. 

— Desigur, e posibil ca un camion să fi putut cauza răni atât 
de masive, zise el, uitându-se fix la Rizzoli cu ochii de un 
albastru palid. Dar nimeni n-a auzit și n-a văzut un asemenea 
vehicul. Nu-i așa? 

— Din nefericire, nu, recunoscu ea. 

Frost reuși în sfârșit să adauge un comentariu. 

— Ştii, nu cred că alea de pe cămașa lui sunt urme de roţi. 

Rizzoli se concentră asupra urmelor negre de pe partea din 
faţă a cămășii victimei. Cu o mână înmănușată, atinse una din 
pete și-și privi apoi degetul. Mănușa de latex avea o pată neagră 
mânjită pe vârful degetului. Rizzoli se uită fix la ea pentru o 
clipă, analizând această nouă informaţie. 

— Ai dreptate, zise ea. Nu e urmă de cauciuc. E unsoare. 

Se îndreptă de spate și se uită la toată strada. Nu se vedea 
nicio urmă însângerată de roţi, niciun fragment spart de mașină. 
Nicio bucăţică de sticlă sau de plastic care s-ar fi spart la 
impactul cu trupul bărbatului. 

Pentru o clipă nu vorbi nimeni. Se uitară numai unul la altul, în 
timp ce singura explicaţie posibilă le veni brusc în minte. Ca și 
cum ar fi vrut să le confirme teoria, deasupra se auzi vuietul 
îndepărtat al unui avion cu reacţie. Rizzoli se uită în sus cu ochii 
mijiţi, și văzu trecând un Boeing 747, coborând în aer, 
pregătindu-se pentru aterizare pe Aeroportul Internaţional 
Logan, aflat la opt kilometri la nord-est. 

— Oh, Doamne sfinte! exclamă Frost, umbrindu-și ochii cu 
mâna din cauza soarelui. Ce fel de a muri! Spune-mi, te rog, că 
măcar era deja mort când a căzut. 

— Este foarte probabil, zise Tierney. Mă gândesc că i-a 
alunecat afară corpul în momentul când au coborât trenul de 
aterizare. Asta bineînțeles dacă presupunem că a fost un avion 
ce venea încoace. 

— Păi, da, interveni Rizzoli. Câţi pasageri clandestini încearcă 
să iasă afară din ţară? Se uită la tenul măsliniu al mortului. Deci 
a venit cu un avion, să zicem din America de Sud... 

— Ar fi trebuit să zboare la o altitudine de cel puţin nouă mii 
de metri, zise Tierney. Spaţiul din cală unde se află roţile nu e 
presurizat. Un pasager clandestin ar trebui să înfrunte o 
decompresiune foarte rapidă. Degerături. Chiar și în miezul verii, 
temperaturile la altitudinile acelea sunt mult sub zero grade. 
După câteva ore în condiţiile astea, ar avea hipotermie și și-ar 

pierde cunoștința de la lipsa de oxigen. Sau ar fi deja zdrobit 
când s-ar retrage roţile înăuntru după decolare. O călătorie 
suficient de lungă în cală l-ar termina probabil. 

Sunetul pagerului lui Rizzoli întrerupse prelegerea. Și cu 
siguranţă s-ar fi transformat într-o prelegere; doctorul Tierney 
tocmai începuse să-și între în formă. Rizzoli se uită la numărul 
de pe ecran, dar nu-l recunoscu. Avea un prefix de Newton. Își 
scoase mobilul și-l formă. 

— Detectiv Korsak, răspunse un bărbat. 

— Aici e Rizzoli. M-aţi sunat pe pager? 

— Vorbiţi de pe mobil? 

— Da. 

— Puteți ajunge la un telefon fix? 

— Nu în momentul acesta. Nu știa cine era detectivul Korsak, 
și voia să scurteze conversaţia. De ce nu-mi spuneţi mai bine 
despre ce e vorba? 

O pauză. Auzi niște voci în fundal și apoi fâșâitul unui walkie- 
talkie de poliţie. 

— Sunt la scena unei crime, aici în Newton, zise el. Cred c-ar 
trebui să veniţi până aici să vedeţi. 

— Cereţi asistența Poliţiei Boston? Vă pot îndruma spre 
altcineva din departament. 

— Am încercat să iau legătura cu detectivul Moore, dar mi-au 
zis că e în concediu. De aceea v-am sunat pe dumneavoastră, 
zise el și făcu din nou o pauză. E în legătură cu cazul condus de 
dumneavoastră și de Moore vara trecută, adăugă apoi, cu 
intensitate semnificativă. Știţi de care vorbesc. 

Rizzoli tăcu. Știa exact la ce caz se referea. Era încă bântuită 
de amintirile acelei investigaţii, și acum mai avea coşmaruri 
despre ea. 

— Continuaţi, zise ea încet. 

— Vreţi adresa? întrebă el. 

Rizzoli își scoase carnetul. 

Un moment mai târziu închise și-și întoarse atenţia iar către 
doctorul Tierney. 

— Am mai văzut asemenea distrugeri la parașutiștii cărora nu 
li s-a deschis parașuta, zise el. De la înălţimea aceea, un corp în 
cădere poate ajunge la o viteză fatală. Adică aproximativ șaizeci 
de metri pe secundă. Atâta e de-ajuns pentru a provoca 
dezintegrarea pe care o vedem aici. 

— E un preţ al naibii de mare pentru a intra în ţara asta, 
spuse Frost. 

Pe deasupra mai trecu un avion, cu umbra alunecând ca 
aceea a unui uliu. 

Rizzoli își ridică privirea spre cer. Își imagină un corp căzând, 
rostogolindu-se de la trei sute de metri înălțime. Se gândi la 
aerul rece șuierând pe lângă el. Și apoi aerul mai cald, pe 
măsură ce pământul se apropie cu rapiditate, într-un vârtej. 

Se uită apoi la rămâășitele acoperite cu folie ale unui bărbat 
care îndrăznise să viseze la o lume nouă, la un viitor mai bun. 

Bine ai venit în America. 

e 

Polițistul din Newton postat în fața casei era evident 
începător, și n-o recunoscu pe Rizzoli. O opri la perimetrul 
însemnat cu panglica de poliţie și i se adresă pe un ton răstit, în 
concordanţă cu uniforma lui proaspăt obţinută. Pe ecusonul cu 
numele lui scria: RIDGE. 

— Aceasta e scena unei crime, doamnă. 

— Sunt detectiv Rizzoli, Poliţia Boston. Am venit să-l văd pe 
detectivul Korsak. 

— Legitimaţia, vă rog. 

Rizzoli nu se așteptase la această cerere și trebui să-și 
cotrobăie în poșetă să și-o găsească. In orașul Boston, aproape 
orice poliţist în uniformă știa exact cine era. Însă ieșise puţin din 
teritoriul ei, în suburbia aceasta înstărită, și uite că era nevoită 
să-și caute enervată legitimaţia. l-o ţinu chiar în faţa ochilor. 

Tânărul aruncă o singură privire și roși. 

— Îmi pare foarte rău, doamnă. Vedeţi, a fost o afurisită de 
reporteră mai înainte, care m-a convins s-o las să treacă acum 
câteva minute. N-aveam de gând să mă mai las păcălit o dată. 

— Korsak e înăuntru? 

— Da, doamnă. 

Rizzoli se uită la mulţimea de vehicule parcate în stradă, 
printre care și o dubiță albă pe care scria: PROPRIETATEA 
STATULUI MASSACHUSETTS, MEDICINA LEGALA. 

— Câte victime sunt? întrebă ea. 

— Una. Se pregătesc să-l scoată afară acum. 

Polițistul ridică panglica pentru a o lăsa să treacă în curte. 
Păsările ciripeau în copaci și mirosea a iarbă dulce. „Nu mai ești 
în sudul Bostonului”, se gândi ea. Peisajul era imaculat, cu 

garduri vii tunse ordonat și o peluză strălucitoare de gazon. Se 
opri o clipă pe aleea de cărămizi și se uită la linia acoperișului ce 
avea accente de stil Tudor. „Stăpânul imitaţiei de conac 
englezesc”, se gândi ea. Aceasta nu era o casă sau un cartier în 
care își putea permite să locuiască un poliţist cinstit. 

— Frumoasă cocioabă, nu? zise polițistul Ridge. 

— Ce meserie avea tipul ăsta? 

— Am auzit că era un fel de chirurg. 

Chirurg. Pentru ea, acest cuvânt avea un înțeles special, și 
auzindu-l se simţi pătrunsă de ace îngheţate, ce o făcură să se 
înfioare de răceală chiar și în ziua aceea atât de caldă. Se uită la 
ușa din faţă și văzu clanţa mânjită cu pudră de prelevare a 
amprentelor. Trase adânc aer în piept, își puse pe mâini 
mănușile de latex și peste pantofi papuceii de hârtie. 

Înăuntru văzu podele de stejar lustruite și o scară ce se ridica 
la înălțimi de catedrală. Un vitraliu lăsa să intre lumina, sclipind 
în romburi de culoare. 

Auzi fâșâit de papucei de hârtie, și un bărbat mare cât un urs 
apăru în hol. Deși era îmbrăcat ca un om de afaceri, cu cravată 
cu un nod elegant, efectul era distrus de cele două continente 
de sudoare ce-i pătau subsuorile. Avea mânecile suflecate, 
lăsând să se vadă brațe vânjoase acoperite cu păr negru. 

— Rizzoli? o întrebă el. 

— În persoană. 

Veni spre ea cu braţul întins, dar își aminti că avea mânușile 
pe mână și-și lăsă mâna să-i cadă la o parte. 

— Vince Korsak. Scuze că n-am putut să spun mai multe la 
telefon, dar toată lumea are scaner în ziua de azi. Am avut deja 
mai înainte o reporteriță care s-a furișat înăuntru. Ce 
nemernică! 

— Am auzit. 

— Uite, probabil te întrebi de ce naiba te-am chemat până 
aici. Dar ţi-am urmărit munca de anul trecut. Ştii, crimele 
Chirurgului. M-am gândit c-o să vrei să vezi asta. 

Rizzoli simţi că i se uscase gura. 

— Ce e? 

— Victima e în living. Doctor Richard Yeager, de treizeci și 
șase de ani. Chirurg ortoped. Asta e casa lui. 

Rizzoli se uită la vitralii. 

— Voi, băieţii din Newton, aveţi parte de toate crimele din 
lumea bună. 

— Hei, Poliţia Boston poate să și le ia ea pe toate. Nu trebuia 
să se întâmple o chestie de asta aici. Mai ales nu o porcărie din 
asta dementă. 

Korsak o conduse prin hol în living. Primul lucru pe care-l 
observă Rizzoli fu lumina strălucitoare a soarelui ce inunda 
camera prin peretele de un etaj acoperit în întregime de ferestre 
de sus până jos. În ciuda numărului mare de polițiști și 
tehnicieni criminaliști care lucrau înăuntru, camera dădea 
senzaţia de spaţiu și minimalism, doar pereţi albi și podele 
lucioase de lemn. 

Și sânge. Deși fusese deja în atâtea locuri unde avusese loc o 
crimă, prima imagine a sângelui o șoca întotdeauna. O urmă 
lungă ca o coadă de cometă de sânge arterial stropise peretele 
și se scursese apoi în jos în mai multe pârâiașe subţiri. Sursa 
acelui sânge, doctorul Richard Yeager, stătea cu spatele 
rezemat de perete, cu încheieturile mâinilor legate la spate. Nu 
purta decât un șort, avea picioarele întinse în faţă, cu gleznele 
legate cu bandă adezivă. Capul i se prăbușise în faţă, ascunzând 
rana care provocase hemoragia fatală, dar Rizzoli nu avea 
nevoie să vadă tăietura ca să știe că era adâncă, ajungând până 
la carotidă și trahee. Era deja mult prea familiarizată cu 
rezultatul unei asemenea răni și putea să-i citească ultimele 
momente din modelul de sânge: artera stropind, plămânii 
umpluţi de sânge, victima aspirând aer prin traheea secționată. 
Se înecase în propriul sânge. Sângele traheal pulverizat la 
expirare i se uscase pe pieptul gol. După umerii largi și 
musculatură, fusese în formă fizică bună - cu siguranţă capabil 
să se lupte cu un atacator. Cu toate astea, murise cu capul 
plecat, într-o postură de supunere. 

Doi asistenţi de la morgă își aduseseră deja targa și stăteau 
lângă cadavru, încercând să hotărască metoda cea mai bună de 
a muta corpul înțepenit în rigiditatea cadaverică. 

— Când l-a văzut medicul legist la zece dimineaţa, era 
instalată deja lividitatea, zise Korsak. Și era complet rigid. A 
estimat momentul morții între miezul nopţii și ora trei. 

— Cine l-a găsit? 

— Asistenta lui de la cabinet. Când n-a apărut la clinică azi- 
dimineaţă și nu a răspuns la telefon, a venit aici cu mașina să 
verifice. L-a găsit pe la nouă. Nu e nici urmă de nevastă-sa. 

Rizzoli se uită la Korsak. 

— Nevastă-sa? 

— Gail Yeager, de treizeci și unu de ani. A dispărut. 

Rizzoli fu cuprinsă din nou de fiorul de gheaţă pe care îl 
simţise stând în faţa ușii de la intrare a familiei Yeager. 

— O răpire? 

— Nu știu decât c-a dispărut. 

Rizzoli se uită fix la Richard Yeager, al cărui corp musculos nu 
se dovedise un adversar pe masură al Morţii. 

— Spune-mi despre oamenii ăștia. Despre căsnicia lor. 

— Erau fericiţi. Așa zice toată lumea. 

— Așa se zice întotdeauna. 

— În cazul ăsta, se pare că era adevărat. Nu sunt căsătoriţi 
decât de doi ani. Au cumpărat casa asta anul trecut. Ea e 
asistentă în blocul operator la spitalul lui, așa că au același cerc 
de prieteni, același orar de muncă. 

— Înseamnă că stăteau o grămadă de timp împreună. 

— Da, știu. Eu, unul, aș înnebuni dac-ar trebui să stau toată 
ziua cu nevastă-mea. Dar ei păreau să se înțeleagă destul de 
bine. Luna trecută și-a luat liber două săptămâni întregi ca să 
stea acasă cu ea după ce a murit mama ei. Cât crezi că o fi 
câștigând un chirurg ortoped în două săptămâni, ei? 
Cincisprezece, douăzeci de mii de dolari? Asta e o consolare 
foarte scumpă, nu crezi? 

— Probabil a fost necesară. 

Korsak ridică din umeri. 

— Totuși. 

— Așadar, n-aţi găsit niciun motiv pentru care ea să-l fi 
părăsit. 

— Cu atât mai puţin să-l termine. 

Rizzoli aruncă o privire la peretele de geamuri. Orice vedere 
spre casele vecine era complet acoperită de copaci și tufișuri. 

— Ai zis că ora morții a fost estimată între miezul nopţii și trei. 

— Da. 

— Vecinii n-au auzit nimic? 

— Cei din stânga sunt la Paris. Oh-la-la! Vecinii din dreapta au 
dormit bine-mersi toată noaptea. 

— Intrarea e forțată? 

— Fereastra de la bucătărie. A scos plasa și a tăiat în geam cu 
un tăietor de sticlă. Pe răsadurile de flori sunt urme de pantofi 
de mărimea patruzeci și patru. Aceleași urme au adus sânge și 
în camera asta. 

Işi scoase o batistă și își șterse fruntea umedă. Korsak era 
unul dintre nenorocoșii pentru care niciun deodorant nu era 
suficient de puternic. Nu începuseră să vorbească decât de 
câteva minute și petele de transpiraţie de pe cămașă se lăţiseră 
vizibil. 

— Bine, hai să-l tragem de lângă perete, zise unul din 
asistenții de la morgă. Răstoarnă-l către folie. 

— Ai grijă la cap! Alunecă! 

— Oh, Doamne! 

Rizzoli și Korsak priviră în liniște cum doctorul Yeager fu întins 
lateral pe o folie de unică folosinţă. Rigiditatea cadaverică 
înţepenise corpul într-un unghi de nouăzeci de grade, și 
asistenții discutară cum să-l aranjeze pe targă, având în vedere 
postura sa grotescă. 

Un ciob alb de pe podea îi atrase brusc atenţia lui Rizzoli. Se 
afla în locul unde mai înainte era cadavrul. Se ghemui lângă el și 
luă în mână ceea ce părea să fie un mic ciob de porțelan. 

— Ceașca de ceai spartă, zise Korsak. 

— Poftim? 

— Era o ceașcă de ceai cu o farfurioară lângă victimă. Părea 
să-i fi căzut din poală sau așa ceva. Am pus-o deja în pungi 
pentru amprente. Îi văzu expresia nedumerită și ridică din 
umeri. Nu mă întreba pe mine. 

— Artefact simbolic? 

— Da. Servirea rituală a ceaiului pentru tipul mort. 

Rizzoli se uită lung la ciobul mic de porțelan din palma 
acoperită cu mănușă și se gândi ce însemna. În stomac i se 
formă un nod. O senzaţie îngrozitoare de familiaritate. Gâtu/ 
tăiat. Legat cu bandă adezivă. Intrarea nocturnă printr-o 
fereastră. Victima sau victimele surprinse din somn. 

Si o femeie dispărută. 

— Unde e dormitorul? întrebă ea. 

Nu voia de fapt să-l vadă. li era frică să-l vadă. 

— Așa. Asta e ceea ce-am vrut de fapt să vezi. 

Pe coridorul care ducea la dormitor erau fotografii alb-negru 
înrămate. Nu pozele zâmbitoare de familie ce apar în 
majoritatea caselor, ci imagini clare și puternic reliefate de 
nuduri feminine, cu feţele umbrite sau întoarse dinspre aparat, 
torsuri anonime. O femeie îmbrăţișând un copac, pielea netedă 
lipită de scoarţa aspră. O femeie așezată, aplecată înainte, cu 
părul lung revărsându-i-se într-o cascadă între coapsele goale. O 
femeie întinsă spre cer, cu trupul sclipind de transpiraţia 
exerciţiului fizic viguros. Rizzoli se opri să studieze o fotografie 
ce fusese strâmbată puţin. 

— Acestea sunt toate aceeași femeie, zise ea. 

— E ea. 

— Doamna Yeager? 

— Se pare că erau cam perverși, nu? 

Rizzoli se uită la trupul în formă excelentă al lui Gail Yeager. 

— Nu cred că e pervers deloc. Sunt niște fotografii minunate. 

— Mda, mă rog. Pe aici e dormitorul. 

Îi arătă o ușă. 

Rizzoli se opri în prag. Înăuntru era un pat mare, cu 
învelitorile aruncate la o parte, ca și cum ocupanţii ar fi fost 
treziți brusc din somn. Pe covorul sidefiu, firele de nailon 
fuseseră turtite în două brazde ducând de la pat la ușă. 

— Amândoi au fost târâţi din pat, zise Rizzoli încet. 

Korsak încuviință. 

— Criminalul i-a surprins în pat. A reușit cumva să-i 
imobilizeze. Le-a legat mâinile și picioarele. l-a târât pe covor 
până în hol, unde începe podeaua de lemn. 

Era extrem de surprinsă de acţiunile criminalului. Și-l imagină 
stând în locul unde era ea acum, uitându-se la cuplul ce dormea. 
Prin fereastra înaltă fără perdele de deasupra patului ar fi venit 
destulă lumină să-și dea seama care era bărbatul și care femeia. 
Prima dată s-a dus la doctorul Yeager. Asta ar fi cel mai logic, să 
controleze bărbatul. Să lase femeia pe mai târziu. Până aici își 
putea imagina ușor. Apropierea, atacul iniţial. Insă nu înţelegea 
ceea ce urma. 

— De ce i-a mutat? întrebă ea. De ce nu l-a omorât pe 
doctorul Yeager chiar aici? Ce sens a avut să-i scoată afară din 
dormitor? 

— Nu știu, zise el și-i arătă 
intra. 

năuntru. Totul e fotografiat. Poți 

Rizzoli intră șovăitoare în cameră, evitând urmele de târâre 
de pe covor și se duse la pat. Nu văzu nicio picătură de sânge 
pe așternuturi. Pe o pernă era un fir lung și blond - partea de 
pat a doamnei Yeager, se gândi ea. Se întoarse spre dulap, unde 
o fotografie înrămată a cuplului confirma faptul că Gail Yeager 
era într-adevăr blondă. Era frumoasă, cu ochii de un albastru- 
deschis și câţiva pistrui pe pielea puternic bronzată. Doctorul 
Yeager o ţinea cu braţul pe după umeri și dădea impresia de 
siguranţă de sine a unui bărbat care știe că e impunător fizic. Nu 
un bărbat care va ajunge într-o zi mort, în lenjeria intimă, cu 
mâinile și picioarele legate. 

— E pe scaun, zise Korsak. 

— Ce e? 

— Uită-te pe scaun. 

Rizzoli se întoarse către colţul camerei și văzu un scaun cu 
spătarul în formă de scară. Pe șezut era împăturită o cămașă de 
noapte. Când se apropie, văzu picături sclipitoare de roșu care 
pătaseră satinul crem. 

Dintr-odată simţi cum i se ridică părul pe ceafă și pentru 
câteva secunde uită să respire. 

Se aplecă și ridică un colț al cămășii. Și partea dinăuntru era 
stropită. 

— Nu știm al cui e sângele, zise Korsak. S-ar putea să fie al 
doctorului Yeager; ar putea fi al soţiei lui. 

— Era stropită înainte s-o împăturească. 

— Dar nu mai e nicio altă picătură de sânge în cameră. Ceea 
ce înseamnă că s-a stropit în altă cameră. Și a adus-o în 
dormitor după aceea. A împăturit-o frumos și ordonat. A pus-o 
pe scaunul acela, ca pe un cadou de despărțire. Korsak făcu o 
pauză. Îţi aduce aminte de cineva? 

Rizzoli înghiţi. 

— Ştii că da. 

— Criminalul copiază semnătura băiatului vostru. 

— Nu. E diferit. E cu totul diferit. Chirurgul n-a atacat 
niciodată cupluri. 

— Hainele de noapte împăturite. Banda adezivă. Victimele 
surprinse în pat. 

— Warren Hoyt își alegea femei singure. Victime pe care să 
poată să le învingă rapid. 

— Dar uită-te la toate asemănările! Ascultă la mine, e un 
imitator. Un descreierat care-a citit despre Chirurg. 

Rizzoli continuă să se uite la cămașa de noapte, amintindu-și 
alte dormitoare, alte locuri ale morţii. Se întâmplase într-o vară 
cu o căldură insuportabilă, așa ca aceasta, când femeile 
dormeau cu ferestrele deschise, și un bărbat numit Warren Hoyt 
li se strecurase în case. Își adusese cu el fantezii întunecate și 
bisturie, instrumente cu care-și înfăptuise ritualurile sângeroase 
asupra victimelor treze și conștiente de fiecare tăietură a lamei. 
Se uită la cămașa de noapte și în minte îi apăru limpede chipul 
perfect obișnuit al lui Hoyt - o faţă care o bântuia încă în 
coșmaruri. 

„Dar asta nu e opera lui. Warren Hoyt e închis în siguranţă 
într-un loc de unde nu poate scăpa. Știu asta, pentru că eu 
însămi l-am băgat acolo pe nemernic.” 

— In Boston Globe au tipărit fiecare detaliu suculent, zise 
Korsak. Băiatul vostru a ajuns chiar și în New York Times. Şi 
criminalul ăsta îl imită acum. 

— Nu, criminalul vostru face lucruri pe care Hoyt nu le-a făcut 
niciodată. A târât perechea afară din dormitor, în altă cameră. ÎI 
reazemă pe bărbat în poziţie șezândă, apoi îi taie gâtul. 
Seamănă mai mult cu o execuţie. Ori parte a unui ritual. Și, apoi, 
mai e și femeia. Omoară soțul, dar ce face cu soţia? 

Se opri, amintindu-și ciobul de porțelan de pe podea. Ceașca 
spartă. Insemnătatea acesteia îi apăru dintr-odată în minte ca 
un viscol îngheţat. 

Fără un cuvânt, ieși din dormitor și se întoarse în living. Se 
uită la peretele unde fusese rezemat cadavrul doctorului 
Yeager. Se uită la podea și începu să meargă într-un cerc din ce 
în ce mai larg, studiind stropii de sânge de pe lemn. 

— Rizzoli? zise Korsak. 

Se întoarse spre ferestre și se uită cu ochii mijiți la lumina 
soarelui. 

— E prea puternică lumina aici. Și e prea multă sticlă. Nu 
putem s-o acoperim pe toată. Va trebui să ne întoarcem diseară. 

— Te gândești să folosim Luma-lite? 

— O să avem nevoie de ultraviolete ca să vedem. 

— Ce vrei să cauţi? 

Se întoarse iar spre perete. 

— Doctorul Yeager stătea acolo când a murit. Subiectul nostru 
necunoscut l-a târât din dormitor. L-a rezemat de peretele acela 
și l-a făcut să stea cu faţa spre centrul camerei. 

— Da. 

— De ce l-a așezat acolo? De ce să se chinuie atât de mult 
când victima era încă în viață? Trebuie să fie un motiv. 

— Ce motiv? 

— A fost pus acolo ca să privească ceva. Să fie martor la ceea 
ce se întâmpla în această cameră. 

In cele din urmă pe faţa lui Korsak se văzu că înţelesese și era 
oripilat. Se holbă la peretele unde stătuse doctorul Yeager, un 
public de o persoană la o piesă de teatru de groază. 

— Oh, Doamne sfinte, zise el. Doamna Yeager. 

e DOle 


Rizzoli își cumpără o pizza de la restaurantul din colț și pe 
fundul cutiei de legume din frigider găsi după multe cotrobăieli o 
căpățână de salată din timpuri imemoriale. Desfăcu frunzele 
maronii până ajunse la centrul doar vag comestibil. Era o salată 
palidă și neapetisantă, pe care o mâncă din datorie, și nu din 
plăcere. Nu avea timp de plăcere; nu mânca decât pentru a 
avea combustibil pentru noaptea ce avea să vină, o noapte pe 
care nu o aștepta deloc cu nerăbdare. 

După câteva înghiţituri, își împinse farfuria la o parte și se uită 
la petele de ketchup de un roșu intens din farfurie. „Te dărâmă 
coșmarurile, se gândi ea. Te crezi imună, destul de puternică, 
destul de detașată ca să poți trăi cu ele. Și știi cum să-ţi joci 
rolul, știi cum să te prefaci că nu există. Dar fețele acelea îţi 
rămân în minte. Ochii morților.” 

Oare și Gail Yeager se număra printre ei? 

Se uită în jos la mâinile ei, la cele două cicatrice de pe fiecare 
palmă, ca niște răni de răstignire vindecate. Oricând se făcea 
mai rece și umed, o dureau mâinile, o amintire palpabilă a ceea 
ce-i făcuse Warren Hoyt cu un an în urmă, în ziua când îi tăiase 
carnea cu lamele sale. Ziua când se gândise că va fi ultima ei zi 
pe pământ. Vechile răni o dureau și acum, dar nu putea da vina 
pe vreme. Nu, era din cauza a ceea ce văzuse azi în Newton. 
Cămașa împăturită. Urma de sânge de pe perete. Intrase într-o 
cameră unde aerul însuși era încărcat încă de teroare și simţise 
ecourile prezenței lui Warren Hoyt. 

Imposibil, bineînțeles. Hoyt era în închisoare, exact unde 
trebuia să fie. Și totuși Rizzoli stătea înfrigurată de amintirea 
acelei case din Newton, pentru că oroarea pe care o simţise i se 
păruse atât de familiară. 

Se simţi tentată să-l sune pe Thomas Moore, cel cu care 
lucrase la cazul Hoyt. El știa detaliile la fel de bine ca ea și 
înţelegea cât de tenace era spaima pe care Warren Hoyt o 
țesuse ca o pânză de păianjen în jurul lor. Dar de când Moore se 
căsătorise, viaţa lui și a lui Rizzoli o luase pe căi diferite. Noua 
lui fericire era exact lucrul ce-i făcea acum să fie străini. 

Oamenii fericiţi nu au nevoie de nimeni; ei respiră un aer diferit 
și se supun unei legi diferite a gravitației. Deși Moore probabil 
nu era conștient că apăruse o schimbare între ei, Rizzoli o 
simțea, și îi era dor de el, deși se simţea rușinată că-i invidia 
fericirea. li era rușine de asemenea pentru gelozia pe care o 
simţea față de femeia care îi cucerise inima lui Moore. Cu câteva 
zile înainte primise o vedere din Londra, unde Moore și 
Catherine își petreceau vacanța. Nu era decât un salut scurt 
mâzgălit pe spatele unei vederi, suvenir de la Muzeul Scotland 
Yard, doar câteva cuvinte prin care, să-i spună că se simțeau 
bine și că totul era perfect în lumea lor. Gândindu-se acum la 
vederea aceea, cu optimismul său vesel, Rizzoli își dădu seama 
că nu putea să-l tulbure cu acest caz; nu putea să aducă din nou 
umbra lui Warren Hoyt în viețile lor. 

Rămase pe loc, ascultând sunetele traficului de pe străzi, ce 
nu păreau decât să sublinieze nemișcarea completă din 
apartamentul ei. Se uită în jur, la livingul sumar mobilat, la 
pereţii goi pe care nu atârnase încă niciun tablou. Singura piesă 
de decor, dacă se putea numi așa, era o hartă a orașului, pusă 
pe perete deasupra mesei din sufragerie. Cu un an înainte, 
harta fusese presărată cu ace cu gămălii colorate ce marcau 
crimele Chirurgului. Fusese atât de însetată de dorinţa de a fi 
recunoscută, de a-și obliga colegii să admită că era într-adevăr 
egala lor, încât trăise și respirase numai această vânătoare. 
Chiar și acasă, mâncase uitându-se la priveliștea sinistră a 
urmelor criminalului. 

Acele Chirurgului nu mai erau acum pe hartă, dar harta în 
sine rămăsese, așteptând un set proaspăt de ace care să 
marcheze mișcările unui alt ucigaș. Se întrebă ce anume spunea 
asta despre ea, ce interpretare tristă se putea face despre firea 
ei, dacă după doi ani în care locuise în acest apartament, 
singurul ornament atârnat pe pereţii ei era această hartă a 
Bostonului. „Ritmul meu interior”, se gândi ea. 

„Universul meu.” 

e 

Luminile erau stinse în casa Yeager când Rizzoli ajunse la ora 
nouă seara. Ea sosise prima, și din moment ce nu avea acces 
înăuntru, rămase în mașină cu geamurile deschise pentru a lăsa 
să intre aerul proaspăt al serii cât timp îi aștepta pe ceilalţi. 
Casa era la capătul unui drum foarte liniștit și amândouă casele 

vecinilor erau întunecate. Acest lucru le va fi de folos în seara 
asta, pentru că nu va fi prea multă lumină ambientală care să le 
împiedice cercetarea. Dar în momentul acesta, stând singură și 
contemplând această casă a ororilor, tânjea să vadă lumină 
strălucitoare și alți oameni. Ferestrele casei Yeager se holbau la 
ea ca ochii sticloși ai unui cadavru. Umbrele din jurul ei aveau 
mii de forme, niciuna binevoitoare. Rizzoli își scoase arma, îi 
trase piedica și o așeză în poală. De-abia atunci se simţi mai 
calmă. 

În oglinzile retrovizoare apărură brusc faruri de mașină. Se 
răsuci și fu ușurată să vadă dubița Secţiei de criminalistică 
oprind în spatele ei. Își puse arma înapoi în geantă. 

Un tânăr cu umerii masivi ieși din dubiţă și se apropie de 
mașina ei. Când se aplecă să se uite prin geamul mașinii, îi văzu 
sclipirea cercelului de aur. 

— Bună, Rizzoli, zise el. 

— Salut, Mick. Mersi c-ai venit. 

— Ce cartier frumos. 

— Așteaptă numai să vezi casa. 

Zăriră o nouă pereche de faruri de mașină apropiindu-se pe 
stradă. Ajunsese și Korsak. 

— A venit toată gaşca, spuse ea. Hai să mergem la lucru. 

Korsak și Mick nu se cunoșteau. Rizzoli îi prezentă unul altuia 
la luminile interioare ale dubiţei și-l văzu pe Korsak holbându-se 
la cercelul tehnicianului criminalist și-i observă ezitarea înainte 
să-i strângă mâna. Aproape vedea raţionamentul din capul lui 
Korsak. „Cercel. Halterofil. Precis e homosexual.” 

Mick începu să-și descarce echipamentul. 

— Am adus noul Mini Crimescope 400, zise el. De patru sute 
de wati. De trei ori mai puternică decât vechea GE de numai trei 
sute cincizeci de waţi. Cea mai intensă sursă de lumină cu care 
am lucrat vreodată. Chestia asta e mai strălucitoare și decât un 
Xenon de cinci sute de wați. Aruncă o privire spre Korsak. Te 
superi să duci tu camera? 

Înainte să apuce Korsak să răspundă, Mick îi împinse în mâini 
o cutie de aluminiu, apoi se întoarse înapoi la dubiţă să mai ia și 
alte echipamente. Korsak rămase nemișcat pentru o clipă, 
ținând cutia cu camera în mâini, cu o expresie incredulă pe chip. 
Apoi porni cu pași mari spre casă. 

Când Rizzoli și Mick ajunseră la ușa de la intrare, ducând 
diferite cutii în care aveau Crimescope, cabluri de curent și 
ochelari de protecţie, Korsak aprinsese deja luminile în casă și 
ușa era întredeschisă. Cei doi își puseră în picioare papuceii de 
hârtie și intrară. 

Cum făcuse și Rizzoli la amiază, Mick se opri în holul de la 
intrare, uitându-se uluit la scările extraordinar de înalte. 

— În vârf sunt vitralii, zise Rizzoli. Ar trebui s-o vezi la lumina 
soarelui. 

Un Korsak iritat îi strigă din living. 

— Ne apucăm de treabă aici, sau ce facem? 

Mick îi aruncă lui Rizzoli o privire ce spunea clar „ce dobitoc”, 
și ea ridică din umeri. Se îndreptară amândoi spre living. 

— Asta-i camera, zise Korsak. 

Purta o altă cămașă decât cea pe care o avusese înainte, dar 
și aceasta era deja pătată de transpiraţie. Stătea cu bărbia 
împinsă înainte și cu picioarele îndepărtate, precum căpitanul 
Bligh stând furios pe punte. 

— Ne axăm aici, pe zona asta de podea. 

Sângele nu-și pierduse nimic din impactul emoţional. Cât timp 
Mick își aranjă echipamentul, băgând în priză cablul de curent, 
pregătind camera și tripodul, privirea lui Rizzoli fu atrasă de 
perete. Oricât de mult ar fi frecat, mărturia aceea tăcută a 
violenţei nu va putea fi niciodată îndepărtată. Urmele 
biochimice vor rămâne întotdeauna într-o amprentă 
fantomatică. 

Dar nu sânge căutau ei acum seara. Căutau ceva mult mai 
greu de văzut, și de aceea aveau nevoie de o sursă alternativă 
de lumină care să fie suficient de intensă ca să dezvăluie ceea 
ce acum era invizibil cu ochiul liber. 

Rizzoli știa că lumina era pur și simplu energie 
electromagnetică mișcându-se în unde. Lumina vizibilă, pe care 
ochiul omenesc o poate detecta, are lungimi de undă între 400 
și 700 de nanometri. Lungimile mai scurte de undă, în gama 
ultravioletă, nu sunt vizibile. Dar când ultravioletele luminează 
diferite substanțe naturale și artificiale, uneori stimulează 
electroni în aceste substanțe, eliberând lumină vizibilă într-un 
proces numit fluorescenţă. Razele ultraviolete pot revela fluide 
corporale, fragmente de os, păr și fibre. De aceea ceruse Mini 

Crimescope-ul. La lumina lui de raze ultraviolete, o întreagă 
gamă de probe ar putea deveni vizibile. 

— Aproape suntem gata aici, zise Mick. Acum trebuie să 
facem camera asta cât de întunecată posibil. Vrei să stingi 
luminile de pe hol pentru început? îl întrebă pe detectivul 
Korsak. 

— Stai puţin. Dar ochelari? întrebă Korsak. Razele alea 
ultraviolete n-o să-mi ardă ochii? 

— La lungimile de undă pe care le folosesc, nu sunt chiar așa 
de periculoase. 

— Aș vrea totuși o pereche. 

— Sunt în cutia aceea. Sunt ochelari pentru toți. 

— Mă duc să sting eu luminile de pe hol, zise Rizzoli. 

leși din cameră și stinse luminile. Când se întoarse, Korsak și 
Mick stăteau cât mai departe posibil unul de celălalt, de parcă 
se temeau să nu se molipsească de vreo boală. 

— Deci pe ce zonă ne concentrăm? întrebă Mick. 

— Hai să începem de la capătul acela, unde a fost găsită 
victima, zise Rizzoli. Ne vom mișca înainte de acolo. Toată 
camera. 

Mick se uită în jur. 

— Ai un covor bej aici. Probabil o să emită fluorescență. Și 
canapeaua aia albă o să se lumineze sub ultraviolete. Vreau 
numai să vă avertizez, o să fie dificil să zăriţi ceva pe fundalul 
ăsta. 

Aruncă o privire spre Korsak, care purta deja ochelarii de 
protecție și acum arăta ca un ratat amărât de vârstă mijlocie 
care încearcă să pară la modă cu ochelari de soare șmecheri. 

— Stinge lumina, ceru Mick. Hai să vedem cât de întuneric 
putem să facem aici. 

Korsak apăsă pe întrerupător și camera se cufundă în beznă. 
Prin ferestrele mari fără perdele se vedea sclipirea vagă a 
stelelor, dar nu era lună, și copacii deși din curte blocau luminile 
caselor din vecini. 

— Nu-i prea rău, zise Mick. Pot lucra aici. E mai bine decât în 
unele locuri unde a trebuit să mă târăsc în jur sub o pătură. Ştii, 
se lucrează la niște sisteme de imagine care să poată fi folosite 
la lumina zilei. Într-o zi n-o să mai trebuiască să orbecăim prin 
întuneric. 

— Nu se poate să trecem direct la treabă odată? se răsti 
Korsak. 

— M-am gândit că poate vă interesează să aflaţi ceva despre 
tehnologia asta. 

— Altă dată, OK? 

— Mă rog, făcu Mick, imperturbabil. 

Rizzoli își puse la ochi ochelarii când se porni lumina albastră 
a Crimescope-ului. Lucirea stranie a formelor fluorescente crea 
parcă stafii în camera întunecată, covorul și canapeaua 
strălucind așa cum prezisese Mick. Lumina albastră se mută 
spre peretele opus, unde fusese corpul doctorului Yeager, și pe 
perete sclipiră pete strălucitoare. 

— Destul de drăguţ, ei? zise Mick. 

— Ce anume? întrebă Korsak. 

— Fire de păr ce au aderat de sânge. 

— Aha. Foarte drăguţ. 

— Luminează podeaua, ceru Rizzoli. Acolo trebuie să fie. 

Mick întoarse lentilele de ultraviolete în jos și la picioarele lor 
sclipi un nou univers de fibre și fire de păr. Probe pe care 
aspirarea inițială făcută de Secţia de criminalistică nu le 
descoperise. 

— Cu cât sursa de lumină e mai intensă, cu atât e mai intensă 
fluorescenţța, zise Mick, scanând podeaua. De aceea e așa de 
grozav aparatul ăsta. La patru sute de waţi, lumina e suficient 
de intensă încât să prindă totul. FBl-ul a cumpărat șaptezeci și 
una din frumusețile astea. E așa de compactă, că poţi s-o aduci 
cu tine pe avion ca bagaj de mână. 

— Da’ ce, ești nebun după tehnologie? întrebă Korsak. 

— Îmi plac aparatele ingenioase. Am făcut ingineria la 
facultate. 

— Serios? 

— De ce pari așa de surprins? 

— Nu m-am gândit că tipilor de genul tău le plac chestiile 
astea. 

— Tipii de genul meu? 

— Adică, știi, cercelul și toate alea. Știi tu. 

Rizzoli oftă. 

— Deschide gura, trântește una. 

— Ce? zise Korsak. Nu-i fac critică, sau mai știu eu. Atâta că 
am observat că nu mulţi dintre ei se ocupă de inginerie. Le plac 

mai mult teatrul și artele, și chestiile astea. Adică, asta e bine. 
Artiștii sunt necesari. 

— Am fost la Universitatea Massachusetts, zise Mick, refuzând 
să se arate jignit, și continuă să scaneze podeaua. Inginerie 
electrică. 

— Hei, electricienii fac bani frumoși. 

— Aă, nu e chiar aceeași meserie. 

Se mișcau într-un cerc din ce în ce mai larg, iar razele 
ultraviolete continuau să lumineze ocazionale fragmente de păr, 
fibre și alte particule neidentificabile. Dintr-odată ajunseră la un 
spaţiu surprinzător de luminos. 

— Covorul, spuse Mick. Nu știu ce fibre sunt astea, dar sunt ca 
naiba de fluorescente. N-o să putem vedea prea multe pe 
fundalul ăsta. 

— Scanează-l totuși, zise Rizzoli. 

— E în drum măsuţa de cafea. Nu vreţi s-o mutaţi? 

Rizzoli se aplecă spre ceea ce ei i se părea doar o umbră 
geometrică pe fundalul fluorescent de alb. 

— Korsak, prinde de capătul celălalt, ceru ea. 

După ce mutară măsuţa de cafea, covorul se vedea ca un oval 
strălucitor ce lucea alb-albăstriu. 

— Cum o să vedem ceva pe fundalul ăsta? întrebă Korsak. 
Parcă am încerca să vedem o sticlă plutind pe apă. 

— Sticla nu plutește. 

— Oh, da. Ești inginer. Deci de la ce vine Mick ăsta? De la 
Mickey? 

— Hai să vedem canapeaua acum, interveni Rizzoli. 

Mick redirecţionă aparatul. Și materialul canapelei strălucea 
sub razele ultraviolete, dar era o fluorescență mai slabă, ca 
zăpada în lumina lunii. Scană încet structura canapelei, apoi 
pernele de pe ea, dar nu zări nicio pată suspectă, în afara 
câtorva fire izolate de păr lung și particule de praf. 

— Ce oameni ordonaţi au fost, zise Mick. Nu sunt pete, nici 
măcar praf nu e prea mult. Pun pariu că și canapeaua asta e 
nou-nouţă. 

Korsak scoase un mârâit indistinct. 

— Precis e frumos aşa. Eu nu mi-am mai cumpărat o canapea 
de când m-am însurat. 

— OK, mai e o porțiune de podea aici. Hai se ne apropiem pe 
aici. 

Rizzoli îl simţi pe Korsak ciocnindu-se de ea și-i simţi mirosul 
stătut de sudoare. Respira foarte zgomotos, ca și cum ar fi avut 
probleme cu sinusurile, și întunericul părea să-i amplifice 
fornăitul. Dezgustată, făcu un pas mai încolo și se izbi cu fluierul 
piciorului în măsuţa de cafea. 

— La naiba. 

— Hei, vezi pe unde mergi, zise Korsak. 

Rizzoli își înghiţi o replică; atmosfera din cameră era deja 
suficient de tensionată. Se aplecă să-și frece piciorul. Întunericul 
și schimbarea bruscă de poziţie o făcură să amețească și se 
simţi dezorientată. Trebui să se ghemuiască la pământ ca să nu- 
și piardă echilibrul. Câteva secunde rămase ghemuită în 
întuneric, sperând să nu se răstoarne Korsak peste ea, pentru că 
era suficient de masiv s-o strivească. li auzea însă pe cei doi 
bărbaţi mișcându-se la mai mult de un metru de ea. 

— S-a încurcat cablul, zise Mick. 

Lumina Crimescope-ului se mută brusc în direcţia lui Rizzoli 
când Mick se răsuci ca să elibereze cablul de alimentare. 

Raza trecu peste covor în locul unde stătea ea ghemuită. 
Rizzoli se uită fix în faţa ei. Pe fundalul fluorescent al fibrelor 
covorului vedea o pată neregulată, mai mică decât o monedă de 
zece cenți. 

— Mick, zise ea. 

— Poţi să ridici capătul acela al măsuţei de cafea? Cred că s-a 
înfășurat cablul în jurul piciorului. 

— Mick. 

— Ce e? 

— Adu aparatul aici. Focalizează pe covor. Exact aici unde 
sunt eu. 

Mick veni lângă ea. Se apropie și Korsak; îi auzea respiraţia 
gâfâită apropiindu-se. 

— Țintește către mâna mea, zise ea. Am degetul chiar lângă 
pată. 

Lumina albăstrie scăldă brusc covorul și mâna ei se vedea ca 
un contur negru pe fundalul fluorescent. 

— Aici, zise ea. Ce e asta? 

Mick se ghemui lângă ea. 

— Un fel de pată. Ar trebui să-i fac o poză. 

— Dar e un punct întunecat, zise Korsak. Am crezut că trebuie 
să căutăm ceva fluorescent. 

— Când fundalul e extrem de fluorescent, cum sunt fibrele din 
covorul ăsta, fluidele corporale pot fi efectiv întunecate, pentru 
că nu au o fluorescenţă atât de mare. Pata asta poate fi orice. 
Va trebui confirmat de laborator. 

— Și ce, ai de gând să tai o bucată din covorul ăsta frumos, 
numai pentru că am găsit o pată veche de cafea sau mai știu eu 
ce? 

Mick tăcu o clipă. 

— Mai e o șmecherie pe care am putea-o încerca. 

— Ce anume? 

— O să schimb lungimea de undă la aparat. O s-o micșorez 
până la ultraviolete de undă scurtă. 

— Și astea ce-o să facă? 

— E super dacă se întâmplă. 

Mick ajustă setarea aparatului, apoi focaliză lumina pe zona 
de covor ce conţinea pata întunecată. 

— Priviţi, zise el, și opri curentul în Crimescope. 

În cameră se făcu beznă. Totul cu excepţia unui singur punct 
strălucitor de la picioarele lor. 

— Ce naiba e aia? întrebă Korsak. 

Rizzoli avu senzaţia că halucinează. Se holbă la imaginea 
fantomatică, ce părea să ardă cu flăcări verzi. Lucirea spectrală 
se topi văzând cu ochii și câteva secunde mai târziu erau în 
întuneric deplin. 

— Fosforescenţă, zise Mick. E fluorescență întârziată. Apare 
când razele ultraviolete stimulează electronii din anumite 
substanţe. Electronilor le trebuie încă puţin timp în plus ca să se 
întoarcă la starea energetică de bază. Și în timp ce fac asta, 
emit fotoni. Asta vedem acum. Avem aici o pată cu 
fosforescenţă verde puternică după o expunere la raze 
ultraviolete de undă scurtă. Ceea ce e foarte sugestiv. 

Se ridică în picioare și aprinse luminile în cameră. 

În lumina bruscă și puternică, covorul la care se uitaseră cu 
atâta fascinaţie părea complet obișnuit. Dar nu se mai putea 
uita la el fără o senzaţie de repulsie, căci acum știa ce se 
întâmplase aici; dovada chinului prin care trecuse Gail Yeager 
era încă agățată în aceste fibre bej. 

— E materie seminală, zise ea. 

— Este extrem de posibil, fu de acord Mick. 

Fixă tripodul aparatului de fotografiat și atașă un filtru Kodak 
Wratten pentru o fotografie în ultraviolete. 

— După ce-i fac o fotografie, o să tăiem secţiunea asta de 
covor. Laboratorul va trebui să confirme cu acid fosfataza și 
microscopic. 

Dar Rizzoli nu avea nevoie de nicio confirmare. Se întoarse 
spre peretele stropit cu sânge. Își amintea poziţia corpului 
doctorului Yeager, și-și aminti și ceașca aceea ce-i căzuse din 
poală și se spărsese pe podeaua de lemn. Pata de verde 
fosforescent de pe covor îi confirmase temerile. Înțelegea acum 
ce se întâmplase, la fel de limpede ca și cum scena s-ar fi 
desfășurat în faţa ochilor ei. 

„l-ai târât din pat în camera asta, cu podeaua de lemn. Ai 
legat încheieturile mâinilor și gleznele doctorului și i-ai pus o 
bandă și peste gură ca să nu strige și să te deranjeze. L-ai 
așezat aici, rezemat de perete, transformându-l într-un public 
mut de o singură persoană. Richard Yeager era încă în viaţă și 
perfect conștient de ceea ce aveai de gând să faci. Dar nu se 
putea lupta. Nu putea să-și protejeze soţia. Și ca să fii alertat de 
mișcările lui, de zbaterea lui, i-ai pus o ceașcă de ceai cu 
farfurioară în poală, ca sistem de avertizare. Dacă reușea să se 
ridice în picioare, ceașca urma să cadă cu zgomot pe podeaua 
tare. Lăsându-te pradă pasiunii tale, nu mai puteai să-l 
supraveghezi pe doctorul Yeager și nu voiai să fii luat prin 
surprindere. 

Dar voiai să-l faci să privească.” 

Rizzoli se uită fix la punctul ce lucise într-un verde sclipitor 
mai înainte. Dacă n-ar fi mutat măsuţa de cafea, dacă n-ar fi 
căutat exact urme minuscule, nu l-ar fi descoperit. 

„Ai posedat-o chiar aici, pe covorul ăsta. Ai făcut în așa fel 
încât soțul ei să vadă totul și să nu poată face nimic s-o salveze; 
nu putea face nimic să se salveze pe el însuși. Și când ai 
terminat, când ţi-ai luat prada, o mică picătură de spermă a 
rămas pe fibrele astea, uscându-se într-o pojghiţă invizibilă.” 

Oare uciderea soțului era parte din plăcere? Se oprise oare 
criminalul, cu mâna încleștată pe cuţit, ca să savureze 
momentul? Sau fusese doar concluzia practică a evenimentelor 
ce o precedaseră? Simţise oare ceva când îl apucase pe Richard 
Yeager de păr și îi pusese lama cuţitului la gât? 

Lumina din cameră se stinse. Aparatul lui Mick scoase clic 
după clic, capturând pe film pata întunecată, înconjurată de 
lucirea fluorescentă a covorului. 

„Și când ţi-ai terminat treaba, și doctorul Yeager stă cu capul 
plecat și sângele i se scurge pe peretele din spatele lui, 
îndeplinești un ritual împrumutat din arsenalul unui alt criminal. 
Impăturești cămașa de noapte pătată de sânge a doamnei 
Yeager și o pui într-un loc vizibil în dormitor, exact așa cum 
făcea și Warren Hoyt. 

Dar încă n-ai terminat. Acesta n-a fost decât primul act. 
Urmează și alte plăceri, plăceri îngrozitoare. 

Și pentru el, o iei pe femeie cu tine.” 

Mick aprinse iar luminile în cameră și lumina atât de intensă îi 
străpunse ochii ca niște pumnale. Stătea încremenită și 
înfiorată, tremurând de o groază pe care nu o mai simţise de 
luni de zile. Și era umilită de faptul că acești doi bărbaţi o 
vedeau cu siguranță pe chipul ei alb și pe mâinile tremurânde. 
Dintr-odată simţi că nu poate respira. 

leși afară din cameră și apoi din casă. Se opri în curtea din 
față, trăgând aer adânc în piept. Auzise pași urmând-o afară, 
dar nu se întoarse să vadă cine era. Numai când îl auzi vorbind 
știu că era Korsak. 

— Te simţi bine, Rizzoli? 

— Sunt bine. 

— Nu arătai prea bine mai înainte. 

— M-am simţit un pic amețită. 

— Ţi-ai adus aminte de cazul Hoyt, nu? Când ai văzut toate 
astea, sigur că te-a zdruncinat. 

— De unde știi tu? 

O pauză. Apoi, cu un pufnit: 

— Da, ai dreptate. De unde naiba să știu eu? 

Se întoarse și porni înapoi spre casă. Rizzoli se răsuci și strigă 
după el. 

— Korsak? 

— Ce? 

Se uitară fix unul la celălalt pentru un moment. Aerul nopţii nu 
era neplăcut, și mirosul ierbii era dulce și răcoros. Dar teroarea 
era vâscoasă și dezgustătoare în stomacul ei. 

— Știu ce simte ea, zise ea încet. Știu prin ce trece. 

— Doamna Yeager? 

— Trebuie s-o găsești. Trebuie să scoţi tot arsenalul. 

— Fotografia ei e la toate știrile. Urmărim fiecare indiciu 
telefonic, oricine zice c-a văzut-o. Korsak clătină din cap și oftă. 
Dar știi, în momentul ăsta, trebuie să spun că mă întreb dacă 
mai e în viață. 

— E în viaţă. Știu că a lăsat-o în viaţă. 

— Cum poți fi atât de sigură? 

Rizzoli își înfășură braţele în jurul ei ca să nu mai tremure și 
se uită la casă. 


— Asta ar fi făcut și Warren Hoyt. 

Dintre toate îndatoririle ei ca detectiv în Departamentul de 
omucideri din Boston, Rizzoli ura cel mai mult vizitele la clădirea 
de cărămidă cu aspect atât de obișnuit din Albany Street. Deși 
bănuia că nu se scârbea mai mult decât bărbații din secție, ea în 
mod deosebit nu-și putea permite să lase să i se vadă vreo urmă 
de vulnerabilitate. Bărbații sunt mult prea buni la detectarea 
slăbiciunilor și în mod inevitabil ar ținti exact aceste puncte mai 
sensibile cu bancurile și farsele lor. Învăţase să afișeze mereu 
un aspect stoic, privind fără să clipească orice orori i se 
prezentau pe masa de autopsie. Nimeni nu bănuia cât de multă 
voinţă îi trebuia ca să poată intra atât de dezinvoltă în clădirea 
aceea. Știa că bărbaţii credeau despre ea că era Jane Rizzoli cea 
neînfricată, căţeaua cu boașe de oțel. Dar stând în mașină în 
parcarea din spatele cabinetului medicului legist, nu se simţea 
nici neînfricată, nici oțelită. 

Noaptea trecută nu dormise bine. Pentru prima dată după 
săptămâni întregi, Warren Hoyt i se furișase din nou în vise, și 
se trezise scăldată în sudori reci, cu dureri în mâinile cu rănile 
vechi. 

Se uită la cicatricele din palme și dintr-odată își dori să 
pornească mașina și să se îndepărteze, orice, numai să evite 
chinul ce o aștepta în acea clădire. Nu trebuia să fie aici; asta 
era, la urma urmei, o crimă în Newton - nu era responsabilitatea 
ei. Dar Jane Rizzoli nu fusese niciodată o lașă, și era prea 
mândră să dea înapoi acum. 

leși din mașină, trânti ușa cu o izbitură năprasnică și intră în 
clădire. 

Ajunsese ultima în sala de autopsie și ceilalţi trei oameni din 
încăpere înclinară ușor din cap către ea în semn de salut. Korsak 
era înfășurat într-un halat chirurgical extrem de mare și pe cap 
avea o tichie bufantă de hârtie. Semăna cu o gospodină obeză 
având pe cap o plasă de păr. 

— Ce am pierdut? întrebă ea. 

Işi puse și ea un halat ca să-și protejeze hainele de eventuali 
stropi. 

— Nu prea mult. Tocmai vorbeam de banda adezivă. 

Doctorita Maura Isles făcea autopsia. Departamentul de 
omucideri o poreclise Regina Morţii cu un an înainte, când 
intrase în Departamentul de Medicină Legală a statului 
Massachusetts. Doctor Tierney însuși o momise la Boston de la 
postul ei călduț de la Facultatea de Medicină a Universității San 
Francisco. Presa locală nu pierduse mult timp și începuse să o 
numească și ea Regina Morţii. La prima ei prezentare în fața 
tribunalului din Boston, ca să depună mărturie în numele 
Departamentul de Medicină Legală, venise îmbrăcată în negru 
gotic. Camerele de filmat îi urmăriseră silueta regală în timp ce 
urca scările tribunalului, o femeie șocant de palidă cu buzele 
date cu ruj roșu, păr negru ca pana corbului lung până la umeri 
și breton, și atitudinea de impenetrabilitate rece. In boxa 
martorilor, nimic nu îi deranja calmul. Avocatul apărării flirtă, o 
linguși și în cele din urmă, din disperare, începu efectiv s-o 
agreseze verbal. Doctor Isles îi răspunsese la întrebări cu logică 
infailibilă, menținându-și încontinuu zâmbetul de Mona Lisa. 
Presa o adora. Avocaţii apărării erau terorizaţi de ea. lar polițiștii 
erau înfioraţi și fascinaţi de această femeie care alesese să-și 
petreacă zilele în comuniune cu morții. 

Doctorul Isles prezida autopsia cu detașarea ei obișnuită. 
Asistentul ei, Yoshima, era la fel de calm și de prozaic în timp ce 
aranja instrumentele și ajusta luminile. Amândoi priveau corpul 
lui Richard Yeager cu privirea rece a unor oameni de știință. 

Rigiditatea cadaverică dispăruse de când Rizzoli văzuse 
cadavrul ultima dată, și doctorul Yeager zăcea acum moale pe 
masă. Banda adezivă fusese tăiată, șortul scos de pe el și 
majoritatea sângelui curăţat de pe piele. Stătea cu braţele moi 
pe lângă corp, amândouă mâinile umflate și vinete, ca niște 
mănuși de culoarea vânătăilor, de la combinaţia dintre legăturile 
strânse și lividitatea morţii. Dar ceea ce atrăgea atenția tuturor 
celor prezenţi era tăietura de pe gât. 

— Lovitura de graţie, zise Isles și măsură cu o riglă 
dimensiunile rănii. Paisprezece centimetri. 

— Ce ciudat, nu pare chiar așa de adâncă, afirmă Korsak. 

— Pentru că tăietura a fost făcută de-a lungul liniilor Langer. 
Tensiunea pielii trage marginile laolaltă, așa că rana nu se 
deschide aproape deloc. E mai adâncă decât pare. 

— Spatulă? întrebă Yoshima. 

— Mersi, zise Isles și introduse cu grijă plăcuţa rotunjită de 
lemn în rană, murmurând ca pentru sine: Spune aaa... 

— Ce naiba? făcu Korsak. 

— Măsor adâncimea rănii. Aproape cinci centimetri. Isles luă 
apoi o lupă și se uită cu atenţie la tăietura roșie din carne. 
Artera carotidă stângă și jugulara stângă au fost amândouă 
secţionate. Și traheea a fost incizată. Nivelul penetrării traheale, 
imediat sub cartilajul tiroid, îmi sugerează că prima dată gâtul a 
fost întins, și tăietura a fost făcută după aceea. Își ridică privirea 
spre cei doi detectivi. Subiectul vostru necunoscut a tras în 
spate capul victimei și apoi a făcut o incizie foarte hotărâtă. 

— O execuţie, zise Korsak. 

Rizzoli își aminti cum văzuseră la lumina Crimescope-ului 
lucirea firelor de păr ce aderaseră de peretele stropit cu sânge. 
Părul doctorului Yeager, smuls din scalp în momentul când lama 
i-a tăiat carnea. 

— Ce fel de lamă? întrebă ea. 

Isles nu răspunse imediat la întrebare. Se întoarse în schimb 
spre Yoshima. 

— Bandă scotch. 

— Am pus deja câteva bucăţi aici. 

— Eu o să aproximez marginile. Tu pune banda. 

Korsak scoase un hohot de râs uimit când își dădu seama ce 
aveau de gând să facă. 

— ÎI lipiţi la loc? 

Isles îi aruncă o privire de amuzament sec. 

— Ai prefera Super Glue? 

— Și asta o să-i ţină capul, sau ce? 

— Ei, asta-i bună, detective. O bandă scotch nu ţi-ar ţine nici 
ție capul. Se uită prin lupă și dădu din cap. Așa e bine, Yoshima. 
Acum pot să văd. 

— Ce să vezi? întrebă Korsak. 

— Minunile benzii scotch. Detectiv Rizzoli, m-ai întrebat ce fel 
de lamă a folosit. 

— Te rog, spune-mi că nu un bisturiu. 

— Nu, nu un bisturiu. Hai să vezi singură. 

Rizzoli se apropie de lupă și se uită la rană. Marginile incizate 
fuseseră lipite de banda transparentă și acum vedea o 
aproximare mai clară a formei armei pe secțiune transversală. 
De-a lungul unei margini a inciziei erau niște striaţii paralele. 

— O lamă zimţată, zise ea. 

— La prima vedere, așa pare. 

Rizzoli se uită în sus și întâlni privirea vag provocatoare a lui 
Isles. 

— Dar nu e? 

— Marginea tăiată în sine nu e crestată, pentru că cealaltă 
margine a inciziei e absolut netedă. Și observi cum aceste 
zgârieturi paralele apar numai de-a lungul unei treimi din 
incizie? Nu pe întreaga lungime. Zgărieturile astea au fost 
făcute în momentul când lama a fost scoasă afară. Criminalul și- 
a început tăietura sub falca stângă și a tăiat înspre mijlocul 
gâtului, sfârșind incizia la marginea opusă a inelului traheal. 
Zgărieturile apar când și-a terminat tăietura și a răsucit ușor 
lama ca să o scoată afară. 

— Deci ce a cauzat zgărieturile? 

— Nu marginea de tăiat. Arma aceasta are zimţi pe marginea 
opusă și ei au făcut zgârieturile paralele în momentul când a 
scos arma afară. Acest fenomen e tipic la cuţitele tip Rambo sau 
de supraviețuire, zise ea, uitându-se la Rizzoli. Ceva folosit de 
un vânător. 

Un vânător. Rizzoli se uită la mușchii solizi ai lui Richard 
Yeager și se gândi: „Asta nu e un bărbat care să se complacă 
umil în rolul de pradă”. 

— OK, stai să văd dac-am înţeles, zise Korsak. Victima asta, 
doctor Halterofilu', îl vede pe criminal că scoate ditamai cuțitul 
lui Rambo. Și el stă cuminte pe loc și-l lasă să-i taie gâtul? 

— Avea mâinile și picioarele legate, spuse Isles. 

— Ce-are a face? Și să fi fost legat fedeleș ca Tutankhamon, 
orice bărbat cu sânge-n vine s-ar zbate ca un diavol. 

— Are dreptate, fu de acord Rizzoli. Chiar dacă ai mâinile și 
picioarele legate, tot poţi lovi cu picioarele. Poţi lovi și cu capul 
la urma urmei. Dar el a stat pur și simplu acolo, rezemat de 
perete. 

Doctoriţa Isles se îndreptă de spate. Pentru o clipă nu zise 
nimic, rămase nemișcată într-o atitudine regală, ca și cum 
halatul chirurgical de pe ea era o robă sacerdotală. Se uită la 
Yoshima. 

— Dă-mi un prosop ud. Îndreaptă lumina încoace. Hai să-l 
ștergem bine și să trecem peste tot corpul. Centimetru cu 
centimetru. 

— Și ce căutăm? întrebă Korsak. 

— Vă spun când văd. 

Câteva momente mai târziu, când Isles ridică braţul drept, 
zări urmele într-o parte a pieptului. Sub lupă se vedeau două 
umflături mici și roșii. Isles trecu peste piele cu degetul 
înmănușat. 

— Pustule, zise ea. E un Lewis Triple Response. 

— Un ce fel de Lewis? întrebă Rizzoli. 

— Lewis Triple Response. E un efect-semnătură lăsat pe piele. 
Prima dată se văd eriteme - puncte roșii - și apoi o inflamație 
provocată de dilatarea arteriolară cutanată. Și în cele din urmă, 
în al treilea stadiu, apar pustule din cauza permeabilităţii 
vasculare crescute. 

— Mie mi se pare că e o urmă de pistol cu electroșocuri, zise 
Rizzoli. 

Isles încuviinţă. 

— Exact. Aceasta e reacţia clasică a pielii la un șoc electric de 
la un aparat de acest fel. Cu siguranță l-a făcut incapabil să se 
apere. Zap! și și-a pierdut tot controlul neuromuscular. Și asta 
cu siguranţă pentru suficient timp să-i lege mâinile și picioarele. 

— Cât timp durează urmele astea de obicei? 

— Pe un subiect viu, în mod normal dispar în aproximativ 
două ore. 

— Și pe un subiect mort? 

— Moartea oprește procesul epidermic. De aceea se mai vede 
încă. Deși foarte slab. 

— Deci a murit în mai puţin de două ore după ce a primit 
acest șoc? 

— Corect. 

— Dar un pistol cu electroșocuri nu te pune la pământ decât 
pentru câteva minute, zise Korsak. Cinci, maximum zece. Ca să-l 
țină așa, trebuia să-l mai șocheze o dată. 

— Și de aceea vom continua să căutăm și alte urme, zise 
Isles. 

Mută lumina mai jos pe trup. Raza ilumină nemiloasă organele 
genitale ale lui Richard Yeager. Până în momentul acela Rizzoli 
evitase să se uite la acea regiune a anatomiei lui. Intotdeauna i 
se păruse o intruziune crudă să se holbeze la organele sexuale 
ale unui cadavru, o umilinţă și o degradare în plus pentru corpul 

victimei. Acum lumina era focalizată pe penisul moale și pe 
scrot și violarea lui Richard Yeager părea completă. 

— Mai sunt și alte urme, zise Isles, ștergând o pată de sânge 
ca să le arate pielea. Aici, pe parte de jos a abdomenului. 

— Și pe coapsă, rosti încet Rizzoli. 

Isles își ridică privirea. 

— Unde? 

Rizzoli arătă urmele evidente aflate la stânga scrotului 
victimei. „Deci acestea au fost ultimele momente îngrozitoare 
de viaţă ale lui Richard Yeager”, se gândi ea. Perfect treaz și 
conștient, dar nu se putea mișca. Nu se putea apăra. Mușchii 
puternici, orele de exerciţii fizice nu însemnaseră nimic în cele 
din urmă, pentru că trupul nu-l asculta. Mâinile și picioarele îi 
atârnau inutile, scurtcircuitate de furtuna electrică ce-i 
străfulgerase prin sistemul nervos. Fusese târât din dormitorul 
lui, neajutorat ca o vită paralizată dusă la abator. Rezemat de 
perete, martor a ceea ce urmase. 

Dar efectul pistolului paralizant e scurt. În curând mușchii 
tresar; degetele i se încleștează în pumni. Privește chinul prin 
care trece soţia sa și furia turbată îi inundă trupul de adrenalină. 
De data asta, mușchii îl ascultă când se mișcă. Încearcă să se 
ridice, dar zăngănitul ceștii ce-i cade din poală îl trădează. 

Nu e necesar decât un nou electroșoc și se prăbușește 
disperat, ca Sisif prăvălindu-se de pe deal. 

Rizzoli se uită la chipul lui Richard Yeager, la pleoapele 
întredeschise, și se gândi la ultimele imagini pe care le 
înregistrase creierul său. Propriile picioare, întinse inutile în faţa 
lui. Soţia sa zăcând înfrântă pe covorul bej. Și un cuţit, în mâinile 
vânătorului, apropiindu-se să-l omoare. 

e 

În living e gălăgie, bărbaţii se mișcă asemenea unor fiare 
închise în cușcă, ceea ce și sunt. Televizorul urlă și scările 
metalice ce duc la primul etaj de celule zdrăngăne cu fiecare 
pas. Nu suntem niciodată scăpaţi din ochi de gardieni. Camerele 
de supraveghere sunt peste tot, la dușuri, chiar și în zona 
toaletelor. De la geamurile staţiei gardienilor, paznicii noștri se 
uită în jos la noi cum stăm aici în puț într-o învălmășeală. Pot să 
ne vadă fiecare mișcare. Centrul Corecţional Souza-Baranowski 
este o unitate de nivelul șase, cel mai nou din sistemul de 
Instituţii Corecţionale Massachusetts, și este o minune a tehnicii. 

Încuietorile sunt fără chei, operate de calculatoarele aflate în 
turnul de pază. Comenzile ne sunt transmise de voci 
impersonale prin interfoane. Ușa fiecărei celule poate fi deschisă 
și închisă prin acces la distanță, fără prezenţa vreunei fiinţe 
omenești. Sunt zile în care mă întreb dacă gardienii noștri sunt 
oameni din carne și oase sau dacă siluetele pe care le vedem în 
spatele sticlei sunt doar roboţi antropomorfi, trunchiuri ce se 
răsucesc și capete ce se înclină ușor. Dar fie că sunt oameni, fie 
că sunt mașini, sunt privit; însă asta nu mă deranjează, din 
moment ce nu pot să-mi vadă în minte; nu pot să intre în 
peisajul întunecat al fanteziilor mele. Locul acela îmi aparține 
numai mie. 

Stau în living, uitându-mă la televizor la știrile de la ora șase 
și mă plimb exact prin acest peisaj. Crainica de la știri, care 
zâmbește pe ecran, călătorește împreună cu mine. Îmi imaginez 
părul ei negru ca o pată întunecată pe pernă. Văd transpiraţia 
sclipind pe pielea ei. Și în lumea mea, nu zâmbește; oh, nu, are 
ochii mari, cu pupilele dilatate ca niște puțuri fără fund, cu 
buzele trase într-un rictus de groază. Asta-mi imaginez uitându- 
mă la crainica drăguță cu sacoul ei verde ca de jad. îi văd 
zâmbetul, îi aud vocea frumos modulată, și mă întreb cum ar 
suna urletele ei. 

Apoi apare o nouă imagine la televizor, și toate gândurile 
despre crainică îmi dispar. Un reporter stă în faţa casei din 
Newton a doctorului Richard Yeager. Cu o voce sobră, reporterul 
spune cum, la două zile de la uciderea doctorului și răpirea 
soției sale, încă nu s-a făcut nicio arestare. Deja cunosc bine 
cazul doctorului Yeager și al soției lui. Acum mă aplec înainte, 
uitându-mă atent la ecran, așteptând o imagine cu ea. 

În sfârșit o văd. 

Camera s-a răsucit către casă și o prinde într-un prim-plan în 
momentul în care iese pe ușă. Un bărbat masiv iese imediat în 
urma ei. Rămân în curtea din faţă câteva clipe să vorbească, 
fără să-și dea seama că în acel moment cameramanul a 
focalizat camera pe ei. Bărbatul pare grosolan și porcin, cu 
fălcile atârnânde și părul extrem de rar pieptănat peste craniul 
lucios. Lângă el, ea pare mică și imaterială. A trecut multă 
vreme de când am văzut-o ultima dată și pare mult schimbată. 
Oh, părul îi e și acum o coamă nesupusă de bucle negre și iar 
poartă unul dintre costumele ei bleumarin, cu sacoul atârnându- 

i prea larg pe umeri, croiala nearătând deloc bine pe silueta ei 
micuță. Dar are faţa diferită. Mai demult era pătrăţoasă și 
încrezătoare în sine, nu deosebit de frumoasă, dar totuși 
impresionantă, datorită inteligenţei sclipitoare din ochi. Acum 
însă pare epuizată și tulburată. A slăbit. Îi văd umbre noi pe 
chip, în umerii obrajilor. 

Dintr-odată observă camera de televiziune și se uită fix, drept 
la mine, cu ochii părând să mă vadă, așa cum o văd și eu, de 
parcă ar sta în faţa mea în carne și oase. Avem un trecut 
împreună, eu și ea, o experienţă împărtășită, atât de intimă, că 
suntem legaţi pentru totdeauna ca niște amanți. 

Mă ridic de pe canapea și mă duc lângă televizor. Îmi pun 
mâna pe ecran. Nu ascult cuvintele reporterului; nu sunt 
concentrat decât asupra feţei ei. Mica mea Janie. Și acum te mai 
supără mâinile? Îţi mai freci încă palmele, așa cum ai făcut în 
sala de judecată, ca și cum ai încerca să-ţi scoţi o așchie prinsă 
în carne? Și tu te gândești la cicatrice așa ca mine, ca la niște 
dovezi de dragoste? Mici amintiri ale consideraţiei înalte pe care 
o simt pentru tine? 

— Du-te dracului din faţa televizorului! Nu văd nimic! strigă 
cineva. 

Nu mă mișc. Stau în picioare în faţa ecranului, atingându-i 
faţa, amintindu-mi cum s-au uitat în sus la mine cu supunere 
ochii ei negri ca de cărbune. Amintindu-mi netezimea pielii ei. 
Piele perfectă, neîmpodobită nici măcar de o urmă vagă de 
machiaj. 

— Hei, dobitocule, mișcă odată! 

Dintr-odată a dispărut de pe ecran. Crainica în costumul verde 
jad vorbește iar. Acum doar un minut, mă mulțumisem cu 
manechinul acesta bine îngrijit în fanteziile mele. Acum însă mă 
șochează cât de insipidă e, doar un chip drăguţ obișnuit, doar un 
gât zvelt. N-a trebuit decât o privire fugară asupra lui Jane 
Rizzoli ca să-mi amintesc ce înseamnă o pradă merituoasă. 

Mă întorc pe canapea și începe o reclamă la automobilele 
Lexus. Dar nu mă mai uit la televizor. Îmi amintesc în schimb 
cum a fost să mă plimb liber. Să merg pe străzile orașului, 
inhalând parfumurile femeilor care treceau pe lângă mine. Nu 
compozițiile chimice florale ce se vând în sticluțe, ci parfumul 
adevărat al transpiraţiei unei femei sau al părului ei încălzit de 
soare. In zilele de vară, mă alăturam altor pietoni care așteptau 

să se schimbe în verde culoarea semaforului. În aglomeraţia 
unui colţ de stradă plin de oameni, cine ar observa că bărbatul 
de lângă tine s-a aplecat mai aproape să-ţi miroasă părul? Cine 
ar observa că bărbatul de lângă tine se uită fix la gâtul tău, 
marcând în minte punctele de puls, acolo unde știe că pielea îţi 
miroase cel mai dulce? 

Dar niciuna nu observa. Semaforul se făcea verde. Mulțimea 
începea să se miște. Și femeia se ducea, fără să știe, fără să 
bănuiască măcar că vânătorul i-a luat urma. 

(J 

— Faptul că i-a împăturit cămașa de noapte nu înseamnă în 
sine că avem de-a face cu un imitator, zise doctorul Lawrence 
Zucker. Aceasta e doar o demonstraţie de putere. Ucigașul își 
arată controlul asupra victimelor. Asupra scenei crimei. 

— În felul în care o făcea Warren Hoyt, spuse Rizzoli. 

— Și alţi criminali au făcut asta. Nu e o chestie unică, numai a 
Chirurgului. 

Doctorul Zucker o privea cu o sclipire ciudată, aproape 
sălbatică, în ochi. Era psiholog criminolog la Universitatea 
Northeastern și era chemat frecvent pentru consultanţă la 
Departamentul de Poliţie Boston. Lucrase cu echipa de la 
Omucideri în timpul anchetei asupra Chirurgului cu un an în 
urmă, și profilul psihologic pe care-l făcuse despre ucigașul 
necunoscut la vremea aceea se dovedise ciudat de corect. 
Uneori, Rizzoli se întreba cât de normal era Zucker însuși. Numai 
un om familiarizat intim cu teritoriul răului se putea infiltra atât 
de adânc în mintea unuia ca Warren Hoyt. Nu se simţise 
niciodată în largul ei în prezenţa acestui om, a cărui voce șireată 
și șoptită și ale cărui priviri intense și fixe o făceau mereu să se 
simtă invadată și vulnerabilă. Dar era unul dintre puţinii oameni 
care-l înțelegeau cu adevărat pe Hoyt; probabil va înţelege și un 
imitator al lui. 

— Nu e doar cămașa împăturită, zise Rizzoli. Mai sunt și alte 
asemănări. S-a folosit banda adezivă pentru a lega victima. 

— Din nou, nu e o chestie unică. Nu te-ai uitat niciodată la 
serialul acela de la televizor, MacGyver? Ne-a arătat o mie și 
una feluri de a folosi banda adezivă. 

— Intrare nocturnă printr-o fereastră. Victimele surprinse în 
pat... 

— Când sunt cel mai vulnerabile. E un moment logic de atac. 

— Și o singură tăietură de-a latul gâtului. 

Zucker ridică din umeri. 

— E o metodă tăcută și eficientă de a ucide. 

— Dar dacă le aduni pe toate laolaltă - cămașa împăturită; 
banda adezivă; metoda de intrare; lovitura de graţie... 

— Ceea ce obţii este un subiect necunoscut care alege niște 
strategii destul de obișnuite. Chiar și ceașca din poala victimei - 
e o variaţiune la ceea ce s-a mai făcut și înainte, de către 
violatorii în serie. Mulţi au așezat o farfurie sau alte vase pe soț. 
Dacă acesta se mișcă, porțelanul cade și-l avertizează pe 
violator. Acestea sunt strategii obișnuite pentru că funcţionează. 

Frustrată, Rizzoli scoase fotografiile de la scena crimei din 
Newton și le așeză pe biroul lui. 

— Încercăm să găsim o femeie dispărută, doctore Zucker. 
Până acum n-avem nicio pistă. Nici nu vreau să mă gândesc prin 
ce trece ea acum - asta dacă e încă în viaţă. Așa că uită-te bine 
la astea. Spune-mi despre criminalul ăsta. Spune-mi cum să-l 
găsim. Cum s-o găsim pe ea. 

Doctorul Zucker își puse ochelarii pe ochi și ridică prima 
fotografie. Nu zise nimic, se uită numai la ea un moment, apoi 
se întinse după următoarea fotografie din șir. Singurele sunete 
erau scârţâitul fotoliului de piele și murmurul său ocazional de 
interes. Prin fereastra biroului său, Rizzoli vedea campusul 
Universităţii Northeastern, aproape gol în această zi de vară. 
Foarte puţini studenți erau întinși pe iarbă, cu rucsacuri și cărți 
risipite în jurul lor. Simţea că-i invidiază pe acești studenţi, le 
invidia zilele lipsite de griji și inocenţa. Credinţa oarbă în viitor. 
Și nopţile neîntrerupte de vise întunecate. 

— Zici c-aţi găsit materie seminală, spuse doctorul Zucker. 

Își întoarse cu reticenţă privirea de la priveliștea studenţilor 
care stăteau la soare. 

— Da. Pe covorul acela oval din fotografie. Laboratorul a 
confirmat că e un tip diferit de sânge de cel al soțului. Au 
introdus ADN-ul în baza de date CODIS. 

— Drept să spun, mă îndoiesc că suspectul nostru e așa de 
neglijent, încât să fie identificat dintr-o bază de date naţională. 
Nu, pun pariu că ADN-ul lui nu e în CODIS. Și pariez că n-a lăsat 
nici amprente, mai zise el, ridicându-și privirea de la fotografie. 

— N-a apărut nimic în AFIS. Din păcate, familia Yeager a avut 
cel puţin cincizeci de vizitatori în casă după înmormântarea 

mamei doamnei Yeager. Ceea ce înseamnă că avem de-a face 
cu o mulţime de amprente neidentificate. 

Zucker se uită la fotografia doctorului Yeager, prăbușit lângă 
peretele stropit de sânge. 

— Crima asta a avut loc în Newton. 

— Da. 

— Nu e o anchetă la care e normal să iei parte dumneata. De 
ce ești implicată? 

Își ridică din nou privirea, cu ochii fixaţi într-ai ei cu o 
intensitate tulburătoare. 

— M-a rugat detectivul Korsak... 

— Care este nominal la conducerea anchetei. Corect? 

— Corect. Insă... 

— Nu sunt destule crime în Boston care să te ţină ocupată, 
doamnă detectiv? De ce simţi nevoia să te ocupi de asta 
anume? 

Rizzoli se holbă la el, simțindu-se ca și cum doctorul i s-ar fi 
furișat cumva în creier, și acum cotrobăia pe acolo, căutând 
punctul cel mai sensibil ca s-o chinuie. 

— Ti-am spus, repetă ea. E posibil ca femeia să fie încă în 
viaţă. 

— Și vrei s-o salvezi. 

— Și dumneata nu vrei asta? se răsti ea înapoi. 

— Sunt curios, zise Zucker, nederanjat de furia ei. Ai discutat 
cu cineva despre cazul Hoyt? Vreau să spun, despre impactul pe 
care l-a avut asupra dumitale, personal? 

— Nu sunt sigură că știu la ce te referi. 

— Ai primit vreo consiliere? 

— Mă întrebi dacă am fost la psihiatru? 

— Sunt sigur că a fost o experienţă îngrozitoare, ce ţi s-a 
întâmplat atunci. Warren Hoyt ţi-a făcut lucruri ce l-ar bântui pe 
orice poliţist. Ţi-a lăsat cicatrice, emoționale și fizice. Majoritatea 
oamenilor ar suferi de traume îndelungate. Amintiri neașteptate, 
coșmaruri. Depresie. 

— Amintirile nu sunt o plăcere. Dar mă descurc. 

— Ăsta a fost întotdeauna felul dumitale, nu? Să rămâi tare în 
fața a orice. Să nu te plângi niciodată. 

— Și eu mă plâng de diverse chestii exact la toată lumea. 

— Dar niciodată de ceva ce ar putea să te facă să pari slabă. 
Sau vulnerabilă. 

— Nu suport smiorcăiţii. Refuz să fiu eu însămi o smiorcăită. 

— Nu vorbesc despre smiorcăială. Vorbesc despre a fi destul 
de cinstit cu tine însuţi și să recunoști că ai probleme. 

— Ce probleme? 

— Spune-mi dumneata, doamnă detectiv. 

— Nu, spune-mi dumneata. Din moment ce pari să crezi că 
sunt dată peste cap. 

— N-am spus așa. 

— Dar ai gândit așa. 

— Dumneata ești cea care a folosit expresia „dată peste cap”. 
Așa te simţi? 

— Ascultă, am venit aici pentru asta, zise ea, arătând 
fotografiile de la locul crimei din casa Yeager. De ce discutăm 
acum despre mine? 

— Pentru că atunci când te uiţi la aceste fotografii, nu-l vezi 
decât pe Warren Hoyt. Așa că mă întrebam de ce. 

— Cazul acela s-a închis. Am trecut peste asta. 

— Sigur? Chiar ai trecut? 

Intrebarea pusă cu o voce foarte joasă o făcu să tacă. Era 
supărată pe el pentru întrebările lui. Era supărată cel mai mult 
pe faptul că recunoscuse un adevăr pe care ea nu putea să-l 
recunoască. Warren Hoyt /ăsase într-adevăr cicatrice. Nu trebuia 
decât să se uite la mâinile ei ca să-și aducă aminte de rănile pe 
care i le făcuse. Dar cele mai grave răni nu erau cele fizice. 
Ceea ce pierduse vara trecută, în acea pivniţă întunecată, era 
senzaţia ei de invincibilitate. Încrederea în sine. Warren Hoyt o 
învățase cât de vulnerabilă era de fapt. 

— Nu am venit aici să vorbesc despre Warren Hoyt, zise ea. 

— Și totuși el e motivul pentru care ești aici. 

— Nu. Sunt aici pentru că văd paralele între acești doi ucigași. 
Și nu sunt singura care le vede. Detectivul Korsak vede și el 
acest lucru. Așa că hai să nu ne abatem de la subiect, bine? 

Doctorul Zucker o privi cu un zâmbet blând. 

— Bine. 

— Deci ce poţi să-mi spui despre acest criminal? întrebă ea, 
lovind fotografiile cu vârful degetului. Ce poţi să-mi spui despre 
el? 

Zucker se concentră asupra imaginii doctorului Yeager. 

— Suspectul dumitale e, evident, organizat. Dar deja știai 
asta. A venit la locul faptei complet pregătit. Tăietorul de sticlă, 

pistolul paralizant, banda adezivă. A reușit să imobilizeze cuplul 
atât de rapid, încât te face să te gândești... Nu cumva mai era și 
un al doilea suspect? întrebă el uitându-se la ea. Un partener? 

— Nu există decât un singur set de urme de picior. 

— Înseamnă că băiatul vostru e foarte eficient. Și meticulos. 

— Dar și-a lăsat sperma pe covor. Ne-a înmânat cheia 
identităţii lui. Asta este o greșeală al naibii de mare. 

— Da, așa e. Și cu siguranţă o știe foarte bine. 

— Și atunci de ce a violat-o chiar acolo, în casă? De ce n-a 
făcut-o mai târziu, într-un loc mai sigur? Dacă e așa de organizat 
încât să reușească să intre în casă și să-l controleze pe soț... 

— Poate ăsta era, de fapt, scopul. 

— Poftim? 

— Gândește-te numai. Doctorul Yeager stă acolo, legat și 
neajutorat. Forţat să privească în timp ce un alt bărbat îi ia în 
posesie proprietatea lui. 

— Proprietatea, repetă ea. 

— În mintea criminalului, asta este, de fapt, femeia. 
Proprietatea altui bărbat. Majoritatea prădătorilor sexuali nu 
riscă să atace un cuplu. Aleg o femeie singură, o ţintă ușoară. 
Un bărbat de faţă poate face totul să fie mult mai periculos 
pentru el. Și totuși, subiectul acesta a știut cu siguranţă că va fi 
și soțul de faţă. Și a venit pregătit pentru el. Poate fi asta parte 
din plăcerea lui, din motivaţia lui? Faptul că are un public? 

Un public de o persoană. Rizzoli se uită la fotografia lui 
Richard Yeager, rezemat de perete. Da, aceasta fusese și 
impresia ei imediat ce intrase în cameră. 

Privirea lui Zucker se mută la fereastră. Trecu un moment. 
Când vorbi din nou, avea vocea scăzută și somnoroasă, de parcă 
vorbea într-o stare de visare. 

— Nu e vorba decât de putere. Și control. Despre dominarea 
unei alte persoane. Nu numai femeia, ci și bărbatul. Poate 
prezenţa bărbatului e, de fapt, ceea ce-l excită mai tare, parte 
vitală a fanteziei sale. Criminalul nostru cunoaște riscurile, și 
totuși nu se poate abţine să nu acţioneze pe baza impulsurilor 
sale. Fanteziile lui îl controlează, și el, la rândul lui, controlează 
victimele. E atotputernic. Dominatorul. Dușmanul lui stă 
imobilizat și neajutorat, și subiectul nostru face ceea ce au făcut 
întotdeauna armatele victorioase. Și-a capturat trofeul. Violează 
femeia. Plăcerea îi e mărită de înfrângerea completă a 

doctorului Yeager. Atacul ăsta e mai mult decât simplă 
agresiune sexuală; e o demonstraţie de putere masculină. 
Victoria unui bărbat asupra altui bărbat. Cuceritorul care-și ia 
prada. 

Afară, studenţii de pe peluză își adunau lucrurile și-și scuturau 
iarba de pe haine. Soarele de după-amiază scălda totul într-un 
auriu cețos. Și ce îi aștepta astăzi pe acești studenți? se întrebă 
Rizzoli. Poate o seară de huzur și conversație, pizza și bere. Și 
un somn sănătos, fără coșmaruri. Somnul inocenților. 

„Ceea ce eu n-o să mai am niciodată.” 

Îi sună telefonul mobil. 

— Scuză-mă, zise ea, și deschise telefonul. 

O suna Erin Volchko, de la laboratorul unde se examinau 
părul, fibrele și celelalte probe prelevate la locul crimei. 

— Am examinat fâșiile de bandă adezivă luate de pe corpul 
doctorului Yeager, începu Erin. l-am trimis deja prin fax un 
raport detectivului Korsak. Dar știu că voiai să știi și tu. 

— Ce-ai găsit? 

— Câteva fire scurte de păr castaniu au fost prinse în adeziv. 
Păr de pe picioare și mâini, smulse când s-a îndepărtat banda 
adezivă de pe el. 

— Fibre? 

— Și fibre. Dar aici apare o chestie într-adevăr interesantă. Pe 
fâșia luată de pe gleznele victimei, era un fir de păr castaniu- 
închis, lung de douăzeci și unu de centimetri. 

— Soţia lui e blondă. 

— Știu. De aceea e atât de interesant firul acesta. 

„Subiectul, se gândi Rizzoli. E de la criminal.” 

— Sunt și celule epiteliale? întrebă ea. 

— Da. 

— Deci putem verifica ADN-ul din firul acela, să-l comparăm 
cu materia seminală... 

— Nu se va potrivi cu materia seminală. 

— De unde știi? 

— Pentru că e imposibil ca firul acesta să fie al criminalului, 
zise Erin și făcu o pauză. Decât dacă e un zombi. 

Pentru detectivii Departamentului de omucideri al Poliţiei din 
Boston, o vizită la laboratorul de criminalistică însemna o 
plimbare scurtă printr-un coridor scăldat de soare în aripa de 
sud din Schroeder Plaza. Rizzoli străbătuse acest coridor de 
nenumărate ori, cu privirea rătăcindu-i deseori la ferestrele ce 
dădeau în cartierul Roxbury, atât de plin de probleme, unde 
magazinele erau baricadate noaptea cu bare metalice și lacăte 
și fiecare mașină parcată era echipată cu un dispozitiv de 
blocare a volanului. Astăzi însă, era stăpânită complet de 
căutarea răspunsurilor la întrebările ei și nu aruncă nici măcar o 
privire în jur, îndreptându-se în schimb glonț către Camera 
S269, laboratorul de păr, fibre și alte probe. 

În această încăpere fără ferestre, plină până la refuz cu 
microscoape și un cromatograf Gammatech cu prismă de gaz, 
criminalista Erin Volchko era stăpâna absolută. Neavând acces 
la lumina soarelui și la priveliști naturale, își concentra în schimb 
privirea pe lumea de sub obiectivul microscopului, și avea ochii 
mijiţi în încruntarea perpetuă a celor care se uită prea mult 
printr-un aparat optic. Când Rizzoli intră în cameră, Erin se 
răsuci pe scaun să o întâmpine. 

— Tocmai l-am pus la microscop pentru tine. Hai să vezi. 

Rizzoli se așeză pe scaun și se uită prin ocular. Văzu un fir de 
păr întins orizontal pe câmpul obiectivului. 

— Acesta e firul acela lung și castaniu pe care l-am luat de pe 
banda adezivă de pe gleznele doctorului Yeager, zise Erin. E 
singurul asemenea fir prins în adeziv. Celelalte erau fire scurte 
de păr de pe mâinile și picioarele victimei, plus un fir de pe 
capul victimei, în banda de pe gură. Dar firul ăsta lung e orfan. 
Și e foarte misterios. Nu se potrivește nici cu părul de pe capul 
victimei și nici cu firele de păr de pe peria soţiei. 

Rizzoli mișcă lama microscopului, studiind întreaga lungime a 
firului. 

— Și este sigur de om? 

— Da, e de om. 

— Și atunci de ce nu poate fi al criminalului? 

— Uită-te la el. Spune-mi ce vezi. 

Rizzoli se gândi puţin, amintindu-și tot ceea ce învățase 
despre examinarea firelor de păr. Știa că Erin avea cu siguranţă 
un motiv s-o facă să treacă atât de sistematic prin acest proces; 
îi auzea clar entuziasmul din voce. 

— Firul acesta e curbat, gradul de curbare de aproximativ 0,1 
sau 0,2. Și ai zis că lungimea firului e de aproximativ douăzeci și 
unu de centimetri. 

— E între limitele obișnuite la o femeie, zise Erin. Destul de 
lung însă pentru un bărbat. 

— Lungimea e ceea ce te deranjează? 

— Nu. Lungimea nu spune sexul subiectului. 

— Și atunci pe ce trebuie să mă concentrez? 

— Capătul proxim. Rădăcina. Observi ceva ciudat? 

— Capătul cu rădăcina pare puţin zdrenţuit. Aproape ca o 
perie. 

— Exact ăsta e cuvântul pe care l-aș folosi și eu. Se numește 
rădăcină în formă de perie. E o colecţie de fibrile corticale. 
Examinând rădăcina, putem estima stadiul de creștere în care 
se afla firul de păr. Vrei să încerci să ghicești? 

Rizzoli se uită din nou asupra rădăcinii bulboase, cu teaca 
subţire ca de mătase. 

— Este ceva transparent agăţat de rădăcină. 

— O celulă epitelială, zise Erin. 

— Asta înseamnă că era în creștere activă. 

— Da. Rădăcina în sine e ușor mărită, așa că firul acesta era 
în stare târzie de anageneză. Tocmai își termina faza de 
creștere activă. Și celula aceea epitelială ne-ar putea da ADN-ul. 

Rizzoli își înălță capul și se uită la Erin. 

— Nu înţeleg ce-are asta a face cu un zombi. 

Erin râse ușor. 

— Nu am vrut s-o iei de bună întru totul. 

— Ce-ai vrut să spui, atunci? 

— Mai uită-te o dată la firul de păr. Urmărește-l în cealaltă 
direcţie de rădăcină. 

Rizzoli se uită încă o dată în microscop și focaliză imaginea pe 
un segment mai întunecat al firului de păr. 

— Culoarea nu e uniformă, zise ea. 

— Continuă. 

— Văd o bandă neagră pe fir, la mică distanţă de rădăcină. Ce 
este? 

— Se numesc benzi distale de rădăcină, zise Erin. Acolo intră 
ductele glandei sebacee în folicul. Secreţiile glandei sebacee 
includ enzime ce efectiv dezintegrează celulele cafenii, într-un 
fel de proces digestiv. Asta cauzează umflarea și apariţia 
benzilor negre lângă rădăcina firelor. Asta am vrut să vezi. 
Banda distală. Asta elimină orice posibilitate ca acest fir de păr 
să provină de la criminalul vostru. Poate că i-a picat de pe haine. 
Dar nu de pe cap. 

— De ce nu? 

— Bandarea distală și capătul rădăcină în formă de perie sunt 
amândouă schimbări post-mortem. 

Rizzoli își ridică brusc capul. Se holbă la Erin. 

— Post-mortem? 

— Exact. Firul acesta provine de la un scalp în stare de 
descompunere. Schimbările din fir sunt clasice, și sunt extrem 
de specifice pentru procesul de descompunere. Așa că, în afară 
de cazul în care criminalul tău s-a ridicat din mormânt, firul ăsta 
nu putea să provină de pe capul lui. 

Rizzoli avu nevoie de un moment ca să-și regăsească vocea. 

— Și de cât timp trebuia să fie mort? Pentru ca părul să 
prezinte aceste schimbări? 

— Din nefericire, apariția benzii nu ne ajută în stabilirea 
intervalului post-mortem. Putea fi smuls din scalpul mortului 
oricând, de la opt ore la mai multe săptămâni de la moarte. 
Chiar și părul din cadavre îmbălsămate cu mai mulţi ani în urmă 
tot așa ar arăta. 

— Dar dacă smulgi părul cuiva în timp ce e încă în viaţă? apoi 
lași firele de păr așa pentru o vreme? Ar apărea schimbările 
astea? 

— Nu. Aceste schimbări de descompunere nu apar decât dacă 
firele rămân pe scalpul victimei moarte. Trebuie să fie smulse 
mai târziu, după moarte. Erin întâlni privirea uluită a lui Rizzoli. 
Subiectul tău necunoscut a avut contact cu un cadavru. A luat 
firul de păr pe haine, apoi l-a trecut pe banda adezivă, în timp 
ce lega gleznele doctorului Yeager. 

— Mai are o victimă, rosti Rizzoli încet. 

— Asta e o posibilitate. Aș vrea să-ţi propun încă una. 

Erin se duse la altă masă și se întoarse cu o mică tavă pe care 
era o secțiune de bandă adezivă așezată cu partea adezivă în 
sus. 

— Bucata asta a fost luată de pe încheieturile mâinilor 
doctorului Yeager. Vreau să ţi-o arăt sub raze ultraviolete. 
Stinge lumina de acolo, te rog. g 

Rizzoli se duse la întrerupătorul de pe perete. In întunericul 
brusc, micul aparat de ultraviolete emitea un albastru-verde 
straniu. Era o sursă de lumină mult mai slabă decât aparatul 
Crimescope pe care-l folosise Mick la reședința familiei Yeager, 
dar când raza sa acoperi banda adezivă, dezvălui totuși niște 
detalii surprinzătoare. Banda adezivă lăsată în locul unde se 
desfășurase o crimă poate fi o adevărată comoară ascunsă 
pentru detectivi. Fibre, fire de păr, amprente digitale, chiar și 
ADN-ul criminalului poate rămâne în celule epidermice lipite de 
bandă. Sub razele ultraviolete, Rizzoli vedea acum particule de 
praf și câteva fire scurte de păr. Și, de-a lungul unei margini a 
benzii, ceea ce părea a fi un tiv subțire de fibre. 

— Vezi cum fibrele astea de la capăt sunt continue? zise Erin. 
Se continuă pe întreaga lungime a benzii adezive de pe 
încheieturile și gleznele lui. Aproape că seamănă cu un artefact 
al fabricantului. 

— Și nu sunt? 

— Nu, nu sunt. Dacă așezi o rolă de bandă adezivă pe o parte, 
urme din suprafaţă, ori de ce fel este ea, aderă de marginile 
lipicioase. Acestea sunt fibre din acea suprafaţă. Oriunde 
mergem, luăm cu noi urme ale mediului nostru înconjurător. Și 
mai târziu lăsăm aceste urme în alte locuri. Așa a făcut și 
subiectul vostru. 

Erin aprinse lumina și Rizzoli clipi din cauza intensității 
neașteptate. 

— Ce fel de fibre sunt astea? 

— O să-ţi arăt, zise Erin, îndepărtând lamela cu firul de păr și 
înlocuind-o cu alta. Uită-te la asta. O să-ţi explic eu ce vezi. 

Rizzoli se uită prin microscop și văzu o fibră de culoare 
întunecată, răsucită în formă de C. 

— Aceasta e de la marginea benzii adezive, spuse Erin. Am 
folosit aer fierbinte presurizat ca să desfac diferitele straturi de 
bandă. Aceste fibre bleumarin apar pe întreaga lungime. Acum 
hai să-ţi arăt o secţiune transversală, zise Erin, luând un dosar 

din care scoase o fotografie. Așa arată sub un microscop cu 
scanare electronică. Vezi cum fibra are o formă delta? Ca un mic 
triunghi? Este fabricată așa ca să reducă aderarea murdăriei. 
Forma asta delta este caracteristică la fibrele de covor. 

— Deci este un material făcut de om? 

— Exact. 

— Şi birefringenţa? 

Rizzoli știa că trecând printr-o fibră sintetică, lumina iese 
deseori polarizată în două planuri diferite, ca și cum ar trece 
printr-un cristal. Refracţia dublă se numește birefringenţă. 
Fiecare tip de fibră are un index caracteristic, ce poate fi 
măsurat cu un microscop polarizant. 

— Această fibră albastră are un index de birefringență de 
0,063, zise Erin. 

— Și asta e caracteristic la vreo substanţă anume? 

— Nailon șase, șase. Folosit de obicei la covoare, pentru că e 
rezistent la pete, la uzură, și e tare. La fibra aceasta anume, 
forma secţiunii transversale a fibrei și spectrograma prin 
infraroșu se potrivesc cu un produs Dupont numit Antron, folosit 
în fabricarea covoarelor. 

— Și e bleumarin? întrebă Rizzoli. Majoritatea oamenilor nu ar 
alege culoarea asta în casă. Sună mai degrabă a covor de 
mașină. 

Erin încuviință. 

— De fapt, culoarea asta, numărul 802 albastru, este oferită 
de multă vreme ca opţiunea standard pentru mașinile 
americane de lux. Cadillac și Lincoln, de exemplu. 

Rizzoli înțelese imediat unde voia să ajungă. 

— Cadillac fabrică și dricuri. 

— Și Lincoln, zâmbi Erin. 

Amândouă se gândeau la același lucru: „Ucigașul e o 
persoană care lucrează cu cadavre”. 

Rizzoli se gândi la toți oamenii care ar putea intra în contact 
cu morţii. Poliţiştii și medicii legiști chemati la locul unei morți. 
Doctorul patolog și asistenții săi. Îmbălsămătorul și directorul 
casei funerare. Restauratorul, cel care spală capul mortului și-l 
machiază, ca să fie prezentabil în faţa celor dragi pentru ultima 
dată. Morţii trec pe la un șir întreg de persoane cu diverse 
sarcini în domeniu, și urmele trecerii lor pot rămâne agăţate de 
oricare persoană care pune mâna pe cadavru. 

Se uită la Erin. 

— Femeia dispărută. Gail Yeager... 

— Ce-i cu ea? 

— Mama ei a murit luna trecută... 

e 

Joey Valentine îi făcea pe morți să revină la viață. 

Rizzoli și Korsak stăteau în camera de pregătiri puternic 
luminată a Casei Funerare și Capelei Whitney, privindu-l pe Joey 
scotocind prin setul de machiaj Graftobian. lnăuntru avea 
borcănașe cu fonduri de ten, rujuri și pudre. Semăna cu orice 
set de machiaj de teatru, dar aceste creme și rujuri aveau 
scopul să refacă aspectul de viaţă al pielii cenușii a cadavrelor. 
Vocea catifelată a lui Elvis Presley cânta Love Me Tender dintr- 
un casetofon, în timp ce Joey aplica ceară de modelat pe mâinile 
cadavrului, acoperind diferitele găuri și incizii lăsate de 
numeroasele catetere intravenoase și injecții arteriale. 

— Asta era muzica favorită a doamnei Ober, zise el în timp ce 
lucra. 

Ocazional, își arunca privirea la cele trei fotografii prinse pe 
șevaletul așezat lângă masa de lucru. Rizzoli presupuse că erau 
imagini ale doamnei Ober, deși femeia în viață care apărea în 
acele fotografii nu semăna aproape deloc cu cadavrul cenușiu la 
care lucra acum Joey. 

— Fiul ei a zis că era moartă după Elvis, afirmă Joey. S-a dus 
de trei ori la Graceland. Mi-a adus caseta ca să cânte în timp ce- 
i fac machiajul. Intotdeauna încerc să le pun muzica favorită, 
știi. Mă ajută să-i înţeleg mai bine. Înveţi multe despre cineva 
din muzica pe care o ascultă. 

— Și cum trebuie să arate un fan al lui Elvis? întrebă Korsak. 

— Oh, ştii. Ruj mai intens. Păr mai voluminos. Deloc în stilul 
cuiva care ascultă, să zicem, Șostakovici. 

— Deci ce muzică asculta doamna Hallowell? 

— Nu-mi amintesc. 

— Ai lucrat la ea acum numai o lună. 

— Da, dar nu-mi amintesc întotdeauna amănuntele. 

Joey terminase aplicarea cerii pe mâini. Acum se duse la 
capătul mesei, unde dădea ușor din cap în ritm cu You Ain't 
Nothing but a Hound Dog. Ilmbrăcat în blugi negri și Doc 
Martens, părea un tânăr artist la modă contemplând o pânză 

goală. Dar pânza lui era piele rece și metoda de lucru era peria 
de machiaj și borcanul de ruj. 

— Puțin Bronze Blush Light, cred, zise el și luă borcanul cu 
rujul corect. Da, ăsta se potrivește la o fană Elvis. 

Cu o spatulă de amestecat începu să combine culorile pe o 
paletă de oțel inoxidabil. Apoi întinse pasta pe obrajii cadavrului, 
netezind-o până la nivelul părului, unde se întrezăreau 
rădăcinile argintii de sub vopseaua neagră. 

— Poate îţi amintești că ai vorbit cu fiica doamnei Hallowell, 
zise Rizzoli. 

Scoase o fotografie a lui Gail Yeager și i-o arătă lui Joey. 

— Ar trebui să-l întrebaţi pe domnul Whitney. El se ocupă de 
aproape toate aranjamentele de aici. Eu nu sunt decât 
asistent... 

— Dar dumneata și doamna Yeager aţi discutat cu siguranţă 
cum să fie machiajul mamei sale pentru înmormântare. Din 
moment ce dumneata ești cel care a făcut pregătirile. 

Privirea lui Joey zăbovi încă o vreme asupra fotografiei lui Gail 
Yeager. 

— Îmi amintesc că era o doamnă foarte drăguță, zise el încet. 

— Era? întrebă Rizzoli uitându-se întrebător la el. 

— Ei, da, și eu ascult știrile. Doar nu credeți cu adevărat că 
doamna Yeager mai trăiește, nu? 

Joey se întoarse și se încruntă la Korsak, care se învârtea prin 
încăpere, uitându-se prin dulapuri. 

— Aă... domnule detectiv? Căutaţi ceva anume? 

— Nu. Mă întrebam numai ce fel de lucruri sunt într-o casă 
funerară. Se întinse să ia ceva dintr-un dulap. Hei, ăsta e un fier 
de coafat? 

— Da. Vopsim părul și facem permanente. Manichiură. Tot ce 
trebuie ca să ne facem clienţii să arate cât de bine se poate. 

— Am auzit că ești foarte bun la asta. 

— Toţi au fost satisfăcuţi de munca mea. 

Korsak râse. 

— Ți-au zis ei, ha? 

— Vreau să zic familiile lor. Familiile lor sunt satisfăcute. 

Korsak puse la loc fierul de ondulat. 

— Lucrezi pentru domnul Whitney de șapte ani? 

— Cam așa ceva. 

— Presupun că imediat după liceu. 

— La început am spălat dricurile. Am făcut curățenie în 
camera mortuară. Am răspuns la telefon pe timpul nopţii. După 
aceea domnul Whitney m-a luat să-l ajut la îmbălsămări. Acum 
că a mai îmbătrânit, eu fac aproape totul pe aici. 

— Deci probabil ai o licenţă de îmbălsămător, nu? 

O pauză. 

— Ăă, nu. N-am apucat încă să-mi fac actele. Îl ajut numai pe 
domnul Whitney. 

— De ce nu-ţi faci acte? Mi se pare că ar fi un avantaj. 

— Sunt mulțumit cu meseria mea așa cum este. 

Joey își îndreptă din nou atenţia asupra feţei doamnei Ober, 
care acum căpătase o sclipire roz. Luă o periuţă pentru 
sprâncene și începu să aplice o pudră maronie pe sprâncenele ei 
cărunte, mișcându-și mâinile cu delicateţe aproape tandră. La o 
vârstă când majoritatea tinerilor sunt nerăbdători să dea piept 
cu viaţa, Joey Valentine alesese în schimb să-și petreacă zilele 
cu morții. Luase cadavre din spitale și aziluri de bătrâni și i le 
adusese în această cameră curată și luminoasă. Le spăla, le 
usca, le vopsea părul, le punea pudre și creme ca să le dea 
iluzia vieţii. In timp ce punea culoare pe obrajii doamnei Ober, 
murmură: 

— Frumos. Ei, așa da. O să arăţi absolut superb... 

— Așadar, Joey, zise Korsak. Lucrezi aici de șapte ani, da? 

— N-am zis asta chiar mai înainte? 

— Și nu te-ai obosit încă să-ţi faci rost de calificări 
profesionale? 

— De ce mă tot întrebaţi asta? 

— Nu cumva pentru că știai că n-o să poţi obţine licența? 

Joey îngheţă, cu mâna întinsă să aplice rujul. Nu zise nimic. 

— Domnul Whitney știe că ai cazier? întrebă Korsak. 

Joey își ridică în sfârșit privirea. 

— Nu i-aţi spus, nu? 

— Poate ar trebui. Dacă mă gândesc cum ai speriat-o de 
moarte pe fata aia, săraca de ea. 

— N-aveam decât optsprezece ani. A fost o greșeală... 

— O greșeală? Ce vrea să-nsemne asta? Ai pândit la fereastra 
greșită? Ai spionat fata greșită? 

— Am fost colegi de liceu! Nu e ca și cum n-aș fi cunoscut-o! 

— Deci nu le spionezi pe fereastră decât pe fetele pe care le 
cunoști? Ce altceva ai făcut și n-ai fost prins niciodată? 

— V-am spus deja, a fost o greșeală! 

— Te-ai furișat vreodată în casa cuiva? Ai intrat în dormitorul 
lor? Poate ai șterpelit ceva micut, un sutien sau niște chiloţei? 

— Dumnezeule! 

Joey se uită fix la rujul pe care-l scăpase pe podea. Părea pe 
punctul de a leșina. 

— Ştii, cei care se uită pe gaura cheii sau pe geam ajung de 
multe ori să facă și alte lucruri, rosti Korsak, neabătut. Lucruri 
rele. 

Joey se duse la casetofon și-l opri. În tăcerea ce urmă, rămase 
cu spatele către ei, uitându-se afară pe geam la cimitirul aflat 
de cealaltă parte a străzii. 

— Vreţi să-mi nenorociți viața, zise el. 

— Nu, Joey. Incercăm doar să avem o discuţie cinstită. 

— Domnul Whitney nu știe. 

— Și nici nu trebuie să știe. 

— Cu condiţia ca? 

— Unde ai fost duminică noaptea? 

— Acasă. 

— Singur? 

Joey oftă. 

— Uite, știu despre ce e vorba. Știu ce încercați să faceţi. Dar 
v-am spus, aproape că n-o cunoșteam pe doamna Yeager. N-am 
făcut decât să am grijă de mama ei. Și am făcut treabă bună, de 
altfel. Toată lumea mi-a zis, după aceea. Cât de vie părea. 

— Te superi dacă aruncăm o privire în mașina ta? 

— De ce? 

— Numai de verificare. 

— Da, mă supăr. Dar oricum o s-o faceţi, nu-i așa? 

— Numai cu permisiunea ta, zise Korsak și făcu o pauză. Ştii, 
cooperarea merge în amândouă direcțiile. 

Joey continuă să se uite afară pe geam. 

— E o înmormântare azi, rosti el încet. Vedeţi câte limuzine 
sunt? Incă de când eram copil îmi plăceau procesiunile funerare. 
Sunt așa de frumoase! Așa de pline de demnitate! E singurul 
lucru pe care oamenii încă îl fac bine. Singurul lucru pe care nu 
l-au stricat. Nu ca nunțile, unde fac lucruri idioate ca de exemplu 
să sară din avion. Sau să-și spună jurămintele la televiziunea 
naţională. La înmormântări, încă arătăm respect pentru ceea ce 
se cade... 

— Joey, mașina. 

În cele din urmă, Joey se întoarse și se duse la sertarul unui 
dulap. Scoase dinăuntru un set de chei și i le înmână lui Korsak. 

— E Honda maro. 

e 

Rizzoli și Korsak stăteau în parcare, uitându-se la carpeta gri 
din portbagajul maşinii lui Joey Valentine. 

— La naiba! zise Korsak trântind capota. Încă n-am terminat 
cu individul ăsta. 

— N-ai nicio dovadă împotriva lui. 

— l-ai văzut pantofii? Mie mi s-a părut că are mărimea 
patruzeci și patru. Și dricul avea carpetă bleumarin. 

— La fel ca mii de alte mașini. Asta nu-l face omul tău. 

— Ei, cu siguranţă nu e bătrânul Whitney. 

Șeful lui Joey, Leon Whitney, avea șaizeci și șase de ani. 

— Ascultă, avem deja ADN-ul criminalului, spuse Korsak. 
Acum n-avem nevoie decât de-a lui Joey. 

— Crezi c-o să scuipe pur și simplu într-o ceașcă pentru tine? 

— Dacă vrea să-și păstreze slujba. Cred c-ar sta în genunchi și 
m-ar implora ca un câine. 

Rizzoli se uită peste drumul tremurând de la arșiță către 
cimitir, unde procesiunea funerară se apropia în ritm solemn 
către ieșire. „Odată ce morţii sunt îngropați, viața merge mai 
departe, se gândi ea. Orice tragedie ar fi fost, viața trebuie 
întotdeauna să meargă mai departe. Și tot așa și eu.” 

— Nu-mi mai pot permite să-mi pierd timpul cu asta, zise ea. 

— Poftim? 

— Am și eu o grămadă de cazuri. Și nu cred că această crimă 
are ceva de-a face cu Warren Hoyt. 

— Nu așa gândeai acum trei zile. 

— Ei bine, m-am înșelat. 

Se duse de cealaltă parte a parcării la mașina ei, deschise ușa 
și cobori ferestrele. Din interiorul ca un cuptor năvăliră spre ea 
valuri de căldură. 

— Te-am enervat eu? întrebă el. 

— Nu. 

— Atunci de ce te debarasezi de cazul ăsta? 

Rizzoli se așeză la volan. Scaunul era fierbinte ca o plită, chiar 
și prin pantaloni. 

— De un an de zile încerc să depășesc cazul Chirurgului, 
spuse ea. Trebuie să renunţ odată la asta. Trebuie să încetez să- 
| văd în orice caz pe care-l întâlnesc. 

— Ştii, uneori instinctul de la început e cea mai bună unealtă 
pe care oai. 

— Uneori însă asta e tot ce e. O senzaţie, nu un fapt. Nu e 
nimic sacru în instinctul de polițist. Și ce naiba e instinctul? De 
câte ori o intuiţie pe care o ai se dovedește complet greșită? 
Mult prea des, la naiba! 

Porni motorul mașinii. 

— Deci nu te-ai enervat pe mine? 

Rizzoli trânti ușa mașinii. 

— Nu. 

— Eşti sigură? 

Se uită la el prin geamul deschis. Stătea cu ochii mijiţi în 
lumina soarelui, privind-o cu ochii îngustați ca niște despicături 
pe sub sprâncenele stufoase. Brațele îi erau acoperite de păr 
negru, des ca o blăniţă, și postura sa, cu șoldurile împinse 
înainte și umerii lăsaţi în jos, o făceau să se gândească la o 
gorilă cocârjată. Nu, nu era enervată pe el. Dar nu putea să se 
uite la el fără să simtă un fior de dezgust. 

— Pur și simplu nu mai pot să-mi pierd timpul cu cazul ăsta, 
afirmă ea. Știi și tu cum e. 

[] 

Înapoi la biroul ei, Rizzoli își concentră atenţia asupra 
hârţogăriei acumulate. În vârful teancului era dosarul Omului din 
Avion, a cărui identitate rămăsese încă necunoscută și al cărui 
trup zdrobit zăcea încă la Departamentul de Medicină Legală, 
necerut de nimeni. Neglijase mult prea mult timp această 
victimă. Dar chiar și în timp ce deschidea dosarul și revedea 
fotografiile de autopsie, se gândea tot la cei doi Yeager și la 
bărbatul cu fire de păr de pe un cadavru pe haine. Se uită pe 
orarul aterizărilor și decolărilor din Aeroportul Logan, dar chipul 
lui Gail Yeager îi rămăsese în prim-planul minţii, zâmbind din 
fotografia de pe măsuţa de toaletă. Iși aminti galeria de 
fotografii cu femei, ce fusese lipită de perete cu un an înainte în 
sala de conferinţe în timpul anchetei Chirurgului. Și acele femei 
zâmbeau în fotografii, cu feţele prinse într-un moment când 
erau încă din carne și sânge cald, când viaţa le sclipea în ochi. 

Nu putea să se gândească la Gail Yeager fără să-și aducă 
aminte de femeile moarte de dinaintea ei. 

Se întrebă dacă Gail se număra deja în rândul lor. 

Pagerul de la brâu începu să-i vibreze și băzâitul o făcu să 
tresară ca un șoc electric. Un avertisment în avans la o 
descoperire ce-i va zgudui ziua. Ridică receptorul. 

Un moment mai târziu, ieșea grăbită din clădire. 

e CINCI e 


Câinele era un labrador galben, agitat de prezența polițiștilor 
din apropiere până devenise aproape isteric. Țopăia și lătra la 
capătul lesei legate de un copac. Proprietarul câinelui, un bărbat 
vânjos de vârstă mijlocie, îmbrăcat în pantaloni scurţi de 
jogging, stătea în apropiere pe un bolovan mare, ţinându-și 
capul plecat în mâini, ignorând chelălăiturile imploratoare ale 
câinelui ce încerca să-i atragă atenţia. 

— Numele proprietarului este Paul Vandersloot. Locuiește pe 
River Street, la un kilometru și jumătate de aici, zise polițistul 
Gregory Doud. 

Deja asigurase locul împotriva persoanelor neautorizate și 
agăţase de copaci un semicerc de panglică a poliţiei. Erau la 
marginea terenului de golf municipal, uitându-se spre pădurea 
Rezervaţiei Stony Brook, ce se învecina cu terenul de golf. 
Situată la marginea de sud a orașului Boston, această rezervație 
era înconjurată de o mare de suburbii. Dar în Stony Brook, 200 
de hectare formau un peisaj sălbatic de coline și văi împădurite, 
aflorimente stâncoase și mlaștini mărginite de papură. larna, 
schiorii explorau cei douăzeci de kilometri de pârtii ale parcului; 
vara, cei care făceau jogging își găseau un refugiu în aceste 
păduri liniștite. 

Asta făcuse și domnul Vandersloot, până când fusese condus 
de câinele lui la ceea ce zăcea între copaci. 

— Zice că vine aici în fiecare după-masă să alerge cu câinele, 
zise Doud. De obicei, merge prima dată pe East Boundary Road, 
prin pădure, apoi face un ocol înapoi de-a lungul marginii 
interioare a terenului de golf. E un traseu de aproximativ șase 
kilometri și jumătate. Zice că ţine câinele în lesă pe toată 
durata. Dar azi câinele a fugit de lângă el. Veneau în sus când 
câinele a luat-o la goană spre vest, în pădure, și n-a mai vrut să 
vină înapoi. Vandersloot s-a dus după el. Practic s-a împiedicat 
de cadavru, zise Doud, aruncând o privire spre omul care stătea 
în continuare ghemuit pe bolovan. A sunat la 911. 

— A sunat de pe mobil? 

— Nu, doamnă. A mers la o cabină telefonică la Thompson 
Center. Eu am ajuns aici pe la ora 14:20. Am avut grijă să nu 
ating nimic. Am intrat numai în pădure ca să confirm că e un 
cadavru. După vreo cincizeci de metri, am simţit mirosul. Apoi, 
după încă cincizeci de metri, l-am văzut. M-am întors imediat și 
am securizat locul. Am închis amândouă capetele traseului 
Boundary Road. 

— Și ceilalţi, când au sosit aici? 

— Detectivii Sleeper și Crowe au sosit cam pe la ora 15:00. 
Medicul legist a venit la 15:30. Nu mi-am dat seama că veţi veni 
și dumneavoastră, adăugă el după o scurtă pauză. 

— Doamna doctor Isles m-a chemat. Mă gândesc că toate 
mașinile sunt parcate pe terenul de golf deocamdată? 

— Așa a ordonat domnul detectiv Sleeper. A zis că nu vrea să 
fie niciun vehicul vizibil din parcarea Enneking. Să nu fim în ochii 
publicului. 

— A apărut cineva de la presă? 

— Nu, doamnă. Am avut grijă să nu trimit niciun mesaj prin 
radio. Am folosit în schimb telefonul fix de jos de pe drum. 

— Bine. Poate avem noroc și n-o să apară deloc. 

— Oho! exclamă Doud. Nu cumva ăsta e primul șacal ce vine 
acum? 

O mașină albastră marca Marquis veni peste iarba terenului 
de golf și opri lângă dubiţa biroului de medicină legală. O siluetă 
masivă familiară ieși cu greutate din mașină și-și netezi părul rar 
peste scalp. 

— Nu e reporter, zise Rizzoli. Pe tipul ăsta-l aşteptam. 

Korsak se apropie cu pași grei de ei. 

— Chiar crezi că e ea? întrebă el. 

— Doamna doctor Isles crede că e foarte posibil. Și dacă e 
așa, atunci crima ta s-a mutat în interiorul orașului Boston, zise 
ea, uitându-se apoi la Doud. Din ce direcţie să ne apropiem, ca 
să nu contaminăm nimic? 

— Puteți merge dinspre est. Sleeper și Crowe au filmat deja 
locul. Urmele de picioare și de târâre vin toate din cealaltă 
direcție, începând din parcarea Enneking. Urmaţi-vă nasul. 

Rizzoli și Korsak se strecurară pe sub panglica poliţiei și se 
îndreptară spre pădure. Această secţiune cu copaci tineri era la 
fel de deasă ca orice adânc de codru. Se aplecară să treacă pe 
sub crengi ascuţite ce-i zgâriară pe faţă și mărăcinii de pe jos li 

se agățară de pantaloni. Ajunseră pe traseul de jogging East 
Boundary și văzură o panglică a poliţiei fluturând dintr-un copac. 

— Bărbatul alerga pe aleea asta când i-a fugit câinele de 
lângă el, zise ea. Se pare că Sleeper ne-a lăsat o urmă de 
panglici. 

Traversară cărarea de jogging și pătrunseră din nou în 
pădure. 

— Oh, Doamne. Cred că simt deja mirosul, spuse Korsak. 

Chiar înainte de a vedea cadavrul, auziră zumzetul de rău 
augur al muștelor. Crenguțele uscate le plesneau sub pantofi, 
scoțând un sunet la fel de șocant ca focul de armă. Printre 
copacii din faţă, îi văzură pe Sleeper și pe Crowe, cu feţele 
contorsionate de dezgust și fluturând din mâini să alunge 
insectele. Doctoriţa Isles era ghemuită lângă ei, cu părul negru 
sclipind cu străluciri de diamant în lumina soarelui. Când se 
apropiară, văzură ce făcea Isles. 

Korsak scoase un geamăt oripilat. 

— Oh, la naiba. Chiar n-aveam chef să văd asta. 

— Potasiu vitros, zise Isles, și cuvintele răsunară aproape 
seducătoare cu vocea ei joasă. O să ne dea încă o estimare 
pentru intervalul post-mortem. 

Momentul morţii urma să fie dificil de hotărât, se gândi 
Rizzoli, uitându-se la corpul gol. Isles îl rostogolise pe o folie, și 
zăcea cu fața în sus și ochii ieșind în afară din țesuturile dilatate 
de căldură din interiorul craniului. Gâtul îi era înconjurat de o 
salbă de vânătăi în formă de disc. Părul blond și lung era ca o 
legătură ţeapănă de paie. Abdomenul era umflat și pântecul 
avea nuanțe verzui. Vasele de sânge fuseseră pătate de 
descompunerea bacteriană a sângelui și venele erau șocant de 
vizibile, ca niște pârâiașe negre curgând pe sub piele. Dar toate 
aceste orori păleau în comparaţie cu procedura pe care o făcea 
Isles acum. Membranele din jurul ochiului omenesc sunt cea mai 
sensibilă suprafaţă a corpului; o singură geană sau cel mai 
mărunt grăunte de nisip prins sub pleoapă poate cauza o 
neplăcere imensă. Așa că atât Rizzoli, cât și Korsak se 
strâmbară văzând-o pe Isles străpungând ochiul cadavrului cu 
un ac de grosimea douăzeci. După aceea absorbi fluidul vitros 
într-o seringă de zece centimetri cubi. 

— Pare limpede și bine, zise Isles, părând mulțumită. 

Puse seringa într-un răcitor plin cu gheaţă, apoi se ridică în 
picioare și studie zona cu o privire regală. 

— Temperatura ficatului e cu doar două grade mai scăzută 
decât temperatura ambientală, zise ea. Și nu prezintă nicio 
urmă de insecte sau animale. Nu e aici de multă vreme. 

— E doar o un loc de debarasare a cadavrului? întrebă 
Sleeper. 

— Lividitatea indică faptul că a murit cu faţa în sus. Vedeţi 
cum e mai întunecată înspre spate, unde s-a adunat sângele? 
Dar a fost găsită cu faţa în jos. 

— A fost mutată aici. 

— Acum mai puţin de douăzeci și patru de ore. 

— Pare moartă de mult mai mult de-atâta, afirmă Crowe. 

— Da. E flacidă, și prezintă o umflare semnificativă. Pielea 
deja alunecă de pe ea. 

— l-a curs sânge din nas? întrebă Korsak. 

— Sânge descompus. A început deja epuraţia. Fluidele sunt 
forțate afară din corp de către acumularea internă de gaze. 

— Momentul morții? întrebă Rizzoli. 

Isles făcu o pauză, cu privirea fixată pentru o clipă pe 
rămășițele umflate grotesc ale femeii despre care toţi credeau 
că fusese Gail Yeager. Muștele băzâiau, umplând tăcerea cu 
zumzetul lor lacom. În afara părului blond, cadavrul nu semăna 
deloc cu femeia din fotografii, o femeie care cu siguranţă 
întorsese capetele bărbaţilor cu un singur zâmbet. Era o 
reamintire tulburătoare a faptului că atât oamenii frumoși, cât și 
cei urâţi sunt aduși de bacterii și insecte pe același plan similar 
și sinistru al cărnii putrede. ă 

— Nu mă pot pronunţa încă, zise Isles. Incă nu. 

— Mai mult de o zi? insistă Rizzoli. 

— Da. 

— Răpirea a avut loc duminică noaptea. E posibil să fi fost 
moartă de atunci? 

— Patru zile? Depinde de temperatura ambientală. Absența 
urmelor de insecte mă face să cred că a fost ţinută în interior 
până de curând. Protejată de mediu. O cameră cu aer 
condiționat ar încetini descompunerea. 

Rizzoli și Korsak schimbară priviri, amândoi întrebându-se 
același lucru. De ce așteptase criminalul atât de mult timp să se 
descotorosească de un cadavru în descompunere? 

Auziră ţiuitul unui walkie-talkie, al detectivului Sleeper, și apoi 
vocea lui Doud: 

— Tocmai a sosit detectivul Frost. Și a sosit și mașina 
criminaliștilor. Sunteţi pregătiţi pentru ei? 

— Așteaptă puţin, zise Sleeper. 

Deja părea epuizat, dărâmat de arșiţă. Era cel mai bătrân 
detectiv din secție, nu mai avea decât cinci ani până la 
pensionare, și nu mai simţea deloc nevoia să-și facă o reputaţie. 
Se uită la Rizzoli. 

— Noi am ajuns la coada acestui caz. Ai lucrat cu poliţia din 
Newton la el? 

Rizzoli încuviinţă. 

— De luni. 

— Deci tu o să coordonezi cazul? 

— Exact, zise Rizzoli. 

— Hei, protestă Crowe. Noi am ajuns primii la faţa locului. 

— Răpirea a avut loc în Newton, interveni Korsak. 

— Dar cadavrul e acum în Boston, replică Crowe. 

— Of, Doamne, zise Sleeper. De ce naiba ne certăm pentru el? 

— E al meu, afirmă Rizzoli. Eu conduc cazul. 

Se uită fix la Crowe, provocându-l să o înfrunte. Așteptându- 
se ca rivalitatea lor obișnuită să explodeze iar, ca totdeauna. 
Văzu cum colțul gurii i se ridică în începutul unui rânjet 
răutăcios. 

In clipa aceea Sleeper zise în walkie-talkie: 

— Detectiv Rizzoli e acum la conducerea anchetei. Ești gata 
să-i lași pe criminaliști să vină? o întrebă el. 

Rizzoli se uită în sus spre cer. Era deja ora 17:00 și soarele 
coborâse după copaci. 

— Hai să-i lăsăm să vină cât timp mai pot să vadă ceva. 

Un loc al crimei în aer liber, în lumina scăzută a amurgului, nu 
era exact scenariul ei favorit. În zonele împădurite, animalele 
sălbatice aveau întotdeauna tendința să coboare să împrăștie 
rămășițele și să mute sau să strice probele lăsate. Ploile spală 
sângele și materia seminală, iar vântul împrăștie fibrele. De 
asemenea, nu există uși pe care să le încui ca să împiedici 
accesul persoanelor neautorizate și perimetrele erau ușor 
încălcate de curioși. Așa că simţea că e urgent ca oamenii de la 
Criminalistică să înceapă cercetarea locului. Își aduseseră cu ei 


65 


detectoare de metal, ochi pătrunzători și pungi pentru probe, 
așteptând să fie umplute cu comori grotești. 

Pe când ieșise din pădure și se găsea din nou pe terenul de 
golf, Rizzoli era transpirată, murdară și obosită să tot alunge 
țânţarii. Se opri să-și scuture o crenguţă din păr și să-și culeagă 
scaieții de pe pantaloni. Când se îndreptă în sfârșit de spate, 
văzu un bărbat cu păr de culoarea nisipului în costum și cravată, 
care stătea lângă mașina de medicină legală, cu un telefon 
mobil la ureche. 

Se duse la Doud, care era încă însărcinat cu protejarea 
perimetrului. 

— Cine e tipul în costum? întrebă ea. 

Doud aruncă o privire înspre bărbatul respectiv. 

— Acela? zice că e de la FBI. 

— Poftim? 

— Mi-a arătat legitimaţia și a încercat să mă convingă să-l las 
să treacă. l-am spus că trebuie să am aprobarea dumneavoastră 
mai întâi. N-a părut prea fericit să audă asta. 

— Ce face aici FBl-ul? 

— Habar n-am. 

Rizzoli se uită fix la agentul FBI pentru o clipă, deranjată de 
sosirea lui. Ca șef al anchetei, voia ca delimitarea autorităţii să 
nu fie câtuși de puţin neclară, iar acest bărbat, cu postura lui 
militară și costumul de om de afaceri, arăta deja ca și cum el 
era șeful. Rizzoli se duse la el, dar agentul nu păru să-i observe 
prezența până nu ajunse exact în faţa lui. 

— Scuză-mă, zise ea. Să înţeleg că ești de la FBI? 

Bărbatul își închise telefonul cu un pocnet și se răsuci să o 
privească. Avea trăsături puternice și clar conturate, și o privire 
rece și impenetrabilă. 

— Sunt detectiv Jane Rizzoli, eu conduc acest caz, confirmă 
ea. Pot să-ţi vad legitimația? 

Agentul își vâri mâna în haină și-și scoase legitimaţia. În timp 
ce o studia, Rizzoli îl simţi privind-o din cap până-n picioare, 
evaluând-o. Era furioasă pe estimarea lui tăcută, pe felul în care 
o punea în gardă, ca și cum el era cel la conducere. 

— Agent Gabriel Dean, zise ea, dându-i înapoi legitimaţia. 

— Da, doamnă. 

— Pot să știu și eu ce face FBl-ul aici? 

— Nu știam că suntem adversari. 

— Am spus eu că suntem? 

— Îmi dai senzaţia clară că n-ar trebui să fiu aici. 

— FBl-ul nu apare de obicei la crimele noastre. Sunt pur și 
simplu curioasă ce anume te-a adus la asta. 

— Am primit o informare de la Poliţia Newton despre crima 
Yeager. 

Era un răspuns incomplet; lăsase deoparte mult prea multă 
informaţie, forțând-o pe ea să ceară lămuriri. Reţinerea 
informaţiilor era o formă de putere, și Rizzoli înţelegea foarte 
bine jocul pe care-l făcea el. 

— Presupun că primiţi o tonă de informări de rutină, afirmă 
ea. 

— Da, așae. 

— Despre fiecare crimă, nu-i așa? 

— Suntem anunțați, da. 

— Și e ceva anume la asta ce o face mai specială? 

Bărbatul o privi cu expresia lui impenetrabilă. 

— Mă gândesc că victima ar fi de părerea asta. 

Furia ei ieșea la iveală ca o așchie vârâtă sub piele. 

— Cadavrul ăsta a fost găsit de-abia de câteva ore, zise ea. 
Informările astea sunt acum instantanee? 

Îi văzu fluturând pe buze începutul unui zâmbet. 

— Nu suntem cu totul pe dinafară, doamnă detectiv. Și v-am fi 
recunoscători dacă ne-aţi ţine la curent cu desfășurarea 
anchetei. Rapoartele de autopsie. Probele prelevate. Copii ale 
declaraţiilor martorilor... 

— Astea-s o mulţime de hârtii. 

— Sunt conștient de asta. 

— Și le vreţi pe toate? 

— Da. 

— Există și un motiv? 

— N-ar trebui să fim interesați de o crimă și o răpire? Am vrea 
să urmărim cazul ăsta. 

Pe cât de impunător era, Rizzoli nu ezită să-l provoace, și făcu 
un pas către el. 

— Și când aveţi de gând să dați porunci? 

— Rămâne cazul dumitale. Eu nu sunt aici decât să asist. 

— Chiar și dacă eu nu văd nicio nevoie pentru asta? 

Privirea lui se mută la doi oameni care ieșeau din pădure și 
încărcau acum targa cu rămășițele moartei în dubita de 
medicină legală. 

— Chiar contează cine rezolvă cazul? întrebă el cu glas 
scăzut. Atâta timp cât este prins criminalul? 

Priviră amândoi dubița îndepărtându-se, ca să ducă la sala de 
autopsie pentru alte umilinţe cadavrul deja profanat. Răspunsul 
lui Gabriel Dean îi reaminti cu claritate nemiloasă cât de puţin 
importante erau, de fapt, chestiunile de jurisdicție. Lui Gail 
Yeager nu-i păsa cine își asuma meritul capturării ucigașului ei. 
Tot ceea ce cerea era să se facă dreptate, oricine ar fi făcut-o. 
Rizzoli nu-i datora decât dreptate. 

Dar mai trecuse și înainte prin frustrarea de a-și vedea 
rezultatele propriilor eforturi chinuitoare asumate de către 
colegii ei. Deja de mai multe ori văzuse bărbaţi venind și 
pretinzând cu aroganță dreptul de comandă asupra cazurilor pe 
care ea însăși le clădise cu trudă din nimic. Şi nu va permite să 
se întâmple asta din nou acum. 

— Sunt recunoscătoare FBl-ului pentru oferta de ajutor, zise 
ea. Dar pe moment, cred că am situaţia sub control. O să vă 
anunţ dacă am nevoie de voi. 

Și cu aceste cuvinte se întoarse cu spatele și se îndepărtă. 

— Nu sunt sigur că înţelegi situația, spuse el. Facem acum 
parte din aceeași echipă. 

— Nu-mi amintesc să fi cerut ajutorul FBl-ului. 

— A fost aranjat prin comandantul unităţii dumitale: domnul 
locotenent Marquette. Vrei să-ți confirme chiar el? întrebă el, 
întinzându-i celularul lui. 

— Și eu am telefon, mulțumesc. 

— Atunci, te îndemn să-l suni. Ca să nu pierdem vremea cu 
certuri teritoriale. 

Rizzoli era uluită de cât de ușor intrase în echipă. Și de cât de 
bine îl evaluase de la început. Acesta era un bărbat care nu va 
sta liniștit deoparte. 

Își scoase propriul telefon și începu să formeze numerele. Dar 
înainte să răspundă Marquette, îl auzi pe Doud strigând-o. 

— Domnul detectiv Sleeper vă caută, zise el, și-i dădu un 
walkie-talkie. 

Rizzoli apăsă butonul de emisie. 

— Rizzoli. 

Printr-un bâzâit de static, îl auzi pe Sleeper: 

— Cred c-ar trebui să vii înapoi aici. 

— Ce-aţi găsit? 

— Ăă... ar fi mai bine să vii să vezi cu ochii tăi. Suntem cam la 
cincizeci de metri la nord de unde a fost găsit celălalt. 

Celălalt? 

Îi dădu aparatul de recepţie înapoi lui Doud și o luă la fugă 
înspre pădure. Era atât de grăbită, încât nu observă imediat că 
Gabriel Dean o urmărea. Abia când auzi plesnetul unei crenguţe 
uscate se răsuci și-l văzu exact în spatele ei, cu fața mohorâtă și 
implacabilă. Nu mai avea răbdare să se certe cu el, așa că-l 
ignoră și se năpusti înainte. 

Observă bărbaţii care stăteau într-un cerc trist sub copaci, ca 
niște îndoliaţi tăcuţi, cu capetele plecate. Sleeper se întoarse și-i 
întâlni privirea. 

— Tocmai terminaseră prima verificare cu detectoarele de 
metal, zise el. Tehnicianul se îndrepta deja înapoi spre terenul 
de golf când a sunat alarma. 

Rizzoli se apropie de cercul de oameni și se ghemui la pământ 
să inspecteze ceea ce găsiseră. 

Craniul fusese separat de corp și stătea izolat de restul 
rămășițelor aflate aproape în stadiul de schelet. O coroană de 
aur sclipea ca un dinte de pirat din șirul de dinţi pătaţi de 
pământ. Nu văzu nicio îmbrăcăminte, nicio urmă de material, 
numai oase pe care atârnau bucăţi de carne în descompunere 
ca pielea tăbăcită. Pe frunze erau grămăjoare de păr lung 
castaniu năclăit, sugerând că era cadavrul unei femei. 

Se ridică în picioare, scrutând cu privirea terenul din jur. Pe 
față i se așezară țânțari ce începură să-i bea sângele, dar Rizzoli 
nu le băga în seamă înţepăturile. Nu se concentra decât pe 
straturile de frunze moarte și crenguțe și pe ierburile dese. Un 
adăpost ascuns în pădure pe care-l privea acum cu oroare. 

„Câte femei zac în pădurea asta?” 

— Aici își aruncă victimele. 

Se întoarse și se uită la Gabriel Dean, care tocmai vorbise. 
Acesta stătea ghemuit la câţiva pași distanţă, scormonind 
printre frunze cu mâinile în mănuși. Nici măcar nu-l văzuse 
punându-și mănușile. Acum se ridică și el în picioare și-i întâlni 
privirea. 

— Criminalul vostru a folosit locul ăsta și înainte, afirmă Dean. 
Și probabil o să-l mai folosească. 

— Dacă nu-l speriem. 

— Și asta e provocarea. Să ţinem totul secret. Dacă nu-l 
alarmaţi, există șansa să vină înapoi. Nu numai ca să mai 
arunce un cadavru, ci și în vizită. Să retrăiască fiorul. 

— Ești de la Biroul de psihologie comportamentală. Nu-i așa? 

Se întoarse fără să-i răspundă la întrebare, ca să se uite la 
mulțimea de polițiști care se găseau în pădure. 

— Dacă noi reușim să ţinem asta secret de presă, am putea 
reuși. Dar trebuie să începem de pe-acum. 

Noi. Cu această simplă exprimare la persoana întâi, intrase 
într-un parteneriat cu ea, pe care ea nu-l căutase deloc și la care 
nu consimţise. Și totuși, iată-l emițând edicte. Ceea ce făcea 
asta și mai enervant era faptul că toţi le ascultau discuţia și 
înțelegeau că autoritatea ei era pusă sub semnul întrebării. 

Numai Korsak, cu francheţea lui obișnuită, îndrăzni să 
intervină în dialog. 

— Scuză-mă, detectiv Rizzoli, zise el. Cine este domnul ăsta? 

— FBI, răspunse ea, cu privirea fixată încă pe Dean. 

— Şi-mi explică și mie cineva când s-a transformat ăsta într- 
un caz federal? 

— Nu s-a transformat, zise ea. lar agentul Dean este pe 
punctul de a pleca de aici. Vrea cineva să-i arate drumul? 

Rizzoli și Dean își continuară duelul vizual pentru încă un 
moment. După aceea, Dean înclină ușor din cap către ea, într-o 
recunoaștere tăcută a faptului că se admitea învins în runda 
aceasta. 

— Pot să merg și singur, spuse el. 

Se întoarse și plecă înapoi spre terenul de golf. 

— Care-i treaba cu FBI? întrebă Korsak. Intotdeauna ei cred că 
sunt regii universului. Ce vor de aici? 

Rizzoli se uită lung la pădurea unde dispăruse Gabriel Dean, o 
siluetă cenușie pierzându-se în înserare. 

— Asta aș vrea să știu și eu. 

(3 

Locotenentul Marquette sosi o jumătate de oră mai târziu. 

Prezența superiorilor era de obicei ultimul lucru pe care și-l 
dorea Rizzoli. Nu-i plăcea deloc să aibă un ofițer superior 
uitându-i-se peste umăr în timp ce lucra. Dar Marquette nu 

interveni, rămase pur și simplu în tăcere între copaci, evaluând 
situaţia. 

— Domnule locotenent, spuse ea. 

Marquette răspunse cu un gest scurt din cap. 

— Rizzoli. 

— Care-i treaba cu FBl-ul? Au trimis un agent aici, care-a 
pretins acces complet. 

Marquette încuviinţă. 

— Cererea a venit prin OPCI. 

Deci fusese aprobat din vârful ierarhiei - Biroul Comisarului 
Poliției. 

Rizzoli privi echipa de criminalişti care-și împacheta 
echipamentele și se îndrepta spre maşină. Deși erau în 
perimetrul orașului Boston, acest colț întunecat al Rezervaţiei 
Stony Brook dădea senzaţia de izolare a unui codru adânc. 
Vântul sufla frunzele în aer și răscolea mirosul de putreziciune. 
Printre copaci văzu lumina lanternei lui Barry Frost mișcându-se 
prin întuneric în timp ce dezlega panglica din jurul copacilor, 
îndepărtând orice urmă a activităţii poliţiei. In seara asta va 
începe urmărirea, în speranţa că ucigașul va dori să vină înapoi 
în acest parc singuratic, în acest pâlc tăcut de copaci, ca să 
simtă încă o dată mirosul de putreziciune. 

— Deci n-am niciun cuvânt de spus? întrebă ea. Trebuie să 
cooperez cu agentul Dean. 

— L-am asigurat pe comisar că vom coopera. 

— Dar ce interes are FBl-ul în cazul acesta? 

— L-ai întrebat pe Dean? 

— E ca și cum ai vorbi cu un copac. Nu primești nimic înapoi. 
Nu sunt deloc încântată de asta. Noi trebuie să-i dăm lui totul, 
dar el nu trebuie să ne zică nouă nimic. 

— Poate nu l-ai abordat cum trebuie. i 

Se simţi străpunsă de furie ca de o săgeată otrăvită. Ințelegea 
sensul nerostit al acelei fraze: „Eşti foarte urâcioasă, Rizzoli. 
Întotdeauna îi enervezi pe toți bărbații”. 

— Nu l-ai întâlnit niciodată pe agentul Dean? întrebă ea. 

— Nu. 

Rizzoli râse cât mai sarcastic. 

— Ce norocos ai fost! 


1 Office of the Police Commissioner. 

— Ascultă, o să văd ce pot afla. Încearcă măcar să lucrezi cu 
el, bine? 

— A zis cineva că n-am încercat? 

— Așa mi-au zis la telefon. Am auzit că l-ai fugarit afară de- 
aici. Asta nu se cheamă întru totul o relaţie de cooperare. 

— Mi-a pus la îndoială autoritatea. Trebuie să stabilesc ceva 
de la bun început, aici. Eu conduc cazul? Sau nu? 

O pauză. 

— Tu. 

— Sper că și agentul Dean primește acest mesaj. 

— O să am grijă să-l primească, zise Marquette întorcându-se 
să se uite la padure. Deci acum avem două seturi de rămășițe. 
Amândouă femei? 

— Având în vedere mărimea scheletului și părul lung, și a 
doua pare să fie tot femeie. Aproape că n-a mai rămas deloc 
țesut moale. Cadavrul prezintă urme lăsate post-mortem de 
animale necrofage, dar nicio cauză evidentă a morții. 

— Suntem siguri că nu mai sunt și altele aici? 

— Câinii de căutare a cadavrelor n-au mai găsit niciunul. 

Marquette oftă. 

— Slavă Domnului. 

Pagerul lui Rizzoli vibră. Aruncă o privire spre el și recunoscu 
numărul de pe ecran. Departamentul de Medicină Legală. 

— E exact ca vara trecută, murmură Marquette, rămas 
nemișcat între copaci. Chirurgul a început să omoare cam tot în 
perioada asta. 

— E din cauza căldurii, zise Rizzoli scoțându-și mobilul. Scoate 
monștrii la suprafaţă. 

e ȘASE e 


Îmi ţin libertatea în palmă. 

Are forma unui pentagon mărunt alb cu MSD 97 ștanţat pe o 
parte. Decadron, patru miligrame. Ce formă drăgălașă pentru o 
pastilă, nu un disc plictisitor sau o capsulă în formă de torpilă ca 
atâtea alte medicamente. Designul acesta a avut nevoie de un 
efort de imaginaţie, de o scânteiere de capriciu. Parcă-i văd pe 
tipii de marketing de la Merck Pharmaceuticals, stând la o masă 
de conferinţă, întrebându-se unul pe altul: „Cum să facem 
tableta asta instantaneu de recunoscut?” Și rezultatul este 
această pastilă cu cinci laturi, ce arată ca o mică bijuterie în 
palma mea. Am păstrat-o ascunsă într-o mică ruptură a saltelei, 
așteptând momentul potrivit să-i folosesc magia. 

Așteptând un semn. 

Stau ghemuit pe patul din celulă, cu o carte rezemată pe 
genunchi. Camera de supraveghere nu vede decât un prizonier 
dedat studiului, care citește Opere complete de William 
Shakespeare. Nu poate vedea prin coperta cărţii. Nu poate 
vedea ce ţin în mână. 

Jos în camera de zi, o reclamă face gălăgie la televizor și o 
minge de ping-pong păcănește înainte și înapoi pe masă. O 
seară obișnuită de relaxare în Blocul de Celule C. Într-o oră 
interfonul va anunţa ora de stingere și oamenii vor urca scările 
cu pantofii bocănind pe treptele metalice. Fiecare va intra în 
cușca lui, șobolani ascultători supunându-se voinţei stăpânilor 
lor de la megafoane. În cabina de gardă, comanda va fi scrisă în 
calculator și toate ușile celulelor se vor închide simultan, încuind 
șobolanii pe perioada nopții. 

Mă îndoi și mai tare de spate, apropiindu-mi faţa de pagină, 
ca și cum scrisul ar fi prea mărunt. Mă uit fix, concentrându-mă 
amarnic pe A douăsprezecea noapte, Actul 3, Scena trei: „O 
stradă. Antonio și Sebastian se apropie...” 

Nu e nimic de văzut aici, prieteni. Numai un bărbat în patul 
lui, citind. Un bărbat care tușește dintr-odată și-și duce din 
reflex mâna la gură. Camera nu poate vedea mica tabletă din 
palma mea. Nu vede nici mișcarea limbii mele sau pastila ce se 

lipește de ea ca o ciocolată amară în momentul în care o trag în 
gură. Înghit pastila uscată, nu am nevoie de apă. E suficient de 
mică să o pot înghiţi ușor. 

Chiar înainte să mi se dizolve în stomac, îmi imaginez că-i 
simt puterea învolburându-mi-se în sânge. Decadron este un 
nume de marcă pentru dexametazon, un steroid adrenocortical 
cu efecte profunde asupra fiecărui organ din corpul omenesc. 
Glucocorticoizii, așa cum e și Decadronul, afectează totul, de la 
zahărul din sânge și retenţia de fluide până la sinteza ADN-ului. 
Fără ei, corpul intră în colaps. Ei ne ajută să ne menţinem 
presiunea arterială și să prevenim șocul rănirilor și a infecțiilor. 
Ne afectează creșterea oaselor și fertilitatea, dezvoltarea 
mușchilor și imunitatea. 

Ne schimbă compoziţia sângelui. 

Când în cele din urmă ușile cuștii se închid și se sting luminile, 
stau întins în pat, simţindu-mi sângele pulsând în mine. 
Imaginându-mi celulele rostogolindu-se prin vene și artere. 

Am văzut celule sangvine de nenumărate ori la microscop. 
Știu forma și funcţia fiecăreia, și cu o singură privire prin ocular 
pot să-mi dau seama dacă o pată de sânge e normală. Pot scana 
un câmp și estima imediat procentajul diferitelor leucocite - 
globulele albe din sânge care ne apără de infecţii. Testul se 
numește diferențial al globulelor albe, și l-am făcut de 
nenumărate ori ca laborant. _ 

Mă gândesc la propriile leucocite circulându-mi în vene. In 
exact acest moment, numărul meu diferenţial de globule albe se 
schimbă. Pastila de Decadron pe care am înghiţit-o acum două 
ore mi s-a dizolvat deja în stomac și hormonul mi se învârte prin 
sistem, înfăptuindu-și vraja. O mostră de sânge luată din vena 
mea va arăta șocant de anormal: o oştire copleșitoare de 
globule albe cu nuclee multilobate și modele granulare. Acestea 
sunt leucocitele neutrofile, care roiesc automat în acțiune când 
sunt amenințate de o infecţie uriașă. 

Când auzi sunet de copite - sunt învăţaţi studenţii de la 
medicină -, trebuie să te gândești la cai, nu la zebre. Doctorul 
care-mi va vedea analiza sângelui se va gândi cu siguranţă la 
cai. Va ajunge la o concluzie perfect logică. Nici nu-i va trece 
prin minte că, de data asta, cea care galopează este într-adevăr 
o zebră. 

Rizzoli se îmbrăcă în vestiarul sălii de autopsie, punându-și 
halatul, acoperitoarele de pantofi, mănușile și casca de hârtie 
pentru păr. Nu avusese timp să facă duș de când cutreierase 
prin Rezervaţia Stony Brook și în această cameră foarte rece 
transpirația de pe ea i se răcise ca promoroaca pe piele. Nu 
mâncase nimic la cină și se simţea ametţită de foame. Pentru 
prima dată în cariera ei, se gândi să-și pună puţin Vicks sub nas 
ca să blocheze mirosurile autopsiei, dar rezistă tentaţiei. Nu 
făcuse niciodată uz de el până acum, pentru că se gândise că 
era un semn de slăbiciune. Un poliţist de la Departamentul de 
omucideri ar trebui să fie în stare să facă faţă fiecărui aspect al 
meseriei, oricât de neplăcut, și în timp ce colegii ei aveau voie 
să se retragă în spatele scutului de mentol, ea îndurase cu 
încăpățânare mirosurile nemascate ale sălii de autopsie. 

Respiră o dată adânc, inhalând o ultimă gură de aer relativ 
curat, și trecu printre ușile batante în cealaltă încăpere. 

Se așteptase să-i găsească pe Korsak și pe doctoriţa Isles 
așteptând-o; nu se așteptase însă să-l găsească și pe Gabriel 
Dean în cameră. Stătea în picioare de cealaltă parte a mesei, cu 
un halat chirurgical acoperindu-i cămașa și cravata. Pe faţa lui 
Korsak și în ţinuta pleoștită a umerilor săi se citea cu ușurință 
epuizarea; în schimb, agentul Dean nu părea nici obosit, nici 
dărâmat de întâmplările zilei. Numai obrajii și bărbia nerase de 
dimineaţă îi umbreau oarecum aspectul spilcuit și frumos. Se 
uită la ea cu privirea mândră a unui om care știe foarte bine că 
are dreptul să fie unde se află. 

Sub luminile strălucitoare ale mesei de examinare, corpul 
arăta într-o stare cu mult mai degradată decât cea în care îl 
văzuse cu doar câteva ore în urmă. Fluidele de excreție 
continuaseră să se scurgă din nas și din gură, lăsând dâre 
însângerate pe faţă. Abdomenul era atât de umflat, încât părea 
să fie în stadiu avansat de graviditate. Bășici umplute cu fluid se 
umflau pe sub piele, ridicând-o de la nivelul dermei în foițe ca 
de hârtie. Pielea se decojea în întregime de pe zone mari pe 
trunchi și se adunase ca un pergament șifonat sub sâni. 

Rizzoli observă că vârfurile degetelor îi fuseseră date cu tuș. 

— Ai luat deja amprentele. 

— Exact înainte să ajungi aici, zise doctoriţa Isles. 

Atenţia îi era concentrată asupra tăvii cu instrumente pe care 
o adusese Yoshima lângă masă. Morţii o interesau pe Isles mai 

mult decât viii și, ca de obicei, nu părea să bage deloc de seamă 
tensiunea emoţională ce vibra în încăpere. 

— Dar mâinile? Înainte să le dai cu tuș? 

— Am finalizat examenul extern, zise agentul Dean. Pielea a 
fost lipită cu bandă adezivă pentru prelevarea fibrelor și s-au 
prelevat de asemenea unghiile tăiate. 

— Și când ai ajuns dumneata aici, agent Dean? 

— Era aici și când am ajuns eu, zise Korsak. Presupun că unii 
dintre noi suntem situaţi mai sus pe lanţul trofic. 

Dacă prin acest comentariu Korsak intenţionase să o enerveze 
și mai tare, atunci reușise. Unghiile unei victime pot avea sub 
ele bucățele de piele zgâriate de pe atacator. Fire de păr sau 
fibre pot rămâne încleștate în pumnul strâns. Examinarea 
mâinilor victimei era un pas crucial în autopsie, și ea o ratase. 

Dean însă fusese aici. 

— Avem deja o identificare clară, zise Isles. Radiografia 
dentară a lui Gail Yeager e pe ecranul luminos. 

Rizzoli se duse la ecran și studie șirul de mici filme agăţate 
acolo. Dinţii sclipeau ca un șir de pietre de mormânt 
fantomatice pe fundalul negru al filmului. 

— Dentistul doamnei Yeager i-a pus o coroană anul trecut. Se 
poate vedea aici. Coroana de aur este numărul douăzeci în seria 
periapicală. De asemenea, avea plombe de amalgam de argint 
la numerele trei, paisprezece și douăzeci și nouă. 

— Se potrivește? 

Isles încuviinţă. 

— Nu am nicio îndoială că acestea sunt rămășițele lui Gail 
Yeager. 

Rizzoli se răsuci iar către cadavrul de pe masă, și privirea i se 
opri asupra cercului de vânătăi din jurul gâtului. 

— l-ai făcut o radiografie la gât? 

— Da. Are fracturi bilaterale tiroidiene, în concordanţă cu 
strangularea manuală. 

Isles se întoarse spre Yoshima, a cărui eficienţă tăcută și 
fantomatică te făcea uneori să uiţi chiar că e în încăpere. 

— S-o așezăm în poziţie pentru prelevarea de probe vaginale. 

Ceea ce urmă după aceea i se păru lui Rizzoli drept cea mai 
gravă profanare ce se putea întâmpla corpului muritor al unei 
femei. Era mai rău decât despicarea burții și rezecţia inimii și a 
plămânilor. Yoshima manevră picioarele flacide într-o poziţie ca 

de broască, desfăcând larg coapsele pentru examinarea 
pelviană. 

— Scuză-mă, domnule detectiv? i se adresă Yoshima lui 
Korsak, care stătea cel mai aproape de coapsa stângă a lui Gail 
Yeager. Ridici te rog piciorul acela în poziţie? 

Korsak se holbă la el oripilat. 

— Eu? 

— Nu trebuie decât să-i ţii genunchiul îndoit așa, ca să facem 
prelevările. 

Korsak puse mâna cu reticenţă pe coapsa cadavrului, apoi 
sări brusc un pas înapoi când un strat de piele i se decoji în 
mâna cu mănușă. 

— Oh, Dumnezeule! Oh! Isuse Hristoase! 

— Pielea o să alunece, orice faci. Nu trebuie decât să-i ţii 
piciorul desfăcut așa, OK? 

Korsak suflă adânc și se apropie iar. Prin duhoarea din 
încăpere, Rizzoli simţi o adiere de mentol Vicks. Korsak, cel 
puţin, nu fusese prea mândru să nu-și dea cu el pe buza 
superioară. Cu o grimasă, apucă de picior și-l roti lateral, 
expunând astfel organele genitale ale lui Gail Yeager. 

— Ei na, asta chiar c-o să facă sexul foarte atrăgător de-acum 
înainte, murmură el. 

Doctoriţa Isles dirijă lumina de examinare pe perineu. Desfăcu 
blând labiile umflate și lăsă să se vadă orificiul vaginal. Rizzoli, 
pe cât de stoică era, tot nu suportă să vadă această invazie 
grotescă și își întoarse capul. 

Întâlni privirea lui Gabriel Dean. 

Până în momentul acela, acesta observase procedura cu 
detașare și în liniște. Dar în clipa aceea Rizzoli îi văzu furie în 
ochi. Era aceeași furie turbată pe care o simțea acum și ea 
împotriva bărbatului care-i provocase această ultimă degradare 
lui Gail Yeager. Uitându-se unul la altul, în egală măsură de 
revoltați, uită momentan de rivalitatea dintre ei. 

Doctor Isles inseră un beţișor cu vată în vagin, îl trecu apoi 
peste o lamelă de microscop și așeză lamela pe o tavă. După 
aceea luă și o probă rectală, ce urma de asemenea să fie 
analizată pentru prezenţă de materie seminală. După ce termină 
prelevarea probelor și picioarele lui Gail Yeager erau din nou 
întinse drept pe masă, Rizzoli simţi că partea cea mai rea se 
terminase. Chiar și când Isles începu incizia în formă de Y, tăind 

în diagonală de la umărul drept până la partea de jos a 
sternului, Rizzoli tot se gândi că nimic nu putea depăși umilința 
a ceea ce se întâmplase deja cu victima. 

Isles era tocmai pe punctul de a începe o incizie similară de la 
umărul stâng, când Dean o întrebă: 

— Și ce faceți cu proba vaginală? 

— Lamelele vor fi trimise la laboratorul de criminalistică, zise 
doctor Isles. 

— Nu faceţi o probă udă? 

— Laboratorul poate identifica la fel de bine materia seminală 
și pe o lamelă uscată. 

— Dar aceasta e singura șansă de a examina specimenul 
proaspăt. 

Doctoriţa Isles se opri pe loc, cu vârful bisturiului deasupra 
pielii și se uită la Dean cu o privire nedumerită. Apoi se întoarse 
spre Yoshima. 

— Pune câteva picături de soluţie salină pe lamelă și pune-o 
la microscop. O să arunc o privire pe ea într-o secundă. 

Urmă incizia abdominală și bisturiul despică pântecul umflat. 
Duhoarea organelor în descompunere fu mai mult decât putu 
suporta Rizzoli. Se îndepărtă cu pași împleticiţi și rămase pe 
punctul de a vomita deasupra chiuvetei, regretând că încercase 
să-și dovedească tăria atât de prostește. Se întrebă dacă 
agentul Dean o privea și dacă avea un sentiment de 
superioritate. Nu văzuse lucirea cremei mentolate Vicks nici pe 
buza /ui. Rămase cu spatele la masă și ascultă, nu privi, cum se 
continua autopsia în spatele e;. Auzi aerul suflând constant prin 
sistemul de ventilație, apa gâlgâind și clinchetul instrumentelor 
metalice. 

Apoi îl auzi pe Yoshima exclamând, cu o voce surprinsă: 

— Doctor Isles? 

— Da? 

— Am pus lamela la microscop și... 

— E materie seminală? 

— Chiar că trebuie să veniţi să vedeţi singură. 

Cu senzaţia de greață slăbind, Rizzoli se întoarse ca s-o vadă 
pe Isles dându-și jos mănușile și așezându-se la microscop. 
Yoshima rămase în apropiere cât timp se uită ea. 

— Le vedeţi? întrebă el. 

— Da, murmură ea, rezemându-se de spătarul scaunului, 
părând uluită. Se întoarse spre Rizzoli. Cadavrul a fost găsit la 
orele paisprezece? 

— Aproximativ, da. 

— Și acum e douăzeci și unu... 

— Ei bine, este spermă sau nu? interveni Korsak. 

— Da, este spermă, zise Isles. Și e mobilă. 

Korsak se încruntă. 

— Ce înseamnă asta? Că se mișcă? 

— Da. Se mișcă. 

Incăperea fu cufundată în tăcere. Semnificaţia acestei 
descoperiri îi șocase pe toți. 

— Cât timp rămâne materia seminală mobilă? întrebă Rizzoli. 

— Depinde de mediu. 

— Cât timp? 

— După ejaculare, poate rămâne mobilă o zi sau două. Cel 
puţin jumătate din spermatozoizii de la microscopul acela se 
mișcă. Aceasta e ejaculaţie proaspătă. Probabil nu mai veche de 
o zi. 

— Și de cât timp a murit victima? întrebă Dean. 

— Pe baza nivelurilor de potasiu vitros, pe care l-am extras 
acum aproximativ cinci ore, e moartă de cel puţin șaizeci de ore. 

Se lasă din nou tăcerea. Rizzoli văzu aceeași concluzie 
apărând pe chipurile tuturor. Se uită la Gail Yeager, care zăcea 
acum cu trunchiul despicat și deschis, și organele interne scoase 
la lumină. Mâinile îi zburară la gură și Rizzoli se răsuci către 
chiuvetă. Pentru prima dată în cariera ei de poliţist, Jane Rizzoli 
vomă. 

e 

— El știa, zise Korsak. Nemernicul ăla știa. 

Stăteau împreună în parcarea din spatele clădirii de medicină 
legală, iar vârful țigării lui Korsak sclipea portocaliu. După aerul 
rece din sala de autopsie, era aproape plăcut să fie scăldată în 
aburul nopţii de vară, să scape de luminile necruțătoare ale sălii 
de examinare și să se retragă la adăpostul mantiei de întuneric. 
Se simţea umilită din cauza slăbiciunii ei, umilită mai ales pentru 
că agentul Dean fusese de față să o vadă. Cel puţin fusese 
suficient de bine-crescut să nu comenteze nimic și o privise fără 
milă sau batjocură, ci doar cu indiferență. 

— Dean e cel care a cerut testul acela pe spermă, zise Korsak. 
Cum i-o fi zicând... 

— Proba udă. 

— Da, proba udă sau mai știu eu cum. Isles nici măcar n-avea 
de gând să se uite la ea proaspătă. Voia s-o lase să se usuce 
prima dată. Și atunci vine tipul ăsta de la FBI și-i zice doctoriţei 
noastre ce să facă. Ca și cum ar ști exact ce să caute, exact ce-o 
să găsească. De unde a știut? Și de ce naiba e implicat FBl-ul în 
cazul ăsta, de fapt? 

— Tu ai făcut verificarea familiei Yeager. Ai găsit ceva acolo 
care să atragă atenţia FBl-ului? 

— Nimic. 

— Erau implicaţi în ceva ce n-ar fi trebuit? 

— Faci să sune ca și cum ei personal ar fi fost de vină c-au 
fost omorâți. 

— El era doctor. Nu cumva avem de-a face cu trafic de 
droguri? Sau era martor federal? 

— Era curat. Și nevastă-sa era curată. 

— Lovitura aceea de graţie - semăna cu o execuţie. Poate era 
simbolică. O tăietură pe tot gâtul, ca să-l facă să tacă. 

— Doamne, Rizzoli. Dar chiar c-ai făcut o schimbare de o sută 
optzeci de grade. Prima dată am crezut că e un criminal sexual 
care omoară pentru senzaţii tari. Acum vii și spui că e o 
conspirație. 

— Încerc să înţeleg de ce e implicat Dean. Cei de la FBI n-au 
dat niciodată o ceapă degerată pe ce facem noi. Ei nu se bagă 
în treburile noastre, noi nu ne băgăm într-ale lor, toată lumea e 
mulțumită. Nu le-am cerut ajutorul nici cu Chirurgul. Ne-am 
descurcat noi singuri, am avut propriul analist comportamental. 
Echipa lor de psihologi e prea ocupată să se dea bine cu 
Hollywoodul ca să se uite măcar la noi. Atunci, ce e diferit la 
cazul asta? Ce face familia Yeager să fie așa de speciala? 

— N-am găsit nimic despre ei, zise Korsak. Nicio datorie sau 
alte chestii suspecte financiar. Niciun caz judiciar în desfășurare. 
Nimeni n-a zis nimic rău despre niciunul din ei. 

— Și atunci de ce sunt interesaţi cei de la FBI? 

Korsak se gândi pentru câteva clipe. 

— Poate cei doi Yeager aveau prieteni sus-puși. Cineva care 
acum strigă să se facă dreptate. 

— Nu ne-ar spune Dean asta? 

— FBl-ul nu-ţi spune niciodată nimic, zise Korsak. 

Rizzoli se uită la clădire. Era aproape miezul nopţii și încă nu o 
văzuseră pe Maura Isles plecând. Când Rizzoli ieșise din sala de 
autopsii, Isles își dicta raportul și abia se obosise să facă un 
semn de noapte bună cu mâna. Regina Morților nu dădea prea 
mare atenţie viilor. 

„Și parcă eu sunt așa de diferită! Când stau trează noaptea în 
pat, nu văd decât fețele celor uciși.” 

— Cazul ăsta e mai mare decât cei doi Yeager, zise Korsak. 
Acum avem și al doilea cadavru. 

— Cred că asta îl dezvinovăţește pe Joey Valentine, spuse 
Rizzoli. Acum se explică părul acela de cadavru de pe criminalul 
nostru - era de pe o victimă de dinainte. 

— N-am terminat încă de discutat cu Joey. Mai trebuie să-l iau 
la bani mărunți o dată. 

— Ai găsit ceva împotriva lui? 

— Caut, mai caut încă. 

— O să-ţi trebuiască mai mult decât o condamnare veche 
pentru spionare sexuală. 

— Dar Joey ăsta e tare ciudat. Trebuie să fii ciudat să-ți placă 
să pui ruj pe femei moarte. 

— Ciudăţenia nu e de-ajuns. Se uită din nou la clădire, 
gândindu-se la Maura Isles. Într-un fel, toţi suntem ciudati. 

— Da, dar suntem normal de ciudati. Joey însă n-are niciun pic 
de normalitate în ciudăţenia lui. 

Rizzoli izbucni în râs. Conversaţia asta alunecase în domeniul 
absurdului, și era prea obosită să mai încerce s-o înțeleagă. 

— Ce naiba am zis? întrebă Korsak. 

Rizzoli se întoarse la mașina ei. 

— Sunt deja ameţită de oboseală. Trebuie să mă duc acasă să 
mă culc. 

— O să fii aici când vine doctorul de oase? 

— O să fiu. 

A doua zi după-amiaza, un antropolog juridic o va asista pe 
Isles la examinarea scheletului celei de-a doua femei. Deși nu 
era încântată de o a doua vizită atât de rapidă în acea casă a 
ororilor, era o datorie pe care Rizzoli nu avea cum s-o evite. 
Ajunse la mașină și descuie ușa. 

— Hei, Rizzoli? strigă Korsak. 

— Da? 

— Ai mâncat ceva de cină? Vrei să mergem la un hamburger 
sau așa ceva? 

Era tipul de invitaţie pe care polițiștii și-o făceau deseori unul 
altuia. Un hamburger, o bere, câteva ore să se deconecteze 
după o zi stresantă. Nimic neobișnuit sau necuviincios, și totuși 
o făcu să se simtă stânjenită pentru că simţea singurătatea și 
disperarea ce se ascundeau în spatele ei. Și nu voia să fie prinsă 
în pânza lipicioasă de nevoi personale ale acestui om. 

— Poate altă dată, răspunse ea. 

— Da, OK, zise el. Altă dată. 

Cu un gest rapid de salut, Korsak se răsuci pe loc și se duse la 
mașina lui. 

e 

Când ajunse acasă, Rizzoli găsi un mesaj de la fratele ei 
Frankie pe mesageria telefonică. Îi ascultă vocea răsunătoare în 
timp ce-și răsfoia corespondenţa și putea să-i vadă silueta 
trufașă în faţa ochilor, cu chipul poruncitor. 

— Hei, Janie? Ești acasă? O pauză lungă. Oh, la naiba. Ascultă, 
am uitat de ziua mamei de mâine. Ce zici să împărţim cadoul de 
la tine pe din două. Pune și numele meu pe el. O să-ţi trimit eu 
un cec. Tu spune-mi numai cât să-ți trimit, bine? Salut. Oh, și 
hei, ce mai faci? 

Rizzoli își trânti scrisorile pe masă și murmură: 

— Da, Frankie, sigur. Exact așa cum mi-ai plătit și pentru 
celălalt cadou. 

Era oricum prea târziu. Cadoul fusese deja trimis - o cutie cu 
prosoape de baie de culoarea piersicii, cu monogramă, inițialele 
Angelei. „Anul ăsta, Janie își asumă tot meritul. Cât de multă 
importanţă o fi având și asta, mă rog.” Frankie era omul celor o 
mie de scuze, și toate valorând aur curat după părerea mamei 
lui. Era sergent de instrucţie la Camp Pendleton, și Angela era 
îngrijorată din cauza lui, obsedată de siguranţa lui, ca și cum ar 
fi avut de înfruntat foc inamic în fiecare zi în acea cazarmă 
periculoasă din California. Chiar se întrebase cu voce tare dacă 
Frankie avea de ajuns de mâncare. „Da, sigur, mamă. Marina 
SUA o să-ţi lase bebelușul de o sută de kilograme să moară de 
foame.” De fapt, cea care nu mâncase nimic de la amiază era 
Jane. Şi accesul atât de stânjenitor de vomă din sala de autopsie 
îi golise stomacul de orice o mai fi fost înăuntru, așa că acum se 
simţea absolut lihnită. 

Cotrobăi în dulapuri și găsi comoara femeii leneșe: conserve 
de pește Starkist Tuna, pe care le mâncă direct din conservă cu 
o mână de biscuiţi săraţi. li era încă foame, așa că mai căută în 
dulap și găsi niște piersici felii, pe care le înfulecă pe loc, lingând 
siropul de pe furculiță, uitându-se la harta Bostonului agățată de 
perete. 

Rezervaţia Stony Brook era o pată mare de verde înconjurată 
de suburbii - West Roxbury și Clarendon Hills la nord, Dedham și 
Readville la sud. In orice zi de vară, rezervaţia atrăgea un număr 
mare de familii și de oameni veniţi la jogging sau picnicuri. Cine 
ar observa un bărbat singur într-o mașină, în parcarea 
Enneking? Cine s-ar obosi să se uite la el dacă oprea într-o zonă 
de serviciu și se uita lung înspre pădure? Un parc suburban e 
irezistibil pentru toți cei săturaţi de beton și asfalt, concasoare și 
claxoane asurzitoare. Impreună cu cei care veneau aici în 
căutarea unui refugiu în răcoarea pădurii și a ierbii era însă și o 
persoană care avea un scop cu totul diferit. Un prădător care 
căuta un loc unde să-și arunce prada. Rizzoli analiză parcul prin 
ochii lui: copacii deși, covorul de frunze moarte. O lume unde 
insectele și animalele pădurii vor colabora bucuroase să-l scape 
de cadavru. 

Lăsă furculita să-i cadă din mână, și zăngănitul metalic fu 

șocant de zgomotos. 
_ Luă din bibliotecă un pachet de ace cu gămălii colorate. 
Infipse un ac roșu pe strada unde trăise Gail Yeager în Newton și 
încă unul roșu în Stony Brook, unde fusese găsit corpul lui Gail 
Yeager. Mai adăugă un ac în Stony Brook - albastru - ca să 
reprezinte rămășițele femeii necunoscute. Apoi se așeză iar pe 
scaun și analiză geografia lumii criminalului. 

În timpul crimelor Chirurgului învățase să studieze harta 
orașului în felul în care un prădător își studiază terenul de 
vânătoare. La urma urmei, și ea era un vânător, și ca să-și 
prindă prada trebuia să înţeleagă universul în care trăia, străzile 
pe care mergea, zonele pe unde colinda. Știa că prădătorii 
umani cel mai adesea vânau în zone familiare. Ca toată lumea, 
și ei aveau zone în care se simțeau în siguranţă, rutina lor 
zilnică. Așa că, uitându-se la acele de pe hartă, știa că vedea 
mai mult decât doar locurile unde se desfășurase crima și unde 
aruncase cadavrele; vedea, de asemenea, sfera lui de activitate. 

Orașul Newton era înstărit și elitist, o suburbie de oameni de 
carieră. Rezervaţia Stony Brook se găsea la cinci kilometri la 
sud-est de el, într-o zonă nici pe departe atât de șic ca Newton. 
Oare criminalul era rezident într-una din aceste zone și-și 
pândea prada ce-i ieșise în cale în timp ce mergea de acasă la 
serviciu? Ar trebui atunci să fie cineva care se potrivea perfect 
în peisaj, care nu trezea bănuieli arătând ca o persoană venită 
din afară. Dacă trăia în Newton, atunci trebuia să fie un bărbat 
cu o profesie bine plătită și cu educaţie superioară, cu toate 
gusturile acestei clase sociale. 

Și, de asemenea, cu victime din această clasă. 

Reţeaua străzilor bostoniene i se împăienjeni în faţa ochilor 
obosiţi, dar nu se dădu bătută și nu se duse la culcare; rămase 
într-o stare de amețeală, dincolo de epuizare, cu sute de 
amănunte învârtindu-i-se în cap. Se gândi la materia seminală 
proaspătă din cadavrul în descompunere. Se gândi la rămășițele 
scheletizate ce nu aveau încă nume. La fibre de carpetă 
bleumarin. Un ucigaș care lăsa în urmă păr de la victimele 
anterioare. Un pistol cu electroșocuri, un cuţit de vânătoare și 
haine de noapte împăturite. 

Și Gabriel Dean. Ce rol avea FBl-ul în toate astea? 

Își lăsă capul în mâini, simțind că-i va exploda de atâtea 
informaţii. Ea voise conducerea cazului, o pretinsese de fapt, și 
acum povara anchetei o zdrobea. Era prea obosită să gândească 
și prea agitată să doarmă. Se întrebă dacă așa te simţi în timpul 
unei căderi nervoase și apoi alungă gândul acesta fără milă. 
Jane Rizzoli nu și-ar permite niciodată să fie așa de penibilă, 
încât să sufere o cădere nervoasă. In cursul carierei ei fugărise 
un suspect pe un acoperiș, spărsese uși și se confruntase cu 
propria moarte într-o pivniţă întunecată. 

Omorâse un om. 

Dar până în acest moment, nu se simţise niciodată atât de 
aproape de prăbușire. 

e 

Infirmiera închisorii îmi leagă garoul în jurul brațului drept fără 
blândeţe, plesnește latexul ca pe o bandă de cauciuc. Mi-a prins 
pielea şi-mi trage firele de păr de pe braț, dar nu-i pasă; pentru 
ea, nu sunt decât un bolnav prefăcut care-a trezit-o din somn și 
i-a întrerupt tura de obicei plictisitoare în clinica închisorii. E de 
vârstă mijlocie, sau cel puţin așa arată, cu ochii umflați și 

sprâncenele pensate prea mult, și respiraţia îi miroase a somn și 
a țigări. Dar e femeie, și mă uit lung la gâtul ei, moale și ridat, 
când mi se apleacă peste braţ ca să localizeze o venă bună. Mă 
gândesc la ceea ce se ascunde sub pielea ei albă ca de hârtie 
creponată. Artera carotidă, pulsând cu sânge sclipitor și, lângă 
ea, vena jugulară, umflată cu râul său mai întunecat de sânge 
venos. Anatomia gâtului unei femei îmi este foarte familiară și îl 
studiez și pe al ei, pe oricât de neatrăgător este. 

Vena din antebraț mi s-a umflat și asistenta scoate un sunet 
de satisfacţie. Deschide o compresă cu alcool și-mi șterge cu ea 
pielea. E un gest neglijent și neatent, nu ceea ce te-ai aștepta 
de la o persoană cu pregătire medicală profesională, gest făcut 
din obișnuinţă și nimic mai mult. 

— O să simţi o înțepătură, mă anunţă ea. 

Simt înţepătura acului fără să tresar. A nimerit vena foarte 
curat și sângele se scurge într-un tub Vacutainer cu un capac 
roșu. Am lucrat cu sângele a nenumărați alţi oameni, dar 
niciodată cu al meu, așa că mă uit la el cu interes, observând că 
e intens și întunecat, de culoarea vișinelor coapte. 

Tubul e aproape plin. Il scoate de pe acul din Vacutainer și 
fixează încă un tub. Tubul acesta are capac violet, pentru o 
analiză completă de sânge. Când și acesta e plin, îmi scoate 
acul din venă, desface garoul și-mi împunge o bucată de vată în 
locul înțepăturii. 

— Ţine-o acolo, îmi poruncește. 

Zăngănesc neajutorat din cătușa de la mâna stângă, prinsă 
de marginea metalică a patului medical. 

— Nu pot, zic cu o voce înfrântă. 

— Oh, pentru numele lui Dumnezeu, oftează ea. 

Nu e compasiune, ci doar iritare. Există unii oameni care-i 
disprețuiesc pe cei slabi, și evident această asistentă face parte 
dintre ei. Dacă i s-ar da putere absolută și un subiect vulnerabil, 
s-ar transforma cu ușurință în tipul de monștri care i-au torturat 
pe evrei în lagărele de concentrare. Cruzimea e chiar acolo, 
imediat sub suprafaţă, mascată de uniforma albă și ecusonul cu 
inițialele R.N. 

Aruncă o privire către gardian. 

— Ține-o tu, zice ea. 

Acesta ezită, apoi își pune degetele pe vată, apăsându-mi-o 
pe piele. Neplăcerea sa de a mă atinge nu e din cauză că s-ar 

teme de violență din partea mea; m-am purtat întotdeauna 
foarte bine și politicos, un prizonier model, și niciun gardian nu 
se teme de mine. Nu, sângele meu e cel ce-l sperie. Vede roșul 
trecând prin vată și-și imaginează tot felul de orori microbiene 
năpustindu-se spre degetele lui. Când infirmiera desface un 
pansament cu leucoplast şi-mi lipește vata pe braţ, gardianul 
pare ușurat. Se duce imediat la chiuvetă și-și spală mâinile cu 
apă și săpun. Imi vine să râd de groaza lui din cauza unui lucru 
atât de elementar ca sângele. Stau în schimb nemișcat pe pat, 
cu genunchii ridicați și ochii închiși, scoțând ocazional un 
geamăt nefericit. 

Infirmiera iese din încăpere cu tuburile pline cu sângele meu 
și gardianul, cu mâinile bine spălate, se așază pe scaun să 
aștepte. 

Așteaptă. 

Mi se pare că trec ore întregi în această cameră rece și sterilă. 
Nu auzim nimic de la infirmieră; parcă ne-a abandonat sau uitat. 
Gardianul se foiește în scaun, întrebându-se ce-i ia atât de mult 
timp. 

Eu știu deja. 

Deja aparatul și-a încheiat analiza sângelui și infirmiera ţine 
rezultatele în mână. Numerele o alarmează. Orice îngrijorare că 
sunt un prizonier care se preface numai că e bolnav a dispărut; 
vede negru pe alb dovada că o infecţie periculoasă îmi 
devastează corpul. Că plângerea mea că simt dureri abdominale 
este cu siguranţă autentică. Deși mi-a examinat burta, mi-a 
simţit mușchii tresărind și m-a auzit gemând la atingerea ei, nu 
mi-a crezut cu adevărat simptomele. E infirmieră de închisoare 
de prea multă vreme, și experienţa a făcut-o sceptică în ceea ce 
privește plângerile deţinuţilor. În ochii ei toţi suntem 
manipulatori și escroci, și fiecare simptom pe care-l acuzăm nu 
e decât o încercare de a pune mâna pe niște droguri. 

Dar un test de laborator e obiectiv. Sângele intră în mașină și 
o hârtie cu numere iese afară. Nu poate ignora numărul 
alarmant de leucocite. Așa că este cu siguranţă la telefon, 
consultându-se cu ofițerul medical: 

— Am un prizonier aici cu dureri abdominale grave. Prezintă 
sunete intestinale, însă în zona inferioară a pântecului simte 
dureri. Ceea ce mă îngrijorează cu adevărat e numărul de 
leucocite... 

Se deschide ușa, și aud scârţăitul pantofilor infirmierei pe 
linoleum. Când mi se adresează, nu detectez deloc tonul 
batjocoritor cu care mi-a vorbit mai înainte. Acum e politicoasă, 
chiar respectuoasă. Ştie că are de-a face cu un om grav bolnav 
și că dacă mi se întâmplă ceva ea va fi făcută răspunzătoare. 
Dintr-odată nu mai sunt un motiv de dispreț, ci o bombă cu ceas 
ce ar putea să-i distrugă cariera. Și deja a amânat prea mult. 

— O să te transferăm la spital, îmi zice, și se uită la gardian. 
Trebuie să fie mutat imediat. 

— Shattuck? întreabă el, referindu-se la Spitalul Lemuel 
Shattuck, Unitatea Corecţională din Boston. 

— Nu, e prea departe. Nu poate aștepta așa de mult. Am 
aranjat să fie transferat la Spitalul Fitchburg. 

În voce i se aude graba și gardianul îmi aruncă acum și el o 
privire îngrijorată. 

— Dar ce are? întreabă el. 

— S-ar putea să aibă apendicele perforat. Am pregătit deja 
actele, și am sunat la Urgenţe la Fitchburg. O să trebuiască să 
fie dus cu ambulanţa. 

— Oh, la naiba. Atunci trebuie să merg și eu cu el. Cât timp o 
să dureze? 

— Probabil o să fie internat. Cred că trebuie operat. 

Gardianul se uită la ceas. Se gândește la ora când i se 
termină schimbul și dacă va apărea cineva la timp să-l 
înlocuiască la spital. Nu se gândește deloc la mine, ci la detaliile 
propriului program, ale vieții personale. Eu nu sunt decât o 
complicaţie. i 

Infirmiera îndoaie un teanc de hârtii și le pune într-un plic. li 
dă plicul gardianului. 

— Asta e pentru Camera de Urgenţe de la Fitchburg. Ai grijă 
să ajungă la doctor. 

— Trebuie să meargă neapărat cu ambulanţa? 

— Da. 

— Securitatea va fi problematică. 

infirmiera îmi aruncă o privire. Mâna mi-e în continuare legată 
cu o cătușă de pat. Stau perfect nemișcat, cu genunchii îndoiţi - 
poziţia clasică a unui pacient ce suferă de o peritonită 
agonizantă. J 

— Eu nu mi-aş face prea multe griji pentru securitate. Asta e 
prea bolnav ca să-ţi facă vreo problemă. 

e ŞAPTE e 


— Necrofilia, sau iubirea pentru morţi, zice doctorul Lawrence 
Zucker. A fost dintotdeauna unul dintre secretele cele mai 
întunecate ale umanităţii. Cuvântul vine din greacă, dar există 
dovezi despre această practică încă din vremea faraonilor. O 
femeie frumoasă sau de rang înalt care murea în vremea aceea 
era întotdeauna ţinută departe de îmbălsămători cel puţin trei 
zile după deces. Asta pentru a se asigura că bărbaţii însărcinaţi 
s-o pregătească pentru înmormântare nu-i profanau cadavrul. 
Abuzul sexual al morţilor a fost semnalat de-a lungul întregii 
istorii. Chiar și regele Irod se zice că ar fi făcut sex cu soția lui 
timp de șapte ani după moartea ei. 

Rizzoli se uită în jur în sala de conferinţe și fu frapată de 
familiaritatea stranie a scenei: o adunare de detectivi obosiţi, 
dosare și fotografii ale crimei răspândite pe masă. Vocea șoptită 
a psihologului Lawrence Zucker, ademenindu-i în mintea 
coșmărescă a unui prădător. Și răceala - cel mai mult își 
amintea răceala din cameră, cum i se infiltrase în oase și-i 
amorțise mâinile. Multe fețe erau aceleași: detectivul Jerry 
Sleeper, Darren Crowe și partenerul ei, Barry Frost. Poliţiștii cu 
care lucrase și în ancheta Chirurgului cu un an înainte. 

O altă vară, un alt monstru. 

Dar de data asta era o persoană lipsă din echipă. Detectivul 
Thomas Moore nu era între ei, și îi era dor de el, de prezenţa și 
siguranţa lui de sine, de stabilitatea lui. Deși se certaseră în 
timpul anchetei Chirurgului, își reparaseră între timp prietenia, 
și acum îi simțea absenţa ca pe un gol. 

In locul lui Moore, stând exact pe scaunul în care stătea de 
obicei Moore, era un bărbat în care nu avea încredere: Gabriel 
Dean. Oricine ar fi intrat în încăpere ar fi observat imediat că 
Dean era un intrus în această adunare de polițiști. De la 
costumul lui bine croit, până la postura militărească, se 
deosebea clar de ceilalţi, și toți erau perfect conștienți de 
această diferenţă. Nimeni nu vorbea cu Dean; el era 
observatorul tăcut, omul de la FBI, al cărui rol rămânea un 
mister pentru toţi. 

— Sexul cu un cadavru e o activitate la care majoritatea 
dintre noi nici nu vrem să ne gândim, continuă doctorul Zucker. 
Dar este menționat în mod repetat în literatură, istorie și într-un 
număr de cazuri penale. Nouă la sută dintre victimele ucigașilor 
în serie sunt violate sexual după moarte. Jeffrey Dahmer, Henry 
Lee Lucas și Ted Bundy, toţi au recunoscut că au făcut acest 
lucru. Așa că prezența materiei seminale proaspete în această 
victimă nu este chiar așa de surprinzătoare, zise el, lăsându-și 
privirea pe fotografia de autopsie a lui Gail Yeager. 

— Mai demult se spunea că numai nebunii fac așa ceva, 
interveni Darren Crowe. Așa mi-a zis un analist psiholog de la 
FBI. Tipul ăla de demenţi care merg pe stradă vorbind cu vocile 
din capul lor. 

— Da, se credea la început că e semnul unui criminal foarte 
grav dezechilibrat, zise Zucker. O persoană care plutește într-o 
ceaţă de psihoză profundă. E adevărat că un mare număr dintre 
acești criminali sunt psihopaţi care intră în categoria ucigașilor 
dezorganizați - nebuni și lipsiţi de inteligenţă. Au atât de puțin 
control asupra propriile impulsuri încât lasă tot felul de probe în 
urma lor. Fire de păr, materie seminală, amprente. Sunt cel mai 
ușor de prins, pentru că nu știu, sau nu le pasă, de medicina 
legală. 

— Și atunci individul ăsta? 

— Subiectul acesta nu e psihopat. E o creatură cu totul 
diferită. 

Zucker deschise dosarul de fotografii de la domiciliul familiei 
Yeager și le aranjă pe masă. Apoi se uită la Rizzoli. 

— Doamnă detectiv, dumneata ai fost la locul crimei. 

Rizzoli încuviinţă. 

— Subiectul acesta a fost metodic. A venit cu o trusă 
pregătită pentru crimă. A fost ordonat și eficient. N-a lăsat 
aproape nicio urmă sau probă. 

— A lăsat materie seminală, îi atrase atenţia Crowe. 

— Dar nu într-un loc unde era probabil că o să căutăm. Ar fi 
fost foarte ușor să n-o găsim. De fapt, aproape că n-am găsit-o. 

— Și impresia generală? întrebă Zucker. 

— E organizat. Inteligent. Exact ca și Chirurgul, adăugă ea, 
după o scurtă pauză. 

Privirea lui Zucker o fixă pe a ei. Zucker o făcuse întotdeauna 
să se simtă inconfortabil, și se simţi invadată de privirea lui 

meditativă. Dar aproape sigur toţi se gândeau la Warren Hoyt. 
Nu era posibil ca ea să fie singura care simţea că aceasta nu era 
decât o repetiţie a unui vechi coșmar. 

— Sunt de acord cu dumneata, zise Zucker. Acesta e un 
ucigaș organizat. Urmează ceea ce unii analiști comportamentali 
numesc o temă de obiect cognitiv. Comportamentul lui nu are 
scopul doar de a dobândi o satisfacţie imediată, acțiunile lui au 
un ţel anume, și acest ţel este de a controla complet trupul unei 
femei - în cazul acesta victima Gail Yeager. Subiectul acesta 
vrea s-o posede, să se folosească de ea, chiar și după moartea 
ei. Violând-o în faţa soţului ei, își stabilește dreptul de posesie. 
Devine dominatorul, asupra amândurora. Mi se pare interesant 
că nu a fost nici mutilată, nici dezmembrată, zise el, luând o 
fotografie în mână. Cu excepţia schimbărilor naturale ale 
primelor stadii de descompunere, cadavrul pare a fi într-o stare 
destul de bună. 

Se uită la Rizzoli pentru o confirmare. 

— Nu avea nicio rană deschisă, afirmă ea. Cauza morții a fost 
strangularea. 

— Care este cea mai intimă metodă de a ucide pe cineva. 

— Intimă? 

— Gândiţi-vă ce înseamnă de fapt să sugrumi pe cineva 
manual. Cât de personal este. Contactul direct. Piele lipită de 
piele. Mâinile tale pe carnea ei. Apăsându-i gâtul în timp ce simţi 
cum se scurge viaţa din ea. 

Rizzoli se holbă la el dezgustată. 

— Dumnezeule! 

— Așa gândește e/. Așa simte e/. Acesta e universul în care 
trăiește, și trebuie să descoperim cum e acest univers. Zucker 
arătă fotografia cu Gail Yeager. E obsedat de dorinţa de a-i 
poseda trupul, de a-i fi proprietar, fie că e moartă, fie că 
trăiește. Acesta e un bărbat care dezvoltă un atașament 
personal faţă de un cadavru, și continuă să-l mângâie. Să-l 
abuzeze sexual. 

— Atunci de ce s-a debarasat de el? întrebă Sleeper. De ce nu 
l-a ţinut șapte ani? Așa cum a făcut regele Irod cu nevastă-sa? 

— Motive practice? oferi Zucker. Poate că trăiește într-un bloc 
de apartamente, unde mirosul unui cadavru în putrefacție ar 
atrage atenţia vecinilor. Trei zile este limita duratei în care ai 
vrea să păstrezi un cadavru. 

Crowe râse. 

— Zi mai bine trei secunde. 

— Deci spui că are un atașament aproape de amant pentru 
corpul acesta? întrebă Rizzoli. 

Zucker încuviinţă. 

— Înseamnă că i-a fost foarte greu să o arunce acolo. În Stony 
Brook. 

— Da, cu siguranţă i-a fost greu. Ca și cum ai fi abandonat de 
iubita ta. 

Rizzoli se gândi la locul acela din pădure. Copacii, lumina 
trecând printre crengi. Atât de departe de arșița și de zgomotul 
orașului. 

— Nu e numai un loc unde să se debaraseze de ele, zise ea. 
Poate e un loc sacru. 

Toţi se uitară la ea. 

— Cum ai zis? se miră Crowe. 

— Doamna detectiv Rizzoli a exprimat exact părerea la care 
voiam să ajung, zise Zucker. Locul acela, în rezervaţie, nu e 
numai un loc unde să arunce cadavrele folosite. Trebuie să vă 
întrebaţi, de ce nu le-a îngropat? De ce le-a lăsat expuse unei 
posibile descoperiri? 

Rizzoli răspunse încet: 

— Pentru că le vizitează. 

Zucker încuviinţă. 

— Acestea sunt iubitele lui. Haremul lui. Se întoarce acolo de 
multe ori, să se uite la ele, să le atingă. Poate chiar să le 
îmbrăţișeze. De aceea avea pe el fire de păr de pe cadavre. 
Când mânuiește cadavrele, ia fire de păr de pe ele pe haine. 
Zucker se uită la Rizzoli. Firul acela post-mortem se potrivește 
cu al doilea cadavru? 

Rizzoli încuviinţă. 

— Eu și detectivul Korsak am pornit de la presupunerea că 
acest subiect a cules firul pe haine la locul său de muncă. Acum 
că știm de unde provine părul, mai are sens să verificăm pista 
casei de pompe funebre? 

— Da, zise Zucker. Și să vă spun de ce. Necrofilii sunt atrași 
de cadavre. Ei simt o excitare sexuală de la mânuirea 
cadavrelor. Când le îmbălsămează, când le îmbracă. Când le 
machiază. S-ar putea să încerce să obţină acces la această 
plăcere alegându-și meserii în domeniul morţilor. Un asistent de 

îmbălsămător, de exemplu, sau un cosmetician de la pompele 
funebre. Țineţi minte că rămășițele neidentificate s-ar putea nici 
să nu aparţină măcar unei victime de crimă. Unul dintre cei mai 
cunoscuţi necrofili a fost un psihopat numit Ed Gein, care a 
început prădând cimitire. Profana morminte de femei și ducea 
cadavrele la el acasă. De-abia mai târziu a început să ucidă ca 
să obțină cadavre. 

— Oh, mamă! murmură Frost. Este din ce în ce mai bine. 

— E un aspect al gamei largi al comportamentului uman. 
Necrofilii ni se par nouă bolnavi și perverși. Dar au existat 
dintotdeauna printre noi, această subdiviziune de oameni 
conduși de obsesii bizare. Apetituri stranii. Da, unii dintre ei sunt 
psihopațţi. Dar câţiva sunt perfect normali în toate privinţele. 

„Warren Hoyt era și el perfect normal.” 

Cel care vorbi primul fu Gabriel Dean. Până în clipa aceea, nu 
spusese nimic pe parcursul întregii întâlniri și Rizzoli fu surprinsă 
să-i audă glasul baritonal profund. 

— Ai zis că subiectul s-ar putea reîntoarce în pădure să-și 
viziteze haremul. 

— Da, zise Zucker. De aceea urmărirea din Stony Brook ar 
trebui să continue pe o perioadă nedeterminată. 

— Și ce se întâmplă când descoperă că i-a dispărut haremul? 

Zucker făcu o pauză. 

— Nu va fi încântat. 

Rizzoli simţi un fior rece pe spinare auzind aceste cuvinte. 
„Sunt iubitele lui. Cum ar reacţiona orice bărbat dacă i se fură 
iubita?” 

— Va fi înnebunit, afirmă Zucker. Turbat de furie că cineva i-a 
răpit proprietatea. Și nerăbdător să înlocuiască ceea ce a 
pierdut. O să-l facă să vâneze din nou. Zucker se uită la Rizzoli. 
Trebuie neapărat să păstraţi secretul faţă de presă cât de mult 
posibil. Urmărirea asta s-ar putea să fie cea mai bună șansă să-l 
prindem. Pentru că sigur se va întoarce în pădure, dar numai 
dacă e convins că e în siguranţă. Numai dacă el crede că 
haremul e încă acolo, așteptânau-l. 

Se deschise ușa sălii de conferințe. Toţi se întoarseră să-l 
vadă pe locotenentul Marquette care stătea în ușă. 

— Detectiv Rizzoli? zise el. Trebuie să vorbim. 

— Chiar acum? 

— Dacă nu te superi. Să mergem în biroul meu. 

Având în vedere expresiile celorlalţi din încăpere, tuturor le 
venise aceeași idee: Rizzoli era chemată să i se facă morală. Și 
nu avea nici cea mai mică idee de ce. Se ridică roșind de pe 
scaun și ieși după el. 

Marquette o conduse pe coridor în tăcere până la 
Departamentul de omucideri. Intrară în biroul lui și locotenentul 
închise ușa. Prin peretele de sticlă, Rizzoli îi văzu pe ceilalţi 
detectivi holbându-se la ea de la birourile lor. Marquette se duse 
și închise cu violenţă obloanele. 

— Stai jos, Rizzoli. 

— Sunt bine așa. Vreau să știu ce se întâmplă. 

— Te rog, zise el mai încet, aproape cu blândeţe. Stai jos. 

Această solicitudine nou apărută o tulbură. Ea și Marquette nu 
deveniseră niciodată apropiaţi. Departamentul de omucideri era 
încă un club al bărbaţilor și Rizzoli știa foarte bine că era 
considerată și acum invadatoarea ticăloasă. Se așeză pe un 
scaun și simţi că-i bubuia sângele în vine. 

Marquette mai păstră tăcerea pentru un moment, încercând 
parcă să-și găsească niște cuvinte potrivite. 

— Am vrut să-ți spun asta înainte să audă și ceilalți. Pentru că 
mă gândesc că pentru tine va fi cel mai greu. Sunt sigur că e 
doar o situație temporară și că se va rezolva totul în câteva zile, 
dacă nu chiar în câteva ore. 

— Ce situație? 

— Azi-dimineaţă, pe la cinci dimineaţa, Warren Hoyt a evadat. 

Acum înţelegea de ce insistase să se așeze; se așteptase să 
se prăbușească. 

Dar Rizzoli nu se prăbuși. Rămase perfect nemișcată, cu toate 
sentimentele blocate, cu fiecare nerv amorţit. Când vorbi, avea 
vocea atât de straniu de calmă, că aproape nu și-o recunoscu. 

— Cum s-a întâmplat? întrebă ea. 

— În timpul unui transfer medical. A fost internat noaptea 
trecută la Spitalul Fitchburg pentru o apendictomie de urgenţă. 
Nu știm exact ce anume s-a întâmplat. Dar în blocul operator... 
Nu a rămas niciun martor în viaţă, zise Marquette după o pauză. 

— Câţi au murit? întrebă ea. 

Vocea îi răsuna la fel de plat ca înainte. La fel de străină. 

— Trei. Asistenta și anestezista care-l pregăteau pentru 
operaţie. Plus gardianul care l-a însoțit la spital. 

— Souza-Baranowski e o închisoare de nivelul șase. 

— Da. 

— Și i-au permis să meargă la un spital civil? 

— Dacă ar fi fost o internare de rutină, ar fi fost transportat la 
închisoarea medicală Shattuck. Dar într-o urgenţă medicală, 
politica MCI? este de a duce prizonierii la spitalul cel mai 
apropiat. Și cel mai apropiat era cel din Fitchburg. 

— Cine a decis că era o urgenţă? 

— Infirmiera închisorii. L-a examinat pe Hoyt și s-a consultat 
cu doctorul MEI. Amândoi au fost de acord că are nevoie de 
îngrijire imediată. 

— Pe ce bază? 

Vocea începea să i se înăsprească acum, i se strecurase în ea 
prima notă de sentiment. 

— Avea simptome. Dureri abdominale... 

— Are pregătire medicală. Ştia exact ce să le zică. 

— A avut și teste de laborator anormale. 

— Ce teste? 

— Ceva cu numărul prea mare de globule albe. 

— Au înțeles cu cine au de-a face? Au avut măcar cea mai 
vagă idee? 

— Nu poţi să falsifici un test de sânge. 

— El poate. A lucrat într-un spital. Ştie cum să manipuleze 
testele de laborator. 

— Rizzoli... 

— Pentru numele lui Dumnezeu, a fost laborant care se ocupa 
de sânge, ce mama dracului! 

Vocea îi răsună atât de strident, că și ea fu surprinsă. Se uită 
fix la el, şocată de izbucnirea ei. Și copleșită de sentimentele 
care acum în sfârșit se învolburau în ea. Furie. Neputinţă. 

Și frică. Toate lunile astea, o suprimase, pentru că știa că e 
irațional să-i fie frică de Warren Hoyt. Era închis într-un loc de 
unde nu putea ajunge la ea, de unde nu putea s-o rănească. 
Coșmarurile nu erau decât niște ecouri stăruitoare ale unei 
terori vechi și sperase că în cele din urmă vor slăbi. Dar acum 
frica era perfect logică și o cuprinsese în gheare. 

Sări brusc în picioare și se întoarse să plece. 

— Detectiv Rizzoli! 

Se opri în ușă. 

— Unde mergi? 

— Cred că știi unde trebuie să merg. 

— Poliţia locală din Fitchburg și poliţia statală au situaţia sub 
control. 

— Serios? Pentru ei, nu e decât un simplu evadat. O să se 
aștepte să facă aceleași greșeli ca toţi ceilalţi. Dar n-o să facă 
nicio greșeală. O să se strecoare prin plasa lor. 

— Nu le acorzi suficientă încredere. 

— Ei nu-l consideră pe Hoyt demn de suficientă atenţie. Nu 
înțeleg cu cine au de-a face, zise ea. 

„Dar eu știu. Eu înțeleg perfect.” 

Afară, în parcare, lumina de un alb incandescent tremura 
străvezie sub soarele strălucitor și vântul ce sufla dinspre stradă 
era dens și sulfuros. Pe când intră în sfârșit în mașină, cămașa îi 
era deja udă de transpiraţie. „Lui Hoyt i-ar plăcea canicula 
asta”, se gândi ea. Era vremea lui favorită, așa cum unei șopârle 
cel mai mult îi place să stea pe nisipul dogoritor al deșertului. Și 
ca orice reptilă, și el știa să se strecoare șerpuit din calea 
pericolului. 

„N-o să-l găsească.” 

În timp ce conducea spre Fitchburg, se gândi la Chirurg, liber 
din nou prin lume. Și-l imagină plimbându-se pe străzile 
orașului, prădătorul ajuns din nou la pradă. Se întrebă dacă mai 
avea tăria să-l înfrunte iarăși. Dacă nu cumva, acum că-l 
învinsese o dată, își epuizase toată raţia de curaj pe viață. Nu se 
considera o lașă; niciodată nu dăduse înapoi în faţa unei 
provocări și întotdeauna se avântase cu capul înainte în miezul 
acţiunii. Dar gândul să-l înfrunte pe Warren Hoyt o făcea 
aproape să tremure. 

„M-am luptat o dată cu el, și aproape am murit. Nu știu dacă 
mai pot s-o fac o dată. Dacă pot să forțez monstrul înapoi în 
cușca lui.” 

e 

Perimetrul nu era păzit de nimeni. Rizzoli se opri pe coridorul 
spitalului, uitându-se în jur să vadă vreun poliţist în uniformă, 
dar nu văzu decât niște asistente, două îmbrăţișându-se 
consolator, celelalte îngrămădite laolaltă și vorbind cu voce 
scăzută, cu fețele pământii de șoc. 

Se strecură pe sub panglica galbenă de poliţie ce atârna 
pleoștită și, fără să o întrebe nimeni ce căuta acolo, trecu prin 
ușile duble care se deschiseră automat cu un foșnet, ca s-o lase 

să intre în zona de primire a blocului operator. Văzu petele și 
pașii deși ca de la școala de dans conturaţi în sânge pe jos. Un 
tehnician criminalist își împacheta deja trusa. Era un loc al 
crimei vechi deja, de unde se recoltaseră toate probele și peste 
care se umblase mult, gata să fie eliberat pentru curățenie. 

Dar oricât de vechi era, oricât de contaminat era, Rizzoli 
putea încă să vadă ce se întâmplase în această încăpere, căci 
era scris în sânge pe pereţi. Văzu curbele uscate de stropi 
arteriali ieșiţi din arterele pulsânde ale victimei. Trasau un val 
sinuos pe perete și pătaseră o tablă mare pe care era scris 
orarul chirurgical al zilei, listând numărul sălii de operaţie, 
numele pacienților, numele chirurgilor și procedurile de 
operație. Fusese înscris întreg orarul pentru o zi. Se întrebă ce 
se întâmplase cu pacienţii ale căror operaţii fuseseră anulate 
brusc pentru că blocul operator era acum o scenă a crimei. Se 
întrebă ce consecinţe avea o colecistectomie amânată - ce-o fi 
fiind și aceea. Orarul atât de încărcat explica de ce locul fusese 
procesat atât de rapid. Prima dată trebuie servite nevoile celor 
în viață. Nu puteai pur și simplu închide pe o perioadă nedefinită 
cel mai aglomerat bloc operator din orașul Fitchburg. 

Urmele curbe de sânge stropit se continuau peste panoul cu 
orarul, apoi peste colț și până pe celălalt perete. Aici vârfurile 
erau mai mici, pentru că presiunea sistolică scăzuse și pulsaţiile 
începeau să coboare înspre podea, alunecând în jos. Se sfârșeau 
într-o băltoacă lângă biroul de recepţie. 

„Telefonul. Cel care a murit aici încerca să ajungă la telefon.” 

Dincolo de zona de primire, un coridor lat mărginit de 
chiuvete trecea pe lângă sălile de operaţii. Auzi voci de bărbaţi 
și fâșâitul unui radio portabil și urmă sunetul până la o ușă 
deschisă. Trecu pe lângă un șir de chiuvete, de lângă care 
tehnicianul criminalist de-abia îi aruncă o privire. Nimeni n-o 
întrebă ce făcea acolo, nici când intră în sala de operaţii 
numărul 4 și se opri, oripilată de urmele masacrului. Deși nu mai 
era nicio victimă în încăpere, sângele lor era pretutindeni, 
stropind pereţii, dulapurile, mesele și era purtat pe podea de 
pașii celor care veniseră aici după plecarea criminalului. 

— Doamnă? Doamnă? 

Doi bărbaţi îmbrăcaţi în civil stăteau lângă dulapul cu 
instrumentarul, încruntându-se la ea. Cel mai înalt din ei se 
apropie de ea, cu papucii de hârtie peste pantofi, lipindu-se la 

fiecare pas de podeaua plină de sânge. Avea aproximativ 
treizeci și cinci de ani și aerul de superioritate arogantă pe care- 
| au toţi bărbaţii masivi și musculoși. Compensaţie masculină 
pentru părul ce i se rărea vizibil, se gândi ea. 

Înainte ca acesta să-i pună întrebarea evidentă, își scoase 
legitimaţia. 

— Jane Rizzoli, Omucideri. Poliţia Boston. 

— Ce caută Boston aici? 

— Scuze. Nu știu cum vă numiti, răspunse ea. 

— Sergent Canady. Secţia de capturare a evadaţților. 

Un poliţist al Poliţiei Statale Massachusetts. Își întinse mâna 
să i-o strângă pe a lui, când observă că purta mănuși de latex. 
În orice caz, tot nu părea dispus să-i ofere acest gest de 
politețe. 

— Vă putem ajuta cu ceva? întrebă Canady. 

— Poate vă pot ajuta eu pe voi. 

Canady nu păru deloc entuziasmat de ofertă. 

— Cum? 

Rizzoli se uită la dârele multiple de sânge stropite pe perete. 

— Bărbatul care a făcut asta - Warren Hoyt... 

— Ce-i cu el? 

— Îl cunosc foarte bine. 

Acum li se alăturase și bărbatul mai scund. Acesta avea chipul 
palid și urechile ca Dumbo, însă, deși era și el evident poliţist, 
nu părea să aibă instinctul teritorial al lui Canady. 

— Hei, te cunosc. Rizzoli. Tu l-ai prins. 

— Am lucrat cu echipa. 

— Nu, tu ești cea care l-a încolțit în Lithia. 

Spre deosebire de Canady, el nu purta mănuși și dădu mâna 
cu ea. 

— Detectiv Arlen. Poliţia Fitchburg. Ai venit până aici numai 
pentru asta? 

— Imediat ce-am aflat. Înţelegeţi cu cine aveţi de-a face, nu? 
întrebă ea, uitându-se la pereţi. 

— Situaţia e sub control, interveni Canady. 

— Îi știți povestea? 

— Știm ce-a făcut aici. 

— Dar îl știți pe eP 

— l-am primit dosarul de la Souza-Baranowski. 

— Și gardienii de acolo n-au nici cea mai vagă idee cu cine au 
de-a face. Altfel nu s-ar fi întâmplat așa ceva. 

— Întotdeauna i-am adus înapoi, zise Canady. Toţi fac 
aceleași greșeli. 

— Nu și ăsta. 

— N-are decât șase ore avans. 

— Șase ore? zise ea, clătinând din cap. Deja l-aţi pierdut. 

Canady se enervă. 

— Răscolim toată zona. Am stabilit baraje pe stradă și 
verificări pentru toate mașinile. Am anunţat presa, și fotografia 
i-a apărut la toate posturile locale de televiziune. Cum am zis, 
situaţia e sub control. 

Rizzoli nu răspunse, întorcându-și atenţia asupra șuvoaielor 
de sânge. 

— Cine a murit aici? întrebă ea încet. 

— Anestezista și asistenta de la sala de operaţie, îi răspunse 
Arlen. Anestezista zăcea aici, la capătul mesei. Asistenta a fost 
găsită acolo, lângă ușă. 

— N-au ţipat? Nu l-au alertat pe gardian? 

— Nu prea ar fi putut scoate un sunet. Le-a spintecat laringele 
la amândouă. 

Rizzoli se duse la capul mesei și se uită la bara metalică pe 
care erau agăţate punga de soluţie pentru o perfuzie 
intravenoasă, tubul de plastic și cateterul ce atârnau până la 
băltoaca de apă de pe jos. Sub masă era o seringă de sticlă 
spartă. 

— l-au pus o perfuzie, zise ea. 

— l-au pus-o în camera de urgență, confirmă Arlen. L-au 
mutat direct aici, după ce chirurgul l-a examinat jos. l-au 
diagnosticat un apendice perforat. 

— De ce n-a urcat și chirurgul cu el? Unde era? 

— Consulta alt pacient în camera de urgenţă. A urcat cam la 
zece, cincisprezece minute după ce s-au întâmplat toate aici. A 
intrat pe ușa aceea dublă, a văzut gardianul mort în zona de 
recepție și a alergat direct la telefon. Practic tot personalul de la 
urgențe s-a repezit aici, dar nu mai puteau face nimic pentru 
victime. 

Rizzoli se uită la podea și văzu urmele și petele mânjite lăsate 
de prea mulţi pantofi, prea mult haos pentru a putea fi 
interpretat. 

— De ce nu era gardianul aici, păzind prizonierul? întrebă ea. 

— Sala de operaţii trebuie să fie o zonă sterilă. Nu e voie cu 
haine de stradă. Probabil i s-a spus să aștepte în afara ușii. 

— Dar nu e politica MEI ca prizonierii să fie încătușați 
încontinuu când nu sunt în interiorul închisorii? 

— Ba da. 

— Chiar și în sala de operaţii, chiar și sub anestezie, Hoyt ar fi 
trebuit să aibă un picior sau o mână legată de masă cu o cătușă. 

— Așa ar fi trebuit. 

— Aţi găsit cătușele? 

Arlen și Canady își aruncară o privire unul altuia. 

— Cătușele erau pe jos, sub masă, zise Canady. 

— Deci a fost încătușat. 

— La un moment dat, da... 

— De ce oare i-au dat drumul? 

— Probabil un motiv medical? sugeră Arlen. Ca să-i pună o 
altă perfuzie? Să-i schimbe poziţia? 

Rizzoli clătină din cap. 

— Ar avea nevoie de gardian înăuntru ca să-i descuie 
cătușele. Gardianul nu ar ieși afară, lăsând prizonierul fără 
cătușe. 

— Înseamnă că a fost neglijent, zise Canady. Toată lumea de 
la Urgenţe avea impresia că Hoyt era extrem de bolnav, cu 
dureri prea mari ca să fie în stare să se lupte cu cineva. Evident, 
nu s-au așteptat... 

— Dumnezeule, șopti ea. Nu și-a pierdut îndemânarea. 

Se uită la căruciorul de anestezie și văzu un sertar deschis. La 
lumina puternică din sală, dinăuntru sclipeau mai multe fiole de 
thiopental. Un anestezic. Aveau de gând să-l adoarmă, realiză 
ea. Stătea întins pe masă, cu perfuzia în braţ. Gemând, cu fața 
contorsionată de durere. lar ei n-aveau nicio idee ce se va 
întâmpla; toți erau ocupați făcându-și meseria. Asistenta se 
gândea ce instrumente să pregătească, de care dintre ele va 
avea nevoie doctorul.  Anestezista calcula dozele de 
medicamente, urmărind pe monitor pulsul pacientului. Poate că 
i-a văzut acceleraţia inimii și a presupus că e din cauza durerii. 
Nu și-a dat seama că de fapt se încorda pentru atac. Pentru 
crimă. 

Și apoi... ce s-a întâmplat apoi? 

Se uită la instrumentarul de lângă masă. Era gol. 

— A folosit un bisturiu? întrebă ea. 

— N-am găsit arma. 

— E instrumentul lui favorit. Întotdeauna folosește un 
bisturiu... 

Un gând brusc făcu să i se ridice părul de pe ceafă. Se uită la 
Arlen. 

— Nu cumva e încă în clădire? 

— Nu e în clădire, interveni Canady. 

— S-a prefăcut și înainte că e doctor. Știe cum să se amestece 
printre cadrele medicale. Aţi verificat spitalul? 

— Nu a fost necesar. 

— Și atunci de unde știi că nu e aici? 

— Pentru că avem dovada că a ieșit din clădire. E pe caseta 
video. 

Rizzoli își simţi pulsul accelerându-i-se. 

— L-aţi prins pe camera de securitate? 

Canady încuviinţă. 

— Presupun c-o să vrei s-o vezi personal. 

— E ciudat ce face, zise Arlen. Ne-am uitat la caseta asta de 
mai multe ori, și tot n-am înțeles. N 

Coborâseră în sala de conferințe a spitalului. Intr-un colț era 
un dulap cu un televizor și un video. Arlen îl lăsă pe Canady să 
pornească toate aparatele și să folosească telecomanda. 
Controlul telecomenzii e rolul masculului alfa din haită, și 
Canady avea nevoie să fie acest mascul. Arlen era suficient de 
sigur pe sine să nu-i pese. 

Canady puse caseta în aparat și zise: 

— OK. Să vedem dacă Poliţia Boston poate să ne lămurească. 

Era echivalentul verbal al  aruncării  mănușii. Porni 
înregistrarea. 

Pe ecran apăru o ușă închisă la capătul unui coridor. 

— Asta e camera fixată pe tavan în holul de la parter, zise 
Arlen. Ușa pe care-o vezi duce direct afară, la parcarea 
personalului, în estul clădirii. E una dintre cele patru ieșiri. În 
josul imaginii e momentul înregistrării. 

— 5:10, citi ea. 

— În registrul de la Urgenţe, prizonierul a fost mutat la etaj la 
blocul operator în jurul orei 4:45, așa că asta e cu douăzeci și 
cinci de minute mai târziu. Uită-te acum. Se întâmplă pe la 5:11. 

Pe ecran, secundele se scurgeau una după alta. La 5:11:13, o 
siluetă apăru brusc pe ecran, înaintând cu pas calm, fără grabă, 
apropiindu-se de ieșire. Era cu spatele la cameră, și-i văzură 
părul castaniu tuns scurt peste gulerul halatului alb de 
laborator. Purta pantaloni de chirurg și acoperitori de hârtie 
pentru pantofi. Ajunsese deja lângă ușă și împingea bara de 
ieșire când dintr-odată se opri. 

— Uită-te acum, zise Arlen. 

Bărbatul se întoarse încet. Privirea i se ridică spre cameră. 

Rizzoli se aplecă înainte, cu gâtul uscat, cu ochii lipiți de 
chipul lui Warren Hoyt. I se uita direct în ochi și avu senzaţia că 
și el se uita direct la ea. Hoyt se apropie de cameră și Rizzoli 
observă că ţinea ceva sub brațul stâng. O legătură cu ceva. 
Bărbatul se apropie până ajunse direct sub cameră. 

— Acuma începe partea bizară, zise Arlen. 

Uitându-se în continuare la cameră, Hoyt își ridică mâna 
dreaptă, cu palma înainte, ca și cum ar fi fost pe punctul de a 
depune jurământul în tribunal că va spune adevărul. Cu mâna 
stângă, își arătă palma deschisă. Și zâmbi. 

— Ce naiba vrea să însemne asta? zise Canady. 

Rizzoli nu răspunse. Îl privi în tăcere pe Hoyt întorcându-se, 
mergând spre ieșire și dispărând afară. 

— Mai pune-o o dată, ceru ea încet. 

— Ai idee ce vrea să reprezinte chestia cu mâna? 

— Mai pune o dată caseta. 

Canady se încruntă și întoarse înregistrarea cu câteva 
secunde înapoi, apoi o lăsă să meargă din nou. 

Încă o dată, Hoyt se duse la ușă. Se răsuci. Veni înapoi la 
cameră, cu privirea fixată pe cei care priveau acum 
înregistrarea. 

Rizzoli stătea cu fiecare mușchi din corp încordat, cu inima 
bubuindu-i în piept, așteptând gestul următor. Cel pe care ea îl 
înțelesese deja. 

Hoyt își ridică palma. 

— Apasă pe „pauză”, zise ea. Chiar aici! 

Canady apăsă pe „pauză”. 

Pe ecran, Hoyt stătea cu un zâmbet pe chip, cu degetul 
arătător de la mâna stângă arătându-și palma deschisă a mâinii 
drepte. Imaginea o paraliză. 

Arlen rupse tăcerea în cele din urmă. 

— Ce înseamnă? Ştii? 

Rizzoli înghiţi în gol. 

— Da. 

— Ei bine, ce e? se răsti Canady. 

Rizzoli își desfăcu palmele pe care le ţinuse încleștate în 
pumni pe genunchi. Pe amândouă palmele avea cicatricele 
lăsate de atacul lui Hoyt cu un an în urmă, noduri groase ce se 
vindecaseră peste cele două găuri tăiate de bisturiul lui. 

Arlen și Canady se holbară la cicatrice. 

— Hoyt ţi-a făcut asta? zise Arlen. 

Rizzoli încuviinţă. 

— Asta e ceea ce înseamnă. De aceea și-a ridicat mâna. Se 
uită la ecranul pe care Hoyt zâmbea încă, ţinându-și palma 

deschisă către cameră. E o mică glumă, doar între noi doi. Felul 
lui de salut. Chirurgul vorbește cu mine. 

— Înseamnă că l-ai enervat, nu glumă, spuse Canady, 
gesticulând cu telecomanda către ecran. Uită-te, numai. Parcă 
ţi-ar zice: „Du-te naibii!” 

— Sau „Ne mai vedem noi”, zise Arlen încet. 

Cuvintele lui o înghețară. „Da, știu c-o să ne mai vedem. Dar 
nu știu când și unde.” g 

Canady porni din nou înregistrarea și priviră continuarea. Il 
văzură pe Hoyt coborându-și mâna și întorcându-se din nou 
către ușă. În timp ce ieșea afară, Rizzoli se concentră asupra 
legăturii de sub braț. 

— Mai oprește-o o dată, zise ea. 

Canady apăsă din nou pe „pauză”. 

Rizzoli se aplecă și atinse ecranul. 

— Ce are sub braţ? Seamănă cu un prosop făcut sul. 

— Asta și e, zise Canady. 

— De ce ar duce așa ceva cu el? 

— Nu prosopul. E ceea ce duce în prosop. 

Rizzoli se încruntă, gândindu-se la ceea ce tocmai văzuse în 
blocul operator. Își aminti tava goală de lângă masă. 

Se uită la Arlen. 

— Instrumente, zise ea. A luat instrumente chirurgicale. Arlen 
încuviinţă. 

— Lipsește un set de laparotomie din sală. 

— Laparotomie? Ce e asta? 

— E termen medical pentru despicarea abdomenului, zise 
Canady. 

Pe ecran, Hoyt ieșise deja afară și acum nu mai vedeau decât 
holul gol și o ușă închisă. Canady stinse televizorul și se întoarse 
către ea. 

— Se pare că băiatul tău e nerăbdător să se întoarcă la lucru. 

Sunetul mobilului ei o făcu să tresară. Simţea că-i bubuie 
inima în timp ce-și căuta telefonul. Cei doi bărbaţi o priveau, așa 
că se ridică și se duse la fereastră înainte să răspundă. 

Era Gabriel Dean. 

— Ştii că antropologul de medicină legală se întâlnește cu noi 
la ora trei? întrebă el. 

Rizzoli se uită la ceas. 

— O să ajung la timp. 

De-abia. 

— Unde ești? 

— Bine, o să fiu acolo, în regulă? 

Închise. Se uită afară pe geam și trase adânc aer în piept. „Nu 
pot să fac faţă, se gândi ea. Monștrii mă trag în toate 
direcțiile...” 

— Rizzoli? zise Canady. 

Se întoarse spre el. 

— Îmi pare rău. Trebuie să mă întorc în oraș. Sunaţi-mă în 
secunda când auziţi ceva de Hoyt. 

Canady încuviinţă și zâmbi. 

— Nu credem c-o să ia prea mult timp. 

e 

Ultima persoană cu care avea chef să vorbească era Dean, 
dar când intră în parcarea de la Departamentul de Medicină 
Legală, îl văzu ieșind din mașina lui. Intră rapid într-un loc de 
parcare și opri motorul, gândindu-se că dacă așteaptă doar 
câteva minute, acesta va intra primul înăuntru, și în felul acesta 
va evita orice conversație inutilă cu el. Din nefericire însă, și el o 
observase pe ea, și rămase așteptând în parcare, un obstacol de 
neevitat. Acum nu mai avea de ales și trebuia să-l înfrunte. 

leşi din mașină în arșiţța dogoritoare și se apropie de el, cu 
viteza unei persoane care n-are timp de pierdut. 

— Nu te-ai mai întors la ședință azi-dimineaţă, zise el. 

— Marquette m-a chemat în biroul lui. 

— Mi-a spus. 

Rizzoli se opri în loc și se uită la el. 

— Ce ţi-a spus? 

— Că unul dintre foștii tăi criminali a evadat. 

— Exact. 

— Și că te-a tulburat. 

— Marquette ţi-a zis asta? 

— Nu. Dar din moment ce n-ai mai venit înapoi la ședință, am 
presupus că ești supărată. 

— Au apărut alte lucruri care necesitau atenţie. 

Porni cu pași hotărâți spre clădire. 

— Dumneata ești la conducerea acestui caz, doamnă detectiv, 
strigă el în urma ei. 

Rizzoli se opri și se întoarse să se uite la el. 

— Și de ce simţi nevoia să-mi reamintești? 

Dean se apropie încet de ea, până când ajunse suficient de 
aproape să fie intimidant. Probabil asta și intenţiona. Stăteau 
acum faţă în față, și deși nu s-ar fi dat niciodată înapoi din faţa 
lui, Rizzoli simţi fără să vrea că roșește sub privirea lui. Nu doar 
superioritatea lui fizică o făcea să se simtă amenințată; mai 
degrabă faptul că-și dăduse dintr-odată seama că era un bărbat 
dezirabil - o reacţie cu totul perversă, având în vedere cât de 
furioasă era. Incercă să-și suprime atracţia, dar deja își înfipsese 
ghearele adânc în ea și nu mai putea să se descotorosească de 
ea. 

— Cazul acesta va avea nevoie de întreaga noastră atenție, 
zise el. Ascultă, înţeleg că ești supărată din cauza evadării lui 
Warren Hoyt. Asta ar fi de-ajuns să zdruncine orice poliţist. 
Destul cât să te facă să-ţi pierzi echilibrul... 

— Nu mă cunoști aproape deloc. Nu încerca să joci rolul de 
psihiatru cu mine. 

— Mă întreb doar dacă te simţi suficient de concentrată să 
conduci această anchetă. Sau dacă vor interveni aceste „alte” 
probleme. 

Rizzoli reuși să-și păstreze cumpătul. Să-l întrebe, foarte calm: 

— Domnule agent Dean, știi câți oameni a omorât Hoyt în 
această dimineaţă? Trei. Un bărbat și două femei. Le-a tăiat 
găturile și apoi a plecat, pur și simplu. Așa cum reușește s-o 
facă totdeauna. Işi ridică mâna și Dean se holbă la cicatricele ei. 
Acestea sunt niște suvenire pe care mi le-a lăsat anul trecut, 
chiar înainte de a fi pe punctul de a-mi tăia gâtul. Işi lăsă mâinile 
în jos și râse. Așa că, da, ai perfectă dreptate. Am niște 
probleme cu el. 

— Ai, de asemenea, o treabă de făcut. Aici. 

— Și o fac. 

— Hoyt îţi distrage atenţia. Îl lași să-ţi stea în cale. 

— Singura problemă care-mi stă în cale ești tu. Nici măcar nu 
știu ce faci aici. 

— Cooperare între agenţii. Nu asta e descrierea oficială? 

— Eu sunt singura care cooperează. Tu ce-mi dai în schimb? 

— Ce anume ai vrea să-ți dau? 

— Ai putea începe spunându-mi de ce e implicat FBl-ul. Nu s-a 
băgat niciodată în cazurile mele înainte. De ce e familia Yeager 
așa de diferită? Ce știi despre ei și eu nu știu? 

— Știu exact la fel de multe despre ei ca tine, răspunse el. 

Să fie acesta adevărul? Nu-și dădea seama. Nu-l putea citi 
deloc pe acest om. Și acum atracţia sexuală venea să-i 
mărească deruta și mai mult, încurcând și mai mult mesajele 
dintre ei. 

Dean se uită la ceas. 

— E trecut de trei. Ne așteaptă. 

Cu aceste cuvinte porni spre intrare, dar Rizzoli nu-l urmă 
imediat. Pentru o clipă rămase singură în parcare, zguduită de 
reacţia pe care o avusese faţă de Dean. În cele din urmă trase 
adânc aer în piept și se duse către morgă, adunându-și puterile 
pentru o nouă vizită la morţi. 

(J 

Cel puțin aceasta nu o mai făcu să-i vină rău. Duhoarea 
copleșitoare de putrefacție care o făcuse să vomite în timpul 
autopsiei lui Gail Yeager era în mare măsură absentă la acest al 
doilea cadavru. Cu toate acestea, Korsak își luase precauțiile 
obișnuite și se mânjise din nou cu Vicks pe sub nări. Numai 
câteva bucăţi de țesut de legătură, asemănător cu pielea 
tăbăcită, mai erau atașate de oase, iar mirosul, deși neplăcut, 
cel puţin nu o mai forță pe Rizzoli să se repeadă la chiuvetă. Era 
hotărâtă să evite o repetare a scenei atât de stânjenitoare de 
seara trecută, mai ales cu Gabriel Dean stând chiar în faţa ei, în 
așa fel încât să-i vadă orice tresărire și grimasă. Își păstră o 
atitudine stoică cât timp doctorita Isles și antropologul 
criminalist, doctorul Carlos Pepe, desigilară cutia și scoaseră cu 
grijă rămășițele scheletizate, așezându-le pe masa de morgă 
acoperită cu un cearșaf. 

In vârstă de șaizeci de ani și gârbovit ca un gnom, doctorul 
Pepe era agitat și entuziasmat ca un copil; scotea conţinutul 
cutiei, privind fiecare bucată ca și cum ar fi fost de aur. În timp 
ce Rizzoli nu vedea decât o colecţie amestecată de oase 
murdare, imposibil de deosebit unul de altul, ca niște rămurele 
din același copac, doctorul Pepe vedea clavicule, radius și 
cubitus, pe care le identifica imediat și le așeza în poziţie 
anatomică. Coaste dezarticulate și osul pieptului căzură cu 
zgomot pe masa de oțel inoxidabil. Vertebrele, dintre care două 
fuseseră fuzionate chirurgical, formau un colier butucănos în 
centrul mesei până la inelul gol al pelvisului, având forma unei 
coroane regale macabre. Oasele braţelor formau membre subțiri 
ce se terminau în grămăjoare ce păreau a fi niște pietricele 

murdare, dar în realitate erau oscioarele minuscule care oferă 
mâinii omenești o versatilitate atât de miraculoasă. Dovada unei 
vechi răni era imediat evidentă: tije chirurgicale de oţel în osul 
coapsei stângi. Doctorul Pepe plasă în capul mesei craniul și 
falca dezarticulată. Din crusta de mizerie sclipeau niște dinți de 
aur. Acum toate oasele erau aranjate. 

Dar cutia nu era încă goală. 

O răsturnă cu faţa în jos, vărsând restul conţinutului pe o tavă 
acoperită cu pânză. Din cutie se revărsă o ploaie de pământ, 
frunze și ghemotoace de păr castaniu încâlcit. Indreptă lumina 
de examinare asupra tăvii și cu o pensetă începu să culeagă 
prin pământ. In câteva secunde, găsi ceea ce căuta: un grăunte 
negru, în forma unui bob mare de orez. 

— Pupă, zise el. Deseori confundată cu fecale de șobolan. 

— Așa aș fi zis și eu, spuse Korsak. Răhăţei de şobolan. 

— Sunt multe aici. Trebuie pur și simplu să știi ce cauţi, zise 
doctorul Pepe, mai culegând câteva boabe negre și așezându-le 
împreună într-o mică grămăjoară. Specia Calliphoridae. 

— Poftim? întrebă Korsak. 

— Muște de carne, răspunse Gabriel Dean. 

Doctorul Pepe încuviință. 

— Acesta e învelișul în care se dezvoltă larvele de muște de 
carne. Sunt ca niște coconi. Este exoscheletul larvelor de stadiul 
trei. les din ele ca muște adulte, zise el și le privi prin lupă. 
Acestea sunt toate eclozate. 

— Ce înseamnă asta? Eclozate? întrebă Rizzoli. 

— Înseamnă că sunt goale. Muștele au ieșit deja din ele. 

— Care e perioada de dezvoltare pentru Calliphoridae în 
regiunea asta? întrebă Dean. 

— In această perioadă a anului, aproximativ treizeci și cinci de 
zile. Dar observați cum diferă în culoare și condiţie aceste două 
pupe? Toate sunt din aceeași specie, dar învelișul acesta a fost 
expus la intemperii mai multă vreme. 

— Două generaţii diferite, zise Isles. 

— Așa mă gândesc și eu. Sunt curios să aud ce va zice 
entomologul. 

— Dacă fiecare generaţie are nevoie de treizeci și cinci de zile 
ca să se maturizeze, înseamnă că au fost șaptezeci de zile de 
intemperii? întrebă Rizzoli. De atâta vreme stă acolo victima 
asta? 

Doctorul Pepe se uită la oasele de pe masă. 

— Ceea ce văd aici nu contrazice un interval post-mortem de 
două luni de vară. 

— Nu puteți spune un moment mai clar? 

— Nu de la niște rămășițe scheletizate. Este posibil să fi zăcut 
în pădurea aceea de două luni. Sau de șase luni. 

Rizzoli îl văzu pe Korsak făcând o grimasă, câtuși de puțin 
impresionat de expertul lor de oase. 

Dar doctorul Pepe de-abia își dădea drumul. Își mută atenţia 
asupra mesei. 

— Un singur individ, femeie, zise el, scrutând șirul de oase. 
Destul de scundă - nu mai înaltă de un metru cincizeci și cinci. 
Fracturile vindecate sunt evidente. Avem o fractură veche 
femurală prin cominuţie, tratată cu șurub chirurgical. 

— Seamănă cu o tijă Steinman, interveni Isles, arătând 
coloana lombară. Și a avut o fuziune chirurgicală la L-2 și L-3. 

— Răniri multiple? întrebă Rizzoli. 

— Această victimă a suferit o traumă majoră. 

Doctorul Pepe își continuă inventarul: 

— Două coaste stângi lipsesc, și tot așa... 

Răscoli prin colecția de oase mărunte ale mâinii. 

— ... trei carpiene și majoritatea falangelor de la mâna 
stângă. Cred că un animal a furat din ea cât de-o gustare. 

— Un sandvici de mână, zise Korsak. 

Nimeni nu râse. 

— Toate oasele lungi sunt prezente. Și toate vertebrele... 
Făcu o pauză, încruntându-se la oasele gâtului. Lipsește hioidul. 

— Nu l-am putut găsi, zise Isles. 

— Aţi cernut? 

— Da. Am mers chiar eu acolo să-l caut. 

— E posibil să fi fost luat de animale, zise doctorul Pepe. 
Vedeţi înţepăturile acestea în formă de V? zise el, ridicând o 
scapulă - unul dintre oasele în formă de aripă de la umeri. Sunt 
făcute de dinţi canini și carnasieri. Capul a fost găsit separat de 
corp? întrebă el ridicându-și privirea. 

— Era la câţiva pași de trunchi, răspunse Rizzoli. 

— Asta e tipic pentru câini, încuviință Pepe. Pentru ei, capul e 
ca o minge mare. O jucărie. Il rostogolesc prin jur, dar nu pot să- 
și înfigă dinţii cu adevărat într-un cap, așa cum pot cu un gât 
sau o mână ori un picior. 

— Stati puţin, zise Korsak. Vorbim de Fifi și Nero acum? 

— Toate canidele, sălbatice sau domestice, se comportă în 
mod asemănător. Chiar și lupilor și coioţilor le place să se joace 
cu mingea, exact ca Fifi și Nero. Din moment ce acest cadavru a 
fost într-un parc suburban, înconjurat de locuinţe, aproape sigur 
aceste păduri erau frecventate de câini domestici. Ca toate 
canidele, instinctul lor e să fie necrofagi. Vor roade orice 
suprafață în jurul căreia își pot deschide fălcile. Marginile 
sacrumului, procesele spinale. Coastele și crestele iliace. Și 
bineînţeles, vor sfâșia orice țesut moale rămas. 

Korsak păru oripilat. 

— Soţia mea are un terier mic de Highland. Asta e ultima dată 
când îl mai las pe afurisitul ăla să mă lingă pe mine pe faţă. 

Pepe luă craniul și-i aruncă lui Isles o privire ironic-jucăușă. 

— Deci hai să jucăm întreabă-l pe măgăruș, doctor Isles. Care 
e părerea dumitale? 

— Întreabă-l pe măgăruș? făcu Korsak. 

— E o expresie de la Facultatea de Medicină, zise Isles. 
Întreabă-l pe măgăruș înseamnă să-i testezi cuiva cunoștințele. 
Să-l pui în încurcătură. 

— Ceea ce sunt convins că făceai și dumneata cu studenţii 
dumitale de patologie la U.C., zise Pepe. 

— Fără milă, recunoscu Isles. Gemeau de fiecare dată când 
mă uitam înspre ei. Știau că urma o întrebare grea. 

— Și acuma eu o să te întreb pe dumneata, rosti el, cu 
veselie. Spune-ne despre această victimă. 

Isles se concentră asupra rămășițelor. 

— Incisivii, forma palatului și lungimea craniului confirmă rasa 
caucaziană. Craniul este destul de mic, cu creste supraorbitale 
minimale. Apoi mai e și pelvisul. Forma unghiului suprapubian. E 
o femeie caucaziană. 

— Și ce vârstă are? 

— Are o fuziune epifizară incompletă pe creasta iliacă. Nu 
prezintă schimbări artritice pe coloană. Tânără adultă. 

— Sunt de acord, zise doctorul Pepe, și ridică mandibula. Trei 
coroane de aur, observă el. Și a avut lucrări masive de 
restaurare cu amalgam. l-ați făcut radiografii? 

— Yoshima i le-a făcut azi-dimineaţă. Sunt pe ecran, la 
lumină, zise Isles. 

Pepe se duse să se uite la ele. Le arătă filmul mandibulei. 

— A avut două obturaţii, afirmă el. Par a fi plombe de 
gutapercă. Și uite aici. Vezi cum rădăcinile de la șapte până la 
zece și de la douăzeci și doi până la douăzeci și șapte sunt 
scurte și tocite? A avut o mișcare ortodontică. 

— N-am observat asta, zise Isles. 

Pepe zâmbi. 

— Mă bucur că mai am ceva să te învăţ, doctor Isles. Începeai 
să mă faci să mă simt inutil. 

— Deci e o persoană suficient de bogată să-și permită lucrări 
dentare, interveni agentul Dean. 

— Lucrări dentare destul de scumpe, adăugă Pepe. 

Rizzoli se gândi la Gail Yeager și la dinţii ei perfect drepți. Mult 
după ce inima încetează să le mai bată, mult după ce carnea li 
se descompune, starea danturii îi deosebește cel mai clar pe 
bogaţi de săraci. Cei care se chinuie să adune bani de chirie își 
neglijează molarul ce-i doare sau aspectul neatrăgător al 
danturii. Caracteristicile acestei victime începeau deja să sune 
straniu de familiare. 

O tânără femeie. Albă. Înstărită. 

Pepe puse mandibula la loc și-și mută atenţia către tors. 
Studie pentru o clipă cutia toracică înfundată și sternul. Ridică o 
coastă dezarticulată, o arcui către stern și studie unghiul făcut 
de cele două oase. 

— Pectus excavatum, zise el. 

Pentru prima dată, Isles păru supărată. 

— N-am observat asta. 

— Ce zici de tibii? 

Isles se duse imediat la picioarele mesei și ridică unul din 
oasele lungi. Se uită îndelung la el, încruntându-se din ce în ce 
mai tare. Luă apoi osul de același fel de la celălalt picior și le 
așeză unul lângă altul. 

— Genu varum bilateral, rosti ea, părând acum foarte 
tulburată. Poate la cincisprezece grade. Nu-mi dau seama cum 
de n-am observat. 

— Te concentrai pe fractură. Tija aceea chirurgicală îţi lua 
ochii. Și asta nu e o condiţie întâlnită prea des în zilele de azi. E 
nevoie de un bătrânel ca mine ca s-o recunoască. 

— Asta nu e o scuză. Ar fi trebuit să observ imediat, zise ea, 
rămânând tăcută pentru o clipă, cu privirea încruntată alternând 
între oasele picioarelor și piept. Dar asta n-are nicio logică. Nu 

se potrivește deloc cu lucrările dentare. Parcă avem de-a face 
cu două persoane diferite. 

— Dacă nu vă deranjează, nu ne explicaţi și nouă despre ce 
vorbiţi? interveni Korsak. Ce n-are nicio logică? 

— Persoana aceasta avea o boală numită genu varum, zise 
doctorul Pepe. Cunoscută în mod obișnuit sub numele de 
„picioare încovoiate”. Fluierele picioarelor îi erau curbate cu 
aproximativ cincisprezece grade. Asta e o curbatură a tibiei de 
două ori mai mare decât cea normală. 

— Și de ce faceţi amândoi așa mare caz de chestia asta? Mulţi 
oameni au picioarele încovoiate. 

— Nu e vorba doar de picioarele încovoiate, zise Isles. E vorba 
și de piept. Uitaţi-vă la unghiul dintre coaste și stern. Are pectus 
excavatum, sau piept în formă de pâlnie. O creștere anormală a 
oaselor și a cartilajelor ce face ca sternul - osul pieptului - să fie 
prăbușit în interior. Dacă e grav, poate cauza greutăți 
respiratorii și probleme cardiace. In cazul acesta, a fost o formă 
ușoară și probabil nu i-a provocat niciun simptom. Boala a fost 
în primul rând de ordin estetic. 

— Și asta din cauza unei formări anormale a oaselor? zise 
Rizzoli. 

— Da. Un defect în metabolismul oaselor. 

— Despre ce boală e vorba? 

Isles ezită și se uită la doctorul Pepe. 

— Are o statură foarte scundă. 

— Ce estimare Trotter-Gleiser are? 

Isles luă o ruletă și măsură femurul și tibia. 

— Presupun că aproximativ 152 de centimetri. Plus sau minus 
trei. 

__— Deci avem pectus excavatum. Genu varus bilateral. 
Inălţime mică. E foarte sugestiv, dădu el din cap. 

Isles se uită la Rizzoli. 

— A avut rahitism în copilărie. 

Pentru Rizzoli „rahitismul” era un cuvânt aproape ciudat. Îi 
aduse în minte viziunea unor copii în picioarele goale printre 
cocioabe dărăpănate, ţipete de sugari și mizeria sărăciei lucii. O 
epocă diferită, colorată în sepia. „Rahitism” nu era cuvântul ce i 
se potrivea unei femei cu trei coroane de aur și dinţi îndreptați 
ortodontic. 

Și Gabriel Dean observase această contradicţie. 

— Eu credeam că rahitismul e cauzat de malnutriție, zise el. 

— Așa și e, raspunse Isles. Lipsă de vitamina D. Majoritatea 
copiilor primesc o cantitate adecvată din lapte sau de la lumina 
soarelui. Dar dacă suferă de malnutriție, sau sunt ţinuţi mereu în 
casă, vor prezenta o deficiență de vitamina D. Și asta afectează 
metabolismul calciului și al dezvoltării oaselor. De fapt, n-am 
văzut niciodată un astfel de caz până acum, zise ea după o 
pauză. 

— Hai cu mine la o deshumare într-o zi, o invită doctorul Pepe. 
O să-ţi arăt o mulţime de cazuri din secolul trecut. Scandinavia, 
nordul Rusiei... 

— Dar în ziua de azi? În Statele Unite? întrebă Dean. 

Pepe clătină din cap. 

— E destul de rar. Considerând deformările osoase și statura 
mică, aș zice că această persoană a trăind în condiţii de mare 
sărăcie. Cel puţin până la adolescenţă. 

— Asta nu se potrivește cu lucrările dentare. 

— Nu. De aceea a zis doamna doctor că parcă am avea de-a 
face cu două persoane diferite. 

„Copilul și adultul”, se gândi Rizzoli. Își aminti de propria 
copilărie din Revere, când toată familia se înghesuise într-o casă 
mică luată cu chirie, un spaţiu atât de mic, că trebuia să se 
târască să ajungă în locul ei secret de sub verandă ca să fie 
puţin singură. Își aminti scurta perioadă când tatăl ei fusese 
concediat, șoaptele speriate venind din dormitorul părinţilor, 
masa de cină din conserve de porumb și pireu din fulgi de 
cartofi. Perioada atât de grea nu durase mult; în mai puţin de un 
an, tatăl ei își găsise o nouă slujbă și avuseseră din nou carne 
pe masă. Dar o întâlnire cu sărăcia - oricât de scurtă ar fi ea - 
lasă întotdeauna urme, dacă nu pe corp, atunci în minte, și cei 
trei fraţi Rizzoli își aleseseră toți profesii cu venituri sigure, chiar 
dacă nu spectaculoase - Jane în poliţie, Frankie în marină și 
Mikey în Serviciul Poștal SUA, toţi trei încercând să scape de 
nesiguranța din copilărie. 

— De la zdrenţe la bogății, zise ea, uitându-se la scheletul de 
pe masă. Se mai întâmplă. 

— Parc-ar fi dintr-un roman de Dickens, spuse Dean. 

— Oh, da, zise Korsak. Puștiul ăla, Tiny Tim. 

— Tiny Tim era rahitic, da, afirmă Isles. 

— Și apoi a trăit fericit până la adânci bătrâneţi, pentru că 
bătrânul Scrooge probabil i-a lăsat o tonă de bani, confirmă 
Korsak. 

„Dar tu n-ai trăit fericită până la adânci bătrâneţi”, gândi 
Rizzoli uitându-se la rămășițele moartei. Acum nu mai era doar o 
colecție de oase, ci o femeie a cărei viață începea deja să ia 
formă în mintea lui Rizzoli. Văzu o copilă cu picioarele strâmbe 
și pieptul adâncit, împiedicată să crească de mediul atât de 
aspru al sărăciei. Văzu copila trecând în adolescenţă, purtând 
cămăși cu nasturi nepotriviţi, cu materialul uzat până la 
transparenţă zdrenţuită. Chiar și acum, era oare ceva deosebit, 
special, în legătură cu această fată? O privire hotărâtă în ochi, o 
postură înălțată a bărbiei, care anunţa că era sortită unei vieţi 
mai bune decât cea în care se născuse? 

Pentru că femeia care devenise trăia într-o lume diferită, unde 
banii îți cumpără dinţi drepţi și coroane de aur. Norocul, munca 
sau poate atenţia bărbatului potrivit o ridicaseră la o condiţie 
mult mai confortabilă. Dar sărăcia din copilărie îi rămăsese 
săpată în oase, în arcuirea picioarelor și în gaura din piept. 

Existau de asemenea urme ale durerii, un eveniment 
catastrofic care-i zdrobise piciorul stâng și șira spinării, lăsând-o 
cu două vertebre fuzionate și o tijă de oțel înfiptă permanent în 
osul coapsei. 

— Având în vedere lucrările dentare de proporţie și statutul 
socio-economic probabil, aceasta e o femeie a cărei absenţă 
trebuia să fie observată, zise Isles. A murit de cel puţin două 
luni. Sunt șanse mari să fie în baza de date NCIC. 

— Da, ea și încă o sută de mii de alte femei, zise Korsak. 

Centrul Naţional de Informații Criminalistice de la FBI păstra 
un dosar cu persoanele dispărute, ce putea fi comparat cu 
rămășițele pământești neidentificate, pentru a produce o listă 
cu posibilele potriviri. 

— N-avem nimic local? întrebă Pepe. Niciun caz deschis de 
dispariţie care s-ar putea să se potrivească? 

Rizzoli clătină din cap. 

— Nu în statul Massachusetts. 

e 

Deși era atât de epuizată în noaptea aceea, nu putea adormi. 
Se sculă din pat ca să verifice încă o dată încuietoarea de la ușă 
și de la geamul ce dădea spre scara de incendiu. Apoi, o oră mai 

târziu, auzi un zgomot și și-l imagină pe Warren Hoyt venind pe 
coridor cu bisturiul în mână către dormitorul ei. Își luă pistolul de 
pe noptieră și se ghemui în întuneric. Năclăită de transpiratie, 
așteptă cu pistolul îndreptat spre ușă, ca umbra să se 
materializeze în prag. 

Nu văzu nimic, nu auzi nimic, în afară de bubuitul propriei 
inimi și pulsaţiile muzicii dintr-o mașină ce trecea afară pe 
stradă. 

În cele din urmă se duse încet în hol și aprinse luminile. 

Nu era niciun intrus. 

Se duse iar în living, și aprinse și aici lumina. Cu o privire 
rapidă văzu din nou că lanţul era pus la ușă și că închizătoarea 
geamului dinspre scara de incendiu era fixată bine. Rămase 
uitându-se lung la camera ce arăta exact așa cum o lăsase și se 
gândi: „îmi pierd minţile”. 

Se prăbuși pe canapea, își puse pistolul jos și-și lăsă capul în 
mâini, vrând să-și stoarcă din creier toate gândurile despre 
Warren Hoyt. Dar era întotdeauna acolo, ca o tumoare ce nu 
poate fi extirpată, metastazându-i fiecare moment din viaţă. În 
pat nu se gândise la Gail Yeager sau la femeia fără nume ale 
cărei oase tocmai le examinase. Nu se gândise nici la bărbatul 
din avion, al cărui dosar rămăsese pe biroul ei la serviciu, 
uitându-se cu reproș tăcut la ea pentru felul cum îl neglijase. 
Atâtea nume și rapoarte concurau pentru atenţia ei, dar când se 
culca seara și se uita la formele apărute în întuneric, numai fața 
lui Warren Hoyt îi venea în minte. 

Sună telefonul. Tresări brusc, cu inima bubuindu-i nebunește 
în piept. Trebui să respire adânc de câteva ori ca să se calmeze 
suficient să poată ridica receptorul. 

— Rizzoli? zise Thomas Moore. 

Nu era o voce pe care se aștepta să o audă și fu surprinsă de 
cât de dor îi fusese de el. De-abia cu un an în urmă, lucrase 
împreună cu Moore ca parteneri în ancheta Chirurgului. Deși 
relaţia dintre ei nu ajunsese niciodată mai mult decât pur și 
simplu colegială, avuseseră încredere unul în altul cu propria 
viață, și într-un anumit fel acesta este un nivel de intimitate 
aproape la fel de profund ca cel dintr-o căsătorie. Auzindu-i 
acum vocea, își aminti cât îi era de dor de el. Și cât de multo 
rănise căsătoria lui cu Catherine. 

— Hei, Moore, răspunse ea. Cât e ora la tine? 

Tonul obișnuit al vocii ei nu dezvăluise niciunul dintre 
sentimentele ei. 

— E aproape cinci. Scuză-mă că te sun la ora asta. N-am vrut 
să audă și Catherine. 

— E în regulă. Încă sunt trează. 

— Și acum ai probleme cu somnul, rosti el după o pauză. 

Nu era o întrebare, ci o afirmaţie. Știa că erau amândoi 
bântuiţi de aceeași stafie. 

— Te-a sunat Marquette? întrebă ea. 

— Da. Speram că deja... 

— Nimic încă. Au trecut aproape douăzeci și patru de ore și 
încă n-a fost văzut nici măcar o dată, fir-ar să fie. 

— Deci i s-a răcit urma. 

— N-au avut nicio urmă de la început. A omorât trei oameni în 
blocul operator, s-a transformat în omul invizibil și a ieșit afară 
din spital. Poliţia statală și cea locală din Fitchburg au măturat 
toată zona, au pus blocaje. l-a apărut chipul la toate știrile de 
seară. Nimic. 

— E un singur loc unde o să fie atras. O persoană... 

— Blocul tău e deja pus sub urmărire. Dacă Hoyt se apropie 
de el, l-am prins. 

Se lăsă o tăcere lungă. 

— Nu pot s-o aduc acasă, zise apoi Moore, încet. O ţin aici, 
unde știu că e în siguranţă. 

Rizzoli îi auzi teama din voce, nu pentru el însuși, ci pentru 
soţia lui, și se întrebă cu o urmă de invidie: „Oare cum e să fii 
iubită atât de mult?” 

— Catherine știe că a evadat? întrebă ea. 

— Da. A trebuit să-i spun. 

— Și cum a reacționat? 

— Mai bine ca mine. Mai degrabă încearcă să mă calmeze ea 
pe mine. 

— Deja a trecut prin ce-a fost mai rău, Moore. L-a învins de 
două ori. A dovedit că e mai puternică decât el. 

— Crede ea că e mai puternică. Și când crezi asta lucrurile 
devin periculoase. 

— Ei, măcar te are pe tine. 

„Şi eu nu mă am decât pe mine.” Așa cum a fost întotdeauna 
și cum va fi probabil mereu. 

Cu siguranţă îi auzise nota de oboseală din voce, căci îi 
răspunse: 

— Și pentru tine e un coșmar, sunt sigur. 

— Eu sunt bine. 

— Înseamnă că faci faţă mai bine ca mine. 

Rizzoli râse, cu un sunet ascuţit și brusc ce nu era 
fanfaronadă. 

— Parcă am timp să-mi fac griji din cauza lui Hoyt. Sunt șef de 
anchetă la un caz nou. Am găsit un depozit de cadavre în 
Rezervaţia Stony Brook. 

— Câte victime? 

— Două femei, plus un bărbat pe care l-a omorât în timpul 
răpirii. Și ăsta e rău, Moore. Ştii că e rău când Zucker îi dă o 
poreclă. Pe ăsta îl numim Dominatorul. 

— De ce Dominatorul? 

— Asta e plăcerea lui favorită, se pare. Puterea asupra altora. 
Controlul absolut asupra soţului. Monștrii și ritualurile lor 
demente. 

— Parcă ar fi o repetiţie a verii trecute. 

„Numai că de data asta nu mai ești aici să ai grijă de mine. 
Acum ai alte priorități.” 

— Și, aţi găsit ceva? întrebă el. 

— Prea puţin. Avem mai multe jurisdicții implicate, jucători 
multipli. Poliţia din Newton și - ascultă aici - afurisitul de FBI s-a 
băgat și el. 

— Poftim? 

— Da. Un agent pe nume Gabriel Dean. Zice că e consultant, 
dar se bagă peste tot. Ți s-a mai întâmplat vreodată așa ceva? 

— Niciodată. Ceva nu e bine, Rizzoli, adăugă el după o pauză. 

— Știu. 

— Marquette ce zice? 

— El s-a culcat pe-o ureche și face pe mortul, pentru că ne-a 
ordonat comisarul să cooperăm. 

— Și Dean ce zice? 

— Tipul face pe secretosul, știi? Stilul „dacă-ţi spun ceva, 
trebuie să te omor după aceea”. 

Făcu o pauză, amintindu-și privirea lui Dean, cu ochii 
pătrunzători ca niște cioburi de sticlă albastră. Da, și-l putea 
imagina foarte ușor apăsând pe trăgaci fără să clipească măcar. 

— Oricum, confirmă ea, Warren Hoyt nu mai e grija mea 
numărul unu. 

— Dar e a mea, zise Moore. 

— Dacă apare ceva nou, te anunț imediat. 

Inchise telefonul și în tăcerea ce urmă, toată bravada pe care 
o simţise vorbind cu Moore se topi instantaneu. Era din nou 
singură cu temerile ei, stând într-un apartament cu ușile barate, 
ferestrele închise și un pistol ca singur tovarăș. 

„Poate că ești cel mai bun prieten pe care-l am, se gândi ea. 
Și luă arma și o duse înapoi cu ea în dormitor.” 

— Agentul Dean a fost să mă vadă azi-dimineaţă, zise 
locotenentul Marquette. Are îndoieli în legătură cu tine. 

— Sentimentul este reciproc, răspunse Rizzoli. 

— Nu-ţi pune la îndoială competenţa. Crede că ești un polițist 
bun. 

— Și atunci? 

— Se întrebă dacă ești detectivul potrivit pentru conducerea 
acestui caz. 

Pentru o clipă, Rizzoli nu răspunse nimic, rămase calmă, 
uitându-se la Marquette. Când o chemase în biroul lui în acea 
dimineaţă, bănuise deja despre ce va fi vorba. Intrase înăuntru 
hotărâtă să-și păstreze controlul absolut asupra emoţiilor, să nu- 
i ofere nicio secundă ceea ce aștepta să vadă de fapt: un semn 
că era deja la limită, că trebuia înlocuită. 

Când vorbi, vocea îi era liniștită și rezonabilă: 

— Ce anume îl îngrijorează? 

— Că ai atenţia distrasă. Că ai probleme nerezolvate în 
legătură cu Warren Hoyt. Că nu ţi-ai revenit pe deplin după 
ancheta în cazul Chirurgului. 

— Ce vrea să însemne nu mi-am revenit? întrebă ea. 

Ştia însă deja exact la ce se referise. 

— Doamne, Rizzoli, ezită Marquette. Nu-mi e ușor să-ți spun 
asta. Știi și tu. 

— Aș prefera să-mi spui pur și simplu. 

— Crede că ești instabilă, bine? 

— Și dumneata ce crezi, domnule locotenent? 

— Cred că ai destule pe cap. Cred că evadarea lui Hoyt ţi-a 
dat o lovitură. 

— Crezi că sunt instabilă? 

— Și doctorul Zucker și-a exprimat îngrijorarea. N-ai fost la 
nicio consiliere toamna trecută. 

— Nu mi s-a ordonat niciodată. 

— Numai așa merge cu tine? Trebuie să ţi se ordone? 

— N-am simţit că e necesar. 

— Zucker crede că încă n-ai trecut peste Chirurg. Zice că-l 
vezi pe Warren Hoyt după fiecare colț. Cum poţi coordona 
ancheta asta, dacă o trăiești încă pe cealaltă? 

— Cred că mi-ar plăcea să aud și părerea dumitale, domnule 
locotenent. Dumneata crezi că sunt instabilă? 

Marquette oftă. 

— Nu știu. Dar când vine la mine agentul Dean și-mi spune că 
e îngrijorat, sunt nevoit să iau seama. 

— Nu cred că agentul Dean este întru totul o sursă demnă de 
încredere. 

Marquette se încruntă și se aplecă spre ea. 

— Asta e o acuzaţie gravă. 

— Nu e mai gravă decât acuzaţia pe care a făcut-o el în 
legătură cu mine. 

— Ai cu ce să-ţi susții afirmaţia? 

— Am sunat la birourile FBI Boston azi-dimineaţă. 

— Și? 

— Nu știu nimic de agentul Gabriel Dean. 

Marquette se lăsă pe spătarul scaunului și o privi pentru un 
moment, fără să zică nimic. 

— A venit aici direct de la Washington, confirmă ea. Biroul din 
Boston n-are nicio legătură cu el. Nu așa se presupune că 
funcţionează chestia asta. Dacă le cerem un profil psihologic, 
întotdeauna trece prin coordonatorul diviziei locale. Ordinul ăsta 
însă n-a trecut prin divizia locală. A venit direct de la 
Washington. De ce se bagă FBl-ul în ancheta mea în primul 
rând? Și ce-are face Washingtonul cu asta? 

Marquette rămase în continuare tăcut. 

Rizzoli insistă, din ce în ce mai frustrată, începând să-și piardă 
controlul. 

— Mi-ai zis că ordinul de a coopera a venit de la biroul 
comisarului? 

— Da. 

— Cine l-a contactat pe comisar de la FBI? Cu care parte a 
FBl-ului avem de-a face aici? 

Marquette clătină din cap. 

— N-a fost FBI. 

— Poftim? 

— Cererea n-a venit de la FBI. Am discutat săptămâna trecută 
cu biroul comisarului, în ziua când a apărut Dean. Le-am pus și 
eu exact întrebarea asta. 

— Și? 

— Le-am promis că o să păstrez confidenţialitatea. Și pretind 
același lucru de la tine. Nu continuă decât după ce Rizzoli înclină 
din cap în semn de încuviinţare. Cererea a venit de la birourile 
senatorului Conway. 

Rizzoli se uită la el încremenită de uimire. 

— Ce-are a face senatorul nostru cu toate astea? 

— Nu știu. 

— Comisarul nu ţi-a zis? 

— Cred că nici ei nu știu. Dar nu pot să ignore o cerere venită 
direct de la Conway. Și oricum nu cere marea cu sarea. Pur și 
simplu cooperarea între agenţii. Oricum facem asta întotdeauna. 

Rizzoli se aplecă înainte și zise cu voce scăzută: 

— Ceva nu e bine, aici. Și o știi foarte bine. Dean nu a fost 
cinstit cu noi. 

— Nu te-am chemat aici ca să vorbim despre Dean. Vorbim 
despre tine. 

— Dar te bazezi pe cuvântul lui. FBl-ul dictează acum ordine 
către Poliţia Boston? 

Marquette păru complet luat prin surprindere. Se îndreptă 
brusc și o privi fix. Rizzoli atinsese exact nervul potrivit. „FBl-ul 
contra Noastră. Ești cu adevărat șeful aici?” 

— OK, zise el. Am vorbit. M-ai ascultat. Asta e suficient pentru 
mine. 

— Și pentru mine. 

Se ridică în picioare. 

— Dar o să te urmăresc, Rizzoli. 

— Nu așa faci totdeauna? încuviinţă ea. 

e 

— Am găsit niște fibre foarte interesante, zise Erin Volchko. 
Au fost prelevate cu bandă adezivă de pe pielea lui Gail Yeager. 

— Tot din covorul bleumarin? întrebă Rizzoli. 

— Nu. Să-ţi spun drept, nu sunt sigură ce sunt astea. 

Erin nu recunoștea deseori că era nedumerită de ceva. Așa că 
asta era suficient să trezească interesul lui Rizzoli faţă de lamela 
de la microscop. Se uită prin obiectiv și văzu un singur fir 
întunecat. 

— Ne uităm la o fibră sintetică, a cărei culoare aș caracteriza- 
o verde murdar. În baza indicelor de refracție, acesta este 
vechiul nostru prieten nailonul Dupont, tip șase, șase. 

— Exact ca fibrele de covor bleumarin. 

— Da. Nailon șase, șase este o fibră foarte folosită pentru că e 
rezistentă și tare. Se găsește într-o mulțime de materiale. 

— Și zici că asta a fost luată de pe pielea lui Gail Yeager? 

— Aceste fibre au fost găsite prinse pe coapsele ei, pe sâni și 
pe un umăr. 

Rizzoli se încruntă. 

— Un cearșaf? Ceva în care i-a înfășurat corpul? 

— Da, dar nu un cearșaf. Nailonul nu e potrivit pentru asta, 
pentru că nu absoarbe umezeala aproape deloc. In plus, aceste 
fire sunt făcute din filamente extrem de fine de treizeci de 
denieri, zece filamente într-un fir. Şi firul e mai subţire decât un 
fir de păr de om. Din tipul ăsta de fibră se face un produs finit 
foarte dens. Probabil rezistent la apă. 

— Un cort? O prelată? 

— Posibil. E tipul de material ce se folosește la înfășurarea 
unui cadavru. 

Rizzoli avu o viziune bizară: prelate împachetate agăţate în 
Wal-Mart, cu utilizările sugerate de fabricant pe etichetă: 
PERFECT PENTRU EXCURSII CU CORTUL, REZISTENT LA APA ȘI 
LA ÎNFĂȘURAREA CADAVRELOR. 

— Dacă e doar o prelată, atunci avem de-a face cu un 
material destul de obișnuit, zise Rizzoli. 

— Ei, asta-i acum. Te-aș chema până aici ca să te uiţi la o 
fibră perfect obișnuită? 

— Nu e? 

— De fapt, e foarte interesantă. 

— Ce e așa de interesant la o prelată de nailon? 

Erin luă un dosar de pe masa laboratorului și scoase un grafic 
generat pe calculator, pe care o linie trasa o siluetă de vârfuri 
ascuţite. 

— Am făcut o analiză ATR? pe fibrele astea. Uite ce-a ieșit. 

— ATR? 

— Reflexie Totală Atenuată. Foloseşte microspectroscopul cu 
infraroșu ca să examineze fibrele. Radiațiile infraroșii sunt 
proiectate asupra fibrei și citim apoi spectrul de lumină ce se 

reflectă. Graficul acesta arată caracteristicile infraroșii ale fibrei 
în sine. Pur și simplu confirmă că e nailon șase, șase, așa cum ti- 
am spus deja. 

— Nicio surpriză. 

— Incă nu, replică Erin, cu un zâmbet șmecheresc, luând încă 
un grafic din dosar și așezându-l lângă primul. Aici vedem 
trasarea infraroșie pe exact aceeași fibră. Observi ceva? 

Rizzoli se uită când la una când la cealaltă. 

— Sunt diferite. 

— Da, sunt diferite. 

— Dar dacă sunt de la aceeași fibră, graficele ar trebui să fie 
identice. 

— La al doilea grafic, am schimbat planul imaginii. Acest ATR 
e reflexia de la suprafata fibrei. Nu a centrului. 

— Deci suprafaţa și centrul sunt diferite. 

— Exact. 

— Două fibre diferite răsucite împreună? 

— Nu. E o singură fibră. Dar materialul a suferit un tratament 
la suprafaţă. Asta se vede pe al doilea ATR - chimicale de 
suprafaţă. Am trecut-o prin cromatograf, și pare să fie pe bază 
de silicon. După ce fibrele au fost tesute și vopsite, pe 
materialul finisat s-a aplicat o baie de silicon. 

— De ce? 

— Nu sunt sigură. Ca să-l facă rezistent la apă? La rupere? Cu 
siguranţă e un procedeu scump. Presupun că materialul acesta 
are un scop foarte precis. Atâta că nu știu care. 

Rizzoli se rezemă de spătarul scaunului. 

— Deci dacă găsim materialul ăsta, îl găsim și pe criminal, 
zise ea. 

— Da. Spre deosebire de covorul albastru obișnuit, materialul 
ăsta e unic. 

e 

Prosoapele cu monogramă erau așezate pe măsuţa de cafea 
ca să fie văzute de toţi invitaţii, cu literele AR, de la Angela 
Rizzoli, împletite în cârlionţi baroci. Jane alesese culoarea 
piersicii, favorita mamei ei, și plătise o taxă în plus pentru 
împachetarea luxoasă de zi de naștere, cu panglici de culoarea 
caisei și un buchet de flori de mătase. Fuseseră livrate în mod 
special prin Federal Express, pentru că mama ei asocia 

camioanele lor cu roșu, alb și albastru cu pachete surpriză și 
evenimente fericite. 

Și ziua de naștere a Angelei Rizzoli, la împlinirea a cincizeci și 
nouă de ani trebuia considerată un eveniment fericit. Se făcea 
foarte mare tevatură în legătură cu zilele de naștere în familia 
Rizzoli. În fiecare decembrie, când Angela cumpăra un calendar 
pentru anul nou, primul lucru pe care-l făcea era să răsfoiască 
printre pagini pentru a marca diferitele zile de naștere ale 
familiei. A uita ziua specială a unei persoane iubite era o 
infracţiune foarte gravă. A uita însă ziua de naștere a mamei 
tale era un păcat de neiertat, și Jane avea mare grijă să nu lase 
niciodată ziua aceasta nesărbătorită. Ea era cea care cumpărase 
înghețata, agăţase ornamentele și trimisese invitaţiile la duzina 
de vecini adunaţi acum în sufrageria casei Rizzoli. Ea era cea 
care acum tăia tortul și împărțea farfuriile de carton oaspeţilor. 
Își făcuse datoria ca de obicei, dar anul acesta petrecerea era 
un eșec. Și asta numai din cauza lui Frankie. 

— S-a întâmplat ceva, zise Angela. 

Stătea pe canapea între soţul și fiul ei mai mic, Michael, și se 
uita fără nicio bucurie la cadourile aranjate pe măsuţa de cafea 
- suficiente bile de ulei de baie și pudră de talc s-o facă să 
miroasă frumos încă un deceniu. 

— Poate e bolnav. Poate a avut un accident și nimeni nu m-a 
sunat încă. 

— Mamă, Frankie e bine, zise Jane. 

— Da, interveni Michael. Poate l-au trimis la - cum li se zice? 
Când se joacă de-a războiul? 

— Manevre, răspunse Jane. i 

— Da, ceva manevre. Sau poate chiar în străinătate. Intr-un 
loc în care n-are voie să spună nimănui, de unde nu poate 
ajunge la un telefon. 

— E sergent de instrucție, Mike. Nu e Rambo. 

— Chiar și Rambo îi trimite o felicitare mamei lui de ziua ei, se 
răsti Frank senior. 

În tăcerea bruscă, toți oaspeții îşi feriră privirile și luară 
simultan câte o îmbucătură de tort. Următoarele câteva secunde 
le petrecură mestecând într-o concentrare înverșunată. 

Gracie Kaminsky, vecina de vizavi a familiei, sparse tăcerea 
cu mare curaj: 

— Tortul ăsta e așa de bun, Angela! Cine l-a făcut? 

— Eu singură, zise Angela. Imaginează-ţi, să trebuiască să-mi 
fac singură tort. Dar așa se întâmplă în familia asta. 

Jane se înroși ca și cum ar fi primit o palmă. Totul era din vina 
lui Frankie. Pe el era de fapt Angela furioasă, dar ca de obicei, 
pe Jane se răsfrângeau cele mai urâte cuvinte. 

— M-am oferit să aduc eu tort, mamă, rosti ea încet, cu voce 
rezonabilă. 

Angela ridică din umeri. 

— De la o patiserie. 

— N-am avut timp să fac eu unul. 

Acesta era adevărul, dar, oh, Doamne, era exact lucrul greșit 
de spus. Își dădu seama de asta în momentele în care cuvintele 
îi ieșiră afară pe gură. Îl văzu pe fratele ei Mike făcându-se mic 
pe canapea. Tatăl său se înroși la față și se întări vizibil. 

— N-ai avut timp, zise Angela. 

Jane scoase un mic hohot disperat de râs. 

— Și oricum, torturile mele sunt totdeauna un dezastru. 

— N-ai avut timp, repetă Angela. 

— Mamă, vrei niște îngheţată? Ce zici de... 

— Din moment ce ești atât de ocupată, presupun c-ar trebui 
să mă pun în genunchi și să-ţi mulțumesc că ai reușit să vii la 
Ziua mamei tale. 

Fiica ei nu zise nimic, rămase pur și simplu acolo cu faţa roșie 
ca focul, luptându-se să-și ţină lacrimile sub control. Musafirii se 
întoarseră cu frenezie la devorarea tortului, niciunul dintre ei 
neîndrăznind să întâlnească privirea cuiva. 

Sună telefonul. Toată lumea îngheță. 

În cele din urmă, Frank senior răspunse. 

— Maică-ta e chiar aici, zise el. 

Îi dădu mobilul Angelei. 

„Doamne, Frankie, ce ţi-a luat așa de mult?” Cu un oftat de 
ușurare, Jane începu să adune farfuriile de carton folosite și 
furculițele de plastic. 

— Ce cadou? zise mama ei. Nu l-am primit. 

Jane făcu o grimasă. „Oh, nu, Frankie. Nu încerca să-mi pui 
asta mie în cârcă.” 

În secunda următoare însă, toată furia se topise ca prin magie 
din vocea mamei sale. 

— Oh, Frankie, înţeleg, scumpule. Sigur că da. Marina asta, 
ești obligat să lucrezi atât de mult! 

Clătinând din cap, Jane se îndreptă spre bucătărie, când fu 
strigată de mama ei. 

— Vrea să-ţi zică ceva. 

— Mie? 

— Așa a spus. 

Jane luă telefonul. 

— Salut, Frankie, zise ea. 

— Ce mama dracului, Janie? se răsti fratele ei. 

— Poftim? 

— Ştii despre ce vorbesc. 

leși imediat din cameră, ducând cu ea telefonul în bucătărie și 
lăsând ușa să se închidă în urma ei. 

— Te-am rugat să-mi faci o singură nenorocită de favoare, 
zise el. 

— Vorbești despre cadou? 

— Sun să-i zic la mulţi ani și începe să ţipe la mine. 

— Puteai să te aștepți la asta. 

— Pun pariu că te gândești că e superdistractiv, nu? Să o faci 
să se enerveze pe mine. 

— Tu singur ţi-ai făcut-o. Și se pare că ai știut să te scoţi 
imediat. 

— Și de asta ţi-e de fapt ciudă, nu? 

— Nu mă interesează ce faci tu, Frankie. Chestia asta e între 
tine și mama. 

— Da, dar tu ești totdeauna acolo, pe furiș pe la spatele meu. 
Orice numai să mă faci să cad eu de rău. Nici măcar n-ai putut 
să-mi pui naibii și numele meu pe cadoul tău nenorocit. 

— Cadoul meu era deja trimis. 

— Și presupun că era prea dificil să te duci să iei ceva și 
pentru mine? 

— Da, era. Nu-i treaba mea să te șterg pe tine la fund. Eu 
lucrez optsprezece ore pe zi. 

— Oh, da. Așa zici totdeauna. „Sărăcuţa de mine, cum mă 
spetesc toată cu lucrul, nici n-apuc să dorm mai mult de 
cincisprezece minute pe noapte.” 

— Şi-n plus de asta, nici nu mi-ai plătit pentru celălalt cadou. 

— Ba ţi-am plătit. 

— Banu. 

„Și mă înfurie și acum când o aud pe mama zicând «Veioza 
aceea drăgălașă de la Frankie».” 

— Deci toată chestia asta e pentru bani, atunci? zise el. 

Îi sună brusc pagerul, vibrându-i la centură. Se uită la număr. 

— Nu dau o ceapă degerată pe banii tăi. E pur și simplul felul 
cum mereu faci chestii din astea și nimeni nu-ţi zice nimic. Nici 
măcar nu încerci, și cumva tot tu ești cel care primește toate 
laudele. 

— lar începi cu circul ăsta, „Sărăcuţa de mine, ce persecutată 
sunt”? 

— Să știi că închid, Frankie. 

— Dă-mi-o pe mama! 

— Prima dată trebuie să răspund la un apel. Sună tu din nou 
într-un minut. 

— Ce naiba! Nu mai plătesc pentru încă o convorbire 
interurbană... 

Îi închise telefonul. Așteptă o clipă să se calmeze, apoi formă 
numărul de pe ecranul pagerului. 

Răspunse Darren Crowe. 

N-avea niciun chef să discute cu încă un bărbat dezagreabil 
și-i răspunse răstit. 

— Rizzoli. Mi-ai dat apel. 

— Mamă, Rizzoli, ia un calmant, ce ai? 

— Vrei să-mi spui ce se întâmplă? 

— Da, am primit un 10-54. Beacon Hill. Am ajuns aici cu 
Sleeper acum aproape o jumătate de oră. 

Auzi un hohot de râs din sufrageria mamei ei și aruncă o 
privire către ușa închisă. Se gândi la scena ce sigur va urma 
dacă pleca în timpul petrecerii de ziua Angelei. 

— O să vrei să vezi și tu asta, continuă Crowe. 

— De ce? 

— O să-ţi fie clar odată ce ajungi aici. 

Stând pe treapta de sus din faţa ușii de la intrare, Rizzoli simţi 
mirosul de moarte prin ușa deschisă și se opri, nedorind să facă 
acest prim pas în interiorul casei. Să vadă ceea ce știa deja că o 
așteaptă înăuntru. Ar fi preferat să amâne momentul încă o 
clipă sau două, să se pregătească pentru acest chin, dar Darren 
Crowe, care deschisese ușa ca s-o lase să intre, se uita acum la 
ea, și nu avu de ales. Își puse mănușile și acoperitorile de hârtie 
pentru pantofi și intră pentru a face ceea ce trebuia făcut. 

— Frost a sosit deja? întrebă ea în timp ce-și punea mănușile. 

— A ajuns acum aproximativ douăzeci de minute. E înăuntru. 

— Aș fi ajuns și eu mai repede, dara trebuit să vin din Revere. 

— Ce s-a întâmplat în Revere? 

— Ziua de naștere a mamei mele. 

Crowe izbucni în râs. 

— Da’ știu că păreai să te distrezi de minune când te-am 
sunat. 

— Nu mă întreba. 

Își acoperi și al doilea pantof și se îndreptă de spate, cu 
expresia serioasă. Bărbaţii de felul lui Crowe nu respectau decât 
puterea, așa că Rizzoli nu le permitea să vadă decât putere. In 
momentul când pășiră înăuntru, știa că se uita fix la ea, 
urmărind să vadă orice reacție va avea la ceea ce o aștepta. 
Testând, mereu testând, așteptând momentul când va face o 
greșeală. Știind că mai devreme sau mai târziu, se va întâmpla. 

Crowe închise ușa de la intrare și Rizzoli avu brusc o senzaţie 
de claustrofobie, de sufocare. Duhoarea de moarte era mult mai 
puternică aici și plămânii i se umplură cu otrava sa. Nu lăsă însă 
niciuna dintre aceste emoţii să i se citească pe faţă, studie holul, 
tavanul înalt, de aproape patru metri, pendula mare și veche - 
care nu bătea. Întotdeauna considerase zona Beacon Hill din 
Boston ca locul de vis, cartierul unde s-ar muta dacă ar câștiga 
vreodată la loterie sau, chiar și mai extravagant, dacă s-ar 
mărita cu Domnul Perfect. Și aceasta ar fi putut fi exact casa ei 
de vis. Deja era tulburată de asemănarea cu locul crimei din 

casa Yeager. O casă frumoasă într-un cartier frumos. Mirosul 
măcelului plutea în aer. 

— Sistemul de securitate era oprit, zise Crowe. 

— Deconectat? 

— Nu. Victimele nu l-au pornit. Probabil n-au știut cum 
funcţionează, din moment ce asta nu e casa lor. 

— A cui casă e? 

Crowe își deschise carnetul și citi. 

— Proprietarul e Christopher Harm, de șaizeci și doi de ani. 
Agent de bursă pensionat. Face parte din consiliul de 
administraţie al Orchestrei Simfonice Boston. Işi petrece vara în 
Franța. Le-a oferit celor doi Ghent casa pe durata turneului lor în 
Boston. 

— Ce turneu? 

— Amândoi sunt muzicieni. Au venit cu avionul săptămâna 
trecută din Chicago. Karenna Ghent e pianistă. Soţul ei 
Alexander era violoncelist. Astă-seară trebuia să aibă ultimul 
spectacol la Symphony Hall. 

Rizzoli observă că se referise la bărbat la timpul trecut, însă 
nu și la femeie. 

Se apropiară de vocile ce se auzeau dinăuntru și acoperitorile 
de hârtie de pe pantofi le foșneau pe podelele de lemn de pe 
coridor. Când intră în living, Rizzoli nu văzu la început cadavrul, 
pentru că Sleeper și Frost îi blocau vederea, stând cu spatele la 
ea. Ceea ce văzu era povestea de groază deja familiară scrisă 
pe pereți: curbe multiple de stropi de sânge arterial. Probabil 
trăsese aer adânc în piept, pentru că atât Frost cât și Sleeper se 
rasuciră simultan să se uite la ea. Se traseră apoi la o parte, și o 
văzu pe doctoriţa Isles, ghemuită lângă victimă. 

Alexander Ghent stătea rezemat de perete ca o marionetă 
tristă, având capul lăsat pe spate, lăsând să se vadă rana 
deschisă ce fusese gâtul său. „Ce tânăr e!” fu prima ei reacţie 
uitându-se la chipul tulburător de calm, la ochii albaștri. „E așa 
de tânăr.” 

— O funcţionară de la Symphony Hall - pe nume Evelyn 
Petrakas - a venit să-i ia pe la șase pentru spectacolul de seară, 
zise Crowe. N-au răspuns la ușă. Femeia a văzut că ușa nu era 
încuiată, așa că a intrat să vadă ce fac. 

— Bărbatul poartă pantaloni de pijama, zise Rizzoli. 

— E în rigiditate cadaverică, spuse Isles ridicându-se în 
picioare. Și prezintă o răcire semnificativă. Voi putea fi mai 
precisă când voi avea rezultatele analizei potasiului vitros. În 
momentul de față pot estima momentul morții între șaisprezece 
și douăzeci de ore în urmă. Ceea ce înseamnă... Aproximativ 
între orele unu și cinci noaptea, zise uitându-se la ceas. 

— Patul e nefăcut, afirmă Sleeper. Cei doi au fost văzuţi 
ultima dată în viaţă aseară. Au plecat de la Symphony Hall pe la 
unsprezece noaptea și doamna Petrakas i-a adus aici cu mașina 
ei. 

Victimele dormeau, se gândi Rizzoli, uitându-se la pantalonii 
de pijama ai lui Alexander Ghent. Dormeau fără să știe că 
cineva era în casă cu ei. Apropiindu-se de dormitorul lor. 

— Este o ușă deschisă la bucătărie, ce dă într-o curte mică în 
spatele casei, zise Sleeper. Am găsit mai multe urme de picioare 
în straturile cu flori, dar nu sunt toate de aceeași mărime. 
Câteva dintre ele sunt poate ale grădinarului. Sau chiar ale 
victimelor. 

Rizzoli se uită la banda adezivă cu care erau legate gleznele 
lui Alex Ghent. 

— Și doamna Ghent? întrebă ea, știind deja răspunsul. 

— A dispărut, zise Sleeper. 

Rizzoli își mută privirea într-un cerc mai mare în jurul corpului, 
dar nu văzu nicio ceașcă spartă, niciun ciob de porțelan. „Ceva 
nu e bine”, se gândi ea. 

— Doamna detectiv Rizzoli? 

Se întoarse și văzu un tehnician criminalist stând în hol. 

— Polițistul de la intrare zice că e un tip afară care pretinde că 
vă cunoaște. Face un circ de toată frumusețea ca să-l lase să 
intre. Vreţi să vedeți ce-i cu el? 

— Știu cine e, spuse ea. Mă duc să-l aduc înăuntru. 

Korsak fuma o ţigară și mergea înainte și-napoi pe trotuar, 
atât de furios că era umilit și redus la statutul de trecător civil, 
încât fumul părea să-i iasă și pe urechi. O văzu și-și aruncă 
imediat chiștocul, strivindu-l apoi cu pantoful ca și cum ar fi fost 
un gândac dezgustător. 

— Mă scoţi afară acum, sau ce? zise el. 

— Hei, îmi pare rău. Polițistul n-a fost informat. 

— Naiba să-l ia de începător. N-are niciun pic de respect. 

— N-a știut, OK? A fost vina mea. Rizzoli ridică panglica 
galbenă și Korsak se strecură pe sub ea. Hai să vezi asta. 

La ușa de intrare, așteptă până își puse acoperitorile de 
pantofi și mănușile de latex. Când încercă să stea în echilibru 
într-un picior, se clătină. Rizzoli îl prinse să nu cadă și fu șocată 
să-i simtă miros de alcool în respiraţie. Îl sunase din mașină, și îl 
găsise acasă într-o seară când nu era de serviciu. Acum regreta 
că-l anunţase. Era deja nervos și arțăgos, dar nu putea să-i 
refuze intrarea fără să provoace o scenă zgomotoasă și foarte 
publică. Nu putea decât să spere că era suficient de treaz să nu- 
i facă de rușine pe amândoi. 

— OK, zise el gâfâit. Arată-mi. 

În living se uită fără comentariu la cadavrul lui Alexander 
Ghent, prăbușit într-o băltoacă de sânge. Korsak avea cămașa 
scoasă din pantaloni și respira cu fornăitul adenoidal obișnuit. 
Rizzoli îi văzu pe Crowe și pe Sleeper aruncându-le o privire și-l 
văzu pe Crowe făcând o grimasă; dintr-odată se simţi furioasă 
pe Korsak pentru că apăruse în halul ăsta. Îl chemase pentru că 
fusese primul detectiv la locul crimei Yeager și voise să afle ce 
impresie îi făcea și cazul acesta. Și în schimb avea de-a face cu 
un poliţist beat a cărui simplă prezenţă începea s-o umilească. 

— S-ar putea să fie omul nostru, zise Korsak. 

Crowe pufni. 

— Nu mai spune, serios, Sherlock? 

Korsak își întoarse ochii injectaţi spre Crowe. 

— Tu ești unul dintre băieţii ăia genii, nu? Știe-tot. 

— Nu e nevoie de un geniu să vadă ce avem aici. 

— Ce crezi că avem? 

— O repetiţie. Intrare forțată noaptea. Cei doi surprinși în pat. 
Soţia răpită, soțul primește lovitura de graţie. Totul e aici. 

— Și atunci, unde e ceașca de ceai? 

Deși era băut, Korsak reușise să observe exact detaliul ce o 
deranjase și pe Rizzoli. 

— Nu e nicio ceașcă, zise Crowe. 

Korsak se uită la victima ce nu avea nimic în poală. 

— A așezat victima în poziţie. L-a rezemat de perete să se uite 
la spectacol, exact ca data trecută. Dar a uitat sistemul de 
alarmă. Ceașca de ceai. Dacă o viola pe soţie, cum îl 
supraveghea pe soţ? 

— Ghent e un tip slăbuţ. Nu era prea ameninţător. Şi-n plus 
de asta, era legat fedeleș. Cum să se ridice să-și apere soţia? 

— E diferit; asta-i tot ce-am spus. 

Crowe ridică din umeri și se întoarse cu spatele. 

— Ei și? Și-a schimbat scenariul. 

— Frumușelul ăsta le știe pe toate, nu-i așa? 

Se lăsă tăcerea. Chiar și doctor Isles, care deseori avea 
pregătit un comentariu ironic, se uită doar, fără să spună niciun 
cuvânt, însă cu o expresie vag amuzată. 

Crowe se întoarse și își fixă privirea ca niște raze laser pe 
Korsak. Dar cuvintele îi fură adresate lui Rizzoli. 

— Doamnă detectiv, există vreun motiv pentru omul acesta 
să deranjeze scena crimei? 

Rizzoli îl apucă pe Korsak de braţ. Era jilav și moale și mirosea 
a transpiraţie râncedă. 

— N-am văzut încă dormitorul. Haide. 

— Da, râse Crowe. Nu vrem să ratezi dormitorul. 

Korsak se smuci de lângă ea și făcu un pas spre Crowe. 

— Am lucrat la criminalul ăsta mult înaintea ta, cretinule. 

— Hai, Korsak, zise Rizzoli. 

— ... urmărind fiecare nenorocită de pistă. Pe mine trebuia să 
mă fi chemat aici primul, pentru că eu îl știu acum. Il pot mirosi. 

— Oh. Asta mirosea? făcu Crowe. 

— Hai odată, zise Rizzoli, pe punctul de a-și pierde cumpătul. 

Îi era frică de furia turbată ce ar fi explodat din ea dacă ar fi 
lăsat-o. Furie atât împotriva lui Korsak, cât și a lui Crowe, pentru 
rivalitatea lor stupidă. 

Barry Frost interveni cu abilitate și eleganţă să potolească 
tensiunea. Instinctul lui Rizzoli era de obicei să se repeadă în 
orice altercaţie cu amândouă picioarele înainte, dar al lui Frost 
era să facă pe împăciuitorul. Era blestemul copilului de la mijloc, 
îi spusese el odată, cel care știe că altfel fața lui va încasa 
pumnii de la toţi cei implicaţi. Nici măcar nu încercă să-l 
calmeze pe Korsak, adresându-se în schimb lui Rizzoli: 

— Trebuie să vezi ce-am găsit în dormitor. Asta leagă cele 
două cazuri. 

leși din living și intră în alt hol, cu mers obișnuit și hotărât ce 
spunea: „Dacă vrei să mergi unde e miezul acţiunii, hai după 
mine”. 

După un moment, Korsak îl urmă. 

În dormitor, Frost, Korsak și Rizzoli se uitară la cearșafurile 
mototolite și la așternuturile aruncate la o parte. Pe covor erau 
două dăre identice. 

— Au fost târâţi din pat, zise Frost. Ca și cei doi Yeager. 

Dar Alexander Ghent era mai scund și mult mai puţin 
musculos decât doctorul Yeager, și suspectului îi va fi venit mult 
mai ușor să-l mute în hol și să-l rezeme de perete. De 
asemenea, mai ușor să-l prindă de păr și să-i dezvelească gâtul. 

e 

— E pe măsuţa de toaletă, zise Frost. 

Era o pijama de mătase albastră de mărimea 34, împăturită 
frumos și stropită cu sânge. Stilul de haine de noapte pe care o 
tânără le poartă să atragă un iubit sau să excite un soț. Cu 
siguranță Karenna Ghent nu-și imaginase niciodată scena 
violentă în care această pijama va servi atât de recuzită, cât și 
de costumaţie. Lângă ea erau două bilete de avion Delta Airline. 
Rizzoli se uită la ele și văzu itinerarul, aranjat prin agenţia 
familiei Ghent. 

— Trebuiau să zboare mâine, zise ea. Următoarea oprire era 
la Memphis. 

— Ce păcat, zise Korsak. N-au mai apucat să vadă Graceland. 

(J 

Rizzoli și Korsak stăteau în mașina lui cu ferestrele deschise și 
detectivul fuma o ţigară. Trăgea fumul adânc în piept, unde 
acesta își îndeplinea magia otrăvitoare în plămânii lui, și apoi 
scotea un oftat satisfăcut. Părea mai calm, mai concentrat decât 
atunci când sosise, cu trei ore în urmă. Explozia de nicotină 
părea să-i fi ascuţit mintea. Sau probabil alcoolul i se epuizase în 
sfârșit din sânge. 

— Te îndoiești că ăsta e tipul nostru? o întrebă el. 

— Nu. 

— Crimescope-ul n-a găsit niciun pic de materie seminală. 

— Poate a fost mai ordonat de data asta. 

— Sau poate n-a violat-o, zise Korsak. Și de aceea nici n-a 
avut nevoie de ceașcă. 

Enervată pe fumul lui, Rizzoli se întoarse cu fața spre 
fereastra deschisă și flutură din mână să limpezească aerul. 

— Crima nu urmează un scenariu fix, afirmă ea. Fiecare 
victimă reacţionează diferit. E o piesă cu două personaje, 
Korsak. Criminalul și victima. Oricare din ei poate influenţa 

rezultatul. Doctorul Yeager a fost un bărbat mult mai masiv 
decât Alex Ghent. Poate că suspectul nostru nu s-a simţit așa de 
sigur pe el că-l va putea controla pe Yeager, așa că a folosit 
ceașca de ceai ca pe un semnal de alarmă. lar cu Ghent n-a mai 
simţit nevoia să facă asta. 

— Nu știu, zise Korsak scuturându-și scrumul ţigării pe geam 
afară. E o chestie așa de bizară, faza cu ceașca de ceai. E o 
parte din semnătura lui. Nu e ceva ce ar lăsa pe dinafară. 

— În rest totul a fost identic, îi atrase ea atenţia. Cuplu 
înstărit. Bărbatul legat și poziționat. Femeia dispărută. 

Tăcură amândoi fiind copleșiți de același gând deprimant: 
„Femeia. Ce i-a făcut Karennei Ghent?” 

Rizzoli știa deja răspunsul. Deși chipul Karennei va apărea în 
curând pe ecranele televizoarelor din tot orașul însoţit de un 
apel la ajutorul publicului, deși Poliţia Boston se va chinui să 
urmărească fiecare indiciu primit la telefon de la oricine va 
pretinde că o văzuse pe femeia cu părul negru, Rizzoli știa care 
va fi rezultatul. Îl putea simţi, ca pe o piatră rece în stomac. 
Karenna Ghent era moartă. 

— Corpul lui Gail Yeager a fost lăsat în parc la două zile după 
dispariţia ei, zise Korsak. Și acum a trecut - cât? Aproximativ 
douăzeci de ore de la atacul asupra acestui cuplu. 

— Rezervaţia Stony Brook, spuse Rizzoli. Acolo o s-o ducă. O 
să aranjez să se întărească supravegherea. Îl vezi cumva pe 
Joey Valentine implicat în chestia asta? întrebă ea, aruncându-i 
o privire. 

— Verific încă. Mi-a dat în sfârșit o probă de sânge. Trebuie să 
primesc rezultatele de ADN. 

— Asta nu prea sună a om vinovat. Îl mai urmărești și acum? 

— L-am urmărit. Până a depus plângere că-l hărțuiesc. 

— Și? îl hărțuiai? 

Korsak râse, pufnind un val de fum. 

— Orice bărbat adult care se excită pudrând femei moarte o 
să chelălăie ca o fetiţă, orice i-aș face. 

— Și exact cum chelălăie fetiţele? replică ea iritată. Cam așa 
ca băieţii? 

— Oh, Doamne. Nu mă lua cu feminismele astea tâmpite. 
Fiică-mea mă bate la cap cu astea totdeauna. Și apoi își cheltuie 
toţi banii și vine să se smiorcăie la șovinul de taică-său să-i dau 
bani. Hei, zise el îndreptându-se brusc. Uite cine a apărut. 

Un Lincoln negru parcase într-un spaţiu de cealaltă parte a 
străzii. Rizzoli îl văzu pe Gabriel Dean ieșind din mașină, cu 
silueta atletică și elegantă smulsă parcă din paginile revistei GQ. 
Se opri să se uite la faţada de cărămidă roșie a locuinţei. Apoi se 
apropie de polițistul care păzea perimetrul și-i arătă insigna. 

Polițistul îl lăsă să treacă de panglică. 

— la uite la asta, zise Korsak. Ei, vezi, asta chiar că mă calcă 
pe nervi. Exact polițistul ăla m-a făcut să stau afară până ai 
venit tu. Ca și cum aș fi fost un derbedeu de pe stradă. Dar 
Dean, el nu trebuie decât să-și fluture insigna magică și să zică 
„nenorocit de agent federal” și zici că e de aur. Pe el de ce 
naiba l-a lăsat să treacă? 

— Poate pentru că s-a obosit să-și bage cămașa în pantaloni. 

— Da, exact, parcă un costum fain m-ar schimba pe mine. E 
din cauza atitudinii lui. Uită-te la el. Zici că e regele lumii, naiba 
să-l ia. 

Rizzoli îl privi pe Dean stând grațios în echilibru într-un picior 
ca să-și pună acoperitorile de pantofi. Își vârî mâinile lungi în 
mănuși, ca un chirurg pregătindu-se de operaţie. Da, într- 
adevăr, era din cauza atitudinii lui. Korsak era ca un pugilist 
nervos care se aștepta ca lumea să-l ia la șuturi. Așa că natural 
că asta se și întâmpla. 

— Cine l-a chemat aici? zise Korsak. 

— Nu eu. 

— Şi totuși a apărut, ca din întâmplare. 

— Întotdeauna face așa. Cineva îl ţine la curent cu tot ce se 
întâmplă. Și nu cineva din echipa mea. Cineva de mai sus. 

Rizzoli se uită din nou la ușa din faţă. Dean intrase deja 
înăuntru și Rizzoli și-l imagină stând în living, studiind petele de 
sânge. Citindu-le așa cum ai citi un raport de teren, stropii 
sclipitori detașaţi de umanitatea provenienţei lor. 

— Ştii, m-am gândit la asta, zise Korsak. Dean n-a apărut în 
peisaj până aproape trei zile după ce a fost atacată familia 
Yeager. Prima dată l-am văzut la Rezervaţia Stony Brook, când a 
fost găsit corpul doamnei Yeager. Nu-i așa? 

— Așa e. 

— De ce i-a trebuit așa de mult timp? Zilele trecute, ne jucam 
cu ideea că a fost o execuţie. Că cei doi Yeager au intrat în cine 
știe ce încurcătură. Dacă erau deja pe radarul FBl-ului - 
anchetați de exemplu, sau poate doar urmăriţi - s-ar crede că 

FBl-ul ar interveni în ancheta noastră în secunda când doctorul 
Yeager a fost omorât. Dar au așteptat trei zile ca să se implice. 
Ce i-a atras până la urmă? Ce i-a făcut să fie așa de interesaţi? 

Rizzoli se uită la el. 

— Ai completat un raport VICAP? 

— Da. Mi-a trebuit o afurisită de oră să-l termin. O sută 
optzeci și nouă de întrebări. Chestii bizare ca de exemplu: „A 
fost mușcată vreo parte din corp? Ce obiecte au fost introduse 
în care orificii?” Acum trebuie să fac un raport suplimentar 
pentru doamna Yeager. 

— Ai cerut o evaluare de profil psihologic când ai trimis 
formularul? 

— Nu. N-am văzut ce sens are să vină un tip de la FBI să-mi 
facă un profil pe care oricum îl știu dinainte. Mi-am făcut pur și 
simplu datoria civică și am trimis formularul VICAP. 

VICAP, sau Programul de Arestare al Criminalilor Violenţi, era 
baza de date FBI asupra crimelor violente. Întocmirea acestei 
baze de date necesita cooperarea ofiţerilor de poliţie deseori 
epuizați și hărțuiţi care, confruntaţi cu un chestionar atât de 
lung, deseori nici nu se mai oboseau cu el. 

— Când ai trimis raportul? întrebă ea. 

— Imediat după autopsia doctorului Yeager. 

— Și atunci a apărut Dean. A doua zi. 

— Crezi că asta e? zise Korsak. Asta l-a adus? 

— Poate raportul tău a pornit o alarmă. 

— Dar ce anume le-a atras atenţia? 

— Nu știu, zise ea, uitându-se la ușa pe care dispăruse Dean. 
Și e foarte clar că el n-are de gând să ne spună. 

e UNSPREZECE e 


Jane Rizzoli nu era o fată interesată în muzica simfonică. 
Întregul ei contact cu muzica era colecţia de CD-uri de muzică 
ușoară și cei doi ani în care cântase la trompetă în generală, 
una din cele doar două fete care aleseseră acest instrument. 
Fusese atrasă de trompetă pentru că producea cel mai 
zgomotos și mai neobrăzat sunet dintre toate, nu ca șuierăturile 
clarinetului sau ciripiturile fluierelor la care cântau celelalte fete. 
Nu, Rizzoli voia să fie auzită, așa că stătea lângă băieţii din 
secţiunea trompetelor. Adora să audă explozia de sunet a 
notelor trompetei. 

Din nefericire, multe dintre aceste note erau greșite. 

După ce tatăl ei o exilase în curtea din spate pentru repetiţii și 
apoi câinii vecinilor începură să urle nefericiți de fiecare dată 
când repeta, se hotări și ea în cele din urmă să renunţe cu totul 
la acest instrument. Chiar și ea recunoștea că simplul entuziasm 
și plămânii puternici nu sunt suficienţi pentru a compensa o 
lipsă descurajatoare de talent. 

De atunci, muzica nu însemnase nimic mai mult pentru ea 
decât sunetul slab din lifturi și notele bas tunătoare ale 
mașinilor din trafic. Nu intrase în Symphony Hall de la colţul 
dintre Huntington și Mass Avenue decât de două ori în viaţă, de 
amândouă dăţile ca elevă de liceu în excursii școlare ca să audă 
repetițiile Orchestrei Simfonice. In 1990 se adăugase aripa 
Cohen, o parte din Symphony Hall în care Rizzoli nu mai fusese 
niciodată. Când intră împreună cu Frost în aripa nouă, fu 
surprinsă de cât de modernă arăta - nu semăna deloc cu 
clădirea întunecoasă și părăginită pe care și-o amintea. 

Își arătară insignele gardianului în vârstă de la intrare, care-și 
îndreptă spinarea îndoită când văzu că cei doi vizitatori erau de 
la Omucideri. 

— În legătură cu soţii Ghent? întrebă el. 

— Da, domnule, zise Rizzoli. 

— Îngrozitor. Absolut îngrozitor. l-am văzut săptămâna 
trecută, imediat după ce au ajuns în oraș. Au trecut pe aici să 

vadă sala. Părea un cuplu de tineri atât de drăguţi, spuse el 
clătinând din cap. 

— Eraţi de serviciu în noaptea când au dat spectacolul? 

— Nu, doamnă. Eu lucrez numai în timpul zilei. Trebuie să plec 
la cinci ca să-mi iau soţia de la sanatoriu. Are nevoie de îngrijire 
constantă, știți? Uită să oprească gazul la cuptor... Se opri 
brusc, înroșindu-se la faţă. Dar mă gândesc că voi n-aţi venit 
aici la pălăvrăgeală. Aţi venit să vorbiţi cu Evelyn? 

— Da. Încotro e biroul ei? 

— Nu e aici. Am văzut-o intrând în sala de concerte acum 
câteva minute. 

— Are loc o repetiţie, sau ceva? 

— Nu, doamnă. E sezonul liniștit. Orchestra e plecată în 
Tanglewood pe durata verii. Perioada asta a anului, nu avem 
decât spectacole oaspete. 

— Deci putem intra pur și simplu în sală? 

— Doamnă, aveţi insigne de poliție. După câte știu eu, puteți 
intra oriunde. 

e 

Nu o văzură imediat pe Evelyn Petrakas. Când intră în 
auditoriul întunecos, Rizzoli nu văzu la început decât o mare de 
locuri goale, coborând înspre scena iluminată de reflectoare. 
Atrași de lumină, începură să coboare pe coridor, podeaua de 
lemn scârţâindu-le sub pași ca scândurile unei corăbii vechi. 
Ajunseseră deja la scenă când o voce le strigă de departe. 

— Vă pot ajuta cu ceva? 

Mijindu-și ochii din cauza strălucirii reflectoarelor, Rizzoli se 
întoarse spre rândurile din spate ale sălii. 

— Doamna Petrakas? 

— Da? 

— Sunt detectiv Rizzoli. Acesta e detectiv Frost. Putem 
discuta pentru un moment? 

— Sunt aici. În ultimul rând. 

Urcară culoarul între scaune și ajunseră la ea. Evelyn nu se 
ridică de pe scaun, rămânând ghemuită unde era, părând să se 
ascundă de lumină. Își înclină mohorâtă capul către cei doi 
detectivi când aceștia se așezară pe două scaune lângă ea. 

— Am vorbit deja cu un poliţist. Aseară, zise Evelyn. 

— Detectivul Sleeper? 

— Da. Cred că așa îl chema. Un bărbat mai în vârstă, destul 
de simpatic. Știu că trebuia să aştept să mai vorbesc și cu alți 
detectivi, dar a trebuit să plec. Pur și simplu n-am mai putut sta 
în casa aceea... 

Se uită la scenă, ca hipnotizată de un spectacol pe care numai 
ea îl putea vedea. Chiar și în întunecimea din sală, Rizzoli văzu 
că avea un chip plăcut, de probabil patruzeci de ani, cu fire 
cărunte premature în părul negru. 

— Am avut responsabilităţi aici, zise Evelyn. Toţi banii de pe 
bilete trebuiau restituiți. Și a început să apară și presa. A trebuit 
să mă întorc să mă ocup de asta, spuse cu un râset obosit. 
Mereu sting incendii. Asta-i sarcina mea. 

— Ce sarcini aveţi aici exact, doamnă Petrakas? întrebă Frost. 

— Titlul meu oficial? zise ea ridicând din umeri. „Coordonator 
de program pentru artiști oaspeți”. Ceea ce înseamnă că încerc 
să-i menţin fericiţi și sănătoși cât timp sunt în Boston. E uluitor 
cât de neajutoraţi sunt unii dintre ei. Își petrec toată viaţa în săli 
de repetiţii și studiouri. Lumea reală este un mister pentru ei. 
Așa că le recomand unde să se cazeze. Aranjez să fie așteptați 
la aeroport. Coșuri de fructe în cameră. Orice alte facilități în 
plus au nevoie. Îi ţin de mână. 

— Când v-aţi întâlnit prima dată cu soţii Ghent? întrebă 
Rizzoli. 

— A doua zi după ce au sosit în oraș. Am mers să-i iau de 
acasă. Nu puteau să ia un taxi pentru că violoncelul lui Alex nu 
ar fi încăput bine într-o mașină mică. Dar eu am o dubiţă cu 
bancheta din spate rabatabilă. 

— l-aţi condus prin oraș cât timp au stat aici? 

— Numai de la casă la Symphony Hall și înapoi. 

Rizzoli își aruncă o privire în carnet. 

— Casa de pe Beacon Hill aparţine unui membru din consiliul 
de administraţie al Simfoniei. Un anume Christopher Harm. 
Deseori invită muzicieni să stea acolo? 

— Pe perioada verii, când e în Europa. E mult mai frumos 
decât la hotel. Domnul Harm are încredere în muzicienii de 
muzică clasică. Ştie că aceștia o să aibă grijă de casă. 

— S-a plâns vreodată vreun oaspete în casa domnului Harm 
de probleme cât a stat acolo? 

— Probleme? 

— Intruși. Spărgători. Ceva care să-i neliniștească. 

Evelyn clătină din cap. 

— E Beacon Hill, doamnă detectiv. Nu se poate pretinde un 
cartier mai bun. Știu că lui Alex și Karennei le-a plăcut foarte 
mult acolo. 

— Când i-aţi văzut ultima dată? 

Evelyn înghiţi. 

— Aseară, răspunse apoi, încet. Când l-am găsit pe Alex... 

— M-am referit la ultima dată când i-aţi văzut în viaţă, 
doamnă Petrakas. 

— Oh, zise Evelyn cu un râset jenat. Bineînţeles că la asta v- 
aţi referit. Îmi cer scuze; nu mai gândesc bine. E așa de greu să 
mă concentrez. Nici nu știu de ce m-am mai obosit să vin la 
serviciu azi, continuă, clătinând din cap. Mi s-a părut pur și 
simplu că trebuie să fac asta. 

— Ultima dată când i-aţi văzut? o îndemnă Rizzoli. 

De data asta Evelyn răspunse mai sigură pe ea: 

— Cu o noapte înainte. După spectacol, i-am dus cu mașina 
înapoi la Beacon Hill. Era aproximativ ora unsprezece. 

— Pur și simplu i-aţi lăsat acolo? Sau aţi intrat cu ei înăuntru? 

— l-am lăsat exact în faţa casei. 

— l-aţi văzut intrând efectiv în casă? 

— Da. 

— Deci nu v-au invitat înăuntru? 

— Cred că erau destul de obosiţi. Și se simțeau cam 
deprimati. 

— De ce? 

— După toate așteptările pe care și le făcuseră că vin la 
Boston, n-a fost un public chiar atât de numeros pe cât se 
așteptaseră. Și ăsta se presupune că e orașul muzicii. Dacă nu 
am putut atrage mai mulţi oameni aici, atunci ce speranţe 
puteau avea pentru Detroit sau Memphis? Evelyn se uită 
nefericită spre scenă. Noi suntem dinozaurii. Așa a zis Karenna, 
în mașină. Cine mai apreciază muzica clasică în ziua de azi? 
Majoritatea tinerilor preferă să se uite mai degrabă la 
videoclipuri muzicale. Oameni care se fâțâie cu inele de metal 
vârâte în faţă. Nu mai e vorba decât de sex, sclipici și costume 
cretine. Şi de ce trebuie cântăreţul acela - cum Dumnezeu îl 
cheamă? - să-și scoată limba din gură? Ce are asta a face cu 
muzica? 

— Absolut nimic, încuviință Frost, aprobând imediat subiectul. 
Ştiţi, doamnă Petrakas, eu și soția mea am avut chiar această 
conversaţie zilele trecute. Alice pur și simplu adoră muzica 
clasică. In fiecare an cumpărăm abonamente de sezon la 
simfonie. 

Evelyn îi oferi un zâmbet trist. 

— Atunci mă tem că și dumneavoastră sunteţi dinozauri. 

Când se ridicară să plece, Rizzoli observă un program tipărit 
pe hârtie lucioasă pe scaunul din faţa ei. Se întinse să-l ia. 

— Și familia Ghent e trecută aici? întrebă ea. 

— Intoarceţi la pagina cinci, zise Evelyn. Acolo. Aceea e 
fotografia lor de publicitate. 

Era o fotografie cu doi oameni îndrăgostiți. 

Karenna, subțire și elegantă într-o rochie neagră de seară, se 
uita în sus în ochii zâmbitori ai soţului ei. Avea chipul luminos și 
părul negru ca de spaniolă. Alexander se uita în jos la ea cu un 
zâmbet băieţesc, cu o șuviță de păr blond căzându-i în ochi. 

— Erau frumoși, nu-i așa? zise Evelyn încet. Ce ciudat e. N-am 
apucat să stau pur și simplu să vorbesc cu ei cu adevărat. Dar 
le-am cunoscut muzica. Le-am ascultat înregistrările. l-am privit 
în spectacol, pe scenă. Îţi poţi da seama de multe ascultându-le 
muzica. Și ceea ce-mi amintesc cel mai bine e cu câtă tandreţe 
cântau. Cred că ăsta e cuvântul ce-i descrie cel mai bine. Erau 
oameni atât de tandri. 

Rizzoli se uită la scenă și și-i imagină pe Alexander și pe 
Karenna în noaptea ultimului lor spectacol. Părul ei negru și 
lucios sub luminile scenei, violoncelul lui sclipitor. Și muzica lor, 
ca vocile a doi îndrăgostiți cântându-și unul altuia. 

— In noaptea spectacolului, zise Frost. Aţi zis că a fost un 
public dezamăgitor de mic. 

— Da. 

— Cam cât de mic? 

— Cred că am vândut în jur de patru sute cincizeci de bilete. 

Patru sute cincizeci de perechi de ochi, se gândi Rizzoli, toți 
concentrați asupra scenei, unde un cuplu de îndrăgostiţi era 
încununat de lumină. Ce sentimente inspiraseră publicului cei 
doi Ghent? Plăcerea muzicii interpretată bine? Bucuria de a privi 
doi tineri îndrăgostiți? Sau apăruseră și alte sentimente, mai 
întunecate, în inima cuiva care stătea chiar în această sală? 
Foame. Invidie. Amărăciunea de a dori proprietatea altuia. 

Se uită din nou la fotografia soţilor Ghent. 

„Oare frumusețea ei ţi-a atras atenţia? Sau faptul că erau 
îndrăgostiți?” 

e 

Bău cafeaua neagră și se uită fix la morții adunați pe biroul ei. 
Richard și Gail Yeager. Doamna rahitică. Alexander Ghent. 
Bărbatul din avion care, deşi nu mai era considerat victimă a 
unei crime, era încă o povară în mintea ei. Morţii erau 
întotdeauna așa pentru ea. Un șir nesfârșit de cadavre, fiecare 
pretinzându-i atenția, fiecare cu propria poveste de groază, 
dacă Rizzoli ar săpa doar suficient de adânc să dezvelească 
oasele poveștii lor. Săpa de atât de mult timp, încât toți mortii 
pe care-i știa începeau să se amestece laolaltă ca scheletele 
încâlcite dintr-un mormânt comun. 

Când primi un mesaj de la laborator pentru rezultatele de 
ADN, fu ușurată pentru această evadare, chiar și momentană, 
din faţa teancului acuzator de dosare. Se ridică de la birou și se 
îndreptă spre coridorul ce ducea în aripa de sud a clădirii. 

Laboratorul de ADN era în S253 și criminalistul care o sunase 
era Walter De Groot, un olandez blond cu o faţă palidă ca a 
omului de pe lună. De obicei se strâmba când o vedea, pentru 
că vizitele ei aveau aproape întotdeauna scopul de a-l îndemna 
sau sâcâi, orice numai să obţină mai repede un profil ADN. 
Astăzi însă, îi oferi un zâmbet larg. 

— Am developat o autorad, zise el. Am agăţat-o acolo. 

O autorad, sau autoradiogramă, era un film de raze X ce 
captura structura fragmentelor de ADN. De Groot luă filmul de 
pe sârma unde stătea la uscat și îl prinse cu o clamă în faţa 
reflectorului. De sus până jos apărură șiruri paralele de pete 
negre. 

— Aici se vede profilul NVRT, zise el. Asta e prescurtarea de la 
„numere variabile de repetări în tandem”. Am extras ADN-ul din 
diferitele surse pe care mi le-aţi oferit și am izolat fragmentele 
cu locurile respective pe care le comparăm. Acestea nu sunt cu 
adevărat gene, ci secţiuni de fire de ADN ce se repetă fără scop 
clar. Astea formează marcatori buni de identificare. 

— Deci ce sunt aceste dungi diferite? La ce corespund? 

— Primele două şiruri, începând de la stânga, sunt 
controalele. Numărul unu e o scară ADN standard, ca să ne ajute 
să estimăm poziţiile relative ale diferitelor mostre. Șirul al doilea 

e o linie standard de celule, folosite și ele pentru control. Liniile 
trei, patru și cinci sunt linii de evidenţiere, luate de la origini 
cunoscute. 

— Ce origini? 

— Șirul trei este suspectul Joey Valentine. Șirul patru e 
doctorul Yeager. Șirul cinci e doamna Yeager. ` 

Privirea lui Rizzoli zăbovi asupra șirului cinci. Incercă să 
cuprindă în minte conceptul că aceasta făcea parte din schița 
prin care se crease Gail Yeager. Că o ființă omenească unică, de 
la nuanța precisă de blond a părului până la sunetul râsului ei, 
putea fi distilată în acest lanţ de dungi negre. Nu văzu nicio 
urmă de umanitate în această autorad, nimic din femeia care-și 
iubise soţul și-și jelise mama. „Asta e tot ce suntem? Un șirag de 
chimicale? Unde se ascunde sufletul în această spirală dublă?” 

Privirea i se mută la ultimele două șiruri. 

— Și ultimele? întrebă ea. 

— Acestea sunt cele neidentificate. Șirul șase e din pata 
seminală de pe covorul din casa Yeager. Șirul șapte e materia 
seminală proaspătă prelevată din vaginul lui Gail Yeager. 

— Astea două din urmă par să se potrivească. 

— Corect. Amândouă probele neidentificate de ADN provin de 
la același bărbat. Și, după cum observi, nu de la doctorul Yeager 
sau domnul Valentine. Prin asta, domnul Valentine e eliminat în 
mod efectiv ca sursa materiei seminale. 

Rizzoli se uită lung la cele două șiruri neidentificate. Amprenta 
genetică a unui monstru. 

— Ăsta vă e criminalul, zise De Groot. 

— Ai sunat la CODIS? E vreo șansă să-i convingem să se miște 
puţin mai repede cu verificarea de date? 

CODIS era banca naţională de date ADN. Avea înregistrarea 
profilelor genetice a mii de infractori condamnaţi, și de 
asemenea profilele neidentificate găsite la locul crimelor din 
întreaga ţară. 

— De fapt, ăsta e motivul pentru care te-am sunat. Le-am 
trimis ADN-ul din pata de pe covor săptămâna trecută. 

Rizzoli oftă. 

— Ceea ce înseamnă că o să primim un rezultat într-un an sau 
așa ceva. 

— Nu. Tocmai m-a sunat agentul Dean. ADN-ul subiectului 
nostru nu e în CODIS. 

Rizzoli se uită surprinsă la el. 

— Agentul Dean ţi-a dat vestea asta? 

— Probabil a mers cu biciul la ei sau ceva în genul ăsta. De 
când sunt eu aici, încă n-am primit rezultatele unei verificări 
CODIS atât de repede. 

— Ai confirmat rezultatul direct cu CODIS? 

De Groot se încruntă. 

— Păi, nu. Am presupus că agentul Dean știe... 

— Te rog, sună-i. Vreau să-mi confirme. 

— Există vreo... ăă... bănuială că Dean nu e de încredere? 

— Hai mai bine să fim siguri, OK? zise ea uitându-se din nou la 
autorad. Dacă e adevărat că amicul nostru nu e în CODIS... 

— Atunci aveţi pe cap un jucător nou. Sau cineva care a reușit 
să rămână invizibil față de sistem. 

Rizzoli se uită frustrată la șirul de dungi negre. „Îi avem ADN- 
ul, se gândi ea. Îi avem profilul genetic. Și tot nu-i știm numele.” 
e 

Rizzoli puse un CD în aparat și se scufundă în canapea, 
ștergându-și cu prosopul părul ud. Acordurile bogate ale unui 
solo de violoncel se scurseră din difuzoare ca ciocolata topită. 
Deși nu era fană a muzicii clasice, își cumpărase un CD cu o 
înregistrare mai veche a lui Alex Ghent de la magazinul de 
suvenire de la Symphony Hall. Dacă voia să se familiarizeze cu 
fiecare aspect al morții lui, atunci ar trebui să știe ceva și despre 
viaţa lui. Și mare parte din viața lui era muzica. 

Arcușul lui Ghent alunecă peste strunele violoncelului, iar 
melodia Suitei nr. 1 în G major a lui Bach urca și cobora 
asemenea valurilor oceanului. Fusese înregistrată când nu avea 
decât optsprezece ani. Stând în studio, cu degetele acoperite de 
carne caldă, apăsase coardele, strânsese arcușul. Aceleași 
degete erau acum albe și reci în frigiderul de la morgă, cu 
muzica amuţită. Rizzoli asistase la autopsia lui în acea 
dimineaţă și-i observase degetele lungi și fine, și le imaginase 
zburând în sus și-n jos pe gâtul violoncelului. Părea un miracol 
că mâinile omenești se puteau uni cu simplu lemn și coarde 
pentru a produce sunete atât de bogate. 

Luă carcasa CD-ului și-i studie fotografia, făcută când era încă 
doar un băiat. Stătea cu privirea în jos, cu braţul stâng drapat 
peste instrument, îmbrăţișându-i curbele, așa cum într-o zi o va 
îmbrăţișa pe soţia lui Karenna. Rizzoli căutase un CD cu 

amândoi, însă toate înregistrările lor comune se vânduseră la 
magazinul de suvenire. Numai al lui Alexander mai era în stoc. 
Violoncelul singuratic, chemându-și perechea. Şi unde era acum 
perechea sa? Vie și în chinuri, înfruntând groaza ultimă a morţii? 
Sau dincolo de durere și deja în primele stadii de 
descompunere? 

Sună telefonul. Opri CD-playerul și ridică receptorul. 

— Eşti acasă, zise Korsak. 

— Am venit să fac un duș. 

— Te-am sunat acum câteva minute. N-ai răspuns. 

— Înseamnă că n-am auzit telefonul. Ce s-a întâmplat? 

— Asta vreau să știu și eu. 

— Dacă apare ceva, pe tine te sun primul. 

— Mda. Așa cum m-ai sunat măcar o dată azi? A trebuit să 
aud de ADN-ul lui Joey Valentine de la tipul de la laborator. 

— N-am apucat să-ţi spun. M-am învârtit toată ziua în toate 
direcţiile. 

— Ţine minte că eu sunt cel care te-a chemat prima dată în 
cazul ăsta. 

— N-am uitat. 

— Ştii, zise Korsak. Deja au trecut cincizeci de ore de când a 
luat-o. 

„Și Karenna Ghent era probabil moartă de două zile”, se gândi 
ea. Dar moartea nu era o piedică pentru ucigașul ei. Nu făcea 
decât să-i mărească apetitul. Se va uita la cadavrul ei și nu va 
vedea decât un obiect al dorinţei. Cineva pe care să o 
controleze. Ea nu-i mai opunea nicio rezistenţă. Era carne rece, 
pasivă, supunându-se oricărei înjosiri. Era amanta perfectă. 

CD-ul se auzea în continuare încet, violoncelul lui Alexander 
țesându-și farmecul dezolat. Rizzoli știa unde ducea această 
conversație, știa ce voia Korsak. Și nu știa cum să-l refuze. Se 
ridică de pe canapea și opri CD-ul. Chiar și în tăcerea de acum 
acordurile violoncelului păreau să zăbovească. 

— Dacă se poartă ca data trecută, o s-o arunce în noaptea 
asta, zise Korsak. 

— O să fim pregătiţi. 

— Deci, fac și eu parte din echipă, sau nu? 

— Avem deja echipajele de urmărire. 

— Pe mine nu mă aveți. Nu vă strică un om în plus. 

— Deja am alocat poziţiile. Ascultă, te sun imediat ce... 

— La naiba cu „sunatul”! Fir-ar să fie! N-o să stau lângă 
telefon ca o afurisită de fată bătrână care nu dansează cu 
nimeni la bal. Îl știu pe tipul ăsta dinaintea ta, dinaintea oricui. 
Tu cum te-ai simţi, dacă cineva s-ar băga în jocul tău? Să te lase 
afară chiar la momentul când îl arestează? la gândește-te la 
asta! 

Știa. Îi înţelegea furia ce-l cuprinsese. O înţelegea mai bine ca 
oricine, căci i se întâmplase și ei. Și ea fusese dată la o parte și 
privise plină de amărăciune de pe margine cum alţii se duceau 
să-și asume meritul pentru victoria ei. 

Se uită la ceas. 

— Eu plec chiar acum. Dacă vrei să vii cu mine, va trebui să 
ne întâlnim acolo. 

— Care e poziţia ta? 

— Zona de parcare vizavi de Smith Playground. Ne întâlnim 
lângă terenul de golf. 

— O să fiu acolo. 

e DOISPREZECE e 


La ora două noaptea, în Rezervaţia Stony Brook aerul era 
mâlos și dens ca o supă. Rizzoli și Korsak stăteau în mașina ei 
parcată, foarte aproape de un tufăriș des. Din poziţia lor puteau 
observa toate mașinile ce intrau în Stony Brook dinspre est. Alte 
vehicule de supraveghere erau staționate de-a lungul aleii 
Enneking, drumul principal ce trecea șerpuind prin rezervaţie. 
Orice vehicul ce oprea într-una dintre parcările murdare din parc 
putea fi înconjurat rapid din toate direcţiile de vehicule 
convergente. Era o capcană ca o gură de sac, din care nu putea 
să scape nicio mașină. 

Rizzoli transpirase în vesta de pe ea. Deschise geamul mașinii 
și inspiră mirosul frunzelor în descompunere și al solului umed. 
Mirosuri de pădure. 

— Hei, vezi că lași să intre țânțari, se plânse Korsak. 

— Am nevoie de aer curat. Miroase a ţigări aici. 

— N-am aprins decât una. Eu nu simt niciun miros. 

— Fumătorii nu simt niciodată mirosul. 

Korsak se uită la ea. 

— Doamne, toată noaptea te-ai răţoit la mine. Dacă ai o 
problemă cu mine, cred că ar trebui să vorbim despre asta. 

Rizzoli se uită afară pe geam la strada ce era în continuare 
întunecată și pustie. 

— Nu e din cauza ta, zise ea. 

— Cine atunci? 

Când nu-i răspunse, Korsak scoase brusc un sunet de 
înțelegere. 

— Oh, iarăși Dean. Ce-a mai făcut acum? 

— Acum câteva zile, i-a făcut o plângere lui Marquette în 
legătură cu mine. 

— Ce i-a spus? 

— Că nu sunt persoana potrivită pentru treaba asta. Că poate 
am nevoie de consiliere pentru probleme nerezolvate. 

— Vorbea despre Chirurg? 

— Tu ce crezi? 

— Ce măgar! 

— Și azi, aflu că primește instantaneu rezultate de la CODIS. 
Nu s-a întâmplat niciodată așa ceva. Și Dean ăsta nu trebuie 
decât să plesnească din degete și toți sar să-i îndeplinească 
porunca. Pur și simplu vreau să știu ce caută aici. 

— Ei vezi, asta-i chestia cu federalii. Știi cum se spune că 
informaţia e putere? Ei bine, ei ascund informaţiile pentru că 
este un joc de mascul puternic pentru ei. Eu și cu tine, noi nu 
suntem decât pioni pentru Măria Sa domnul James afurisitul de 
Bond. 

— Cred că-l confunzi cu CIA. 

— CIA, FBI, zise el ridicând din umeri. Agenţiile astea cu nume 
alfabetice nu se preocupă decât de secrete. 

Se auzi un scârțâit în radio. 

— Postul trei. Avem un vechiul, sedan model nou, în direcția 
sud pe Enneking Parkway. 

Rizzoli se încordă, așteptând raportul celei de-a doua echipe. 

— Postul doi, auziră ei vocea lui Frost, din următoarea echipă. 
Îl vedem. Se duce în continuare spre sud. Nu pare să 
încetinească. 

Câteva secunde mai târziu, auziră raportul echipei trei. 

— Post cinci. Tocmai a trecut de intersecția de pe Bald Knob 
Road. lese afară din parc. 

„Nu e amicul nostru.” Chiar și la ora aceasta târzie din 
noapte, se circula mult pe Enneking Parkway. Deja pierduseră 
șirul vehiculelor pe care le urmăriseră trecând prin rezervaţie. 
Prea multe alarme false întrerupând intervale lungi de 
plictiseală îi epuizaseră adrenalina, și acum aluneca rapid într-o 
toropeală provocată de lipsă de somn. 

Se rezemă de spătarul scaunului cu un oftat dezamăgit. Prin 
parbriz se vedea întunecimea pădurii, iluminată doar de 
scânteierea ocazională a unui licurici. 

— Hai odată, nemernic nenorocit, murmură ea. Hai la mama... 

— Vrei niște cafea? întrebă Korsak. 

— Mersi. 

Îi turnă o ceașcă din termosul lui și i-o dădu. Cafeaua era 
neagră, amară și absolut dezgustătoare, dar o bău și așa. 

— Am făcut-o supertare în seara asta, zise el. Am pus două 
linguri de Folgers, nu numai una. E așa de tare, că-ți crește păr 
pe piept. 

— Da, exact ce am nevoie acum. 

— Mă gândeam că, dacă beau destulă, poate o parte din părul 
ăla îmi va migra înapoi pe cap. 

Rizzoli se uită înspre pădure, unde întunericul ascundea 
frunze putrede și animale la pândă. Animale cu dinţi. Își aminti 
de rămășițele roase ale Doamnei Rahitice și se gândi la ratoni 
mestecând coaste și câini rostogolind capete ca pe niște mingi, 
și viziunile imaginate printre copaci nu semănau câtuși de puţin 
cu Bambi. 

— Nici măcar nu mai pot vorbi de Hoyt, zise ea. Nu pot să-l 
menţionez fără ca oamenii să se uite la mine cu milă. leri, am 
încercat să subliniez paralele între Chirurg și băiatul cel nou și l- 
am văzut pe Dean cum se gândea: „Și acum e tot cu Chirurgul 
în minte”. Se gândește că sunt obsedată. Poate că sunt, oftă ea. 
Poate așa o să fiu întotdeauna. O să merg la orice crimă și n-o 
să văd decât semnătura lui. Fiecare infractor nu va avea decât 
faţa lui. 

Se uitară amândoi la radioul ce transmitea un mesaj de la 
dispecerat. 

— Am primit o cerere pentru o verificare de perimetru la 
cimitirul Fairview. Este vreun echipaj în zonă? 

Nu răspunse nimeni. 

Dispeceratul repetă cererea. 

— Am primit un apel să verificăm cimitirul Fairview. Posibilă 
intrare neautorizată. Echipajul doisprezece, mai sunteţi în zonă? 

— Aici echipajul doisprezece. Noi suntem la 10-40 pe River 
Street. E un cod unu. Nu putem răspunde. 

— Recepţionat. Echipaj cincisprezece? Ce 10-10 aveţi? 

— Echipaj cincisprezece. West Roxbury. Încă suntem la 
Missile, șase. Oamenii ăștia nu vor să se calmeze. Estimăm încă 
cel puţin o jumătate de oră, o oră, până putem să mergem la 
Fairview. 

— Alte echipaje? zise dispecera, cercetând undele radio să 
găsească o mașină de patrulă disponibilă. 

Intr-o seară caldă de sâmbătă, o verificare de rutină la un 
cimitir nu era un apel de mare prioritate. Morților nu le mai pasă 
de perechile de îndrăgostiți sau de vandalii adolescenţi. Cei vii 
necesită atenţia principală a unui poliţist. 

Tăcerea radio fu întreruptă de un membru al echipei de 
urmărire a lui Rizzoli. 

— Aici e echipajul cinci. Suntem pe Enneking Parkway. 
Cimitirul Fairview e aproape de noi... 

Rizzoli înșfăcă microfonul și apăsă cu forță pe butonul de 
transmisie. 

— Echipaj cinci, aici echipaj unu, interveni ea. Nu vă 
abandonaţi poziția. Aţi înțeles? 

— Avem cinci vehicule în urmărirea asta... 

— Cimitirul nu e prioritatea noastră. 

— Echipaj unu, zise dispecera. Toate echipajele sunt angajate 
în momentul acesta. Nu e posibil să eliberezi unul? 

— Nu. Vreau ca toată echipa să-și menţină poziţia. Ai auzit, 
echipaj cinci? 

— 10-4. Menţinem poziţia. Dispecer, nu putem răspunde la 
verificarea perimetrului. 

Rizzoli scoase un oftat. S-ar putea să apară plângeri din cauza 
asta dimineaţa, dar nu avea de gând să trimită nici măcar un 
vehicul din echipa de supraveghere, și mai ales nu pentru un 
apel atât de neînsemnat. 

— Nu suntem copleșiți de activitate aici, zise Korsak. 

— Când o să se întâmple, o să fie rapid. Nu am de gând să las 
ceva să strice chestia asta. 

— Îți aduci aminte ce vorbeam mai înainte? Despre faptul că 
ești obsedată? 

— Nu începe acum și tu. 

— Nu, n-am de gând, nu te speria. Nu e nevoie să sari pe 
mine. 

Deschise ușa cu violenţă. 

— Unde te duci? 

— Să mă ușurez. Trebuie să-ţi cer permisiunea? 

— Am întrebat numai. 

— Cafeaua asta trece direct afară prin mine. 

— Nu-i de mirare. Cafeaua ta ar arde o gaură și prin fier forjat. 

Korsak ieși din mașină și se duse între copaci, cu mâna deja la 
șlițul pantalonilor. Nu se obosi să se ducă în spatele unui copac, 
ci rămase pur și simplu acolo, urinând în tufișuri. Rizzoli nu avea 
chef să vadă așa ceva, așa că își întoarse privirea. În fiecare 
clasă era un copil care făcea lucruri scârboase, și Korsak era 
exact așa - băiatul care-și vâra fără jenă degetul în nas, care 
râgâia cu entuziasm și-și purta prânzul pe reverul cămășii. 
Băiatul cu mâinile jilave și durdulii pe care evitai să le atingi cu 

orice preţ, pentru că erai sigur c-o să iei ceva de la el. Îi era în 
același timp silă și milă de el. Se uită la cafeaua pe care i-o 
turnase și aruncă ce mai rămăsese din ea afară pe geam. 

Din radio izbucni o nouă explozie de cuvinte, făcând-o să 
tresară. 

— Un vehicul din direcţia est vine pe Dedham Parkway. Pare 
să fie un taxi galben. 

Rizzoli răspunse: 

— Un taxi la trei dimineaţa? 

— Asta se vede. 

— Unde merge? 

— Tocmai a luat curba spre nord pe Enneking. 

— Echipaj doi? zise Rizzoli, apelând următorul echipaj de pe 
rută. 

— Echipaj doi, răspunse Frost. Da, îl vedem. Tocmai a trecut 
pe lângă noi... Urmă un moment de liniște, și apoi cu încordare 
bruscă: Încetinește... 

— Ce face? 

— Pune frână. E pe punctul de a trage pe dreapta... 

— Locaţia? se răsti Rizzoli. 

— Zona de parcare cu pământ. Tocmai a intrat în parcare! 

„El e.” 

— Korsak, a început! șuieră ea pe geam. 

Își puse comunicatorul personal și își aranjă receptorul la 
ureche, cu fiecare nerv din corp vibrându-i de încordare. 

Korsak își închise fermoarul și se repezi înapoi la mașină. 

— Ce-i? Ce e? 

— Un vehicul a oprit pe Enneking - echipaj doi, ce face? 

— Stă pur și simplu acolo. Are farurile stinse. 

Rizzoli se aplecă în faţă, apăsându-și concentrată receptorul 
la ureche. Secundele trecură una după alta, fără nicio 
transmisie, toţi așteptând mișcarea următoare a suspectului. 

„Verifică zona. Se asigură că nu e riscant să înceapă.” 

— Tu hotărâști, Rizzoli, zise Frost. Facem o mișcare? 

Rizzoli ezită, cântărindu-și opţiunile. li era frică să nu 
dezvăluie capcana prea repede. 

— Stai puţin, reluă Frost. Și-a aprins din nou farurile. Oh, la 
naiba, dă înapoi. S-a răzgândit. 

— V-a văzut? Frost, v-a văzut? 

— Nu știu! A dat în marșarier pe Enneking. Se îndreaptă spre 
nord... 

— L-am speriat! 

In acea fracțiune de secundă, singura decizie posibilă îi apăru 
limpede ca lumina zilei. Strigă în microfon: 

— Toate echipajele, porniţi! Acum! Acum! Prinde-ţi-l acum! 

Porni mașina, băgând în viteză cu violenţă. Roţile se răsuciră 
lăsând o urmă adâncă în pământul moale și covorul de frunze, 
iar crengile biciuiră parbrizul. Auzi transmisiunile rapide ca niște 
rafale ale echipei și vuietul îndepărtat al mai multor sirene. 

— Echipaj trei. Am blocat Enneking nord... 

— Echipaj doi. Suntem în urmărire... 

— Vehiculul se apropie! Frânează... 

— Încercuiţi-l! Încercuiţi-l! 

— Nu-l confruntați fără întăriri! ordonă Rizzoli. Aşteptaţi 
întăriri! 

— Am înţeles. Vehiculul s-a oprit. Ne menţinem poziţia. 

Pe când ajunse Rizzoli și-și opri mașina cu scrâșnet de roți, 
Enneking Parkway era un nod de mașini de patrulă și lumini 
albastre pulsânde. Pentru o clipă, Rizzoli fu orbită când ieși din 
mașină. Fluxul de adrenalină îi făcuse pe toţi să se manifeste ca 
și cuprinși de febră, se auzea în vocile lor, tensiunea vibrândă a 
bărbaţilor aflaţi pe punctul de a comite acte de violenţă. 

Frost deschise cu forță ușa mașinii suspectului și cel puţin 
șase arme fură ţintite la capul șoferului. Taximetristul clipea 
dezorientat, cu luminile albastre pulsându-i pe față. 

— Coboară din vehicul, ordonă Frost. 

— Ce... Ce-am făcut? 

— Coboară din vehicul! 

In această seară înecată în adrenalină, chiar și Barry Frost se 
transformase într-o persoană înfricoșătoare. 

Taximetristul cobori încet, ţinându-și mâinile ridicate sus. În 
clipa când atinse pământul cu amândouă picioarele, fu răsucit și 
îmbrâncit cu faţa în jos pe capota mașinii. 

— Ce-am făcut? strigă el, în timp ce Frost îl percheziţionă. 

— Cum te numești? întrebă Rizzoli. 

— Nu știu despre ce e vorba aici... 

— Numele! 

— Wilensky, zise el hohotind. Vernon Wilensky... 

— Se verifică, zise Frost, citind actul de identitate al 
taximetristului. Vernon Wilensky, bărbat alb, născut în 1955. 

— Se potrivește și cu permisul mașinii, zise Korsak, care se 
aplecase în taxi să verifice legitimaţia prinsă cu o clamă de 
vizor. 

Rizzoli își ridică privirea, îngustându-și ochii în faţa farurilor 
mașinii ce se apropia. Chiar și la trei noaptea era încă trafic pe 
alee și având în vedere că drumul era acum blocat de mașinile 
poliției, în curând vor avea șiruri de mașini în ambele direcţii. 

Se concentră din nou asupra taximetristului. Inșfăcându-l de 
cămașă, îl întoarse spre ea și-i vâri lumina lanternei în ochi. 
Văzu un bărbat de vârstă mijlocie, cu păr blond rar și vâlvoi, cu 
pielea pământie în raza aspră a lanternei. Nu aceasta era faţa 
pe care și-o imaginase la suspectul lor. Privise în ochi răul de 
mai multe ori decât voia să-și amintească și păstra în memorie 
toate chipurile ce aparţineau monștrilor întâlniți în cariera sa. 
Bărbatul acesta speriat nu făcea parte din acea galerie. 

— Ce faceți aici, domnule Wilensky? întrebă ea. 

— Am venit să... am venit să iau un client. 

— Ce client? 

— Un individ, a sunat după taxi. A zis că a rămas fără benzină 
pe Enneking Parkway. 

— Unde e? 

— Nu știu! Am oprit unde mi-a zis că o să aștepte, și nu era 
acolo. Vă rog, e o greșeală. Sunaţi la centralista de la noi! O să 
vedeţi că așa a fost! 

Rizzoli îi zise lui Frost: 

— Deschide portbagajul! 

Se duse să vadă și ea ce era în portbagaj, cu senzația de rău 
crescându-i în stomac. Tinu de capota portbagajului cu o mână 
și cu cealaltă lumină interiorul cu lanterna Maglite. Aproape 
cinci secunde întregi se uită în portbagajul gol, iar senzaţia de 
rău ajunsese la stadiul de greață propriu-zisă. Işi puse mănuși. 
Işi simţi faţa înroșindu-se inflamată și pieptul apăsat de 
disperare, trase de carpeta cenușie ce căptușea portbagajul. 
Văzu o anvelopă de rezervă, un cric și câteva unelte. Incepu să 
tragă cu forţă de carpetă, dezlipind-o și mai tare, focalizându-și 
furia pe dezvelirea fiecărui centimetru de portbagaj, expunând 
luminii lanternei fiecare colțișor ascuns. Era ca o femeie nebună, 
scormonind disperată după firimiturile propriei mântuiri. Când 

nu mai avu ce smulge și portbagajul era expus până la carcasa 
goală de metal, Rizzoli rămase uitându-se în gol, refuzând să 
accepte evidența. Dovada de netăgăduit că greșise. 

„O înscenare. A fost doar o înscenare, menită să ne distragă 
atenţia. Dar de la ce?” 

Răspunsul îi veni cu viteză ameţitoare. Din toate radiourile 
erupse același apel. 

— 10-54, 10-54, cimitirul Fairview. Toate unităţile, 10-54, 
cimitirul Fairview. 

Frost îi întâlni privirea, amândoi dându-și seama în secunda 
aceea de aceeași idee îngrozitoare. 10-54. Omucidere. 

— Stai lângă taxi! îi ordonă lui Frost. _ 

O luă apoi la goană înspre mașina ei. In învălmășeala de 
vehicule, al ei era cel mai ușor de extras, cel mai rapid de întors. 
Se repezi să urce la volan și în timp ce învârtea cheia de 
contact, își înjura în gând propria prostie. 

— Hei! Hei! strigă Korsak. 

Acesta alerga pe lângă mașină, bătând cu pumnul în geam. 

Rizzoli frână doar pentru câteva clipe, destul cât să-l lase să 
urce în mașină și să trântească ușa. Apoi apăsă pedala de 
acceleraţie până la podea, făcându-l să se izbească cu spatele 
de scaun. 

— Ce naiba, voiai să mă lași acolo? urlă el. 

— Pune-ţi centura. 

— N-am venit numai să mă ţin aiurea după voi. 

— Pune-ți centura! 

Korsak își trase centura peste umăr și o închise. Chiar și cu 
vocile învălmășite și stridente de la radio, Rizzoli îi auzea 
respiraţia greoaie, umedă, cu horcăieli pline de mucozități. 

— Echipaj unu, răspundem la 10-54, zise ea către dispecerat. 

— Ce 10-10 aveţi? 

— Enneking Parkway, tocmai am trecut de intersecţia cu 
Turtle Pond. Estimez că ajungem în mai puţin de un minut. 

— O să fiți primii la faţa locului. 

— Situaţia? 

— Nu sunt alte informaţii. Pregătiţi-vă pentru 10-58. 

Înarmat și probabil periculos. 

Piciorul lui Rizzoli era ca de plumb pe pedală. Strada către 
cimitirul Fairview apăru atât de rapid, că aproape trecu pe lângă 


153 


ea. Luă curba cu roţile scrâșnind, chinuindu-se să menţină 
volanul sub control. 

— Au! îi scăpă lui Korsak când aproape se ciocniră de un șir 
de stâlpi de marcaj din beton. 

Poarta de fier forjat era deschisă larg și Rizzoli intră fără 
ezitare. Cimitirul nu era luminat, și dincolo de farurile mașinii se 
vedeau peluze întinse și pietre de mormânt răsărite ca niște 
dinţi albi. 

Un vehicul de la o patrulă privată de securitate era parcat la 
nouăzeci de metri de poarta cimitirului. Ușa șoferului era 
deschisă și lumina de interior era aprinsă. Rizzoli frână și în 
momentul când cobora din mașină deja își apucase pistolul în 
mână, reflexul fiindu-i atât de automat, că nici nu-l mai observă. 
Era asaltată de mult prea multe alte detalii: mirosul ierbii 
proaspăt tunse și de pământ jilav. Bubuitul inimii ei în piept. 

Și frica. Mătură întunericul cu privirea și mâna înghețată a 
fricii îi cuprinse inima, fiindcă știa că dacă taxiul fusese o 
înscenare, atunci, și aceasta putea fi tot așa: un joc sângeros 
din care nici măcar nu-și dăduse seama că făcea parte. 

Îngheţă pe loc, concentrându-și privirea pe o umbră de la 
baza obeliscului memorial. Își îndreptă lanterna Maglite într- 
acolo și văzu trupul prăbușit la pământ al gardianului de 
securitate. 

Se apropie de el și simţi miros de sânge. Nu exista niciun alt 
miros ca acesta, și creierul îi răsuna de sirene primitive de 
alarmă. Îngenunche pe iarba udă de sânge, caldă încă de la el. 
Korsak era chiar lângă ea, ţintindu-și și el lanterna, și Rizzoli îi 
auzi respiraţia gâfâită și sunetele porcine pe care le făcea de 
fiecare dată când depunea un efort fizic. 

Gardianul zăcea cu faţa în jos. Rizzoli îl răsuci pe spate. 

— Doamne sfinte! ţipă Korsak, trăgându-se înapoi atât de 
violent că-și îndreptă lanterna necontrolat spre cer. 

Și raza lanternei lui, Rizzoli tremură în timp ce se uita la gâtul 
aproape complet despicat, cu cioturi de cartilagii sclipind albe 
din carnea hăcuită. Om doborât, într-adevăr. Doborât, scos din 
joc, de-abia atașat de propriul cap. 

Întunericul nopţii fu întrerupt de luminile albastre ale 
girofarelor, ca într-un caleidoscop suprarealist ce se apropia de 
ei. Rizzoli se ridică în picioare și pantalonii îi erau lipicioși de 
sânge, iar materialul îi aderase de genunchi. Işi îngustă ochii 

împotriva strălucirii farurilor mașinilor de poliţie ce se apropiau 
și se întoarse cu spatele către ele, uitându-se la întinderea 
neagră a cimitirului. În clipa aceea, când farurile ce se apropiau 
tăiară un arc luminos prin întuneric, o imagine îi îngheţă pe 
retine: o siluetă ce se mișca printre pietrele de mormânt. Fu o 
sclipire de o fracțiune de secundă, și în următorul puls de 
lumină, silueta se pierduse în marea de blocuri de marmură și 
granit. 

— Korsak, zise ea. Cineva se mișcă - la ora două. 

— Nu văd nimic. 

Rizzoli se uită cu atenţie. Și-l văzu din nou, mișcându-se în jos 
pe pantă, către copaci. În secunda următoare o pornise deja la 
goană după el, trecând ca la slalom prin cursa cu pietre de 
mormânt, cu picioarele tropăind peste morții adormiţi. II auzi pe 
Korsak undeva aproape în urma ei, horcăind ca un acordeon, 
dar detectivul nu putea ţine pasul cu ea. In câteva secunde era 
singură, cu picioarele alergând alimentate de adrenalină ca un 
combustibil de rachetă. Aproape ajunsese la copaci, foarte 
aproape de locul unde zărise ultima dată silueta întunecată, dar 
acum nu mai văzu nicio mișcare, nicio străfulgerare de întuneric 
pe fundalul întunericului. Încetini, se opri, măturând cu privirea 
înainte și înapoi, căutând chiar și cea mai mică mișcare printre 
umbre. 

Deși acum stătea pe loc, pulsul îi era în continuare accelerat, 
antrenat de frică. De siguranţa absolută că e/era în apropiere, o 
siguranţă ce făcea să i se ridice părul pe ceafă. £/se uita la ea. 
Și totuși nu voia să-și aprindă lanterna, să-și transmită poziţia ca 
un far. 

Trosnetul unei crenguţe o făcu să se învârtă spre dreapta. 
Copacii se înălţau neguroși în faţa ei, o cortină neagră 
impenetrabilă. Prin vuietul propriului sânge din urechi și vâjâitul 
aerului ce-i năvălea în plămâni, auzi un foșnet de frunze și alte 
crengute trosnind. 

„Se apropie de mine.” 

Se ghemui la pământ, cu pistolul aţintit și nervii încordațţi la 
maximum. 

Pașii se opriră brusc. 

Rizzoli aprinse lanterna și o îndreptă direct înainte. Și îl văzu, 
îmbrăcat în negru, în picioare între copaci. Prins în raza 

lanternei, bărbatul se răsuci într-o parte, ridicându-și un braţ să- 
și umbrească ochii. 

— Nu mișca! strigă ea. Poliţia! 

Bărbatul încremeni pe loc, cu faţa întoarsă într-o parte, cu 
mâna îndreptată spre față. Apoi vorbi, cu voce scăzută: 

— O să-mi dau jos ochelarii cu infraroșii acum. 

— Nu, nemernicule! O să stai nemișcat exact acolo unde ești. 

— Și apoi ce facem, doamnă detectiv Rizzoli? O să ne arătăm 
insignele unul altuia? O să ne percheziţionăm reciproc? A 

Rizzoli se holbă la el, recunoscându-i dintr-odată vocea. Incet, 
cu grijă, Gabriel Dean își scoase ochelarii de vedere nocturnă și 
se întoarse să se uite la ea. Cu lumina lanternei în ochi, el nu o 
vedea, însă ea îl vedea foarte bine, și era calm și sigur pe el. 
Rizzoli îi cercetă corpul de sus până jos cu raza lanternei, și văzu 
că era îmbrăcat în negru și avea o armă într-un toc la șold. În 
mână ţinea ochelarii de noapte pe care tocmai și-i scosese. 
Imediat îi veniră în minte cuvintele lui Korsak: Măria Sa domnul 
James afurisitul de Bond. 

Dean făcu un pas către ea. 

Rizzoli își ridică instantaneu pistolul. 

— Stai exact unde ești. 

— Calm, Rizzoli. Nu e niciun motiv să mă împuști. 

— Chiar nu e? 

— Pur și simplu mă apropii. Ca să putem vorbi. 

— Putem vorbi foarte bine de la distanţa asta. 

Dean se uită spre luminile mașinilor de poliţie. 

— Cine crezi că a sunat să anunţe crima? 

Rizzoli ţinu în continuare pistolul ţintit spre el, fără ezitare. 

— Folosește-ţi creierul, Rizzoli. Presupun că ai unul bun. Mai 
făcu un pas spre ea. 

— Stai dracului acolo și nu mișca. 

— OK. Își ridică mâinile sus și repetă cu voce scăzută. OK. 

— Ce faci aici? 

— Același lucru ca tine. Aici este miezul acţiunii. 

— De unde ai știut? Dacă tu ai anunţat acel 10-54, de unde ai 
știut că aici se întâmplă acţiunea? 

— N-am știut. 

— Pur și simplu ai trecut pe aici din întâmplare şi l-ai găsit? 

— Am auzit dispeceratul cerând o verificare la cimitirul 
Fairview. O posibilă încălcare de proprietate. 

— Și? 

— Și m-am întrebat dacă nu cumva e suspectul nostru. 

— Te-ai întrebat? 

— Da. 

— Sunt sigură că ai avut un motiv bun. 

— Instinctul. 

— Nu-mi vinde gogoși, Dean. Apari îmbrăcat în costumaţie 
pentru operaţiuni speciale de noapte și eu ar trebui să cred că 
pur și simplu te plimbai gură cască și-ai trecut pe-aici să verifici 
o încălcare de proprietate? 

— Am instincte bune. 

— Ar trebui să fii medium pentru a fi așa de bun. 

— Ne pierdem vremea aici, doamnă detectiv. Ori mă arestezi, 
ori lucrezi cu mine. 

— Înclin mai degrabă spre prima variantă. 

Dean o privi cu o expresie netulburată. Erau mult prea multe 
lucruri pe care nu i le spunea, prea multe secrete pe care nu le 
va afla de la el. Cel puţin nu aici, nu în seara asta. În cele din 
urmă Rizzoli își cobori arma, dar nu o puse în toc. Gabriel Dean 
nu inspira nivelul acesta de încredere. 

— Din moment ce ai ajuns primul la faţa locului, ce ai văzut? 

— L-am găsit pe gardian deja prăbușit la pământ. Am folosit 
radioul mașinii lui să sun dispeceratul. Sângele era cald încă. M- 
am gândit că există șansa ca individul nostru să fie încă în 
apropiere. Așa că m-am dus să verific. 

Rizzoli pufni neîncrezătoare. 

— Între copaci? 

— N-am văzut niciun alt vehicul în cimitir. Ştii ce ne 
înconjoară, doamnă detectiv? 

Rizzoli ezită. 

— La est e Dedham. Hyde Park la nord și sud. 

— Exact. Cartiere rezidenţiale în toate părțile, cu o mulţime 
de locuri unde să-și lase mașina. De acolo e cale scurtă până la 
cimitirul ăsta. 

— De ce ar veni suspectul aici? 

— Ce știm despre el? Amicul nostru e obsedat de morți. 
Tânjește să-i miroasă, să-i atingă. Ține acasă cadavrele până 
când e imposibil să le mai mascheze duhoarea, ca să le ţină 
ascunse. Abia atunci renunţă la rămășițe. Bărbatul ăsta probabil 

se excită și numai plimbându-se printr-un cimitir. Așa că era 
aici, în întuneric, delectându-se într-o mică aventură erotică. 

— Asta e grețos. 

— Trebuie să te uiţi în mintea /u;, în universul /ui. Noi gândim 
că e grețos, dar pentru el, locul ăsta e o bucată de paradis. 
Locul unde morții sunt culcați la odihnă. Exact tipul de loc unde 
ar veni Dominatorul. Se plimbă pe aici și probabil își imaginează 
un întreg harem de femei adormite chiar sub picioarele lui. Și 
dintr-odată e deranjat, surprins de venirea unei patrule de 
securitate. Un gardian care probabil nu se aștepta să aibă de-a 
face cu ceva mai periculos decât niște adolescenţi veniți la o 
mică aventură nocturnă. 

— Și gardianul lasă un bărbat singuratic să vină pur și simplu 
la el și să-i taie gâtul? 

Dean rămase tăcut. Pentru asta nu avea nicio explicaţie. Nici 
Rizzoli n-avea. 

Când ajunseră înapoi sus pe pantă, întunericul pulsa de 
luminile albastre ale girofarelor și echipa ei înconjura deja scena 
crimei cu panglică galbenă legată de niște ţăruși. Rizzoli se uită 
la vânzoleala sinistră și brusc se simţi mult prea obosită ca să 
poată să-i facă față. Rareori își pusese la îndoială propriile 
raționamente, propriile instincte. Dar în noaptea aceasta, 
confruntată cu dovada eșecului ei, se întrebă dacă Gabriel Dean 
nu avusese cumva dreptate - poate că într-adevăr n-avea ce 
căuta la conducerea anchetei. Poate că trauma pricinuită de 
Warren Hoyt o vătămase în așa măsură, încât nu mai putea 
funcţiona eficient ca polițistă. În seara aceasta făcuse o alegere 
greșită, refuzase să elibereze măcar una dintre unitățile din 
echipă ca să vină să facă verificarea terenului la cimitir. „Nu 
eram decât la un kilometru și jumătate distanţă. Stăteam în 
mașini, așteptând în zadar, în timp ce omul ăsta murea.” 

Șirul de înfrângeri o împovărau atât de amarnic, că simţi că i 
se încovoaie spinarea ca și cum ar fi purtat niște bolovani reali 
în spate. Se întoarse la mașină și-și deschise telefonul mobil; 
răspunse Frost. 

— Centralista de la taxiuri a confirmat povestea 
taximetristului, îi zise el. Au primit un apel la ora 2:16. Un bărbat 
care a pretins că i s-a terminat benzina pe Enneking Parkway. 
Centralista l-a trimis pe domnul Wilensky. Încercăm acum să 
găsim numărul de la care a sunat. 

— Băiatul ăsta nu e prost. Apelul n-o să ducă nicăieri. Un 
telefon public. Sau un mobil furat. Fir-ar să fie! 

Lovi cu palma tabloul de bord. 

— Deci ce facem cu taximetristul? E curat. 

— Dă-i drumul. 

— Eşti sigură? 

— N-a fost decât un joc, Frost. Suspectul a știut că o să-l 
aşteptăm. Se joacă cu noi. Ne demonstrează că el deține 
controlul. Că e mai deştept ca noi. 

„Şi tocmai a dovedit-o.” 

inchise telefonul și rămase pe loc pentru un moment, 
adunându-și puterile pentru a ieși din mașină și a înfrunta ceea 
ce urma. Incă o anchetă de crimă. Toate întrebările ce cu 
siguranţă vor urma în legătură cu deciziile luate în această 
noapte. Se gândi la pasiunea cu care își agăţase toate 
speranţele de credinţa că suspectul va adera la modelul 
dinainte. Și în schimb acesta se folosise de model ca să-și bată 
joc de ea. Ca să producă acest fiasco total. 

Câțiva polițiști care stăteau lângă panglica galbenă din jurul 
scenei crimei se întoarseră și se uitară în direcţia ei - un semnal 
că, așa obosită cum era, nu mai putea să se ascundă prea mult 
timp în mașină. Își aminti de termosul de cafea al lui Korsak; 
oricât de oribilă era, nu i-ar strica puţină cafeină. Se răsuci să ia 
termosul de pe bancheta din spate și dintr-odată se opri. . 

Se uită la personalul de poliţie ce stătea între mașini. Il văzu 
pe Gabriel Dean, zvelt și lunecos ca o pisică neagră, înconjurând 
perimetrul scenei crimei. Văzu polițiștii cercetând solul, luminile 
lanternelor măturând terenul în toate direcţiile. Dar nu-l văzu pe 
Korsak. 

leşi din mașină și se apropie de polițistul Doud, care făcuse și 
el parte din echipa de urmărire. 

— L-ai văzut cumva pe detectivul Korsak? îl întrebă ea. 

— Nu, doamnă. 

— N-a fost aici când aţi sosit? Nu aștepta lângă cadavru? 

— Nu l-am văzut aici deloc. 

Rizzoli se uită lung înspre copaci, unde îl întâlnise pe Gabriel 
Dean. „Korsak alerga imediat în urma mea. Dar nu m-a ajuns 
din urmă. Și nici n-a venit înapoi aici...” 

Începu să se apropie de copaci, refăcând traseul pe care-l 
străbătuse în fugă prin cimitir. In timpul acelei goane, fusese 

atât de concentrată asupra urmăririi, că nu-i acordase aproape 
deloc atenţie lui Korsak, care venea cu greu în urma ei. işçi 
amintea de propria ei frică, de bubuitul inimii, de briza nopţii ce- 
i șuiera pe faţă. Își amintea respiraţia lui gâfâită în urma ei, 
chinuindu-se să ţină pasul cu ea. Apoi însă rămăsese mult în 
urmă și Rizzoli nu-l mai băgase în seamă. 

Mergea mai repede acum, măturând cu lanterna la dreapta și 
la stânga. Pe aici oare fugise? Nu, nu, trecuse printre alte pietre 
de mormânt. Recunoscu un obelisc înălțându-se undeva la 
stânga. 

Corectându-și traiectoria, se îndreptă spre obelisc și aproape 
se împiedică de picioarele lui Korsak. 

Acesta zăcea prăbușit lângă o piatră de mormânt, iar umbra 
corpului său masiv fuziona cu granitul. Imediat se lăsă în 
genunchi, strigând după ajutor, și-l rostogoli pe spate. Dintr-o 
singură privire la chipul umflat și pământiu își dădu seama că 
avea un stop cardiac. 

Îi pipăi gâtul, dorindu-și atât de disperată să simtă un puls la 
carotidă, că aproape confundă pulsul bubuitor din propriile 
degete cu al lui. Dar Korsak nu avea puls deloc. 

Îl izbi cu pumnul în piept. Dar chiar și această lovitură violentă 
nu-i trezi inima la viață. 

Îi trase capul spre spate și trase de falca lăsată moale ca să-i 
deschidă căile respiratorii. Atât de multe lucruri în legătură cu 
Korsak o dezgustaseră înainte. Mirosul transpiraţiei și al ţigărilor 
sale, respirația șuierătoare și strângerea de mână umedă. Insă 
niciunul dintre aceste lucruri nu părea să aibă vreo importanţă 
acum, când își puse gura pe a lui și-i suflă aer în plămâni. li simţi 
pieptul umflându-se, apoi auzi un șuierat zgomotos când 
plămânii îi expulzară aerul din nou. Își puse mâinile pe pieptul 
lui își începu o resuscitare cardio-pulmonară, făcând efortul pe 
care inima lui refuza să-l facă. Continuă să pompeze până sosiră 
și ceilalţi polițiști să o ajute, și braţele începuseră să-i tremure și 
sudoarea îi trecuse până în vestă. In tot acest timp, se biciuia 
singură mintal. Cum de uitase de el, și nu observase că zăcea 
aici? De ce nu-i băgase de seamă absenţa? Mușchii îi ardeau și o 
dureau genunchii, dar nu se opri. li datora măcar atât și nu 
putea să-l abandoneze încă o dată. 

În apropiere urlă sirena unei ambulante. 

Presa încă ritmic când sosi personalul ambulanţei. Numai 
când cineva o prinse de braţ și o trase cu fermitate la o parte 
renunță să mai apese. Se trase înapoi cu picioarele tremurând 
sub ea, în timp ce personalul paramedical preluă misiunea de 
salvare, punându-i o perfuzie intravenoasă, agățând punga de 
soluţie salină. Îi împinseră capul spre spate și-i vârâră pe gât o 
spatulă de laringoscop. 

— Nu-i văd coardele vocale! 

— Doamne, ce gât mare are. 

— Ajută-mă să-l repoziţionez. 

— Bine. Mai încearcă o dată! 

Infirmierul vâri din nou laringoscopul, chinuindu-se să ţină 
greutatea fălcii lui Korsak. Cu gâtul lui masiv și limba umflată, 
Korsak semăna cu un bivol proaspăt măcelărit. 

— Tubul a intrat! 

Îi desfăcură brutal și restul cămășii, dezvăluind un covoraș 
des de păr, și-i puseră paletele defibrilatorului. Pe monitorul 
EKG-ului apăru o linie zimţată. 

— E în tahicardie ventriculară! 

Paletele se descărcară și prin pieptul lui Korsak trecu un 
impuls de curent electric. Corpul greoi se încordă și se arcui 
deasupra ierbii și apoi căzu la loc într-un morman flasc. Razele 
multiple ale lanternelor polițiștilor dezvăluiră cu cruzime fiecare 
detaliu, de la pântecul palid și umflat până la pieptul aproape 
feminin, atât de jenant pentru mulţi bărbaţi obezi. 

— OK! Are un ritm. Tahicardie sinusoidală... 

— Tensiunea arterială? 

Îi puseră banda peste braţul cărnos. 

— Nouăzeci sistolic. Să-l mutăm! 

Chiar și dupa ce-l transferară pe Korsak și ambulanţa și 
farurile dispărură în noapte, Rizzoli tot nu se mișcă. Se uită după 
ambulanță amorţită de epuizare, imaginându-și ce va urma 
pentru el. Luminile aspre din camera de urgenţă. Alte ace, alte 
tuburi. Se gândi că ar trebui probabil să o sune pe soţia lui, dar 
nu știa cum o cheamă. De fapt, nu știa aproape nimic despre 
viaţa lui personală, și i se păru insuportabil de trist că știa mai 
multe despre cei doi Yeager morți decât despre bărbatul viu 
care lucrase împreună cu ea. Partenerul ei față de care greșise. 

Se uită la iarba pe care zăcuse. Se vedea încă urma greutății 
lui. Și-l imagină alergând după ea, dar respirând prea greu ca să 

poată ţine pasul. Cu siguranţă însă se forţase și așa, din vanitate 
și mândrie masculină. Oare se apucase de piept înainte de a se 
prăbuși? Oare o strigase în ajutor? 

„Oricum nu l-aș fi auzit. Eram prea ocupată urmărind umbre. 
Încercând să-mi salvez propria mândrie.” 

— Doamna detectiv Rizzoli? zise polițistul Doud. 

Se apropiase atât de încet, încât nici nu observase că era 
lângă ea. 

— Da? 

— Mă tem că am mai găsit unul. 

— Poftim? 

— Încă un cadavru. 

Copleșită, Rizzoli îl urmă fără un cuvânt pe Doud, care lumina 
cu lanterna drumul peste iarba umedă în întuneric. Câteva 
lumini în faţă le arătau destinaţia. Pe când detectă în sfârșit 
prima adiere a mirosului de putreziciune, erau deja la câteva 
sute de metri de locul unde se găsise gardianul. 

— Cine l-a găsit? întrebă ea. 

— Domnul agent Dean. 

— De ce căuta așa de departe? 

— Presupun că făcea o cercetare generală. 

Dean se întoarse spre ea când se apropie. 

— Cred că am găsit-o pe Karenna Ghent. 

Femeia zăcea pe un mormânt, cu părul negru răsfirat în jurul 
ei, și câteva grămăjoare de frunze aranjate printre șuvițele 
negre într-o decorare batjocoritoare a cărnii torturate. Era 
moartă de destulă vreme ca să i se umfle burta, iar fluidele de 
excreţie i se scurgeau din nări. Dar impactul acestor detalii 
pălea în faţa ororii mai mari a ceea ce-i făcuse în partea de jos a 
abdomenului. Rizzoli se holbă la rana deschisă. O tăietură 
transversală. 

Avu senzaţia că i se cască pământul sub picioare și se dădu 
câţiva pași înapoi, căutând orbește cu mâinile ceva de care să 
se ţină și negăsind decât aer. 

Dean o prinse să nu cadă, strângând-o cu fermitate de cot. 

— Nu e o coincidenţă, zise el. 

Rizzoli rămase tăcută, cu privirea aţintită asupra rânii 
înfiorătoare. Își aminti răni asemănătoare pe alte femei. Își 
aminti o vară mai caniculară chiar decât aceasta. 

— A urmărit știrile, zise Dean. Știe că tu ești la conducerea 
anchetei. Ştie cum să întoarcă situația, pentru a face ca jocul 
de-a șoarecele și pisica să funcţioneze în ambele direcţii. Asta a 
devenit deja pentru el. Un joc. 

Deși îi auzea cuvintele, nu înţelegea ce voia să-i spună. 

— Ce joc? 

— N-ai văzut numele? 

Își aţinti propria lanternă pe cuvintele gravate în granitul 
pietrei de mormânt. 


Soț și tată iubit 
Anthony Rizzoli 
1901-1962 


— E o înţepătură ironică, zise Dean. Țintită direct spre tine. 


163 


e TREISPREZECE e 


Femeia de lângă patul lui Korsak avea părul castaniu pleoștit 
ce părea să nu fi fost spălat sau pieptănat de mai multe zile. Nu- 
| atingea deloc, se uita numai la pat cu ochii goi și mâinile 
nemișcate în poală, fără viață, ca un manechin de plastic. Rizzoli 
stătea în fața intrării salonului din Secția de terapie intensivă, 
întrebându-se dacă să intre sau nu. În cele din urmă femeia își 
înălță capul și-i întâlni privirea prin geam, iar Rizzoli nu mai 
putea să plece pur și simplu. 

Intră în încăpere. 

— Doamna Korsak? zise ea. 

— Da? 

— Sunt detectiv Rizzoli. Jane. Vă rog, spuneţi-mi Jane. 

Expresia femeii rămase la fel de goală; evident nu 
recunoscuse numele. 

— Mă tem că nu vă știu prenumele, zise Rizzoli. 

— Diane. Femeia tăcu pentru un moment, apoi se încruntă. 
Îmi pare rău. Cine sunteţi? 

— Jane Rizzoli. Sunt de la Poliţia Boston. Am lucrat cu soțul 
dumneavoastră la un caz. Probabil v-a vorbit despre asta. 

Diane ridică din umeri într-un gest vag și se uită din nou la 
soțul ei. Pe față nu i se citea nici durere, nici lirică. Numai 
pasivitatea amorțită a epuizării. 

Pentru o clipă, Rizzoli rămase pur și simplu în veghe tăcută în 
fața patului. „Ce multe tuburi, se gândi ea. Ce multe aparate.” Și 
în centru era Korsak, redus la stadiul de carne insensibilă. 
Doctorii confirmaseră un atac de cord, și deși acum avea un ritm 
cardiac stabil, rămânea în starea aceasta de inconștiență. Gura 
îi atârna larg deschisă, cu un tub endotraheal ieșind din ea ca un 
șarpe de plastic. Un rezervor agăţat de marginea patului colecta 
scurgerea lentă de urină. Deși cearșaful îi ascundea organele 
genitale, pieptul și abdomenul îi erau dezgolite, și un picior 
păros îi ieșea de sub cearșaf, cu unghiile de la picioare galbene 
și netăiate. Chiar și în timp ce asimila aceste detalii, Rizzoli simţi 
că îi e rușine că-i invada intimitatea, că-l vedea în această stare 
atât de vulnerabilă. Insă nu putea să-și întoarcă privirea. Se 

simțea obligată să se uite, cu privirea atrasă de toate 
amănuntele intime, exact lucrurile pe care Korsak nu ar fi vrut 
să o lase să le vadă, dacă ar fi fost treaz. 

— Ar trebui să fie bărbierit, zise Diane. 

Era o preocupare atât de trivială, însă era singura remarcă 
spontană pe care o făcuse Diane. Nu se mișcase câtuși de puțin, 
stătea perfect nemișcată, cu mâinile moi în poală, cu expresia 
placidă sculptată parcă în piatră. 

Rizzoli încercă să găsească ceva de spus, ceva ce credea că 
ar trebui să-i aducă alinare, și se hotărî asupra unui clișeu. 

— E un luptător. N-o să se dea bătut cu una cu două. 

Cuvintele ei căzură ca niște pietre într-un puț fără fund. Nicio 
învolburare, niciun efect. Trecură mai multe clipe îndelungate de 
tăcere și apoi ochii albaștri și goi ai Dianei se fixară asupra ei. 

— Mă tem că am uitat cum te cheamă. 

— Jane Rizzoli. Am lucrat cu soțul dumitale la un caz 
împreună. 

— Oh. Tu ești aceea. 

Rizzoli încremeni, copleșită brusc de vinovăţie. „Da, eu sunt 
aceea. Aceea care l-a abandonat. Care l-a lăsat să zacă singur în 
întuneric pentru că eu eram prea obsedată să-mi salvez propria 
nenorocită de noapte.” 

— Mulţumesc, zise Diane. 

Rizzoli se încruntă. 

— Pentru ce? 

— Pentru ceea ce ai făcut. Ca să-l ajuţi. 

Rizzoli se uită în ochii vagi și albaștri ai femeii și observă 
pentru prima dată cât de strâns contractate îi erau pupilele. 
Ochi de anesteziat, se gândi ea. Diane Korsak era într-o ceaţă 
de narcotice. 

Rizzoli se uită din nou la Korsak. Își aminti de seara când îl 
chemase la scena morții familiei Ghent și acesta sosise în stare 
de ebrietate. Își aminti de asemenea seara când fuseseră 
împreună în parcarea din faţa Departamentului de Medicină 
Legală și Korsak nu părea să vrea să meargă acasă. Oare avea 
de-a face cu asta în fiecare seară? Această femeie cu ochii goi și 
vocea de robot? 

„Nu mi-ai spus niciodată. Și eu nu m-am obosit să te întreb.” 

Se apropie de pat și-l prinse de mână. Își aminti cum o 
dezgustase mâna lui umedă. Însă nu și azi; astăzi s-ar fi bucurat 

dacă i-ar fi simţit strângerea. Însă mâna dintr-a ei rămase 
moale. 
(J 

Mai era o oră doar până la amiază când în sfârșit ajunse în 
apartamentul ei. Răsuci cele două yale, apăsă butonul de 
blocare și puse lanţul. Mai demult s-ar fi gândit că toate aceste 
încuietori erau un semn de paranoia; mai demult, ar fi fost 
satisfăcută cu o singură încuietoare simplă și o armă în sertarul 
noptierei. Însă cu un an în urmă Warren Hoyt îi schimbase viaţa 
și de atunci avea la ușă aceste accesorii sclipitoare de alamă. Se 
uită lung la bogatul sortiment de încuietori, șocată brusc de cât 
de mult devenise exact ca orice altă victimă a unei violențe, 
disperată să se baricadeze în casă și să ţină restul lumii la 
distanță. 

Chirurgul îi făcuse asta. 

Și acum criminalul acesta nou, Dominatorul, își adăugase și el 
vocea la corul de monștri ce latrau la ușă. Gabriel Dean 
înţelesese pe loc că alegerea mormântului pe care fusese 
depozitat cadavrul Karennei Ghent nu fusese un accident. Deși 
ocupantul mormântului, Anthony Rizzoli, nu era rudă cu ea, 
faptul că aveau același nume se dorea în mod clar a fi un mesaj 
pentru ea. 

„Dominatorul îmi cunoaște numele.” 

Nu-și luă mâna de la tocul armei până nu verifică o dată 
întregul apartament. Nu era foarte mare și-i luă mai puţin de un 
minut să arunce o privire în bucătărie și sufragerie, apoi să 
traverseze micul hol spre dormitor, unde deschise dulapul și se 
uită sub pat. Abia atunci își desfăcu tocul pistolului și-l puse în 
sertarul noptierei. Se dezbrăcă și intră în baie. Incuie ușa - un 
alt reflex automat, și complet inutil, dar era singura modalitate 
de a-și aduna curajul să intre sub duș și să tragă perdeaua. 
Câteva momente mai târziu, cu părul încă plin de balsam, fu 
cuprinsă de senzaţia că nu e singură. Smuci perdeaua la o parte 
și se uită la baia goală, cu inima bubuind și apa scurgându-i-se 
pe umeri și pe podea. 

Închise robinetul. Se rezemă de peretele acoperit cu faianţă 
trăgând adânc aer în piept, așteptând să i se calmeze bătăile 
inimii. Prin vuietul propriului puls auzea zumzetul ventilatorului. 
Huruitul ţevilor de apă din clădire. Sunete banale pe care nu le 
sesizase niciodată până acum, când propria lor banalitate le 

transforma într-o binecuvântare, făcându-le perfecte pentru a se 
concentra mental. 

Pe când în sfârșit inima îi bătu iar în ritm normal, apa i se 
răcise pe piele. leşi de sub duș, se șterse cu prosopul, apoi 
îngenunche să șteargă și podeaua plină de apă. Oricât de 
bătăioasă se pretindea la serviciu, cu imaginea ei de polițistă 
dură, acum era redusă la o fiinţă necontrolată ce tremura de 
spaimă. Văzu în oglindă cât de mult o transformase frica. 
Femeia care o privea din reflexie slăbise îngrozitor, silueta încă 
de la început subţire se topea încet devenind scheletică. Faţa ei 
pe vremuri pătrăţoasă și puternică părea acum slabă ca de 
fantomă, cu ochii mari și întunecaţi în orbitele vineţii. 

Fugi de la oglindă și se refugie în dormitor. Cu părul încă 
umed, se prăbuși în pat și rămase întinsă cu ochii deschiși, 
știind că ar trebui să doarmă măcar câteva ore. Dar printre 
deschizăturile obloanelor de la ferestre se strecura strălucitoare 
lumina zilei și auzea sunetele circulaţiei pe străzile de jos. Era 
amiază, și Rizzoli era trează de aproape treizeci de ore 
încontinuu, și nu mâncase nimic de aproape douăsprezece ore. 
Insă nu putea să se forțeze nici să mănânce, nici să adoarmă. 
Întâmplările zilei îi zumzăiau încă prin sistemul nervos, tot ceea 
ce se întâmplase în acea dimineaţă învârtindu-se nebunește 
într-un cerc vicios. Vedea gâtul tăiat al gardianului, capul răsucit 
într-un unghi imposibil faţă de trunchi. O vedea pe Karenna 
Ghent, cu părul presărat cu frunze. 

Și îl vedea pe Korsak, cu trupul împănat de tuburi și fire. 

Cele trei imagini i se roteau în cap asemenea unor lumini 
stroboscopice, și nu reușea să le pună capăt. Nu putea amuţi 
nici zumzetul constant. Oare așa te simţi când înnebunești? 

Cu câteva săptămâni în urmă, doctorul Zucker o îndemnase 
să meargă la un consilier psiholog, și ea refuzase cu furie. Acum 
se întrebă dacă nu cumva doctorul detectase ceva în cuvintele 
ei, în privirea ei, de care nici chiar ea nu fusese conștientă. 
Primele  trosnete ale  fărâmițării sănătății ei mintale, 
despicăturile din ce în ce mai adânci și mai late, din momentul 
când Chirurgul îi zdrobise viaţa. 

Sunetul telefonului o trezi. Avea senzaţia că de-abia închisese 
ochii, și primul sentiment ce-i veni în timp ce orbecăia după 
receptorul telefonului era furia că nu i se permitea nici măcar un 
moment de odihnă. Răspunse răstit: 

— Rizzoli. 

— Ăă... doamnă detectiv, sunt Yoshima de la biroul de 
medicină legală. Doamna doctor Isles vă aştepta să veniți la 
autopsia Ghent. 

— Vin acum. 

— Păi, a început deja și... 

— Cât e ora? 

— Aproape patru. Am încercat să vă sunăm pe pager, dar n- 
aţi răspuns. 

Rizzoli se ridică atât de brusc, că se învârti camera cu ea. 
Scutură din cap să se dezmeticească și se uită la ceasul de 
lângă pat: 15:52. Dormise în timp ce sunase alarma 
deșteptătorului și soneria pagerului. 

— Îmi pare rău, zise ea. O să ajung cât de repede pot. 

— Staţi o clipă. Doamna doctor vrea să vă spună ceva. 

Auzi clinchetul instrumentelor pe tava de metal, și apoi vocea 
doctoriței Isles. 

— Rizzoli, vii și tu, nu? 

— O să-mi ia o jumătate de oră să ajung acolo. 

— Atunci o să te aștept. 

— Nu vreau să te ţin pe loc. 

— Vine și doctorul Tierney. Trebuie să vedeți amândoi chestia 
asta. 

Asta era extrem de ciudat. Cu toţi patologii care lucrau acolo, 
de ce voia Isles să-l cheme chiar pe doctorul Tierney, care 
tocmai se pensionase? 

— E vreo problemă? întrebă Rizzoli. 

— Rana din abdomenul victimei, zise doctoriţa Isles. Nu e 
doar o simplă tăietură. E o incizie chirurgicală. 

e 

Când ajunse Rizzoli, doctorul Tierney era deja în sala de 
autopsie, îmbrăcat în halat. Ca și doctoriţa Isles, în mod normal 
nu folosea un respirator, și astăzi singura protecţie facială era o 
mască de plastic, prin care Rizzoli îi vedea expresia sumbră. Toţi 
cei din încăpere păreau la fel de sumbri, și o priviră pe Rizzoli 
într-o liniște tulburătoare când intră în încăpere. Deja nu mai era 
surprinsă să-l vadă și pe agentul Dean, și-i răspunse privirii cu o 
înclinare ușoară din cap, întrebându-se dacă reușise și el să 
prindă câteva ore de somn. Pentru prima dată îi citi oboseală în 

ochi. Chiar și Gabriel Dean era erodat încet de povara acestei 
anchete. 

— Ce-am ratat? întrebă ea. 

Încă nu se simţea pregătită să înfrunte cadavrul, așa că își 
menținu privirea aţintită asupra doctoriţei. 

— Am terminat examinarea externă. Criminaliștii au prelevat 
deja fibre, au luat mostre de unghii și au periat firele de păr. 

— S-a făcut și o prelevare vaginală? 

Isles încuviinţă. 

— Am găsit materie seminală mobilă. 

Rizzoli trase adânc aer în piept și se concentră în sfârșit 
asupra corpului Karennei Ghent. Mirosul oribil aproape copleșea 
mentolul Vicks pe care și-l dăduse sub nări pentru prima oară. 
Nu mai avea încredere în propriul stomac. Atâtea lucruri 
funcţionaseră greșit în aceste ultime săptămâni, că-și pierduse 
încrederea în exact punctele ei forte ce o susținuseră în alte 
anchete. Când intrase în această sală, nu se temuse de autopsia 
în sine, ci de propria reacţie la ea. Nu putea prezice, nici 
controla felul în care va reacţiona; și asta, mai mult decât orice 
altceva, o speria de moarte. 

Mâncase o mână de biscuiţi acasă ca să nu înfrunte acest chin 
pe stomacul gol, și fu ușurată să nu simtă fiorii de greață în 
ciuda mirosului, în ciuda stării grotești în care se aflau 
rămășițele femeii. Reuși să-și păstreze sângele rece privind 
abdomenul verzui. Nu făcuseră încă incizia în formă de Y. Rana 
căscată era singurul lucru la care nu se putea forța să se uite. 
Se concentră în schimb asupra gâtului, asupra vânătăilor 
discoidale, vizibile chiar și pe fundalul decolorării post-mortem, 
situate sub cele două fălci. Urmele lăsate de degetele 
criminalului, apăsând în carne. 

— Strangulare manuală, zise Isles. Ca la Gail Yeager. 

„Cea mai intimă modalitate de a ucide pe cineva, cum zisese 
doctorul Zucker. Piele lipită de piele. Mâinile tale pe carnea ei. 
Apăsându-i gâtul în timp ce simţi cum se scurge viața din ea.” 

— Și radiografia? 

— O fractură a cornului tiroidian stâng. 

— Nu gâtul ne interesează acum, interveni doctorul Tierney. 
Ci rana. Îţi sugerez să-ţi iei o pereche de mănuși, doamnă 
detectiv. Va trebui să examinezi rana asta personal. 

Rizzoli se duse la dulapul unde erau depozitate mănușile. Își 
puse perechea mică foarte încet, folosindu-se de amânare 
pentru a se îmbărbăta singură. În cele din urmă se întoarse spre 
masă. 

Doctoriţa Isles focalizase deja lumina de deasupra pe partea 
inferioară a abdomenului. Marginile rănii erau căscate ca niște 
buze înnegrite. 

— Stratul de piele a fost despicat cu o singură tăietură curată, 
zise Isles. Făcută cu o lamă nezimţată. Odată trecut prin piele, 
au urmat mai multe incizii mai adânci. Prima dată țesutul 
conjunctiv superficial, apoi mușchiul și în cele din urmă 
peritoneul pelvian. 

Rizzoli se uită la rana căscată, gândindu-se la mâna ce ţinuse 
lama, o mână atât de calmă, că trasase incizia dintr-o singură 
mișcare sigură pe sine. 

— Victima era în viață când s-a făcut incizia asta? întrebă ea 
cu glas scăzut. 

— Nu. N-a folosit nicio sutură, și n-a avut loc nicio sângerare. 
Asta e o excizie post-mortem, făcută după ce inima pacientei a 
încetat să bată, după ce orice circulaţie internă a încetat. Felul 
în care a fost îndeplinită procedura - succesiunea metodică a 
inciziilor - indică faptul că avea experienţă chirurgicală. A mai 
făcut acest lucru și înainte. 

— Haide, doamnă detectiv, zise doctorul Tierney. Examinează 
rana. 

Rizzoli ezită, cu mâinile reci ca de gheaţă în mănușile de 
latex. Își vâri încet mâna în incizie, afundând-o adânc în pelvisul 
Karennei Ghent. Ştia exact ce va găsi, și totuși fu zdruncinată de 
descoperire. Se uită la doctorul Tierney și-i văzu confirmarea în 
ochi. 

— Uterul a fost îndepărtat, zise el. 

Rizzoli își trase mâna afară din pelvis. 

— El e, rosti ea încet. Warren Hoyt a făcut asta. 

— Și totuși, restul e în totalitate concordant cu Dominatorul, 
zise Gabriel Dean. Răpirea, strangularea. Violul post-mortem... 

— Dar nu și asta, spuse ea, holbându-se la rană. Asta e 
fantezia lui Hoyt. Asta-l excită pe el. Tăierea, scoaterea 
organului ce le definește ca femei și le dă o putere pe care el n- 
o va avea niciodată. Știu cum lucrează, zise ea, privindu-l pe 
Dean drept în ochi. Am mai văzut acest lucru. 

— Amândoi am mai văzut asta, îi spuse doctorul Tierney lui 
Dean. Eu am făcut autopsiile anul trecut, pe victimele lui Hoyt. 
Asta e tehnica lui. 

Dean scutură din cap neîncrezător. 

— Doi ucigași diferiţi? Să-și combine tehnicile? 

— Dominatorul și Chirurgul, rosti Rizzoli. S-au găsit unul pe 
celălalt. 

e PAISPREZECE e 


Stătea în mașina ei, cu jetul de aer de la aparatul de aer 
condiționat bătându-i cald pe faţă, cu sudoarea îmbrobonindu-i- 
se pe frunte. Nici măcar căldura nopţii nu putea alunga frigul ce 
o cuprinsese în sala de autopsie. „Probabil am luat un virus sau 
așa ceva”, se gândi ea, masându-și tâmplele. Nici nu ar fi de 
mirare; lucrase cu toate rezervele de energie de mai multe zile, 
și acum era deja copleșită. O durea capul și nu voia decât să se 
târască în pat și să doarmă o săptămână întreagă. 

Se duse direct acasă. Intră în apartament și îndeplini din nou 
ritualul ce devenise o parte atât de importantă a menţinerii 
sănătăţii ei mintale. Răsucirea încuietorilor, alunecarea lanţului 
în lăcașul său, pe toate le îndeplini cu grijă deliberată, și numai 
după ce își completă toată lista de securitate, după ce blocase 
fiecare încuietoare și după ce se uitase în fiecare dulap, își 
aruncă în sfârșit pantofii din picioare, își dădu jos pantalonii și 
cămașa. Rămasă doar în lenjeria intimă, se prăbuși pe pat și 
rămase acolo masându-și tâmplele, întrebându-se dacă mai 
avea aspirină în dulăpiorul de medicamente, însă simțindu-se 
mult prea epuizată să se ridice să verifice. 

Sună interfonul apartamentului. Sări imediat de pe pat, cu 
pulsul galopând, fiecare nerv din corp electrizat de alarmă. Nu 
aștepta niciun vizitator, și nici nu voia vreunul. 

Auzi interfonul din nou, soneria răsunând ca un șmirghel 
peste terminaţiile ei nervoase. 

Se ridică în picioare și se duse în living, unde apăsă pe 
butonul interfonului. 

— Da? 

— Sunt Gabriel Dean. Pot veni sus? 

Dintre toţi oamenii, acesta era exact ultima voce pe care se 
așteptase să o audă. Fu așa de uluită, că pentru o clipă nu 
răspunse nimic. 

— Doamnă detectiv? zise el. 

— Despre ce e vorba, agent Dean? 

— Despre autopsie. Sunt niște chestiuni despre care trebuie 
să vorbim. 

Rizzoli apăsă pe butonul ce descuia ușa de la intrare și 
aproape imediat își dori să nu o fi făcut. Nu avea încredere în 
Dean, și totuși era pe punctul de a-l lăsa să intre în sanctuarul 
sigur al apartamentului ei. Cu o apăsare neglijentă de buton, 
luase deja o decizie, și acum nu mai putea să se răzgândească. 

Abia avu timp să-și ia pe ea un halat de baie de bumbac și 
Dean bătu la ușă. Prin lentila ca un solz de pește al vizorului ușii, 
trăsăturile lui aspre păreau distorsionate. Ameninţătoare. Pe 
când termină de deschis diferitele încuietori, imaginea aceea 
grotesc de distorsionată i se solidificase deja în minte. 
Realitatea era mult mai puţin amenințătoare. Bărbatul care 
stătea în pragul ușii ei avea ochii obosiţi și o faţă pe care se 
putea citi chinul de a fi martor la prea multe orori cu prea puţin 
somn. 

Însă prima lui întrebare fu despre ea. 

— Te simţi bine? 

Rizzoli înțelese aluzia directă a întrebării: că nu era bine. Că 
avea nevoie de ajutor profesionist, că era o polițistă instabilă 
aflată pe punctul de a se sfărâma în cioburi ascuţite. 

— Mă simt perfect, zise ea. ` 

— Ai plecat atât de repede după autopsie. Inainte să apucăm 
să vorbim. 

— Despre ce? 

— Warren Hoyt. 

— Ce vrei să știi despre el? 

— Totul. 

— Mă tem că asta ne-ar lua toată noaptea. Și eu sunt obosită. 

Își trase halatul mai strâns pe ea, simțindu-se dintr-odată 
jenată. Fusese întotdeauna important pentru ea să apară 
îmbrăcată profesional, și de obicei își lua un sacou înainte să 
meargă la scena unei crime. Acum însă stătea în fața lui Dean 
neavând pe ea decât capotul și lenjeria intimă, și nu-i plăcea 
deloc această senzaţie de vulnerabilitate. 

Puse mâna pe ușă, într-un gest cu un mesaj de neconfundat: 
„Această conversaţie s-a terminat”. 

Dean însă nu se mișcă din prag. 

— Ascultă, recunosc că am făcut o greșeală. Ar fi trebuit să te 
ascult încă de la început. Tu ai fost cea care a văzut lucrul ăsta 
prima. Eu n-am recunoscut paralele cu Hoyt. 

— Pentru că nu l-ai cunoscut niciodată. 

— Așa că spune-mi despre el. Trebuie să lucrăm împreună, 
Jane. 

Rizzoli scoase un hohot de râs aspru ca sticla spartă. 

— Acum ești interesat de munca în echipă? Ce chestie nouă și 
diferită! 

Resemnată la gândul că nu avea de gând să plece, Rizzoli se 
întoarse și intră în living. Dean o urmă, închizând ușa în urma 
lui. 

— Vorbește-mi despre Hoyt. 

— Poţi să-i citești dosarul. 

— l l-am citit deja. 

— Atunci ai deja tot ce ai nevoie. 

— Nu totul. 

Se întoarse să se uite la el. 

— Ce ar mai fi de aflat? 

— Vreau să știu ce știi tu. 

Făcu un pas către ea, și Rizzoli simţi un fior de alarmă pentru 
că era în asemenea dezavantaj, stând așa în faţa lui în 
picioarele goale, prea epuizată să reziste atacului. Simțea că era 
un atac, toate aceste pretenţii pe care le avea și felul cum 
privirea lui părea să pătrundă prin puţinele hainele pe care le 
avea pe ea. 

— Există un fel de legătură emoţională între voi doi, zise el. 
Un atașament. 

— Nu-i spune un nenorocit de atașament. 

— Tu cum i-ai spune? 

— El a fost criminalul. Eu am fost cea care l-a prins. Asta e tot. 

— Nu chiar totul, din câte am auzit eu. Fie că recunoști sau 
nu, există o legătură între voi doi. A intrat în mod intenţionat 
înapoi în viața ta. Mormântul acela unde a lăsat cadavrul 
Karennei Ghent nu a fost ales la întâmplare. 

Rizzoli nu spuse nimic. Nu putea să nu fie de acord cu acest 
lucru. 

— E un vânător, exact așa ca tine, zise Dean. Amândoi vânaţi 
oameni. Asta, de exemplu, e o legătură între voi. Un punct 
comun. 

— Nu avem niciun punct comun. 

— Dar vă  înțelegeţi unul pe celălalt. Indiferent de 
sentimentele tale, ești legată de el. l-ai văzut influența asupra 
Dominatorului înaintea oricui. Ai fost mult înaintea noastră. 

— Și tu ai crezut că am nevoie de un psihiatru. 

— Da. În momentul acela așa am crezut. 

— Deci acum nu mai sunt nebună. Sunt genială. 

— Ai o privire interioară în mintea lui. Poţi să ne ajuţi să 
ghicim ce-o să facă în continuare. Ce vrea? 

— De unde să știu eu? 

— Ai aruncat o privire mai intimă asupra lui decât oricare alt 
polițist. 

— Intimă? Așa-i spui tu? Nemernicul ăla aproape m-a omorât. 

— Și nu există nimic mai intim decât crima. Nu-i așa? 

Rizzoli îl urî în clipa aceea, pentru că pronunțase un adevăr 
din fața căruia voia să se ferească speriată. Dean exprimase 
exact ceea ce nu voia ea să recunoască, nici măcar faţă de sine 
însăși: că ea și Warren Hoyt erau legaţi pentru totdeauna unul 
de altul. Că frica și ura sunt sentimente mai puternice decât ar 
putea vreodată să fie dragostea. 

Se prăbuși pe canapea. Mai demult, s-ar fi certat cu el. Mai 
demult, i-ar fi răspuns cu înverșunare, înfruntându-l pentru 
fiecare cuvânt. Dar în seara aceasta era obosită, așa de obosită, 
și nu avea puterea să respingă întrebările lui Dean. Acesta avea 
să continue să insiste și să o sâcâie până va obţine răspunsuri și 
Rizzoli se gândi că mai bine s-ar supune inevitabilului de la 
început. Să termine odată cu asta ca să-l facă să plece. 

Se îndreptă de spate și își dădu seama că se uita fix la mâinile 
ei, la cicatricele gemene din palme. Acestea erau doar cele mai 
evidente suvenire lăsate de Hoyt; celelalte cicatrice nu erau la 
fel de vizibile - fracturile vindecate ale coastelor și oaselor feței, 
care se puteau însă vedea pe o radiografie. Cele mai puţin 
vizibile erau liniile de fractură ce-i despicau viaţa, asemenea 
crăpăturilor în pământ lăsate de un cutremur. În ultimele câteva 
săptămâni simţise cum aceste crăpături se lărgesc, ca și cum 
pământul ameninţa să-i fugă de sub picioare și să o scufunde. 

— Nu mi-am dat seama că era încă acolo, șopti ea. Că stătea 
chiar în spatele meu în pivniţa aceea. In casa aceea... 

Dean se așeză pe fotoliul din faţa ei. 

— Tu ești cea care l-ai găsit. Singura polițistă care a știut 
unde să caute. 

— Da. 

— De ce? 

Rizzoli ridică din umeri și râse. 

— Noroc chior. 

— Nu, trebuie să fie mai mult de-atât. 

— Nu-mi acorda mai mult credit decât merit. 

— Nu cred că ţi-am acordat destul credit, Jane. 

Rizzoli își ridică privirea și-l văzu uitându-se la ea atât de 
direct, că vru să se ascundă. Dar nu avea unde să se refugieze, 
nicio apărare pe care s-o poată ridica împotriva unei priviri atât 
de pătrunzătoare. „Oare cât de mult vede? se întrebă ea. Oare 
știe cât de dezgolită mă face să mă simt?” 

— Spune-mi ce s-a întâmplat în pivniţa aceea, zise el. 

— Ştii ce s-a întâmplat. E scris în declaraţia mea. 

— Oamenii nu spun totul în declarații. 

— Nu mai e nimic de spus. 

— N-ai de gând nici măcar să încerci? 

Furia trecu prin ea ca o rafală de șrapnel. 

— Nu vreau să mă gândesc la asta. 

— Și totuși nu te poţi abţine să nu te întorci mereu acolo. Nu-i 
așa? 

Se uită la el, întrebându-se ce fel de joc juca și cum de se 
lăsase absorbită în el așa de ușor. Mai cunoscuse și alți bărbaţi 
charismatici, care puteau atrage privirea unei femei atât de 
rapid că i se învârtea capul de amețeală. Rizzoli avea suficient 
bun-simt să se ţină la distanţă de asemenea bărbaţi, să-i vadă 
așa cum erau: cei binecuvântaţi din punct de vedere genetic 
între simplii muritori. Nu-i plăceau în general acești bărbaţi, și 
nici lor nu le plăcea de ea. Dar în seara asta deţinea ceva ce 
Gabriel Dean avea nevoie, și acesta își concentra întreaga forță 
de atracţie asupra ei. Și funcționa. Niciun bărbat nu o făcuse 
vreodată să se simtă atât de derutată și de atrasă de el în 
același timp. 

— Te-a prins în capcană în pivniţă, zise Dean. 

— Am intrat chiar în capcana lui. N-am știut. 

— De ce n-ai știut? 

Era o întrebare surprinzătoare și o făcu să stea să se 
gândească. Işi aminti acea după-amiază, stând în fața ușii 
deschise a  pivniţei, înfricoșată să coboare acele scări 
întunecate. Işi aminti căldura sufocantă din casă și cum 
transpiraţia i se impregnase în sutien și în cămașă. Își aminti 
cum frica îi aprinsese fiecare nerv din corp. Da, știuse că ceva 
nu e bine. Știuse ce o aștepta la capătul acelor trepte. 

— Ce n-a fost bine? întrebă el. 

— Victima, șopti ea. 

— Catherine Cordell? 

— Era în pivniţă. Legată de un pat din pivniţă... 

— Momeala. 

Rizzoli își închise ochii și aproape simţi mirosul sângelui lui 
Cordell, al pământului jilav. Al propriei transpiraţii, acre de frică. 

— Am mușcat momeala. 

— Știa că așa o să faci. 

— Ar fi trebuit să-mi dau seama... 

— Dar erai concentrată pe victimă. Pe Cordell. 

— Am vrut s-o salvez. 

— Și asta a fost greșeala ta. 

Își deschise ochii și se uită furioasă la el. 

— Greșeala? 

— Nu te-ai asigurat mai întâi că zona e sigură. Te-ai lăsat 
vulnerabilă la atac. Ai comis cea mai elementară greșeală. 
Surprinzător, din partea cuiva atât de capabil. 

— Tu n-ai fost acolo. Nu știi situaţia cu care am fost 
confruntată. 

— Ți-am citit declaraţia. 

— Cordell zăcea acolo. Sângera... 

— Așa că ai reacţionat cum ar reacţiona orice fiinţă umană. Ai 
încercat s-o ajuţi. 

— Da. 

— Și ai intrat și tu în capcană. Ai uitat să gândești ca un 
polițist. 

Expresia ei revoltată nu păru să-l deranjeze câtuși de puţin. 
Pur și simplu se uită la ea, cu expresia imobilă, cu faţa atât de 
calmă și sigură pe ea, că nu făcea decât să-i mărească ei chinul. 

— Nu uit niciodată să gândesc ca un poliţist, replică ea. 

— În pivniţa aceea, ai uitat. Ai lăsat victima să-ţi distragă 
atenția. 

— Principala mea grijă este întotdeauna victima. 

— Chiar și când asta vă pune în pericol pe amândouă? Ti se 
pare logic? 

Logic. Da, ăsta era Gabriel Dean. Încă nu întâlnise pe nimeni 
ca omul ăsta, care se putea gândi atât la vii cât și la morți cu o 
egală lipsă de emoție. 

— N-am putut s-o las să moară, zise ea. Acesta a fost primul - 
și singurul - meu gând. 

— O cunoșteai? Pe Cordell? 

— Da. 

— Eraţi prietene? 

— Nu. 

Răspunsul ei fu atât de rapid, că Dean își ridică o sprânceană 
într-o întrebare mută. Rizzoli trase adânc aer în piept și apoi 
adăugă: 

— Făcea parte din ancheta Chirurgului. Asta-i tot. 

— Nu-ţi plăcea de ea? 

Rizzoli făcu o pauză, luată prin surprindere de intuiţia atât de 
pătrunzătoare a lui Dean. 

— Nu am devenit prietene, zise ea. Hai s-o lăsăm așa. 

„Eram geloasă pe ea. Pe frumusețea ei. Pe efectul pe care-l 
avea asupra lui Thomas Moore.” 

— Însă Cordell era o victimă, zise Dean. 

— Nu eram sigură ce era. Nu de la început. Dar către sfârșit, a 
devenit limpede că era ţinta Chirurgului. 

— Cu siguranţă te-ai simţit vinovată. Că te-ai îndoit de ea. 

Rizzoli nu spuse nimic. 

— De aceea a trebuit neapărat s-o salvezi? 

Rizzoli înţepeni, insultată de întrebarea lui. 

— Era în pericol. Nu am avut nevoie de alt motiv în plus. 

— Ţi-ai asumat riscuri imprudente. 

— Nu cred că risc și prudent se pot folosi în aceeași 
propoziţie. 

— Chirurgul a pus capcana. Tu ai mușcat momeala. 

— Ei, da. Mă rog. A fost o greșeală... 

— Pe care a știut c-o vei face. 

— Cum e posibil să fi știut acest lucru? 

— Știe multe despre tine. E vorba din nou de legătura aceea. 
Conexiunea aceea dintre voi doi. 

Rizzoli sări în picioare. 

— Asta-i o tâmpenie, zise ea, și ieși din living. 

Dean o însoţi în bucătărie, urmărind-o fără milă cu teoriile lui, 
teorii pe care ea nu voia să le audă. Gândul la orice legătură 
emoțională între ea și Hoyt era mult prea dezgustător de 
contemplat, și nu suporta să-l mai asculte. Dar uite că venise 

după ea, înghesuind-o în bucătăria și așa claustrofobică, 
forțând-o să asculte tot ce avea de spus. 

— Exact așa cum tu ai un canal direct către mintea lui Warren 
Hoyt, tot așa are și el unul către mintea ta, afirmă Dean. 

— Nu mă cunoștea pe vremea aceea. 

— Și poţi să fii sigură de asta? Evident că a urmărit mersul 
anchetei. Trebuia să știe că faci parte din echipă. 

— Și asta e tot ce putea ști despre mine. 

— Cred că înțelege mai mult decât crezi. Se hrănește cu 
temerile femeilor. Totul apare în profilul lui psihologic. E atras de 
femeile rănite. De cele deteriorate emoţional. Este excitat de 
chiar și cea mai mică adiere de durere de femeie și e extrem de 
sensibil la prezenţa ei. O poate detecta folosind indiciile cele 
mai subtile. Tonul vocii unei femei. Postura capului sau faptul că 
refuză contactul vizual. Toate semnele vizuale minuscule pe 
care majoritatea dintre noi nu le observă. Dar el le prinde pe 
toate. El știe care femei sunt vătămate, și pe acelea le vrea. 

— Eu nu sunt o victimă. 

— Eşti acum. El te-a făcut victimă. 

Se apropie mai tare de ea, atât de aproape, că aproape se 
atingeau. Rizzoli simţi brusc impulsul nebunesc să i se lase în 
braţe și să se lipească de el. Să vadă cum ar reacţiona. Dar 
mândria și bunul simţ o făcură să rămână perfect nemișcată. 

Se forţă să râdă. 

— Cine e victima aici, agent Dean? Nu eu. Nu uita, eu sunt 
cea care l-a pus după gratii. 

— Da, rosti el încet. Tu l-ai pus pe Chirurg după gratii. Dar nu 
înainte să-ţi provoace vătămări grave. 

Rizzoli se uită fix la el, tăcută. Vătămată. Acesta era exact 
cuvântul care să descrie ceea ce-i făcuse. O femeie cu cicatrice 
pe mâini și o fortăreață de lacăte la ușă. O femeie care nu va 
mai simţi niciodată respiraţia fierbinte a lunii august fără să-și 
amintească arșiţa acelei zile de vară și mirosul propriului sânge. 

Fără un cuvânt, se întoarse și ieși din bucătărie, înapoi în 
living. Acolo se așeză pe canapea și rămase nemișcată într-o 
tăcere ameţită. Dean nu o urmă imediat, și pentru câteva clipe 
fu minunat de singură. Își dorea să-l vadă dispărând pur și 
simplu, să plece din apartamentul ei și să-i ofere izolarea după 
care tânjeşte orice animal suferind. Însă nu era așa de 

norocoasă. Îl auzi ieșind din bucătărie și, când își ridică privirea, 
îl văzu ţinând două pahare. Îi întinse și ei unul. 

— Ce-i asta? întrebă ea. 

— Tequila. Am găsit-o în dulapul din bucătărie. 

Rizzoli luă paharul încruntându-se. 

— Am uitat de ea. E veche de tot. 

— Ei, cel puţin nu era deschisă. 

Asta pentru că nu-i plăcea gustul de tequila. Sticla era doar 
încă unul dintre cadourile alcoolice aduse de fratele ei Frankie 
din călătoriile lui, ca lichiorul Kahlua din Hawaii sau sake-ul din 
Japonia. Era felul lui Frankie de a se lăuda ce om de lume era el, 
datorită Marinei SUA. Acum era un moment la fel de bun ca 
oricare altul de a gusta suvenirul adus din însoritul Mexic. Luă o 
sorbitură și clipi din cauza arsurii lacrimilor. Tequila îi trecu în 
stomac încălzind-o, și Rizzoli se gândi dintr-odată la un detaliu 
din trecutul lui Warren Hoyt. Primele lui victime fuseseră 
incapacitate cu drogul Rohypnol, pus pe ascuns în băuturile lor. 
„Cât de ușor e să ne prinzi cu garda lăsată”, se gândi ea. Când o 
femeie are atenţia distrasă sau n-are niciun motiv să nu aibă 
încredere în bărbatul care-i dă un pahar cu băutură, se 
transformă pur și simplu într-un miel dus la abator. Chiar și ea 
acceptase paharul de tequila fără ezitare. Chiar și ea îi 
permisese unui bărbat pe care nu-l cunoștea bine să intre în 
apartamentul ei. 

Se uită din nou la Dean. Acesta stătea pe fotoliul din faţa ei, și 
aveau privirile la același nivel. Băutura înghițită pe stomacul gol 
se făcea deja simțită, și-și simţi picioarele și braţele ca de 
plumb. Anestezia alcoolului. Era detașată și calmă, într-un mod 
periculos. 

Dean se aplecă spre ea și Rizzoli nu se trase înapoi cu 
instinctul de apărare obișnuit. Dean îi invada spaţiul personal, 
așa cum nu îndrăzneau s-o facă prea mulţi bărbaţi, și ea îl lăsa. | 
se predase necondiţionat. 

— Nu mai avem de-a face cu un singur ucigaș, zise el. Avem 
de-a face cu un parteneriat. Și unul din acești doi parteneri este 
un om pe care tu-l cunoști mai bine ca oricine. Fie că vrei să 
recunoști, fie că nu, ai o legătură specială cu Warren Hoyt. Ceea 
ce te face să ai o legătură și cu Dominatorul. 

Rizzoli respiră adânc și apoi spuse cu voce scăzută: 

— Așa lucrează Warren cel mai bine. După asta tânjește. Un 
partener. Un mentor. 

— A avut unul în Savannah. 

— Da. Un doctor pe nume Andrew Capra. După ce Capra a 
fost omorât, Warren a rămas de unul singur. Atunci a venit la 
Boston. Dar n-a încetat niciodată să caute un nou partener. 
Cineva care să-i împărtășească dorinţele. Fanteziile. 

— Mă tem că l-a găsit. 

Se uitară unul la celălalt, amândoi înțelegând consecințele 
sinistre ale acestei noi stări de fapt. 

— Acum sunt de două ori mai eficienţi, zise el. Lupii 
funcţionează mai bine în haită decât de unii singuri. 

— Vânătoare de haită. 

Dean încuviinţă. 

— Le e mai ușor. Pânda. Încolţirea. Ținerea victimelor sub 
control... 

Rizzoli se îndreptă brusc. 

— Ceașca de ceai, rosti ea. 

— Ce-i cu ea? 

— N-a fost nicio ceașcă la locul crimei Ghent. Acum știm de 
ce. 

— Pentru că Warren Hoyt era acolo să-l ajute. 

Rizzoli încuviinţă. 

— Dominatorul n-a mai avut nevoie de niciun sistem de 
alarmă. Avea un partener care-l putea alerta dacă se mișca 
soţul. Un partener care a stat deoparte și a privit totul. ȘI lui 
Warren îi va fi plăcut la nebunie. Asta-l excită. E parte din 
fantezia lui. Să privească o femeie molestată. 

— lar Dominatorul tânjește după un public. 

Rizzoli dădu din cap că da. 

— De aceea a ales cupluri. Ca să fie cineva să-l privească. Să-l 
vadă bucurându-se de puterea supremă asupra trupului unei 
femei. 

Chinul pe care-l descrisese era o violare atât de intimă, că de- 
abia suporta să-l privească pe Dean în ochi. Dar îi menţinu 
privirea. Molestarea sexuală a femeilor era o infracţiune ce 
trezea curiozitatea lascivă a mult prea multor bărbaţi. Ca 
singura femeie aflată în încăpere la multe ședințe de anchetă, 
își privise colegii discutând detaliile unor asemenea violuri și le 
auzise zumzetul electric de interes din voci, chiar și când se 


181 


chinuiau să păstreze aparența unui profesionalism sobru. 
Zăboveau asupra raportului de patologie cu rănile sexuale, se 
uitau prea mult timp la fotografiile de la scenele crimei cu femei 
cu picioarele desfăcute. Reacţiile lor o făceau pe Rizzoli să se 
simtă violată și ea, și de-a lungul anilor își dezvoltase o 
sensibilitate extremă la chiar și cel mai vag licăr de interes 
nepotrivit din ochii unui poliţist, atunci când subiectul era violul. 
Acum, uitându-se în ochii lui Dean, căută acea scânteiere 
deranjantă, dar nu o văzu deloc. Nu văzuse nimic altceva decât 
hotărâre sumbră în ochii lui și când se uitase la cadavrele 
violate ale lui Gail Yeager și Karenna Ghent. Dean nu era excitat 
de aceste atrocități; era profund oripilat. 

— Ai zis că Hoyt își dorește un mentor, zise el. 

— Da. Cineva care să-i arate drumul. Care să-l învețe. 

— Ce să-l înveţe? Deja știe cum să ucidă. 

Rizzoli mai sorbi o dată din tequila. Când se uită iar la el, văzu 
că se aplecase chiar mai aproape de ea, ca și cum i-ar fi fost 
frică să nu piardă nici cea mai șoptită declaraţie din partea ei. 

— Variaţiuni pe aceeași temă, zise ea. Femei și durere. In câte 
feluri poţi pângări un trup? În câte alte feluri poţi tortura pe 
cineva? Warren a avut un model pe care l-a urmat de mai mulţi 
ani. Poate e pregătit să-și extindă orizonturile. 

— Sau subiectul acesta nou e gata să și le extindă pe-ale lui. 

Rizzoli se uită la el. 

— Dominatorul? 

— Poate am înţeles noi invers. Poate că subiectul necunoscut 
e cel care-și caută un mentor. Și l-a ales pe Warren Hoyt pe post 
de profesor. 

Rizzoli rămase încremenită, îngheţată până în măduva oaselor 
de acest gând. Cuvântul profesor sugera control. Autoritate. 
Oare acesta să fie rolul în care și-l asumase Hoyt după mai 
multe luni petrecute între zidurile închisorii? Faptul că fusese 
închis îi hrănise fanteziile, îi șlefuise impulsurile și ţelurile ca o 
piatră de ascuţit? Fusese suficient de impresionant înainte de a 
fi arestat; nici nu voia să se gândească la o variantă a lui Warren 
Hoyt chiar și mai puternică. 

Dean se rezemă de spătarul fotoliului, privind cu ochii lui 
albaștri paharul de tequila. Nu băuse decât extrem de puţin, și 
acum își puse paharul pe măsuţa de cafea. Întotdeauna i se 
păruse a fi un om care nu lăsa să-i slăbească disciplina nicio 

secundă, care învățase să-și menţină sub control toate 
impulsurile. Dar oboseala își spunea cuvântul și avea umerii 
lăsaţi și ochii injectaţi. Își frecă faţa cu palmele. 

— Cum reușesc doi monștri să se unească într-un oraș de 
mărimea Bostonului? întrebă el. Cum s-au găsit unul pe altul? 

— Și așa de rapid? adăugă ea. Familia Ghent a fost atacată la 
doar două zile după evadarea lui Warren. 

Den își ridică privirea către ea. 

— Se cunoșteau deja. 

— Sau știau unul de altul. 

Evident că Dominatorul știa despre Warren Hoyt. Ar fi fost 
imposibil să citești un ziar din Boston toamna trecută și să nu 
afli despre atrocitățile pe care le comisese. Chiar dacă nu se 
întâlniseră, Hoyt aflase și el despre celălalt criminal, dacă nu 
altfel, atunci din reportajele de știri. Cu siguranţă aflase despre 
uciderea familiei Yeager, cu siguranţă știuse că era în oraș un 
monstru foarte asemănător cu el. Se va fi întrebat cine e acest 
alt prădător, acest frate de sânge. Comunicare prin crimă, 
mesajul transmis prin Boston Globe și emisiunile de știri de la 
televizor. 

„Și pe mine m-a văzut la televizor. Hoyt știa că am fost la 
scena crimei Yeager. Și acum încearcă să ne reînvigoreze 
relaţia.” 

Atingerea lui Dean o făcu să tresară. Dean o privea încruntat, 
aplecându-se chiar mai aproape decât înainte, și i se păru că 
niciun bărbat nu o privise vreodată așa de insistent. 

„Niciun bărbat în afară de Chirurg.” 

— Nu Dominatorul se joacă așa cu mine, zise ea. E Hoyt. 
Eșecul urmăririi din parc - a avut scopul de a mă dobori. E 
singurul mod în care se poate apropia de o femeie, doborând-o 
prima dată la pământ. Demoralizând-o, sfâșiindu-i bucățele și 
fragmente din viaţă. De aceea a ales victime de viol pentru a le 
omori. Femei care au fost deja simbolic distruse. Înainte să 
atace, are nevoie să ne facă să fim slabe. Speriate. 

— Tu ești ultima femeie pe care aș caracteriza-o vreodată ca 
slabă. 

Rizzoli se îmbujoră auzindu-i lauda, pentru că știa că nu o 
merita. 

— Încerc pur și simplu să-ţi explic cum acţionează, spuse ea. 
Cum își pândește prada. Cum o face să-și piardă puterile înainte 

de a interveni personal. Așa a făcut și cu Catherine Cordell. 
Inainte de atacul final, a jucat mai multe jocuri mintale cu ea, ca 
s-o înspăimânte de moarte. l-a trimis mesaje ca s-o facă să știe 
că putea să intre și să iasă din viaţa ei fără ca ea să știe măcar 
că e acolo. Ca o stafie, care trece prin pereți. Cordell nu știa 
când o să apară din nou, sau din ce direcţie va veni atacul. Dar 
știa că va veni. Așa te doboară. Făcându-te să știi că într-o zi, 
când te aștepți cel mai puţin, o să vină la tine. 

În ciuda naturii înfiorătoare a cuvintelor ei, își păstrase o voce 
calmă pe durata întregului monolog. Nefiresc de calmă. Și în tot 
acest timp, Dean o privise cu intensitate tăcută, ca și cum ar fi 
căutat să vadă o licărire de emoție adevărată, o slăbiciune 
adevărată. Însă Rizzoli nu-l lăsă să vadă nimic. 

— Și acum are un partener, zise ea. O persoană de la care să 
înveţe. Pe care să poată să-l învețe la rândul lui. O echipă de 
vânătoare. 

— Crezi că o să stea împreună? 

— Warren așa va vrea. El vrea un partener. Au ucis împreună 
o dată deja. Asta e o legătură puternică, pecetluită în sânge. 

Mai luă o sorbitură din pahar, golindu-l. Oare-i va amorţi 
creierul împotriva coșmarurilor? Sau se găsea acum într-o stare 
dincolo de consolarea anesteziei? 

— Ai cerut protecție? 

Întrebarea lui o făcu să tresară. 

— Protecţie? 

— O mașină de poliție, cel puţin. Ca să-ţi urmărească 
apartamentul. 

— Sunt polițistă. 

Dean își înclină capul într-o parte, așteptând parcă restul 
răspunsului. 

— Dacă aș fi bărbat, mi-ai pune întrebarea asta? zise ea. 

— Nu ești bărbat. 

— Și asta înseamnă automat că am nevoie de protecţie? 

— De ce pari așa de ofensată? 

— De ce faptul că sunt femeie mă face incapabilă să-mi apăr 
propria casă? 

Dean oftă. 

— Intotdeauna trebuie să-i depășești pe bărbaţi, doamnă 
detectiv? 

— A trebuit să mă lupt din greu să fiu tratată ca toţi ceilalţi, 
spuse ea. Nu o să cer favoruri speciale pentru că sunt femeie. 

— Tocmai pentru că ești femeie te afli în poziţia asta. 
Fanteziile sexuale ale Chirurgului sunt legate de femei. Şi 
atacurile Dominatorului nu sunt centrate pe soţi, ci pe soții. El 
violează soțiile. Nu poţi să-mi spui că faptul că ești femeie e 
irelevant în situaţia aceasta. 

Rizzoli tresări la auzul cuvântului „viol”. Până în clipa aceasta, 
discuţia atacurilor sexuale fusese despre alte femei. Faptul că 
ea era o victimă potenţială aduse totul în relief mult mai clar, la 
un nivel mult mai intim, într-un fel pe care nu se simţea deloc 
confortabil discutându-l cu un bărbat. Chiar mai mult decât 
subiectul violului, Dean însuși o făcea să nu se simtă bine. Felul 
în care o studia, ca și cum ar fi fost deținătoarea unui secret pe 
care el dorea să-l descopere. 

— Nu e vorba de faptul că ești polițistă sau dacă ești sau nu 
capabilă să te aperi singură, zise el. Este vorba de faptul că ești 
o femeie. O femeie despre care Warren Hoyt a fantazat probabil 
de luni întregi. 

— Nu în legătură cu mine. Cordell e cea pe care o vrea. 

— Cordell nu e disponibilă. Nu o poate atinge. Dar tu ești chiar 
aici. Tu ești la îndemână, exact femeia care l-a înfrânt. Femeia 
pe care a ţintuit-o pe podea în pivnita aceea. Ţi-a pus o lamă de 
cuţit la gât. Deja îţi mirosea sângele. 

— Termină, Dean. 

— Intr-un fel, deja te consideră a lui. Te-a luat în stăpânire. Și 
ești la câmp deschis în fiecare zi, lucrând chiar la crimele pe 
care le lasă el în urmă. Fiecare cadavru e un mesaj special 
pentru tine. O avanpremieră a ceea ce a plănuit pentru tine. 

— Ți-am zis, termină! 

— Și crezi că n-ai nevoie de protecţie? Crezi că un pistol și o 
atitudine sunt suficiente să-ţi asigure supraviețuirea? Atunci 
înseamnă că nu ţii seama de propria intuiţie. Știi ce-o să facă în 
continuare. Știi după ce tânjește, ce-l atrage. Și ceea ce-l atrage 
ești tu. Ceea ce plănuiește să-ţi facă. 

— Taci naibii odată! 

Izbucnirea ei îi luă prin surprindere pe amândoi. Rizzoli se 
holbă la el, necăjită că-și pierduse stăpânirea de sine și rușinată 
de lacrimile care-i apăruseră pe neprevăzute în ochi. Naiba să-l 

ia, naiba să-l ia, n-o să plângă. Nu lăsase niciodată un bărbat s-o 
vadă prăbușindu-se și nu-i va permite lui Dean să fie primul. 

Trase aer adânc în piept și spuse încet: 

— Vreau să pleci acum. 

— Nu-ţi cer decât să-ţi asculți propriile instincte. Să accepţi 
aceeași protecţie pe care i-ai oferi-o oricărei alte femei. 

Rizzoli se ridică în picioare și se duse la ușă. 

— Noapte bună, agent Dean. 

Pentru o clipă, acesta nu se mișcă din loc, și Rizzoli se întrebă 
ce va trebui să facă să-l scoată pe bărbatul acesta din casa ei. In 
cele din urmă, Dean se ridică să plece, dar când ajunse la ușă se 
opri și se uită la ea. 

— Nu ești invincibilă, Jane, zise el. Și nimeni nu se așteaptă să 
fii. 

Mult după ce Dean ieșise, Rizzoli rămase în continuare cu 
spatele lipit de ușa încuiată, cu ochii închiși, încercând să 
calmeze tumultul pe care vizita lui i-l lăsase în minte. Știa că nu 
era invincibilă. Realizase asta cu un an în urmă, când se uitase 
în ochii Chirurgului și așteptase tăietura bisturiului. Nu avea 
nevoie să i se reamintească acest lucru, și era extrem de 
supărată pe felul brutal în care Dean îi rechemase în minte acea 
lecţie. 

Se duse înapoi la canapea și ridică receptorul telefonului de 
pe măsuţă. Era puţin înainte de răsăritul soarelui în Londra, dar 
nu mai putea amâna acest telefon. 

Moore răspunse la al doilea sunet, cu vocea răgușită, dar 
trează, în ciuda orei atât de matinale. 

— Eu sunt, zise Rizzoli. Îmi pare rău că te-am trezit. 

— Stai să merg în cealaltă cameră. 

Rizzoli aşteptă. Auzi prin telefon scârțâitul patului și apoi 
sunetul unei uși închise. 

— Ce se întâmplă? întrebă el. 

— Chirurgul vânează din nou. 

— A apărut o victimă? 

— Am văzut autopsia acum câteva ore. E semnătura lui. 

— N-a pierdut niciun minut. 

— E chiar mai rău de atât, Moore. 

— Cum se poate să fie mai rău? 

— Are un nou partener. 

Urmă o pauză lungă. În cele din urmă, Moore întrebă cu glas 
scăzut: 

— Cine e? 

— Credem că e același suspect care a omorât cuplul acela în 
Newton. El și Hoyt s-au găsit cumva unul pe celălalt. Acum 
vânează împreună. 

— Atât de repede? Cum e posibil să ia legătura atât de rapid? 

— Se știau dinainte. Cu siguranţă se știau dinainte. 

— Dar unde s-au întâlnit? Când? 

— Asta trebuie să aflăm. S-ar putea să fie cheia identităţii 
Dominatorului. 

Dintr-odată se gândi la sala de operaţii din care evadase Hoyt. 
Cătușele. Nu gardianul le desfăcuse. Altcineva intrase în blocul 
operator ca să-l elibereze pe Hoyt, cineva deghizat probabil într- 
un halat de infirmier sau de doctor luat de undeva. 

— Ar trebui să fiu acolo, zise Moore. Ar trebui să lucrez cu 
tine... 

— Nu, n-ar trebui. Tu trebuie să fii exact acolo unde ești, cu 
Catherine. Nu cred că Hoyt o poate găsi. Dar o să încerce. N-o 
să renunţe niciodată; știi asta foarte bine. Și acum sunt doi, și n- 
avem nici cea mai mică idee cum arată partenerul lui. Dacă 
apare în Londra, n-o să-l recunoști dacă-l vezi. Trebuie să fii 
pregătit. 

„Ca și cum ar putea fi cineva pregătit pentru un atac al 
Chirurgului”, se gândi ea, în timp ce închidea telefonul. Cu un an 
în urmă, Catherine Cordell crezuse că era pregătită. Işi 
transformase casa într-o fortăreață și trăise ca sub asediu. Și 
totuși, Hoyt se strecurase printre măsurile ei de apărare; o 
atacase când nu se așteptase, într-un loc pe care ea îl crezuse 
sigur. 

„Exact așa cum și eu cred că apartamentul meu e sigur.” 

Se ridică și se duse la geam. Uitându-se în stradă, se întrebă 
dacă exact în momentul aceasta cineva se uita la ea, văzând-o 
în cadrul ferestrei. Nu era greu de găsit. Tot ce trebuia Chirurgul 
să facă era să ia o carte de telefon și să se uite la „RIZZOLI J.” 

Pe stradă sub ea, un vehicul încetini și trase pe dreapta peste 
bordură. O mașină de poliţie. Rizzoli se uită la ea o clipă, dar 
aceasta nu se mișcă, și farurile se stinseră, indicând faptul să se 
pregătea să stea. Nu ceruse o mașină de supraveghere și 
protecţie, dar știa cine o făcuse. 

Gabriel Dean. 

(J 

Istoria răsună de ecourile țipetelor femeilor. 

Paginile manualelor nu dau prea mare atenție detaliilor 
scabroase pe care tânjim să le aflăm. Ne oferă în schimb dări de 
seamă aride despre strategie militară și atacuri de flanc, despre 
șiretenia generalilor și masele de soldați. Vedem ilustrații cu 
bărbaţi în armură, cu săbii lucioase și trupuri musculoase 
răsucindu-se în chinurile luptei. Vedem tablouri cu generali 
călare pe cai de rasă nobilă, privind câmpurile unde oștenii stau 
ca lanurile de grâu așteptând secera. Vedem hărți cu săgeți 
trasând marșurile armatelor cuceritoare și citim versurile 
baladelor de război, cântate în numele regelui și al patriei. 
Triumfurile bărbaţilor sunt scrise întotdeauna cu litere mari, în 
sângele soldaților. 

Nimeni nu vorbește despre femei. 

Dar toți știm că și ele erau acolo, carne moale și piele netedă, 
parfumul lor se răsfiră din paginile istoriei. Toţi știm, deși nu 
vorbim despre asta, că sălbăticia războiului nu se limitează la 
câmpul de bătălie. Când ultimul soldat dușman s-a prăbușit, 
când una din oștiri e victorioasă, atenţia soldaților se îndreaptă 
asupra femeilor cotropite. 

Așa a fost întotdeauna, deși această realitate brutală este 
doar rareori menţionată în cărţile de istorie. Citim în schimb 
despre războaie sclipitoare ca alama lustruită, cu glorie pentru 
toți. Despre grecii care se luptau sub privirea atentă a zeilor, 
despre căderea Troiei, despre care poetul Vergiliu ne spune că a 
fost un război dus de eroi: Ahile și Hector, Aiax și Odiseu, nume 
păstrate acum cu sfinţenie pentru eternitate. Ne spune despre 
clinchetul metalic al săbiilor, șuieratul săgeţilor și pământul 
scăldat în sânge. 

Lasă deoparte părţile cele mai bune. 

Dramaturgul Euripide e cel care ne povestește ce s-a 
întâmplat cu femeile Troiei, dar chiar și el e precaut. Nu 
zăbovește asupra amănuntelor aţâţătoare. Ne spune cum 
Cassandra cea îngrozită a fost târâtă din templul Atenei de către 
conducătorul grecilor, dar ne lasă să ne imaginăm singuri ce s-a 
întâmplat după aceea. Sfâșierea robelor ei, dezgolirea pielii. 
Mișcările lui între coapsele ei virgine. Urletele ei de durere și 
disperare. 

Pe întreaga întindere a Troiei, se auzeau cu siguranţă ţipete 
asemănătoare din gâturile altor femei, în timp ce grecii victorioși 
își luau ceea ce li se cuvenea, marcându-și victoria în carnea 
femeilor cucerite. Oare mai erau bărbați troieni în viaţă care să 
privească acest lucru? Anticii nu vorbesc nimic despre asta. Dar 
ce metodă mai bună de a-ţi trâmbiţa victoria decât abuzarea 
trupurilor iubitelor dușmanului tău? Ce dovadă mai limpede că l- 
ai înfrânt, că l-ai umilit, decât să-l forțezi să te privească 
satisfăcându-ți poftele în mod repetat? 

Ințeleg asta foarte bine: triumful are nevoie de un public. 

Mă gândesc la femeile troiene în timp ce mașina noastră 
înaintează pe Commonwealth Avenue, în ritm cu scurgerea 
constantă a traficului. E o stradă aglomerată și chiar și la ora 
21:00 mașinile înaintează încet, lăsându-mi timp să studiez 
clădirea pe îndelete. 

Ferestrele sunt întunecate; nici Catherine Cordell, nici noul ei 
soţ nu sunt acasă. 

Asta-i tot ce-mi permit, acea singură privire, și apoi clădirea 
îmi dispare din câmpul vizual. Știu că strada e supravegheată, și 
totuși nu pot rezista să nu arunc o privire asupra fortăreței ei, la 
fel de impenetrabilă ca zidurile unui castel. Un castel gol acum, 
care nu mai prezintă niciun interes pentru cei care ar vrea să-l 
atace. 

Mă uit la șoferul meu, a cărui faţă e ascunsă de umbre. Nu-i 
văd decât silueta și sclipirea ochilor, ca două scânteieri 
flămânde în întunericul nopții. 

Am văzut pe Discovery Channel emisiuni despre lei pe timp 
de noapte, când un foc verde le arde în ochi. Îmi amintesc acum 
de leii aceia, cum împărtășeau același țel flămând, așteptând 
momentul de atac. Văd aceeași foame în ochii însoţitorului meu. 

Aceeași foame pe care și el o vede cu siguranţă într-ai mei. 

Cobor fereastra și trag adânc în piept aromele calde ale 
orașului. Leul ce adulmecă aerul savanei. Căutând mirosul 
prăzii. 

e CINCISPREZECE e 


Se duseră împreună în mașina lui Dean, îndreptându-se spre 
vest, către orașul Shirley, la 72 de kilometri de Boston. Dean nu 
vorbi aproape deloc pe drum, dar tăcerea dintre ei nu părea 
decât să accentueze cât de conștientă era de mirosul lui, de 
calmul și de siguranța lui de sine. De-abia îi aruncă o privire, de 
teamă să nu-i poată citi în ochi tulburarea pe care i-o pricinuise. 

Se uită în schimb în jos și văzu carpeta albastră-închis de la 
picioare. Se întrebă dacă era nailon, șase, șase, albastru 
numărul 802, întrebându-se câte mașini aveau covorașe 
asemănătoare. Era o culoare atât de comună; părea să vadă 
covorașe albastre oriunde se uita în zilele astea, și își imagină 
nenumărați pantofi cărând fibre de nailon numărul 802 pe toate 
străzile Bostonului. 

Aerul condiţionat era prea rece; închise clapa de reglare a 
aerului de lângă genunchii ei și se uită la câmpurile întinse de 
iarbă înaltă, dorindu-și să simtă arșiţa din afara acestei bule de 
aer prea rece. Ceaţa de dimineață plutea ca un văl peste 
câmpurile verzi și copacii stăteau nemișcaţi, nici măcar o adiere 
de vânt nu le flutura frunzele. Rizzoli nu intra decât foarte rar în 
zona rurală a statului Massachusetts. Era o fată de oraș, născută 
și crescută în Boston, și nu simţea nicio afinitate pentru zona de 
țară cu spaţiile deschise și gâzele pișcătoare. Nici astăzi nu simţi 
nicio atracţie față de ea. 

Nu dormise deloc bine noaptea trecută. Se trezise speriată de 
mai multe ori, și se culcase la loc cu inima bubuind, ascultând 
pași sau șuieratul respirației intrușilor. La cinci dimineața se 
ridică din pat simțindu-se ca drogată și neodihnită. De-abia după 
două cești de cafea se simţi suficient de trează să sune la spital 
și să se intereseze de starea lui Korsak. 

Era încă la Terapie intensivă. Și acum avea aparatul 
respirator. 

Cobori puţin un geam și prin micuța crăpătură intră aerul 
cald, mirosind a iarbă și a pământ. Se gândi că din păcate era 
foarte posibil ca bietul Korsak să nu mai poată niciodată să se 
bucure de aceste mirosuri sau să simtă adierea vântului pe față. 

Încercă să-și amintească dacă ultimele cuvinte pe care le 
schimbaseră fuseseră bune, prietenești, dar nu-și putea aminti. 

La leșirea 36 de pe autostradă, Dean urmă indicatoarele până 
la MCI-Shirley. La dreapta lor, se înălța Souza-Baranowski, 
închisoarea de nivelul șase de securitate unde fusese închis 
Warren Hoyt. Dean parcă în zona vizitatorilor și se întoarse să se 
uite la ea. 

— Dacă la orice moment simţi nevoia să ieși, pur și simplu 
pleacă, zise el. 

— De ce te aștepți să vreau să plec? 

— Pentru că știu ce ţi-a făcut. Oricine în situaţia ta ar avea 
probleme lucrând la cazul ăsta. 

Rizzoli îi citi în ochi o îngrijorare autentică, și nu voia s-o vadă 
- nu făcea decât să sublinieze fragilitatea curajului ei. 

— Hai să terminam odată, de acord? zise ea și deschise ușa 
mașinii. 

Mândria o forță să meargă spre clădire cu hotărâre mohorâtă. 
O făcu să treacă prin verificarea de securitate de la intrare, 
unde ea și Dean își prezentară legitimaţiile și-și predară armele. 
În timp ce așteptau o escortă, Rizzoli citi Codul de 
îmbrăcăminte, afișat în zona vizitatorilor: 


Următoarele sunt interzise vizitatorilor: picioarele 
goale; costume de baie sau pantaloni scurti orice 
îmbrăcăminte ce reprezintă apartenența la o bandă; 
orice imbrăcăminte asemănătoare celei purtate de 
deținuți sau de personalul în uniformă; strat dublu de 
haine; îmbrăcăminte cu  șireturi, îmbrăcăminte 
transparentă, îmbrăcăminte excesiv de largă, lejeră, 
groasă sau masivă... 


Lista era nesfârșită, interzicând orice, de la panglici de păr 
până la sutiene cu benzi metalice. 

Un ofiţer apăru în sfârșit, un bărbat masiv îmbrăcat în 
uniforma albastră-deschis a MCI. 

— Detectiv Rizzoli și agentul Dean? Eu sunt ofiţerul Curtis. 
Urmaţi-mă. 

Curtis îi conduse prin prima ușă încuiată și apoi în cușca 
vizitatorilor cu o atitudine prietenoasă, chiar jovială. Rizzoli se 
întrebă dacă ar fi tot așa de amabil dacă nu erau amândoi 

polițiști, parte a aceleiași frăţii. Le spuse să-și scoată centurile, 
pantofii, jachetele, ceasurile și cheile și să le pună pe masă 
pentru a le examina. Rizzoli își scoase ceasul Timex și-l așeză 
lângă ceasul sclipitor Omega al lui Dean. Apoi începu să-și 
dezbrace sacoul, în același timp cu Dean. Procedura avea un aer 
inconfortabil de intim. În timp ce-și desfăcea centura, și o trăgea 
de la pantaloni, îl simţi pe Curtis uitându-se fix la ea, în felul în 
care se uită un bărbat la o femeie care se dezbracă. Işi descălță 
pantofii cu toc jos, îi așeză lângă pantofii lui Dean, și înfruntă cu 
răceală privirea lui Curtis. Abia acum îl făcu să-și întoarcă 
privirea în altă parte. După aceea își goli buzunarele și-l urmă pe 
Dean prin detectorul de metale. 

— Hei, aveţi noroc, zise Curtis după ce trecuseră de detector. 
Aţi ratat chiar la mustață percheziţia corporală a zilei. 

— Poftim? 

— În fiecare zi, comandantul de schimb fixează un număr la 
întâmplare pentru un vizitator care să fie percheziţionat 
corporal. Tocmai l-aţi ratat. Următoarea persoană care intră o 
să-l nimerească. 

— Să fiu pipăită mi-ar fi fost punctul culminant al zilei, zise 
Rizzoli, ironică. 

— Puteţi să vi le luaţi pe toate înapoi pe voi. Și voi doi puteţi 
să vă păstraţi și ceasurile. 

— O spui ca pe un privilegiu. 

— Numai avocaţii și polițiștii pot să-și păstreze ceasurile 
dincolo de punctul ăsta. Toţi ceilalţi trebuie să-și lase aici toate 
bijuteriile. Acum trebuie să vă ștampilez încheietura stângă și 
apoi puteţi intra la celule. 

— Avem programată o întâlnire cu directorul Oxton la ora 
nouă, zise Dean. 

— Are o întârziere în program. M-a rugat să vă duc prima dată 
la celula prizonierului. Apoi o să vă duc la biroul lui Oxton. 

Centrul Corecţional Souza-Baranowski era cea mai nouă 
instituţie MCI, cu un sistem de securitate fără chei ultimul 
răcnet, operat de patruzeci și două de calculatoare cu interfață 
grafică, le explică ofițerul Curtis. Le arătă numeroase camere de 
supraveghere. 

— Înregistrează în direct douăzeci și patru de ore pe zi. 
Majoritatea vizitatorilor nici măcar nu văd un gardian în carne și 
oase. Aud numai prin interfon ce să facă. 

În timp ce treceau printr-o ușă de oțel, apoi de-a lungul unui 
coridor lung, și printr-un alt șir de porţi cu gratii, Rizzoli era 
intens conștientă că fiecare mișcare pe care o făcea era 
monitorizată. Cu doar câteva clicuri pe tastatura unui calculator, 
gardienii puteau încuia fiecare pasaj, fiecare celulă, fără să iasă 
măcar din camera lor de control. 

La intrarea în Blocul de Celule C, o voce la interfon îi instrui 
să-și ridice legitimaţiile în fața geamului pentru a fi inspectate. 
Iși rostiră din nou numele și Curtis spuse: 

— Doi vizitatori veniţi să inspecteze celula prizonierului Hoyt. 

Poarta de oţel glisă la o parte și intrară în sala de zi a Blocului 
de Celule C, zona comună a prizonierilor. Era vopsită într-o 
culoare deprimantă, un verde de spital. Rizzoli văzu un televizor 
fixat pe perete, canapele și scaune, și o masă de ping-pong 
unde doi bărbați loveau o minge cu paletele. Toată mobila era 
fixată în cuie de podele. Vreo zece bărbaţi îmbrăcați în uniforma 
de denim albastru a prizonierilor se întoarseră simultan și se 
holbară. 

Se holbară în principal spre Rizzoli, singura femeie din 
cameră. 

Cei doi bărbaţi care jucau ping-pong își întrerupseră brusc 
jocul. Pentru o clipă, singurele sunete erau de la televizorul 
pornit pe CNN. Rizzoli le întoarse privirea, refuzând să fie 
intimidată de prizonieri, deși putea ghici foarte ușor la ce se 
gândea fiecare dintre ei. Ce-și imaginau. Nu observă că Dean se 
apropiase de ea, decât în momentul când îi simţi brațul 
atingându-i-l pe-al ei, și își dădu seama că stătea exact lângă 
ea. 

— Vizitatori, puteți merge la celula C-8, zise o voce la interfon. 

— Pe aici, îl îndemnă Curtis. Un nivel mai sus. 

Urcară scările metalice, care zdrăngăniră sub pantofii lor. De 
la galeria de sus, ce ducea pe lângă celulele individuale, puteau 
privi în jos către living. Curtis îi conduse de-a lungul pasarelei 
până ajunseră la numărul 8. 

— Asta e. Celula prizonierului Hoyt. 

Rizzoli se opri în prag și se uită în cușcă. Nu văzu nimic care 
să deosebească această celulă de oricare alta - nicio fotografie, 
niciun obiect personal care să-i spună că Warren Hoyt locuise în 
acest spaţiu și totuși își simţea părul de pe ceafă ridicându-i-se. 
Deși nu mai era aici, prezenţa lui se imprimase chiar și în aer. 

Dacă era posibil pentru răutatea pură să zăbovească, atunci cu 
siguranţă acest loc era acum contaminat. 

— Puteți intra înăuntru, dacă vreţi, le spuse Curtis. 

Rizzoli intră în celulă. Văzu trei pereţi goi, o platformă pentru 
dormit și o saltea, o chiuvetă, o toaletă. Un cub gol. Așa l-ar fi 
preferat Warren. Era un om ordonat, precis, care lucrase în 
lumea sterilă a unui laborator medical, o lume unde singurele 
pete de culoare erau tuburile cu sânge pe care le mânuia zi de 
zi. El nu avea nevoie să se înconjoare cu imagini obscene; cele 
pe care le purta în minte erau suficient de oribile. 

— Celula asta nu a fost realocată? întrebă Dean. 

— Încă nu, domnule. 

— Și niciun alt prizonier nu a fost aici de când a plecat Hoyt? 

— Exact. 

Rizzoli se duse la saltea și-i ridică un colţ. Dean apucă de 
celălalt colț și împreună o ridicară și se uitară sub ea. Nu găsiră 
nimic. Întoarseră salteaua complet pe cealaltă parte, și 
verificară pânza să vadă dacă nu are rupturi în ea, orice 
ascunzătoare unde să-și fi vârât marfa de contrabandă. Nu 
găsiră decât o mică ruptură pe o parte, de abia doi centimetri 
lungime. Rizzoli își vâri un deget înăuntru, dar nu găsi nimic. 

Se întoarse și mătură cu privirea întreaga celulă, văzând 
același decor pe care-l privise și Hoyt. ȘIi-l imagină întins pe 
această saltea, cu ochii îndreptaţi spre tavanul gol, ţesând în 
minte fantezii ce ar oripila orice ființă omenească normală. Dar 
Hoyt era excitat de ele. Zăcuse aici transpirat, ațâțat de urlete 
de femei răsunându-i în ecouri în cap. 

— Unde-i sunt obiectele personale? îl întrebă pe ofițerul 
Curtis. Corespondenta? 

— În biroul directorului. Vă duc acolo imediat. 

e 

— Imediat după ce m-aţi sunat azi-dimineață, am ordonat ca 
obiectele personale ale prizonierului să fie aduse aici ca să le 
inspectați, zise directorul Oxton, arătându-le cu un gest o cutie 
mare de carton de pe birou. Noi ne-am uitat deja prin ele. N-am 
găsit absolut niciun obiect de contrabandă. 

Sublinie acest din urmă amănunt de parcă îl absolvea de orice 
responsabilitate pentru tot ce se întâmplase greșit. Impresia lui 
Rizzoli despre Oxton era de om care nu tolera infracțiunile, fiind 
nemilos în pedepsirea încălcării regulilor și regulamentelor. Era 

clar că scotea la iveală orice contrabandă, izola toţi scandalagii, 
pretindea ca stingerea să se facă la secunda exactă în fiecare 
seară. O singură privire prin biroul lui cu mai multe fotografii cu 
un Oxton tânăr, în uniformă militară, îi spuse că acesta era 
domeniul unei persoane care avea nevoia să controleze orice 
situaţie. Însă în ciuda tuturor eforturilor sale, un prizonier 
evadase, și Oxton era acum în defensivă. li întâmpină cu o 
strângere ţeapănă de mână și de-abia o umbră vagă de zâmbet 
în ochii albaștri și reci. 

Deschise cutia și scoase o pungă mare sigilată, pe care i-o 
înmână lui Rizzoli. 

— Articolele de toaletă ale prizonierului, zise el. Sunt obiectele 
obișnuite de îngrijire personală. 

Rizzoli văzu o periuţă de dinţi, un pieptene, un burete, săpun. 
Loţiune de corp pe bază de vaselină. Așeză rapid punga pe 
masă, dezgustată de gândul că Hoyt folosise zilnic aceste 
obiecte pentru igiena personală. Între dinţii pieptenului erau 
încă fire de păr castaniu-deschis. 

Oxton continuă să scoată obiecte din cutie. Lenjerie intimă. 
Un teanc de reviste National Geographic și mai multe numere 
din Boston Globe. Două batoane de ciocolată Snickers, un bloc 
de hârtie legală galbenă, plicuri albe și trei pixuri de plastic. 
Oxton mai scoase din cutie o pungă sigilată, aceasta conţinând 
un teanc de scrisori. 

— Și corespondenţa lui, spuse el. Am verificat fiecare hârtie 
din corespondenţă. Poliţia statală are numele și adresele tuturor 
persoanelor cu care a corespondat. Bineînţeles, continuă el, 
înmânând legătura lui Dean, aceasta e doar corespondența pe 
care a păstrat-o. Probabil a existat încă o parte pe care a 
aruncat-o. 

Dean deschise punga și scoase afară conţinutul. Erau 
aproximativ douăsprezece scrisori, fiecare încă în plicul ei. 

— MCI cenzurează corespondenţa prizonierilor? întrebă Dean. 
O verificați înainte să le-o dați? 

— Avem autoritatea de a face acest lucru. Depinde de tipul de 
scrisoare. 

— Tipul? 

— Dacă e clasificată drept privilegiată, gardienii au 
permisiunea doar să arunce o privire înăuntru să vadă dacă nu 

conţine obiecte de contrabandă. Dar nu pot s-o citească. 
Scrisorile sunt private, între expeditor și prizonier. 

— Deci n-aveţi idee ce i s-a scris. 

— Dacă e corespondenţă privilegiată. 

— Care e diferenţa între corespondenţă privilegiată și 
neprivilegiată? întrebă Rizzoli. 

Oxton reacționă la întreruperea ei cu o sclipire de iritare în 
ochi. 

— Corespondenţa neprivilegiată este de la prieteni și familie 
sau publicul larg. De exemplu, un număr din deţinuţii noștri au 
prieteni prin corespondenţă din afară, care cred că fac o operă 
de caritate. 

— Corespondând cu ucigași? Sunt nebuni? 

— Multe sunt doar femei naive și singure. Susceptibile să fie 
manipulate de un escroc profesionist. Acest tip de scrisori nu 
sunt privilegiate și gardienii au autoritatea de a le citi și 
cenzura. Dar n-avem întotdeauna timp să le citim pe toate. 
Avem un volum mare de corespondenţă aici. În cazul 
prizonierului Hoyt, am avut de inspectat un număr foarte mare 
de scrisori. 

— De la cine? Nu știam că are o familie prea mare, zise Dean. 

— | s-a făcut foarte mare publicitate anul trecut. A prins 
interesul publicului. Toţi au vrut să-i scrie. 

Rizzoli fu oripilată. 

— Vreţi să spuneţi că a primit scrisori de la fani? 

— Da. 

— Doamne sfinte! Oamenii sunt nebuni. 

— Publicului i se pare palpitant să corespondeze cu un ucigaș. 
Să fie cumva în legătură directă cu faima. Manson, Dahmer, 
Gacy, toţi au primit scrisori de la fani. Prizonierii noștri primesc 
cereri în căsătorie. Sunt femei care le trimit bani sau fotografii 
de-ale lor în bikini. Bărbaţi care le scriu ca să-i întrebe ce 
senzaţie ai când omori pe cineva. Lumea e plină de scrântiţi la 
cap, scuzaţi-mi expresia, care se excită dacă știu personal un 
ucigaș adevărat. 

Dar unul dintre ei făcuse mai mult decât pur și simplu să-i 
scrie lui Hoyt. Unul intrase cu adevărat în clubul exclusivist al lui 
Hoyt. Rizzoli se uită încremenită la teancul de scrisori, înfuriată 
de această dovadă tangibilă a faimei Chirurgului. Ucigaș pe post 
de star rock. Se gândi la cicatricele pe care le tăiase în mâinile 

ei și fiecare scrisoare de la fani era ca o nouă tăietură a 
bisturiului. 

— Și corespondenţa privilegiată? se interesă Dean. Aţi spus că 
nu e citită sau cenzurată. Ce califică o scrisoare ca privilegiată? 

— E corespondența confidențială ce vine de la anumite 
oficialități de stat sau federale. Un ofițer de tribunal, de 
exemplu, sau procurorul general. Scrisori de la președinte, de la 
guvernator sau de la diverse instituţii de poliţie. 

— Hoyt a primit asemenea corespondenţă? 

— Poate. Nu ţinem evidența tuturor scrisorilor ce vin pe 
adresa închisorii. 

— De unde știți dacă o scrisoare e cu adevărat privilegiată? 
întrebă Rizzoli. 

Oxton se uită iritat la ea. 

— Tocmai v-am spus. Dacă e de la o oficialitate federală sau 
de stat... 

— Nu. Vreau să zic, cum știți dacă nu e hârtie cu antet 
falsificat sau furat? Și eu aș putea să scriu niște planuri de 
evadare către unul dintre prizonierii de aici și să le trimit într-un 
plic de la biroul senatorului Conway, de exemplu. 

Nu alesese exemplul la întâmplare. Îl privi pe Dean și văzu că- 
și ridicase brusc capul auzind numele lui Conway. 

Oxton ezită. 

— Nu e imposibil. Dar există pedepse... 

— Deci s-a mai întâmplat așa ceva. 

Oxton încuviință supărat. 

— Au fost câteva cazuri. Informaţii ilegale trimise sub masca 
chestiunilor oficiale. Încercăm să fim alerți la așa ceva, dar, 
ocazional, se strecoară câteva. 

— Și corespondenţa care iese de aici? Scrisorile trimise de 
Hoyt? Pe acestea le verificaţi? 

— Nu. 

— Pe niciuna? 

— N-avem niciun motiv. Nu a fost niciodată considerat un 
deţinut problemă. A fost întotdeauna cooperant. Foarte liniștit și 
politicos. 

— Un prizonier model. Chiar așa, zise Rizzoli. 

Oxton o fixă cu o privire încruntată și înghețată. 

— Avem prizonieri aici care ţi-ar smulge braţele cu mâinile 
goale și ar râde apoi, doamnă detectiv. Bărbaţi care ar rupe 

gâtul unui gardian pur și simplu pentru că nu i-a plăcut 
mâncarea de la prânz. Un prizonier ca Hoyt nu era prea sus pe 
lista noastră de îngrijorări. 

Dean redirecţionă calm conversaţia asupra subiectului. 

— Deci nu știm cui i-ar fi putut scrie? 

Întrebarea atât de practică păru să potolească iritarea 
crescândă a directorului. Oxton îi întoarse spatele lui Rizzoli și i 
se adresă lui Dean, ca de la bărbat la bărbat. 

— Nu, nu știm, zise el. Prizonierul Hoyt i-ar fi putut scrie 
oricui. 

e 

În sala de conferinţe de lângă biroul lui Oxton, Rizzoli și Dean 
își puseră mănuși de latex și răsfirară pe masă scrisorile 
adresate lui Warren Hoyt. Văzu o mare diversitate de plicuri, 
câteva în culori pastel și florale, unul imprimat cu /sus salvează. 
Cel mai absurd era un plic decorat cu imagini cu pisoi jucăuși. 
Da, exact imaginea potrivită pentru Chirurg. Cât de amuzat 
fusese probabil să primească așa ceva! 

Deschise plicul cu pisoii și găsi o fotografie înăuntru, o femeie 
zâmbitoare, cu ochi plini de speranţă. lnăuntru era și o 
scrisoare, cu scris de școlăriță, cu punctele de la i-uri în formă 
de cerculețe vesele. 


Către: Domnul Warren Hoyt, prizonier 
Institutul Corecțional din Massachusetts 


Dragă domnule Hoyt, 


V-am văzut astăzi la televizor, când vă escortau la 
tribunal. Cred că știu să judec excelent caracterul 
oamenilor și când m-am uitat la fața dumneavoastră la 
televizor, am văzut atât de multă tristeţe și durere. Oh, 
atât de multă durere! Există o bunătate în 
dumneavoastră; știu că există. Nu aveti nevoie decât de 
cineva care să vă ajute s-o găsiți... 


Rizzoli își dădu seama brusc că își încleștase mâinile pe 
scrisoare de furie. Voia să o prindă pe idioata care scrisese 
aceste cuvinte și s-o scuture bine. Voia s-o oblige să se uite la 
fotografiile de autopsie ale victimelor lui Hoyt, să citească 

raportul medicului legist despre agonia pe care o suferiseră 
înainte ca moartea milostivă să le pună capăt suferințelor. Se 
forţă să citească restul scrisorii, un apel siropos la umanitatea 
lui Hoyt și la „bunătatea ce există în noi toţi”. 

Luă următorul plic. Plicul acesta nu avea niciun pisoi, era un 
plic alb și simplu conţinând o scrisoare scrisă pe hârtie liniată. Și 
aceasta era de la o femeie, care inclusese și o fotografie a ei, un 
instantaneu supraexpus cu o blondă oxigenată. 


Dragă domnule Hoit, 


Pot s-ăți cer un autograf? am coleție cu multe 
semnături de la oameni ca tine. Am şi una dela Jeffry 
Dahmer. Dacă vrei sămi scri ar fi super. Pretena ta 
Gloria. 


Rizzoli se holbă la cuvintele pe care nu putea să creadă că o 
persoană normală ar fi putut să le scrie. „Ar fi super. Pretena 
ta”. 

— Doamne sfinte! exclamă ea. Oamenii ăștia sunt ţicniți. 

— Asta e atracţia faimei, zise Dean. Viaţa lor e foarte 
plictisitoare. Se simt lipsiţi de valoare, fără nume. Așa că 
încearcă să se apropie de cineva care are un nume. Vor ca 
magia să se lipească și de ei. 

— Magia? Așa îi spui tu? 

Rizzoli se uită la el fix. 

— Ştii ce vreau să spun. 

— Nu, nu pricep nimic. Nu înțeleg de ce vor aceste femei să le 
scrie unor monștri. Caută o aventură romantică? Momente 
fierbinţi cu un individ care se pregătește să le spintece burta? 
Asta se presupune că le aduce fiori palpitanţi în vieţile lor 
jalnice? 

Își împinse scaunul în spate și se duse la peretele cu ferestre 
în formă de fantă. Acolo se opri cu brațele încrucișate strâns, 
uitându-se fix la fâșia îngustă de lumină, la dunga albastră de 
cer. Orice priveliște, chiar și aceasta atât de sărăcăcioasă, era 
preferabilă corespondenţei de la fani a lui Warren Hoyt. Cu 
siguranţă lui Hoyt îi plăcuse atenţia ce i se acorda. Probabil 
considera fiecare nouă scrisoare ca pe o dovadă proaspătă că 
avea în continuare putere asupra femeilor, că până și aici, 

închis, tot putea să le sucească minţile, să le manipuleze. Să le 
transforme în proprietatea lui personală. 

Privi o pasăre trecând fulgerător peste clădirile unde oamenii 
erau cei în colivii, unde gratiile ţineau închiși monștri, nu păsări. 

— E o pierdere de vreme, rosti ea cu amărăciune. Nu e prost. 
Sigur a distrus orice l-ar lega de Dominator. Evident că-și va 
proteja noul partener. Sigur nu ne-a lăsat nimic folositor ca să-l 
urmărim. 

— Poate că nu folositor, zise Dean din spatele ei, răsfoind 
hârtii. Dar cu siguranţă edificator. 

— Da, chiar așa. Vreau neapărat să citesc ce i-au scris 
nebunele astea. Mă face să-mi vină rău. 

— Nu cumva chiar asta e și scopul? 

Rizzoli se răsuci și se uită la el. O dungă de lumină provenită 
de la fereastra îngustă ca o fantă îi traversa faţa, iluminându-i 
un ochi albastru. Trăsăturile lui i se păruseră întotdeauna 
remarcabile, dar încă niciodată chiar ca în momentul acesta, 
când se uita la el direct, faţă în faţă, peste masă. 

— Ce vrei să spui? 

— Te supără să-i citeşti corespondenţa de la fani. 

— Mă enervează. Nu e evident? 

— Și pentru el e evident, afirmă Dean arătându-i cu un gest 
teancul de scrisori. Știa că o să te supere. 

— Crezi că au scopul doar să mă zăpăcească pe mine de cap? 
Toate scrisorile astea? 

— Se joacă cu mintea ta, Jane. Le-a lăsat aici pentru tine. 
Colecţia asta simpatică de scrisori de la admiratoarele lui cele 
mai înfocate. Știa că în cele din urmă te vei afla exact aici, unde 
ești acum, citind ceea ce i-au scris. Poate a vrut să-ți arate că 
are admiratoare. Că deși tu îl dispreţuiești, există femei care nu 
o fac, care sunt atrase de el în schimb. E ca un iubit alungat, 
care încearcă să te facă geloasă. Incearcă să te dezechilibreze. 

— Nu-ţi bate joc de mine. 

— Și funcţionează, nu vezi? Uită-te la tine. Ești așa de 
încordată din cauza lui, că nici nu poți sta locului. Știe cum să te 
manipuleze, cum să se joace cu mintea ta. 

— Îi acorzi prea mare încredere. 

— Chiar crezi? 

Rizzoli îi arătă scrisorile. 


— Astea se presupune că sunt pentru mine? Ce, sunt centrul 
universului lui acum? 

— Nu e el centrul universului tău? întrebă Dean încet. 

Rizzoli se uită încremenită la el, incapabilă să scoată o replică, 
pentru că ceea ce spusese o lovise în secunda aceea ca fiind un 
adevăr incontestabil. Warren Hoyt era centrul universului ei. 
Domnea ca un lord al întunericului în coșmarurile ei și-i domina 
de asemenea orele de trezie, întotdeauna pe punctul de a ieși 
dintre umbre, înapoi în gândurile ei. În pivnita aceea o marcase 
ca fiind a lui, în felul în care orice victimă e marcată de 
atacatorul ei, și acum nu mai putea să-i șteargă marca de 
posesiune. Era săpată în mâinile ei, arsă în sufletul ei. 

Se întoarse la masă și se așeză pe scaun. Se îmbărbătă mintal 
să termine ceea ce începuse. 

Următorul plic avea adresa expeditorului bătută la mașină: 
„Dr. J.P. O'Donnell, 1634, Brattle Street, Cambridge, MA 02138". 
Lângă Universitatea Harvard, pe Brattle Street, erau casele 
frumoase ale elitei cu educaţie bună, locul unde profesori 
universitari și ziariști pensionaţi făceau jogging pe aceleași 
trotuare și se salutau peste întinderea peluzelor bine îngrijite. 
Nu era tipul de cartier unde te aștepți să găsești acolitul unui 
monstru. 

Rizzoli despături scrisoarea dinăuntru. Era datată cu șase 
săptămâni în urmă. 


Dragă Warren, 


Multumesc pentru ultima scrisoare și pentru că ai 
semnat cele două formulare. Detaliile pe care mi le-ai 
oferit mă ajută foarte mult să înțeleg dificultățile prin 
care ai trecut. Am atât de multe alte întrebări să-ți pun 
și mă bucur că ești în continuare de acord să te 
întâlnești cu mine, așa cum am plănuit. Dacă nu ai 
obiecții, aș vrea să filmăm interviul. Stii, bineînțeles, că 
ajutorul tău e absolut esențial pentru proiectul meu. 

Cu sinceritate, 


Dr. O'Donnell. 


— Cine naiba e J.P. O'Donnell? întrebă Rizzoli. 


Dean se uită surprins la ea. 

— Joyce O'Donnell? 

— Pe plic scrie numai doctor J.P. O'Donnell. Cambridge, 
Massachusetts. l-a luat interviuri lui Hoyt. 

Dean se încruntă la plic. 

— N-am știut că s-a mutat în Boston. 

— O știi? 

— E doctor neuropsihiatru. Să spunem că ne-am întâlnit în 
condiţii ostile, de cealaltă parte a unei săli de tribunal. Avocaţii 
apărării o adoră. 

— Nu-mi spune. Martor expert. Depune mărturie de partea 
criminalilor. 

Dean încuviinţă. 

— Nu contează ce-a făcut clientul tău, câţi oameni a omorât, 
O'Donnell e fericită să depună mărturie în apărarea lui. 

— Mă întreb de ce-i scrie lui Hoyt. 

Citi încă o dată scrisoarea. Fusese scrisă cu extrem de mult 
respect, lăudându-l pentru cooperare. Deja nu-i plăcea de doctor 
O'Donnell. 

Următorul plic din teanc era de asemenea de la O'Donnell, 
dar nu conţinea o scrisoare. Scoase în schimb trei fotografii - 
instantanee făcute evident de un amator. Două fuseseră făcute 
afară în lumina zilei; a treia era în interiorul unei clădiri. Pentru o 
clipă se uită pur și simplu la ele, simțind că i se ridică părul de 
pe ceafă, văzând cu ochii ceea ce creierul refuza să accepte. Se 
trase brusc înapoi, scăpând fotografiile din mână ca pe niște 
cărbuni încinși. 

— Jane? Ce e? 

— Asta sunt eu, șopti ea. 

— Poftim? 

— O'Donnell m-a urmărit pe mine. A făcut fotografii cu mine. | 
le-a trimis /ui. 

Dean se ridică de pe scaunul lui și înconjură masa ca să vină 
să se uite peste umărul ei. 

— Nu te văd aici... 

— Uite. Uite. 

li arătă fotografia unei Honda verde-închis parcată în stradă. 

— Ea mea. 

— Nu i se vede numărul. 

— Imi recunosc propria mașină! 


Dean răsuci polaroidul. Pe verso cineva desenase o față 
zâmbitoare absurdă și scrisese cu carioca albastră: „Mașina 
mea”. 

Frica îi bătea toba în piept. 

— Uită-te la următoarea, zise ea. 

Dean ridică a doua fotografie. Și aceasta fusese făcută la 
lumina zilei și arăta faţada unei clădiri. Nu era nevoie să-i spună 
ce clădire era; noaptea trecută fusese chiar el acolo. Dean 
întoarse fotografia și văzu cuvintele: „Casa mea”. Sub cuvinte 
era încă o faţă zâmbitoare. 

Dean ridică a treia fotografie, ce fusese făcută într-un 
restaurant. 

La prima privire, părea să fie doar o imagine slab alcătuită cu 
clienţii așezați la mese și o chelneriţă cu imaginea mișcată, care 
traversa încăperea cu un ibric de cafea. Lui Rizzoli îi trebuiseră 
câteva secunde să observe silueta așezată în centrul stânga 
imaginii, o femeie cu părul negru și faţa văzută doar din profil, 
cu trăsăturile umbrite de strălucirea prea puternică a soarelui 
prin ferestre. Așteptă să o recunoască și Dean. 

— Ştii când a fost făcută? întrebă el încet. 

— Starfish Cafe. 

— Când? 

— Nu știu... 

— Mergi des acolo? 

— Duminica. La micul dejun. E singura zi din săptămână 
când... 

Îi pieri vocea. Se uită fix la fotografia propriului profil, cu 
umerii relaxaţi, cu fața îndreptată în jos, uitându-se la un ziar 
deschis. Era cu siguranţă ziarul de duminică. Duminica era ziua 
când se răsfăța cu micul dejun la Starfish. O dimineaţă cu pâine 
prăjită franțuzească și şuncă, și benzile desenate. 

Și un urmăritor. Nici nu-i trecuse prin minte că o privea 
cineva. Că-i făcea fotografii. Că le trimitea exact bărbatului care- 
i bântuia coșmarurile. 

Dean răsuci polaroidul. 

Pe dos era desenată încă o faţă zâmbitoare. Și sub ea, 
înconjurată de o inimă, era un singur cuvânt. 

Eu. 


e ȘAISPREZECE e 


Masina mea. Casa mea. Eu. 

Rizzoli călători pe tot drumul până la Boston cu stomacul 
încleștat de furie. Deși Dean stătea chiar lângă ea, nu se uită la 
el; era prea concentrată pe furia ei, pe senzația de flăcări ce o 
consumau. 

Furia i se intensifică în momentul când Dean opri la adresa lui 
O'Donnell de pe Brattle Street. Rizzoli se uită fix la casa mare în 
stil colonial, cu șindrilele vopsite într-un alb imaculat, accentuat 
de obloanele gri ca ardezia. Un gard de fier forjat, o peluză 
îngrijită și o alee cu dale de granit. Chiar și la standardele înalte 
ale Brattle Street, aceasta era o casă frumoasă la care un 
salariat bugetar nu putea nici măcar să viseze. „Și totuși 
bugetarii ca mine îi înfruntă pe toţi Warren Hoyt de pe lumea 
asta și suferi consecințele acestor bătălii”, se gândi ea. Ea era 
cea care-și încuia ușile și ferestrele noaptea, care tresărea din 
somn la ecoul unor pași fantomă apropiindu-se de patul ei. Ea se 
lupta cu monștrii și suporta consecințele, în timp ce aici, în 
această casă grandioasă, trăia o femeie care le oferea exact 
acelorași monștri o ureche compătimitoare, care mergea în 
tribunale și-i apăra pe cei de neapărat. Era o casă clădită pe 
oasele victimelor. 

Femeia blondă care le deschise ușa era la fel de meticulos de 
aranjată ca și casa ei, cu părul sclipind ca o cască, cu o cămașă 
Brooks Brothers și pantaloni călcaţi cu dungă. Avea aproximativ 
patruzeci de ani, iar faţa îi era fină ca alabastrul. Și ca alabastrul 
adevărat, nici faţa ei nu avea nicio căldură. In ochi nu i se citea 
decât un intelect rece. 

— Doamna doctor O'Donnell? Sunt detectiv Rizzoli. Și acesta 
e agentul Gabriel Dean. 

Ochii femeii se fixară asupra lui Dean. 

— L-am mai întâlnit pe agentul Dean. 

Și evident fiecare lăsase o impresie puternică asupra celuilalt 
- și nu una favorabilă, se gândi Rizzoli. 

În mod limpede deranjată de vizita lor, O'Donnell îi conduse 
mecanic și fără zâmbet în holul mare și în camera de primire 

formală. Canapeaua era de mătase albă pe un cadru de lemn de 
trandafir, și podelele de lemn de tec erau puse în valoare de 
covoare orientale în nuanțe bogate de roșu. Rizzoli nu se 
pricepea prea bine la artă, dar chiar și ea își dădea seama că 
tablourile atârnate pe pereţi erau originale și probabil foarte 
valoroase. „Mai multe oase de victime”, se gândi ea. Se așeză 
împreună cu Dean pe canapea, față în faţă cu O'Donnell. Nu li 
se oferi cafea sau ceai, sau măcar apă, un indiciu foarte puţin 
subtil că gazda voia ca aceasta să fie o conversaţie cât mai 
scurtă. 

O'Donnell trecu direct la subiect și i se adresă lui Rizzoli: 

— Aţi zis că aţi venit în legătură cu Warren Hoyt. 

— Ai corespondat cu el. 

— Da. E vreo problemă cu asta? 

— Care a fost natura corespondenţei dintre voi? 

— Din moment ce știți despre ea, presupun că aţi citit-o. 

— Care a fost natura corespondenţei dintre voi? repetă Rizzoli 
pe un ton inflexibil. 

O'Donnell se uită fix la ea pentru o clipă, estimând în tăcere 
opoziţia. Deja înţelesese că Rizzoli era opoziţia, și reacţionă ca 
atare, înțepenindu-și postura ca o armură. 

— Prima dată ar trebui să-ţi pun o întrebare, doamnă detectiv, 
contră O'Donnell. De ce se interesează poliția de corespondenţa 
mea cu domnul Hoyt? 

— Ştii că a evadat? 

— Da. Am văzut la știri, bineînțeles. Și apoi, am fost 
contactată de poliţia statală ca să mă întrebe dacă a încercat să 
ia legătura cu mine. l-au întrebat asta pe toţi cei care au 
corespondat cu Warren. 

Warren. Îşi spuneau pe numele mic. 

Rizzoli deschise plicul mare pe care-l adusese cu ea și scoase 
cele trei polaroide, fiecare închis într-o pungă sigilată de plastic. 
| le înmână lui O'Donnell. 

— l-ai trimis aceste fotografii domnului Hoyt? 

O'Donnell de-abia le aruncă o privire trecătoare. 

— Nu. De ce? 

— Nici nu te-ai uitat la ele. 

— Nu e nevoie. Nu i-am trimis nicio fotografie niciodată 
domnului Hoyt. 


— Acestea au fost găsite în celula lui. Într-un plic cu adresa 
dumitale. 

— Atunci probabil a folosit plicul de la mine ca să le ţină în el. 

Îi dădu înapoi lui Rizzoli fotografiile. 

— Dumneata ce i-ai trimis, exact? 

— Scrisori. Formulare pe care să le semneze și să mi le trimită 
înapoi. 

— Formulare pentru ce? 

— Foile matricole școlare. Dosarul lui medical pediatric. Orice 
informaţie ce m-ar putea ajuta să-i evaluez istoria. 

— De câte ori i-ai scris? 

— Cred că de patru sau cinci ori. 

— Și ţi-a răspuns? 

— Da. Am scrisorile lui la dosar. Pot să vă dau copii. 

— A încercat să intre în legătură cu dumneata de când a 
evadat? 

— Nu crezi că le-aș fi spus autorităţilor dacă ar fi făcut asta? 

— Nu știu, doamnă doctor. Nu știu natura relaţiei dumitale cu 
domnul Hoyt. 

— A fost o corespondenţă. Nu o relaţie. 

— Și totuși i-ai scris. De patru sau cinci ori. 

— L-am și vizitat. Interviul e pe casetă video, dacă vreți să vi-l 
dau. 

— De ce ai vorbit cu el? 

— Are o poveste de spus. Avem lecţii de învăţat de la el. 

— Ca de exemplu cum să măcelărim femei? 

Cuvintele îi scăpară pe gură lui Rizzoli înainte să se 
gândească, o săgeată de amărăciune ce nu străpunse armura 
celeilalte femei. 

O'Donnell răspunse, netulburată: 

— Ca polițistă, nu vezi decât rezultatul final. Brutalitatea, 
violența. Crime îngrozitoare care sunt consecința naturală a 
ceea ce au trăit acești bărbați. 

— Și dumneata ce vezi? 

— Ce a fost înainte, viaţa lor. 

— Și acum o să-mi spui că tot ce-au făcut a fost din cauza 
copilăriei lor nefericite. 

— Ştii ceva despre copilăria lui Warren? 

Rizzoli simţi că-i crește tensiunea. Nu voia câtuși de puţin să 
discute despre rădăcinile obsesiei lui Hoyt. 


— Victimelor lui nu le pasă deloc de copilăria lui. Și nici mie. 

— Dar știi ceva despre ea? 

— Mi s-a spus că a fost perfect normală. Știu că a avut o 
copilărie mai bună decât mulţi alţii care nu ciopârțesc femei. 

— Normală. 

O'Donnell părea să găsească acest cuvânt amuzant. Se uită la 
Dean pentru prima oară de când se așezaseră toţi. 

— Domnule agent Dean, zise ea. De ce nu ne oferi definiţia 
dumitale a cuvântului „normal”? 

Cei doi schimbară o privire încărcată de ecourile dușmănoase 
ale unui război vechi ce nu se încheiase în totalitate. Dar orice 
sentimente ar fi avut Dean, nu i se putură citi în voce. _ 

— Doamna detectiv Rizzoli pune întrebările, rosti el calm. Iți 
sugerez să-i răspunzi, doamnă doctor. 

Rizzoli era surprinsă că Dean nu furase conducerea 
conversației de la ea. | se părea un bărbat obișnuit să preia 
controlul, însă în cazul acesta i-l cedase ei și alesese în schimb 
rolul de observator. 

lar ea permisese mâniei ei să devieze conversaţia de la 
subiect. Era momentul să reia comanda și pentru asta avea 
nevoie să-și controleze furia. Să fie calmă și metodică. 

— Când aţi început să vă scrieţi unul altuia? întrebă ea. 

— Acum aproximativ trei luni, răspunse O'Donnell, la fel de 
concis. 

— Şi de ce te-ai hotărât să-i scrii? 

— Stai o clipă, zise O'Donnell, cu un hohot surprins de râs. Ai 
înțeles greșit. Nu eu am iniţiat corespondenţa. 

— Vrei să spui că Hoyt a început-o? 

— Da. El mi-a scris primul. A zis că a auzit de munca mea în 
domeniul neurologiei violenței. Știa că am fost martor al apărării 
la alte procese. 

— A vrut să te angajeze? 

— Nu. Știa că n-are nicio șansă să i se schimbe sentința. Nu 
așa de târziu. Dar s-a gândit că aș fi interesată de cazul lui. Și 
am fost. 

— De ce? 

— Mă întrebi de ce am fost interesată? 

— De ce ai vrea să-ţi pierzi vremea scriindu-i unui om ca 
Hoyt? 


— El e exact tipul de persoană despre care vreau să știu mai 
multe. 

— A fost văzut de cel puţin șase psihiatri. Nu are nicio boală. E 
perfect normal, în afară de faptul că îi place să omoare femei. li 
place să le lege și să le despice burţile. Se excită când se joacă 
de-a chirurgul. Atâta doar că o face în timp ce femeile sunt 
complet treze. Ca să știe exact ce le face. 

— Și totuși îl numești normal. 

— Nu e nebun. Știa ce face și i-a plăcut. 

— Deci crezi că pur și simplu s-a născut rău. 

— Asta e exact cuvântul pe care l-aș folosi, fu de acord 
Rizzoli. 

O'Donnell se uită la ea pentru un moment cu o privire ce 
părea să o pătrundă până în adâncul sufletului. Oare cât de mult 
vedea? Faptul că avea instruire de psihiatru îi permitea oare să 
vadă prin masca publică a oamenilor, până la carnea 
traumatizată dedesubt? 

O'Donnell se ridică brusc în picioare. 

— Haideţi până în biroul meu, zise ea. Vreau să vă arăt ceva. 

Rizzoli și Dean o urmară printr-un hol acoperit pe toată 
lungimea lui cu un covor de culoarea vinului roșu, ce înăbușea 
sunetul pașilor. Încăperea în care îi conduse era într-un contrast 
șocant faţă de camera de primire atât de bogat decorată. Biroul 
lui O'Donnell era devotat strict afacerilor: pereți albi, rafturi de 
cărţi încărcate cu titluri de referinţă și dulapuri standard de 
metal pentru dosare. Intrarea în această cameră te forța imediat 
să te dedici lucrului, se gândi Rizzoli. Și părea să aibă exact 
acest efect asupra lui O'Donnell. Se îndreptă cu hotărâre 
sumbră spre birou, luă un plic de radiografii și-l duse la ecranul 
alb montat pe perete. Agăţă filmul în clame și apăsă pe 
întrerupător. 

Ecranul se ilumină, punând în evidenţă imaginea unui craniu 
omenesc. 

— Vedere frontală, zise O'Donnell. Un bărbat alb de douăzeci 
și opt de ani, muncitor în construcţii. Era un cetăţean care 
respecta legile, descris ca sensibil și bun soț. Tată iubitor pentru 
fiica lui de șase ani. A fost rănit pe șantier când o grindă l-a izbit 
în cap. Agentul Dean o vede deja, zise ea, uitându-se la cei doi 
vizitatori. Dumneata o vezi, doamnă detectiv? 


Rizzoli se apropie de ecranul luminos. Nu studia radiografii 
prea des, și nu se putea concentra decât asupra imaginii de 
ansamblu: calota craniană, cele două orificii ale orbitelor 
oculare, gărdulețul de dinți. 

— Să pun și vederea laterală, zise O'Donnell și mai puse o 
radiografie pe ecran. Acum o vezi? 

Al doilea film arăta craniul din profil. Rizzoli vedea acum o 
reţea fină de linii de fractură radiind din fruntea craniului înspre 
partea din spate. Le arătă cu degetul. 

O'Donnell încuviinţă. 

— Era inconștient când l-au adus la Urgenţe. O tomografie a 
arătat hemoragie, cu hematoame subdurale mari - o adunare de 
sânge - apăsând lobii frontali ai creierului. Sângele a fost drenat 
chirurgical și pacientul și-a revenit. Sau cel puţin a părut să-și 
revină. A mers acasă și în cele din urmă s-a întors la lucru. Dar 
nu a mai fost același om. Și-a pierdut cumpătul de nenumărate 
ori la lucru și a fost concediat. A început să-și molesteze sexual 
fiica. Apoi, după o ceartă cu soţia sa, a bătut-o cu atâta 
brutalitate, că nu i s-a mai putut recunoaște cadavrul. A început 
s-o lovească și nu s-a mai putut opri. Chiar și după ce i-a zdrobit 
aproape toţi dinţii. Chiar și când îi redusese fața la carne vie și 
fragmente de os. 

— Vrei să-mi spui că asta e de vină pentru toate astea? zise 
Rizzoli, arătând craniul fracturat. 

— Da. 

— Vezi-ţi de treabă! 

— Uită-te la film, doamnă detectiv. Vezi unde e localizată 
fractura? Gândește-te care parte a creierului e situată chiar sub 
ea. 

Se întoarse și se uită la Dean. Acesta îi întâlni privirea fără 
nicio expresie. 

— Lobii frontali, rosti el. 

Buzele lui O'Donnell tremurară într-un zâmbet vag. Era 
limpede că-i făcea plăcere ocazia de a-l provoca pe vechiul ei 
rival. 

— Și care e rostul acestei radiografii? întrebă Rizzoli. 

— Am fost chemată de avocatul apărării acestui om pentru a 
face o evaluare neuropsihiatrică. Am folosit ceea ce se numește 
Testul Wisconsin de Sortare a Cărţilor și un Test de Categorisire 
din Bateria Halstead-Reitan. Am comandat de asemenea o 

scanare MRI - imagine de rezonanţă magnetică - a creierului. 
Toate au arătat aceeași concluzie: bărbatul acesta a suferit 
daune grave la ambii lobi frontali. 

— Dar ai spus că și-a revenit complet după accident. 

— A părut să-și revină. 

— Are leziuni pe creier sau nu? 

— Chiar și cu leziuni extinse la lobii frontali, poţi umbla, vorbi 
și îndeplini diferite sarcini cotidiene. Ai putea avea o conversaţie 
cu o persoană cu lobotomie frontală și e posibil să nu observi 
nimic greșit. Dar cu siguranţă are daune. Făcu un gest către 
radiografie. Omul acesta are ceea ce se cheamă sindrom frontal 
de  dezinhibiţie. Lobii frontali ne afectează judecata și 
anticiparea. Abilitatea de a controla impulsuri nepotrivite. Dacă 
suferă leziuni, devii dezinhibat social. Dai dovadă de 
comportament nepotrivit, fără nicio senzaţie de vină sau de 
durere emoţională. Îți pierzi capacitatea de a-ţi controla 
impulsurile violente. Și toţi le avem, aceste momente de furie 
turbată, când vrem să ne răzbunăm. Să-ţi izbești mașina în 
cineva care ţi-a tăiat drumul în trafic. Sunt sigură că știi această 
senzaţie, doamnă detectiv. Când ești atât de furios că vrei să 
rănești pe cineva. 

Rizzoli nu spuse nimic, redusă la tăcere de adevărul cuvintelor 
lui O'Donnell. 

— Societatea consideră actele violente ca manifestări ale 
răului sau ale imoralităţii. Ni se spune că avem controlul absolut 
asupra propriului comportament, că fiecare dintre noi are liberul 
arbitru de a alege să nu rănească altă fiinţă omenească. Dar nu 
numai moralitatea ne călăuzește. Și biologia are acest rol. Lobii 
noștri frontali ne ajută să ne integrăm gândurile și acțiunile. Ne 
ajută să cântărim consecințele acestor acţiuni. Fără acest 
control, toţi ne-am lăsa pradă fiecărui impuls sălbatic. Asta s-a 
întâmplat cu acest om. Și-a pierdut capacitatea de a-și controla 
comportamentul. A avut sentimente sexuale față de fiica lui, așa 
că a violat-o. Soţia lui l-a înfuriat, așa că a omorât-o din bătaie. 
Din când în când, toţi avem gânduri tulburătoare sau 
nepotrivite, oricât de trecătoare ar fi ele. Vedem o persoană 
necunoscută, dar atrăgătoare, și prin minte ne trec gânduri la 
sex. Asta-i tot - doar un gând trecător. Dar dacă ne-am lăsa 
pradă impulsului? Acest impuls sexual ar putea duce la viol. Sau 
mai rău. 


— Și asta a fost apărarea lui? „Creierul meu m-a pus”? 

În ochii lui O'Donnell se văzu o sclipire de iritare. 

— Sindromul de dezinhibiţie frontală e un diagnostic acceptat 
între neurologi. 

— Mda, dar funcţionează în instanţă? 

O pauză rece. 

— Sistemul nostru legal funcţionează și acum cu definiţia 
nebuniei din secolul nouăsprezece. E de mirare atunci că 
instanţele ignoră și neurologia? Omul acesta e acum în celula 
condamnaților la moarte din Oklahoma. 

O'Donnell smulse supărată cele două filme din fața ecranului 
și le vâri înapoi în plic. 

— Și ce-are asta a face cu Warren Hoyt? 

O'Donnell se duse la birou și luă un alt plic din care scoase 
altă pereche de filme, pe care le agăţă la lumină. Și acestea 
erau radiografii craniale, o vedere frontală și una laterală, dar 
mai mici. Un craniu de copil. 

— Băiatul acesta a căzut în timp ce se căţăra pe un gard, zise 
O'Donnell. A căzut cu fața în jos, lovindu-se la cap de trotuar. 
Uitaţi aici, pe vederea frontală. Se vede o crăpătură micuță, ce 
urcă de la nivelul sprâncenei stângi. O fractură. 

— O văd, zise Rizzoli. 

— Uită-te la numele pacientului. 

Rizzoli se concentră asupra pătrătelului de la marginea 
filmului, ce conţinea datele de identificare. Ceea ce văzu o făcu 
să rămână complet nemișcată. 

— Avea zece ani la data accidentului, afirmă O'Donnell. Un 
băiat normal și activ care creștea într-o suburbie bogată din 
Houston. Cel puţin, așa reiese din dosarul lui medical pediatric și 
din rapoartele de la școala lui elementară. Un copil sănătos, cu 
inteligenţă peste medie. Se juca bine cu ceilalți. 

— Până a crescut și a început să-i omoare. 

— Da, dar de cea început Warren să omoare? Această leziune 
poate fi un factor, zise ea, arătând radiografiile. 

— Hei, și eu am căzut de pe spalier când aveam șapte ani. M- 
am lovit tare la cap de o bară. Dar nu am început să hăcuiesc 
oameni. 

— Vânezi însă oameni. Exact așa ca el. De fapt, ești un 
vânător profesionist. 

Rizzoli simţi o explozie de furie înroșindu-i faţa. 


211 


— Cum poţi să mă compari cu el? 

— Nu te compar cu el, doamnă detectiv. Gândește-te însă 
cum te simţi chiar acum. Probabil ai vrea să-mi tragi o palmă, 
nu-i așa? Și atunci ce te oprește? Ce te ţine în frâu? Moralitatea? 
Bunele maniere? Sau pur și simplu logica rece, care te 
informează că ar apărea consecințe? Certitudinea că vei fi 
arestată? Toate aceste consideraţii împreună te împiedică să mă 
ataci. Și acest proces mintal se desfășoară în lobii frontali. 
Datorită acestor neuroni intacți ai dumitale, ești capabilă să-ți 
controlezi impulsurile distrugătoare. În majoritatea timpului, 
adăugă cu subiînţeles, după o mică pauză. 

Aceste ultime cuvinte, ţintite ca o suliță, își nimeriră exact 
ținta. Era un punct sensibil de vulnerabilitate. Cu un an înainte, 
în timpul anchetei Chirurgului, Rizzoli făcuse o greșeală 
îngrozitoare, care o va face de rușine pentru totdeauna. În toiul 
unei urmăriri, împușcase mortal un om neînarmat. Se uită fix la 
O'Donnell și văzu în ochii ei o clipire de satisfacţie. 

Dean întrerupse tăcerea: 

— Ne-ai spus că Hoyt a fost cel care te-a contactat. Ce spera 
să obţină din asta? Atenţie? Compasiune? 

— De ce nu înțelegere umană? replică O'Donnell. 

— Asta e tot ce a pretins de la dumneata? 

— Warren se zbate să afle răspunsuri. Nu știe ce anume îl 
împinge la crimă. Știe că e diferit. Și vrea să știe de ce. 

— Ţi-a zis el asta efectiv? 

O'Donnell se duse la birou și luă un dosar. 

— Am aici scrisorile lui. Și caseta video cu înregistrarea 
interviului. 

— Ai fost la Souza-Baranowski? 

— Da. 

— La sugestia cui? 

O'Donnell ezită. 

— Amândoi ne-am gândit că ar fi util. 

— Dar cine a venit efectiv cu ideea unei întâlniri în persoană? 

Rizzoli răspunse la întrebare în locul lui O'Donnell. 

— El a fost. Nu-i așa? Hoyt a cerut o întâlnire. 

— Se poate să fi fost sugestia lui. Dar amândoi am vrut să 
facem asta. 

— N-ai nici măcar cea mai vagă idee de ce te-a rugat de fapt 
să mergi acolo, nu-i așa? zise Rizzoli. 


— Trebuia să ne întâlnim. Nu pot evalua un pacient fără să-l 
văd faţă în faţă. 

— Și în timp ce stăteaţi acolo, față în față, la ce crezi că se 
gândea el? 

Expresia lui O'Donnell era dispreţuitoare. 

— Și dumneata știi? 

— Oh, da. Eu știu exact ce-i trecea prin minte Chirurgului, 
afirmă Rizzoli, care-și regăsise vocea, pe un ton rece și 
neabătut. Te-a rugat să mergi acolo pentru că a vrut să te 
măsoare personal. Asta face el cu femeile. Ne zâmbește, ne 
vorbește frumos. E în raportul lui de la școală, nu? „Un tânăr 
politicos”, așa l-au descris profesorii. Pun pariu că a fost 
politicos și când ai mers să te întâlnești cu el, nu-i așa? 

— Da, a fost... 

— Un simplu individ obișnuit, cooperant. 

— Doamnă detectiv, nu sunt așa de naivă încât să cred că e 
un om normal. Dar a fost cooperant. Și era tulburat de acțiunile 
lui. Voia să înțeleagă motivele comportamentului său. 

— Și dumneata i-ai spus că e din cauză că s-a lovit la cap în 
copilărie. 

— l-am spus că lovitura la cap a fost un factor component. 

— Precis a fost foarte fericit să audă asta. Să aibă o scuză 
pentru ceea ce-a făcut. 

— l-am oferit doar părerea mea sinceră. 

— Ştii ce altceva l-a făcut fericit? 

— Ce? 

— Să fie în aceeași cameră cu dumneata. Aţi stat în aceeași 
cameră, nu-i așa? 

— Ne-am întâlnit în sala de convorbiri. Era dotată cu 
supraveghere video permanentă. 

— Dar nu era nicio barieră între voi. Niciun geam de protecţie. 
Niciun plexiglas. 

— Nu mi-a adus nicio amenințare. 

— A putut să se apropie de dumneata. Să-ţi studieze părul, 
să-ţi miroasă pielea. Îi place în mod deosebit mirosul unei femei. 
Îl face să se excite. Dar ceea ce-l atrage cu adevărat e mirosul 
fricii. Câinii pot mirosi frica, știai asta? Când ne speriem, 
eliberăm anumiţi hormoni pe care animalele îi pot detecta. Și 
Warren Hoyt îi poate mirosi. E asemenea oricărei creaturi care 
vânează. Simte mirosul fricii, al vulnerabilităţii. Asta îi hrănește 

fanteziile. Şi pot să-mi imaginez ce fantezii avea în timp ce 
stătea în camera aceea cu dumneata. Eu am văzut unde duc 
aceste fantezii ale lui. 

O'Donnell încercă să râdă, dar nu reuși întru totul. 

— Dacă încerci să mă sperii... 

— Văd că ai un gât lung, doamnă doctor O'Donnell. Presupun 
că s-ar putea numi un gât de lebădă. Cu siguranţă Hoyt a 
observat asta. Nu l-ai prins nici măcar o dată holbându-se la 
gâtul dumitale? 

— Oh, te rog. 

— Nu ţi s-a părut că-i fug ochii în jos, din când în când? Poate 
te-ai gândit că se uita la sânii dumitale, așa cum se uită alți 
bărbaţi. Dar nu și Warren. Lui nu pare să-i pese chiar așa de 
mult de sâni. El e atras de gâturi. Consideră gâturile femeilor ca 
pe un desert. Partea în care de-abia așteaptă să taie. După cea 
terminat cu altă parte a anatomiei ei. 

Roșie la față, O'Donnell se întoarse spre Dean. 

— Partenera dumitale a depășit măsura. 

— Nu, zise Dean încet. Cred că doamna detectiv a definit 
situaţia exact. 

— Asta e pur și simplu intimidare. 

Rizzoli râse. 

— Ai fost într-o cameră cu Warren Hoyt. Și nu te-ai simţit 
intimidată atunci? 

O'Donnell o fixă cu o privire rece. 

— A fost un interviu clinic. 

— Așa ai crezut dumneata. Dar el l-a considerat altceva. 

Rizzoli se apropie de ea, într-un gest de agresiune tăcută pe 
care O'Donnell îl sesiză foarte limpede. Deși O'Donnell era mai 
înaltă și mai impozantă atât în statură, cât și în statut, nu putea 
concura cu ferocitatea neabătută a lui Rizzoli, și se înroși chiar 
mai tare la față în timp ce cuvintele lui Rizzoli se prăvăleau 
asupra ei ca niște lovituri de pumn. 

— A fost politicos, ai spus. Cooperant. Păi, bineînţeles. Avea 
exact ceea ce dorea: o femeie în aceeași cameră cu el. O femeie 
care stătea suficient de aproape să-l excite. O ascundea însă; e 
priceput la asta. Se pricepe să menţină o conversaţie perfect 
normală, chiar și când se gândește cum să-ţi taie gâtul. 

— Ai întrecut orice limită, zise O'Donnell. 

— Crezi că nu încerc decât să te sperii? 

— Nu e evident? 

— Atunci ascultă ceva ce chiar ar trebui să te sperie de 
moarte. Warren Hoyt te-a adulmecat bine. L-ai excitat. Și acum 
e liber, și vânează din nou. Și știi ceva? El nu uită niciodată 
aroma unei femei. 

O'Donnell se holbă la ea, în sfârșit cu o sclipire de frică în 
ochi. Rizzoli nu se putu abţine să nu simtă puţină satisfacţie 
văzând acea frică. Voia ca O'Donnell să simtă măcar o secundă 
ceea ce suferise ea de un an de zile. 

— Obișnuiește-te cu senzaţia de frică, continuă Rizzoli. Pentru 
că ai motive. 

— Am mai lucrat cu oameni ca el, replică O'Donnell. Știu când 
e cazul să-mi fie frică. 

— Hoyt e diferit de toți ceilalţi pe care i-ai întâlnit. 

O'Donnell scoase un hohot de râs. Își recăpătase bravada, 
întărită de mândrie. 

— Toţi sunt diferiți. Toţi sunt unici. Și nu mă întorc niciodată 
cu spatele la niciunul dintre ei. 

e ȘSAPTESPREZECE e 


Dragă doamnă doctor O'Donnell, 


M-ai rugat să-ți povestesc despre amintirile mele cele 
mai vechi din copilărie. Am auzit că puțini oameni rețin 
amintiri din viața lor de dinainte de vârsta de trei ani, 
pentru că, încă imatur, creierul nu a căpătat abilitatea 
de a procesa limbajul, și avem nevoie de limbaj pentru 
a interpreta imaginile și sunetele pe care le trăim în 
copilărie. Oricare ar fi această explicație pentru 
amnezia copilăriei, nu mi se aplică și mie, pentru că eu 
îmi amintesc foarte bine anumite detalii din copilărie. 
Pot să-mi reamintesc imagini anume care datează, cred 
eu, de când aveam aproximativ unsprezece luni. Fără 
îndoială o să le desconsideri ca fiind amintiri fabricate, 
alcătuite din povești pe care cu siguranță le-am auzit de 
la părinții mei. Te asigur însă că aceste amintiri sunt 
întru totul reale și, dacă părinții mei ar fi în viață, ti-ar 
spune că ceea ce-mi amintesc este corect și nu putea fi 
bazat pe povești pe care să le fi auzit doar. Din chiar 
natura acestor imagini se vede că nu sunt întâmplări 
despre care e probabil să-mi vorbească familia. 

Imi amintesc pătuțul de copil, cu stinghiile de lemn 
vopsite în alb, balustrada marcată de urmele dinților 
mei. Un pled albastru cu nu știu ce fel de creaturi 
micuțe imprimate pe el. Păsări sau albine, sau poate 
ursuleti. Și deasupra pătutului, un dispozitiv zburător 
care acum știu că era un carusel pentru copii, dar care 
la momentul acela mi s-a părut magic. Sclipitor, mereu 
în mișcare. Stele, luni și planete, după cum mi-a spus 
mai târziu tatăl meu, exact tipul de obiect pe care să-l 
agate deasupra pătutului fiului său. El era inginer 
aerospațial, și credea că poti transforma orice copil într- 
un geniu, dacă-i stimulezi creierul în creștere, fie cu 
aceste carusele, fie cu imagini colorate sau casete 
audio cu vocea tatălui copilului recitând tabla înmulțirii. 


Întotdeauna am fost bun la matematică. 

Dar mă îndoiesc că aceste amintiri îti trezesc prea 
mare interes. Nu, dumneata cauti niște teme mai 
întunecate, nu amintirile mele despre pătuțuri albe și 
jucării frumoase. Dumneata vrei să știi de ce sunt așa 
cum sunt. 

Așa că presupun că ar trebui să-ți povestesc despre 
Mairead Donohue. 

l-am aflat numele multi ani mai târziu, când i-am 
spus unei mătuși despre aceste prime amintiri ale mele, 
și ea a zis: „Oh, Doamne. Chiar ti-o amintesti pe 
Mairead? ” Da, într-adevăr, îmi amintesc de ea. Când îmi 
vin în minte imagini despre primii mei ani, nu văd chipul 
mamei mele, ci pe cel al lui Mairead, care se uită la 
mine peste balustrada pătutului. Piele albă, stricată 
doar de un singur neg agătat ca o muscă neagră pe 
obrazul ei. Ochi albaștri ce sunt în același timp frumoși 
și reci. Și zâmbetul ei - chiar și un copil așa de mic cât 
eram eu atunci, putea vedea un lucru la care adulții 
erau orbi: zâmbetul acela ascundea ură. Ura casa în 
care lucra. Ura mirosul urât al scutecelor. Ura tipetele 
mele flămânde care-i întrerupeau somnul. Ura situația 
ce o făcuse să ajungă în acel oraș canicular din Texas, 
atât de diferit de Irlanda ei natală. 

Dar cel mai mult, mă ura pe mine. 

Stiu acest lucru, pentru că îl demonstra în zeci de 
feluri subtile și tăcute. Nu lăsa nicio dovadă a abuzurilor 
ei, oh, nu, era mult prea deșteaptă pentru așa ceva. 

Ura ei se manifesta în schimb sub forma unor soapte 
furioase, ca un șuierat de șarpe, deasupra pătuțului 
meu. 

Nu puteam înțelege cuvintele, dar auzeam veninul 
din ele, și vedeam furia din ochii ei îngustați. Nu-mi 
neglija nevoile fizice; scutecul mi-era întotdeauna 
proaspăt și sticla de lapte întotdeauna încălzită. Dar 
întotdeauna mă pișca în secret, îmi ciupea pielea, 
picura alcool usturător direct pe uretră. Evident că 
tipam, dar nu erau niciodată cicatrice sau vânătăi. Eram 
pur și simplu un copil cu colici, le spunea ea părinților 
mei, născut cu o personalitate mai nevricoasă. Și biata 

de Mairead, care lucra așa de mult! Ea era aceea care 
trebuia să se descurce cu puștiul urlător, în timp ce 
mama se ocupa de viața ei socială. Mama mea, care 
mirosea a parfum și a blănuri de nurcă. 

Deci asta e ceea ce-mi amintesc. Exploziile 
surprinzătoare de durere. Sunetul propriilor țipete. Si 
deasupra mea, pielea albă a gâtului lui Mairead, care se 
apleacă la pătuțul meu ca să mă ciupească sau să-mi 
irite pielea sensibilă. 

Nu știu dacă e posibil pentru un copil așa de mic pe 
cât eram eu să urască. Cred că mult mai probabil eram 
pur și simplu nedumerit de aceste pedepse. Fără 
capacitatea de judecată, nu putem face decât o 
legătură între cauză și efect. Și sunt sigur că am înțeles, 
chiar și atunci, că sursa chinului meu era o femeie cu 
ochi reci și gât alb ca laptele. 


Rizzoli stătea la biroul ei și se uita la scrisul meticulos al lui 
Warren Hoyt, amândouă marginile trasate ordonat cu o linie, 
cuvintele mici și dese mărșăluind în linii drepte pe pagină. Deși 
scrisese scrisoarea în cerneală, nu avea corecturi sau cuvinte 
barate. Avea deja fiecare frază organizată înainte de a pune 
stiloul pe hârtie. Rizzoli și-l imagină aplecat asupra paginii, cu 
degetele lungi în jurul stiloului, cu pielea mâinii alunecând pe 
hârtie, și brusc simţi nevoia disperată de a se spăla pe mâini. 

Se spălă pe mâini în toaleta femeilor cu apă și săpun, 
încercând să elimine orice urmă a lui, dar chiar și după ce-și 
frecase mâinile și le uscase se simţea contaminată, ca și cum 
cuvintele lui îi pătrunseseră prin piele ca o otravă. Și mai erau și 
alte scrisori de citit, și mai multă otravă de absorbit. 

O bătaie la ușa toaletei o făcu să încremenească. 

— Jane? Ești acolo? 

Era Dean. 

— Da, răspunse ea tare. 

— Am pregătit caseta video în sala de conferințe. 

— Vin imediat. 

Se uită în oglindă și nu fu deloc mulţumită de ceea ce văzu. 
Avea ochii obosiţi și se vedea că-și pierduse încrederea în sine. 
„Nu-i lăsa să te vadă așa”, se gândi ea. 


Se spălă pe faţă cu apă rece de la robinet și apoi se șterse cu 
un șervet de hârtie. Apoi se îndreptă de spate și trase adânc aer 
în piept. „Acum e mai bine”, se gândi ea, uitându-se la reflexia 
ei din oglindă. Nu-i lăsa să te vadă transpirată. 

Se duse în camera de conferinţe și îi făcu lui Dean un semn 
scurt din cap. 


— OK. Gata? 
Televizorul era deja pornit, și la aparatul video sclipea deja 
luminita de funcţionare. Dean luă plicul pe care li-l dăduse 


O'Donnell și scoase caseta video. 

— E datată șapte august. 

„De-abia cu trei săptămâni în urmă”, se gândi ea, tulburată 
de cât de proaspete vor fi aceste imagini și cuvinte. 

Se așeză la masă, cu pixul și carnetul de note pregătite. 

— Dă-i drumul. 

Dean vâri caseta și apăsă butonul de pornire. 

Prima imagine pe care o văzură era O'Donnell, coafată cu 
grijă, stând în faţa unui zid alb de cărămizi și părând ciudat de 
elegantă într-un costum albastru tricotat. 

— Azi e șapte august. Sunt la închisoarea Souza-Baranowski 
din Shirley, Massachusetts. Subiectul este Warren D. Hoyt. 

Ecranul se înnegri pentru o clipă, apoi apăru o nouă imagine, 
un chip atât de oribil pentru Rizzoli, că se lăsă fără să vrea în 
spate cu scaunul. Pentru oricine altcineva, Hoyt părea să aibă 
un chip obișnuit, chiar ușor de uitat. Avea părul castaniu-deschis 
și fața palidă de deţinut. Cămașa albastră de închisoare atârna 
pe el, cu un număr prea mare pentru trupul lui slab. Cei care-l 
cunoscuseră în viaţa de zi cu zi îl descriseseră ca amabil și 
politicos, și aceasta era imaginea pe care o avea pe casetă. Un 
tânăr drăguţ și inofensiv. 

Își mută privirea de la camera de filmat și se uită la ceva din 
afara imaginii. Auziră scârțâitul unui scaun pe podea și apoi 
vocea lui O'Donnell: 

— Stai confortabil, Warren? 

— Da. 

— Putem începe, atunci? 

— Oricând, doamnă doctor, zâmbi el. Eu nu mă duc nicăieri. 

— Foarte bine, se auzi O'Donnell dregându-și glasul, apoi un 
scârțâit de scaun. În scrisorile tale, mi-ai spus deja destul de 
multe lucruri despre familia și copilăria ta. 


— Am încercat să fiu cât mai complet. Cred că e important să 
înţelegi fiecare aspect a ceea ce sunt. 

— Da, îţi sunt recunoscătoare. Nu am deseori ocazia să iau un 
interviu unei persoane atât de volubile. Și cu siguranță nu una 
atât de analitică în legătură cu propriul comportament. 

Hoyt ridică din umeri. 

— Ei, știi ce se spune despre viaţa neanalizată. Că nu merită 
trăită. 

— Uneori însă putem duce autoanaliza prea departe. E un 
mecanism de apărare. Intelectualismul ca metodă de distanţare 
de emoțiile cele mai puternice. 

Hoyt făcu o pauză. Continuă apoi, pe un ton vag batjocoritor: 

— Vrei să vorbesc despre sentimentele mele. 

— Da. 

— Vreun sentiment anume? 

— Vreau să știu ce-i face pe oameni să omoare. Ce-i atrage 
spre violenţă. Vreau să știu ce-ţi trece prin cap. Ce simţi când 
ucizi o altă fiinţă omenească. 

Hoyt rămase tăcut pentru o clipă, cântărind întrebarea. 

— Nu e ușor de descris. 

— Încearcă. 

— De dragul științei? 

În voce i se întorsese batjocura. 

— Da. De dragul științei. Ce simţi? 

O pauză lungă. 

— Plăcere. 

— Deci te simţi bine? 

— Da. 

— Descrie-mi. 

— Chiar vrei să știi? 

— Este esenţa cercetării mele, Warren. Vreau să știu ce 
experiență ai când omori. Nu e o curiozitate morbidă. Am nevoie 
să înțeleg dacă încerci vreun simptom care să indice 
anormalităţi neurologice. Dureri de cap, de exemplu. Gusturi 
sau mirosuri ciudate. 

— Mirosul de sânge este foarte plăcut, zise el, și făcu o pauză. 
Oh. Cred că te-am șocat. 

— Continuă. Spune-mi despre sânge. 

— Am lucrat cu sângele, știi. 

— Da, știu. Ai fost laborant. 


— Oamenii cred că sângele e doar lichidul roșu care ne circulă 
prin vene. Ca uleiul de motor. Dar e foarte complex și individual. 
Sângele fiecărei persoane e unic. Exact așa cum fiecare omor e 
unic. Nu există unul tipic pe care să-l descriu. 

— Dar toate ţi-au oferit plăcere? 

— Unele mai mult ca altele. 

— Spune-mi despre unul care e remarcabil pentru tine. Unul 
pe care ţi-l amintești în mod deosebit. Este vreunul așa? 

Hoyt încuviință. 

— Este unul la care mă gândesc mereu. 

— Mai mult ca la celelalte? 

— Da. Mi-a rămas în minte. 

— De ce? 

— Pentru că nu l-am terminat. Pentru că n-am apucat să-l 
savurez. E ca o mâncărime pe care nu poţi să ţi-o scarpini. 

— Asta o face să sune trivial. 

— Așa ţi se pare? Dar cu timpul, chiar și o mâncărime trivială 
începe să-ţi consume atenţia. E mereu acolo, gâdilându-tți 
pielea. Știi că una dintre formele de tortură este gâdilatul 
tălpilor. La început nu pare a fi mare lucru. Dar se continuă zile 
la rând fără nicio alinare. Și atunci devine cea mai crudă formă 
de tortură. Cred că am menţionat în scrisorile mele că știu câte 
ceva despre istoria faptelor inumane făcute de oameni față de 
oameni. Arta de a provoca durerea. 

— Da. Mi-ai scris despre... ăă... interesul tău în acest subiect. 

— De-a lungul secolelor, torţionarii au știut întotdeauna că 
disconfortul cel mai subtil, cu vremea, devine absolut intolerabil. 

— Și această mâncărime despre care ai pomenit a devenit 
intolerabilă? 

— Nu mă lasă să dorm. Gândurile la ceea ce ar fi putut să fie. 
Plăcerea ce mi-a fost refuzată. Toată viața am fost meticulos să 
termin ceea ce-am început. Așa că mă deranjează. Mă gândesc 
la asta tot timpul. Imaginile îmi rulează mereu în cap. 

— Descrie-le. Ce vezi, ce simţi. 

— O văd pe ea. E diferită, nu e deloc ca celelalte. 

— Cum așa? 

— Mă urăște. 

— Și celelalte nu te urau? 


— Celelalte erau goale și speriate. Înfrânte. Dar asta se luptă 
încă împotriva mea. O simt când o ating. Are pielea electrică de 
furie, deși știe că am învins-o. 

Se aplecă în faţă, ca și cum ar fi avut de gând să-și destăinuie 
cele mai intime gânduri. Nu se mai uita la O'Donnell, ci la 
cameră, ca și cum s-ar fi putut uita prin obiectiv și să o vadă 
direct pe Rizzoli. 

— Îi simt mânia, zise el. Îi absorb furia, prin simpla atingere a 
pielii ei. E ca o căldură incandescentă. Lichidă și periculoasă. 
Energie pură. Nu m-am simțit niciodată atât de puternic. Vreau 
să mă simt așa din nou. 

— Te excită? 

— Da. Mă gândesc la gâtul ei. Foarte zvelt. Are un gât frumos 
și alb. 

— La ce altceva te gândești? 

— Mă gândesc să-i dau jos hainele de pe ea. Cât de tari îi sunt 
sânii. Şi pântecul. Un pântec frumos și ferm... 

— Deci fanteziile tale despre doctorița Cordell - sunt sexuale? 

Hoyt se întrerupse. Clipi, ca trezit dintr-o transă. 

— Doctoriţa Cordell? 

— Despre ea vorbim, nu? Victima pe care n-ai apucat s-o 
omori, Catherine Cordell? 

— Oh. Mă gândesc și la ea. Dar nu despre ea vorbesc. 

— Despre cine vorbești? 

— Cealaltă, zise el, uitându-se la cameră cu o privire atât de 
intensă, că Rizzoli îi simţi fierbinţeala. Poliţista. 

— Vrei să spui cea care te-a găsit? Asta e femeia despre care 
ai fantezii? 

— Da. O cheamă Jane Rizzoli. 


e OPTSPREZECE e 


Dean se ridică în picioare și opri aparatul video. Ecranul se 
albi. Ultimele cuvinte ale lui Warren Hoyt pluteau ca un ecou 
perpetuu în tăcerea încăperii. În fanteziile lui, o despuiase de 
haine și de demnitate, o redusese la părți corporale goale. Gât, 
sâni și pântec. Se întrebă dacă așa o vedea acum Dean, dacă 
viziunile erotice pe care le evocase Hoyt erau acum întipărite și 
în mintea lui Dean. 

Dean se întoarse să se uite la ea. Nu i se păruse niciodată 
ușor să-i citească expresia feței, dar în clipa aceea furia din ochii 
lui era de neconfundat. 

— Înțelegi, nu-i așa? zise el. Voia să vezi caseta asta. Ţi-a 
lăsat o cărare de firimituri de pâine să o urmărești. Plicul cu 
adresa lui O'Donnell a dus la O'Donnell însăși. La scrisorile lui, la 
caseta asta. A știut că o să vezi în cele din urmă totul. 

Rizzoli se uita fix la ecranul gol al televizorului. 

— Vorbește cu mine. 

— Exact. Se folosește de O'Donnell ca intermediar. Când Hoyt 
vorbește cu ea, în interviul acesta, vorbește de fapt cu tine. Iți 
spune ţie fanteziile lui. Le folosește ca să te sperie, să te 
umilească. Ascultă ce zice. 

Dean derulă caseta. 

Încă o dată pe ecran apăra chipul lui Hoyt. 

— Nu mă lasă să dorm. Gândurile la ceea ce ar fi putut să fie. 
Plăcerea ce mi-a fost refuzată. Toată viața am fost meticulos să 
termin ceea ce-am început. Așa că mă deranjează. Mă gândesc 
la asta tot timpul... 

Dean apăsă pe butonul marcat STOP și se uită la ea. 

— Cum te face asta să te simţi? Știind că se gândește mereu 
la tine? 

— Ştii perfect de bine cum mă simt, ce naiba! 

— Și el știe. De aceea a vrut să-l auzi. 

Dean derulă rapid înainte, apoi apăsă PLAY. 

Ochii lui Hoyt erau fixaţi straniu asupra unui public pe care el 
nu-l putea vedea. 


— Mă gândesc să-i dau jos hainele de pe ea. Cât de tari îi sunt 
sânii. Şi pântecul. Un pântec frumos și ferm... 

Agentul Dean apăsă din nou pe STOP. Privirea lui o făcu să 
roșească. 

— Nu-mi spune, zise ea. Vrei să știi cum mă face să mă simt. 

— Expusă? 

— Da. 

— Vulnerabilă. 

— Da. 

— Violată. 

Rizzoli înghiţi și-și întoarse privirea. 

— Da, rosti apoi, încet. 

— Exact lucrurile pe care vrea el să le simţi. Mi-ai spus că e 
atras de femeile vătămate. De femeile care-au fost violate. Și 
exact așa te face să te simţi acum. Cu niște simple cuvinte pe o 
casetă video. Exact ca o victimă. 

Își aţinti imediat privirea asupra lui. 

— Nu, zise ea. Nu o victimă. Vrei să știi ce simt de fapt acum? 

— Ce? 

— Sunt gata să-l rup pe nenorocitul ăla în bucăţi. 

Era un răspuns aruncat din pură bravadă, ca și cum ar fi 
azvârlit cu pumnii în aer. Dean fu luat prin surprindere și se 
încruntă la ea pentru o clipă. Oare vedea cât de dificil îi era să 
păstreze aparenţa de curaj? auzise oare nota falsă din glasul ei? 

Continuă grăbită, nelăsându-i timp să vadă dincolo de fațada 
de curaj: 

— Vrei să spui că știa, chiar și atunci, că voi ajunge să văd 
asta? Că de fapt caseta asta e menită pentru mine? 

— Ție nu așa ţi s-a părut? 

— Mie mi s-a părut ca orice fantezie de psihopat. 

— Nu orice psihopat. Și nu orice victimă. Vorbește despre 
tine, Jane. Despre ce vrea să-ți facă fie. 

Toţi nervii îi vibrară în alertă. Dean transforma totul într-o 
chestie personală, aţintind săgeata direct spre ea. Oare îi făcea 
plăcere să o vadă tulburată? Avea vreun scop în afară de a-i 
mări ei spaimele? 

— La momentul înregistrării casetei, își plănuise deja 
evadarea, afirmă Dean. Amintește-ţi că el a contactat-o pe 
O'Donnell. Știa că o să accepte să discute cu el. O'Donnell nu 
putea rezista ofertei. A fost ca un microfon, înregistrând tot ce 

zicea el, tot ce voia să le spună oamenilor. Tie, în special. Apoi a 
pus în mișcare o succesiune logică de evenimente, care a dus 
direct la acest moment, în care ai văzut caseta aceasta. 

— Chiar crezi că există oameni atât de geniali? 

— Nu e Warren Hoyt așa? întrebă el. 

Era încă o săgeată lansată pentru a-i penetra scuturile de 
apărare. Pentru a pune limpede în lumină evidența. 

— A petrecut un an în spatele gratiilor. A avut un an întreg la 
dispoziţie să-și hrănească fanteziile, zise Dean. Și toate erau 
despre tine. ` 

— Nu, pe Catherine Cordell o vrea de fapt. Intotdeauna pe 
Cordell a... 

— Nu aşa i-a zis lui O'Donnell. 

— Înseamnă că minţea. 

— De ce? 

— Ca să mă facă să mă pierd cu firea. Ca să mă tulbure... 

— Atunci ești de acord cu mine. Caseta asta era menită să-ţi 
cadă ţie în mâini. E un mesaj adresat tie. 

Rizzoli se uită la ecranul gol al televizorului. Năluca feței lui 
Hoyt părea să se uite încă și acum la ea. Tot ce făcuse avusese 
scopul să-i zguduie ei lumea, să-i distrugă pacea sufletească. 
Asta-i făcuse și lui Cordell înainte să încerce s-o omoare. Voia ca 
victimele lui să fie îngrozite, zdrobite de epuizare, și nu-și 
culegea prada decât după ce aceasta era pe deplin cotropită de 
frică. Rizzoli nu mai avea nicio tăgadă, nicio apărare împotriva 
evidenţei. 

Dean se așeză la masă și se uită la ea. 

— Cred că ar trebui să te retragi din această anchetă, îi spuse 
el încet. 

Rizzoli se holbă șocată la el. 

— Să mă retrag? 

— A devenit o chestie personală. 

— Între mine și un criminal, întotdeauna e o chestie 
personală. 

— Nu în halul acesta. El vrea să faci parte din caz, ca să poată 
să-și facă jocurile. Să se insinueze în fiecare aspect al vieţii tale. 
Ca detectivul de la conducerea anchetei, ești vizibilă și 
accesibilă. Întru totul implicată în vânătoare. Și acum începe să 
aranjeze scenele crimelor pentru tine. Să comunice cu tine. 

— Un motiv în plus să rămân în anchetă. 


— Nu. Un motiv să te îndepărtezi. Să asiguri o anumită 
distanță între tine și Hoyt. 

— N-am fugit niciodată de nimic, agent Dean, replică ea. 

După o pauză, Dean îi răspunse sec: 

— Nu. Nu-mi imaginez că fugi vreodată. 

Rizzoli se aplecă înspre el, într-o atitudine de confruntare. 

— Ce problemă ai cu mine, de fapt? Ţi-a cășunat pe mine încă 
de la început. M-ai vorbit pe la spate către Marquette. Ti-ai 
exprimat îndoieli față de mine... 

— Nu ţi-am pus niciodată la îndoială competenţa. 

— Atunci, ce problemă ai cu mine? 

Dean răspunse furiei ei cu o voce calmă și rezonabilă: 

— Gândește-te cu cine avem de-a face. Un om pe care l-ai 
prins o dată. Un om care te învinovăţește pe tine pentru 
capturarea sa. Care și acum se gândește ce-ar vrea să-ți facă. Și 
tu ţi-ai petrecut același an încercând să uiţi ce ţi-a făcut. De-abia 
așteaptă să înceapă actul doi, Jane. Acum pune fundaţiile, 
atrăgându-te exact unde te vrea. Nu e un loc sigur pentru tine. 

— Și chiar numai siguranţa mea te îngrijorează așa? 

— Vrei să sugerezi că am alte scopuri? întrebă el. 

— N-am de unde știi. Nu mi-am făcut o părere clară despre 
tine. 

Dean se ridică și se duse la aparatul video. Scoase caseta și o 
vâri la loc în plic. Evident trăgea de timp, așteptând să-i vină în 
minte un răspuns credibil. 

Se așeză la loc pe scaun și se uită la ea. 

— Adevărul este că nici eu nu mi-am făcut o părere despre 
tine încă, zise el. 

Rizzoli izbucni în râs. 

— Despre mine? Ceea ce vezi e ceea ce sunt. 

— Tot ce mă lași să văd e poliţista. Dar Jane Rizzoli, femeia? 

— Sunt aceeași persoană. 

— Știi foarte bine că nu e adevărat. Pur și simplu nu vrei să 
lași pe nimeni să vadă ceva dincolo de insigna de poliţie. 

— Și ce-ar trebui să-i las să vadă? Că am lipsă cromozomul 
acela preţios Y? Insigna de poliţist e singurul lucru pe care vreau 
să-l vadă. 

Dean se aplecă în faţă, apropiindu-și chipul atât de aproape 
de al ei, încât îi invadă spațiul personal. 


— Acum vorbim despre vulnerabilitatea ta ca ţintă. Vorbim de 
un criminal care știe deja cum să te lovească în punctele slabe. 
Un om care a reușit să se apropie de tine periculos de tare. Și tu 
nici măcar nu ţi-ai dat seama că era acolo. 

— Data viitoare o să știu. 

— Eşti sigură? 

Se uitară fix unul la celălalt, cu fețele apropiate ca doi amanti. 
Fiorul de dorință sexuală ce o străbătu fu atât de brusc și 
neașteptat, că Rizzoli îl simţi ca un amestec confuz de durere și 
plăcere. Se trase brusc înapoi, cu fața roșie și, deși îi întâlni 
acum privirea de la o distanţă mai sigură, tot se simţea expusă. 
Nu se pricepea prea bine să-și ascundă sentimentele și 
întotdeauna se simţise buimăcitor de stânjenită când era vorba 
de flirturi sau de dansul de nesincerităţi ce aveau loc de obicei 
între bărbaţi și femei. Se chinui să-și păstreze expresia chipului 
imobilă, dar își dădu seama că nu putea să se uite la el fără să 
se simtă transparentă sub privirea lui. 

— Sper că înţelegi că va mai exista și o a doua oară, zise el. 
Acum nu mai e doar Hoyt. Sunt doi acum. Dacă asta nu te sperie 
ca naiba, să știi că artrebui. 

Rizzoli se uită la plicul în care era caseta pe care Hoyt voise s- 
o vadă ea. Jocul de-abia începuse, Hoyt deţinea avantajul, și da, 
era într-adevăr speriată. 

Își adună hârtiile în tăcere. 

— Jane? 

— Am auzit tot ce-ai zis. 

— Și nu are niciun efect asupra ta. Nu-i așa? 

Se uită la el. 

— Ştii ceva? E posibil să mă lovească un autobuz când 
traversez strada. Sau aș putea să am un infarct și să pic moartă 
cu capul pe birou. Dar nu mă gândesc la lucrurile astea. Nu pot 
să le las să-mi ocupe viața. Aproape că le-am lăsat, știi? 
Coșmarurile - aproape m-au dărâmat. Dar acum am un nou 
avânt. Sau poate pur și simplu am amorţit și nu mai simt nimic. 
Așa că singurul lucru pe care pot să-l fac e să fac fiecare pas 
când îi vine vremea și să merg înainte. Numai așa voi putea 
trece prin asta, mergând înainte. Asta e tot ce poate face 
oricine. 

Îi sună pagerul și se simţi aproape ușurată. Avea acum un 
motiv să întrerupă contactul vizual cu el, să se uite în schimb la 

ecranul digital. Îl simţi privind-o în timp ce se ducea la telefonul 
din cameră și suna. 

— Laboratorul. Volchko, răspunse o voce. 

— Rizzoli. M-ai apelat. 

— E vorba de fibrele acelea verzi de nailon. Cele prelevate de 
pe pielea lui Gail Yeager. Am găsit fibre identice pe pielea 
Karennei Ghent. 

— Deci folosește același material ca să-și înfășoare toate 
victimele. Nu e o surpriză. 

— Oh, am eu o mică surpriză pentru tine. 

— Ce anume? 

— Știu ce fel de material a folosit. 

e 

Erin arătă către microscop. 

— Am pregătit deja lamelele pentru voi. Uitaţi-vă. 

Rizzoli și Dean stăteau faţă în faţă, fiecare uitându-se în 
obiectivul dublu al microscopului didactic. Prin lentile vedeau 
aceeași imagine: două fire, așezate unul lângă celălalt pentru 
comparaţie. 

— Fibra de la stânga a fost prelevată de la Gail Yeager. Cea 
de la dreapta de la Karenna Ghent, zise Erin. Ce părere aveţi? 

— Par identice, răspunse Rizzoli. 

— Așa și sunt. Amândouă sunt nailon Dupont tipul șase, șase, 
verde murdar. Filamentele sunt de treizeci de denieri, extrem de 
subţiri. Erin scoase dintr-un dosar două grafice, pe care le puse 
pe masă. Și acestea sunt spectrogramele ATR. Numărul unu e 
de la Yeager, numărul doi de la Ghent. Ești familiarizat cu 
tehnicile de Reflexie Atenuată Totală, agent Dean? îl întrebă, 
aruncându-i o privire. 

— E în modul infraroșu, nu? 

— O folosim ca să deosebim între tratamentele de suprafaţă 
de pe fibra în sine. Ca să detectăm chimicalele ce au fost 
aplicate pe material după ţesere. 

— Și aţi găsit ceva? 

— Da, o soluţie de silicon. Săptămâna trecută, împreună cu 
doamna detectiv Rizzoli, am trecut în revistă posibilele motive 
pentru un asemenea tratament de suprafaţă. Ceea ce știam era 
că aceste fibre sunt rezistente la căldură și lumină. Și că firele 
sunt așa de fine încât, dacă sunt ţesute laolaltă, devin etanșe la 
apă. 


— Ne-am gândit că e un material de cort sau o prelată, zise 
Rizzoli. 

— Și ce adaugă siliconul? întrebă Dean. 

— Proprietăți antistatice, zise Erin. O rezistență mărită la 
rupere și la apă. In plus, se pare că reduce și porozitatea acestui 
material aproape la zero. Cu alte cuvinte, nici chiar aerul nu 
poate trece prin el. Erin se uită la Rizzoli. Poţi să ghicești ce 
poate fi? 

— Ai zis că știi deja răspunsul. 

— Ei da, am avut puţin ajutor. De la Laboratorul Poliţiei 
Statale Connecticut. Erin plasă un al treilea grafic pe masă. Mi- 
au transmis-o prin fax astăzi. E o spectrogramă ATR a fibrelor de 
la un caz de crimă din zona rurală Connecticut. Fibrele astea au 
fost prelevate de pe mănușile și jerseul de lână al suspectului. 
Comparatţi-le cu fibrele de la Karenna Ghent. 

Privirea lui Rizzoli zbură între grafice. 

— Spectrogramele se potrivesc. Fibrele sunt identice. 

— Exact. Numai culorile sunt diferite. Fibrele de la cele două 
cazuri ale noastre sunt verde-închis. Fibrele de la cazul din 
Connecticut erau în două culori diferite. Unele erau portocaliu 
neon; altele verde strălucitor. 

— Glumești. 

— Pare destul de ţipător, nu? Dar în afară de culoare, fibrele 
din Connecticut se potrivesc cu ale noastre. Nailon Dupont tipul 
șase, șase. Filamente de treizeci de denieri, tratament cu soluţie 
de silicon. 

— Spune-ne despre cazul din Connecticut, zise Dean. 

— Un accident de parașutism. Parașuta victimei nu s-a 
deschis corect. Fibrele astea portocalii și verde strălucitor au 
apărut pe hainele suspectului și abia atunci s-a transformat 
cazul în anchetă de crimă. 

Rizzoli se uita la spectrogramele ATR. 

— E o parașută. 

— Exact. Suspectul crimei din Connecticut a umblat la 
parașuta victimei cu o noapte înainte. Spectrograma asta e 
caracteristică pentru materialul parașutei. E rezistent la rupere 
și la apă. E ușor de împachetat și depozitat până ai nevoie de 
ea. Asta a folosit suspectul vostru ca să-și înfășoare victimele. 

Rizzoli se uită la ea. 

— O parașută, zise ea. E giulgiul perfect. 


e NOUĂSPREZECE e 


Peste tot erau hârtii, dosare lăsate deschise pe masa de 
conferinţe, fotografii de la scena crimei aranjate ca niște ţigle 
lucioase. Pixurile scârțâiau pe carnetele galbene. Deși se aflau 
în era calculatoarelor - și erau și câteva laptopuri pornite, cu 
ecranele în funcţiune - când informaţiile se revarsă în ritm alert 
și copleșitor, polițiștii se îndreaptă încă spre confortul hârtiei. 
Rizzoli își lăsase propriul laptop pe biroul ei, preferând să-și ia 
notițe în scrisul ei hotărât și întunecat. Hârtia era o învălmășeală 
de cuvinte și săgeți, cu multe amănunte mai importante 
încercuite. Dar era o ordine în această învălmășeală și siguranţă 
în permanenta cernelii. Intoarse la o pagină nouă, încercând să- 
și concentreze atenţia asupra vocii șoptite a doctorului Zucker. 
Incercând să nu fie distrasă de prezenţa lui Gabriel Dean, care 
stătea chiar lângă ea, luându-și și el notițe, dar cu un scris mult 
mai ordonat. Privirea îi alunecă la mâna lui, cu vene groase și 
proeminente, la manșeta cămășii zărindu-se albă și imaculată 
de sub mâneca jachetei cenușii. Dean intrase în încăpere după 
ea și alesese să se așeze lângă ea. Oare însemna asta ceva? 
„Nu, Rizzoli. Nu înseamnă decât că era un scaun gol lângă tine.” 
Era o pierdere de timp, o diversiune, să se găsească prinsă în 
asemenea gânduri. Se simţea împrăștiată, cu atenţia fracturată 
în direcţii diferite - chiar și notițele începuseră să-i rătăcească 
într-o linie oblică pe pagină. Mai erau încă patru bărbaţi în 
cameră, dar numai Dean îi atrăgea atenţia. Îi știa deja mirosul 
distinctiv și-l putea deosebi, răcoros și curat, din simfonia 
olfactivă de diferite ape de colonie din încăpere. Rizzoli, care nu 
se dădea niciodată cu parfum, era înconjurată de bărbaţi ce 
purtau. 

Se uită la ceea ce tocmai scrisese: 


Mutualism:  simbioză cu avantaj reciproc pentru 
amândouă sau toate organismele implicate. 


Acesta era cuvântul ce definea pactul lui Warren Hoyt cu noul 
său partener. Chirurgul și Dominatorul, lucrând în echipă. 
Vânând și prădând împreună cadavre. 

— Warren Hoyt a lucrat totdeauna cel mai bine cu un 
partener, afirmă doctorul Zucker. Așa îi place lui să vâneze. Așa 
cum a vânat cu Andrew Capra, până la moartea lui Capra. De 
fapt, lui Hoyt îi e necesară participarea încă unui bărbat la 
ritualul său. 

— Dar anul trecut a vânat de unul singur, zise Barry Frost. 
Atunci n-a avut niciun partener. 

— Într-un fel, a avut, replică Zucker. Gândiţi-vă la victimele pe 
care le-a ales, aici în Boston. Toate erau femei care fuseseră 
molestate sexual - nu de către Hoyt, ci de alți bărbaţi. E atras 
de femei rănite, femei marcate de viol. In ochii lui, asta le face 
murdare, contaminate. Și deci, accesibile. În adâncul sufletului, 
lui Hoyt îi e frică de femeile normale, și frica îl face impotent. Nu 
se poate simţi puternic decât dacă le consideră inferioare. 
Simbolic distruse. Când vâna cu Andrew Capra, Capra era cel 
care viola femeile. Abia după aceea își folosea Hoyt bisturiul. 
Abia atunci putea simţi satisfacția deplină din ritualul ce urma. 

Zucker îi mătură cu privirea pe toţi cei din încăpere și văzu 
multe capete încuviințând. Acestea erau amănunte pe care 
polițiștii de aici le știau deja. Cu excepţia lui Dean, toți lucraseră 
la ancheta Chirurgului; toţi erau familiarizați cu stilul specific al 
lui Warren Hoyt. 

Zucker deschise un dosar de pe masă. 

— Acum ajungem la cel de-al doilea ucigaș. Dominatorul. 
Ritualul lui e aproape o imagine în oglindă a lui Warren Hoyt. Lui 
nu-i e frică de femei. Nu-i e frică nici de bărbaţi. De fapt, el 
alege să atace femei care trăiesc împreună cu parteneri bărbați. 
Nu e o problemă prezenţa inoportună a soţului sau a iubitului. 
Nu, Dominatorul pare să vrea bărbatul acolo, și merge la fața 
locului pregătit să aibă de-a face cu el. Un paralizant electric și 
bandă adezivă ca să imobilizeze soțul. Poziționarea victimei 
masculine în așa fel încât să fie obligat să privească ceea ce se 
întâmplă. Dominatorul nu omoară bărbatul imediat, ceea ce ar fi 
o mișcare practică. Își satisface plăcerea având un public. Faptul 
că un alt bărbat e acolo să-l vadă luându-și în stăpânire trofeul. 

— Și Hoyt își satisface plăcerea de a privi, zise Rizzoli. 

Zucker încuviinţă. 


— Exact. Unuia din ucigași îi place să se dea în spectacol. 
Celuilalt îi place să privească. Un exemplu perfect de mutualism. 
Acești doi bărbaţi sunt parteneri naturali. Dorinţele lor sunt 
complementare. Impreună, sunt mai eficienţi. Pot să controleze 
prada mai bine. Pot să-și combine talentele. Chiar și când Hoyt 
era în închisoare, Dominatorul copia tehnicile lui Hoyt. Deja 
împrumuta elemente din semnătura Chirurgului. 

Acesta era un lucru pe care Rizzoli îl recunoscuse înaintea 
oricui, dar nimeni din cameră nu spuse cu voce tare acest 
amănunt. Poate că uitaseră, dar ea nu uitase. 

— Știm că Hoyt a primit un număr de scrisori de la publicul 
larg. Chiar și în închisoare, a reușit să recruteze un admirator. L- 
a cultivat, poate chiar l-a instruit. 

— Un ucenic, rosti încet Rizzoli. 

Zucker se uită la ea. 

— Ce cuvânt interesant. Ucenic. Cineva care dobândește o 
îndemânare sau o artă sub tutelajul unui maestru. În cazul 
acesta, e arta vânătorii. 

— Dar care din ei e ucenicul? întrebă Dean. Și care e 
maestrul? 

Întrebarea lui Dean o tulbură pe Rizzoli. De un an de zile, 
Warren Hoyt reprezentase cel mai înfiorător rău pe care și-l 
putea imagina. Acum însă Dean aducea pe tapet o posibilitate 
pe care nu voia s-o ia în consideraţie: aceea că de fapt Chirurgul 
nu era decât un acolit al cuiva chiar mai monstruos ca el. 

— Oricare e relaţia dintre ei, sunt mult mai eficienți în echipă 
decât individual, zise Zucker. Și ca echipă, e posibil ca modelul 
atacurilor lor să se schimbe. 

— Cum așa? întrebă Sleeper. 

— Până acum, Dominatorul a ales cupluri. Reazemă bărbatul 
de perete pe post de public, care să privească violul. Își dorește 
încă un bărbat acolo, care să-l vadă luându-și trofeul în 
stăpânire. 

— Dar acum are un partener, spuse Rizzoli. Un bărbat care va 
privi. Un bărbat care vrea să privească. 

Zucker încuviinţă. 

— E foarte posibil ca Hoyt să ocupe rolul fundamental în 
fantezia Dominatorului. Privitorul. Publicul. 

— Ceea ce înseamnă că data viitoare e posibil să nu mai 
aleagă un cuplu, interveni ea. Ar putea alege... 


Se opri, nedorind să-și continue gândul. 

Dar Zucker aștepta să-i audă răspunsul, un răspuns la care el 
ajunsese deja. Rămase cu capul înclinat, privind-o cu intensitate 
stranie prin ochii lui palizi. 

Dean fu cel care răspunse: 

— Vor alege o femeie care trăiește singură, zise el. 

Zucker încuviinţă. 

— Ușor de supus, ușor de controlat. Fără niciun soţ care să le 
creeze eventuale probleme, pot să-și concentreze întreaga 
atenţie asupra femeii. 


Mașina mea. Casa mea. Eu. 

Rizzoli intră în parcarea spitalului Pilgrim și opri motorul 
mașinii. Pentru o clipă rămase înăuntru, cu ușile încuiate, 
verificând cu privirea garajul. Ca polițistă, se considerase 
întotdeauna o luptătoare, un vânător. Nu se gândise niciodată la 
ea însăși ca pradă. Dar acum se trezi comportându-se ca o 
pradă, sperioasă ca un iepure ce se pregătește să părăsească 
siguranţa vizuinii sale. Ea, care fusese întotdeauna neînfricată, 
era acum redusă la priviri speriate pe geamul mașinii. Ea, care 
doborâse uși încuiate cu lovituri de picior, care se alăturase 
întotdeauna primului val de polițiști care năvăleau în casa unui 
suspect. Se zări pentru o clipă în oglinda retrovizoare și văzu 
chipul palid și ochii bântuiţi ai unei femei pe care abia o 
recunoscu. Nu o cuceritoare, ci o victimă. O femeie pe care o 
dispreţuia. 

Deschise ușa cu o smucitură și ieși afară din mașină. Rămase 
în picioare, dreaptă de spate, cu greutatea liniștitoare a armei 
din tocul strâns lipit de șold. Lasă-i pe nemernici să vină; era 
pregătită să-i înfrunte. 

Urcă singură în liftul garajului, cu umerii drepţi, cu mândria 
mai puternică decât frica. Când ieși din lift, mai văzu și alţi 
oameni, și arma nu i se păru acum necesară, ci chiar excesivă. 
Își trase în jos de jacheta costumului ca să ascundă tocul 
pistolului când intră în spital, și intră în lift, împreună cu trei 
studenţi mediciniști cu fețe tinere și stetoscoape ițindu-se din 
buzunare. Aceștia discutară ceva între ei în limbaj medical, 
fălindu-se cu vocabularul lor nou-nouţ, neluând în seamă femeia 
cu aer obosit de lângă ei. Da, aceea cu arma ascunsă la șold. 


În secția de Terapie intensivă trecu fără să se oprească pe 
lângă masa funcţionarei de la intrare și se îndreptă direct spre 
salonul 5. Acolo se opri, uitându-se încruntată prin peretele 
despărțitor de sticlă. 

În patul lui Korsak era întinsă o femeie. 

— Scuzaţi-mă. Doamnă? o întrebă o asistentă. Vizitatorii 
trebuie să treacă pe la recepţie. 

Rizzoli se întoarse spre ea. 

— Unde l-aţi dus? 

— Pe cine? 

— Pe Vince Korsak. Trebuia să fie în patul acela. 

— Îmi pare rău; eu am intrat în tură la trei... 

— Trebuia să fiu sunată dacă i s-a întâmplat ceva! 

Agitaţia ei atrăsese deja atenţia încă unei asistente care 
interveni rapid, vorbind pe tonul liniștitor al unei persoane 
obișnuite să vorbească deseori cu rude supărate. 

— Domnului Korsak i-a fost scos tubul azi-dimineaţă, doamnă. 

— Ce înseamnă asta? 

— Tubul din gât - cel care-l ajuta să respire - i l-am scos 
afară. Acum e mai bine, așa că l-am transferat la Secţia de 
tratament intermediar, mai jos pe coridor, acolo. Am sunat-o pe 
soția domnului Korsak, știți, adăugă apoi pe un ton defensiv. 

Rizzoli se gândi la Diane Korsak, la ochii ei goi, și se întrebă 
dacă băgase măcar de seamă telefonul, sau dacă informaţia 
aflată căzuse pur și simplu ca o monedă aruncată într-un puț 
întunecat. 

Când ajunse la salonul lui Korsak, era mai calmă și își 
recăpătase stăpânirea de sine. Îşi vâri în liniște capul pe după 
ușă. 

Korsak era treaz și se uita fix la tavan. Burta i se vedea 
umflată de sub cearșafuri. Braţele îi zăceau perfect nemișcate 
de o parte și de alta a corpului, ca și cum i-ar fi fost frică să se 
miște, ca nu cumva să deranjeze încâlcitura de fire și tuburi. 

— Salut, zise ea încet. 

Korsak se uită la ea. 

— Salut, răspunse el cu glas răgușit. 

— Ai chef de un vizitator? 

Ca răspuns, Korsak bătu ușor patul lângă el, într-o invitaţie să 
vină să se așeze. Să stea. 

Rizzoli își trase un scaun lângă pat și se așeză. Privirea lui 
Korsak se înălță din nou, nu către tavan, cum crezuse ea la 
început, ci către monitorul cardiac fixat în colţul încăperii. Un 
EKG clipea pe ecran. 

— Aia-i inima mea, rosti el. 

Tubul îl lăsase răgușit, și nu reuși să scoată decât o șoaptă. 

— Pare să ticăie cum trebuie, zise ea. 

— Da. 

Urmă o tăcere, timp în care privirea lui rămase fixată pe 
monitor. 

Rizzoli văzu pe noptieră buchetul de flori pe care-l trimisese 
chiar ea în acea dimineaţă. Era singura vază din cameră. Oare 
nimeni altcineva nu se gândise să aducă flori? Nici măcar soția 
lui? 

— Am întâlnit-o ieri pe Diane, afirmă ea. 

Rizzoli se uită la el, apoi își feri rapid privirea, dar nu înainte 
să nu observe cât de supărat era de veste. 

— Văd că nu ți-a spus. 

Korsak ridică din umeri. 

— Azi n-a venit. 

— Oh. Poate o să treacă mai târziu. 

— Numai Dumnezeu știe. 

Răspunsul lui o luă prin surprindere. Probabil se surprinsese și 
pe el, căci se înroși brusc la faţă. 

— N-ar fi trebuit să spun asta, zise el. 

— Poţi să-mi spui orice vrei. 

Korsak se uită iar la monitor și oftă. 

— Bine, atunci. Urăsc treaba asta. 

— Ce treabă? 

— Totul. Un tip ca mine trece prin viaţă făcând ceea ce i se 
spune să facă. Aduce acasă banii. li dă fiicei lui orice vrea. Nu ia 
niciodată mită, nici măcar o dată. Și apoi, dintr-odată am 
cincizeci și patru de ani și bum, inima mea se întoarce împotriva 
mea. Și uite că zac întins pe spate, gândindu-mă: „De ce naiba 
m-am chinuit?” Am urmat regulile, și am ajuns să am o fiică 
ratată care-l cheamă și acum pe tăticul când are nevoie de bani. 
Și o soţie complet dusă cu capul din cauza oricărei porcării ce se 
poate cumpăra din farmacie. Nu pot să mă întrec eu cu Prinţul 
Valium. Eu nu sunt decât individul care-i oferă un acoperiș 
deasupra capului și plătește toate nenorocitele alea de reţete. 

Scoase un hohot de râs resemnat și amărăt. 

— De ce ești încă însurat cu ea? 

— Și ce alternativă am? 

— Să fii burlac. 

— Să fiu singur, vrei să spui. 

Rosti cuvântul „singur” ca și cum ar fi fost cea mai rea 
opţiune. Unii oameni fac alegeri sperând la ce e mai bine; 
Korsak făcuse o alegere pur și simplu pentru a evita opţiunea 
cea mai rea. Acum se uita la liniile trasate de monitorul cardiac, 
simbolul săltăreţ de lumină verde al propriei mortalităţi. Alegeri 
bune sau proaste îl aduseseră la acest moment, în această 
cameră de spital, unde frica se însoțea cu regretul. 

„Și eu unde voi fi la vârsta lui? se întrebă ea. Întinsă pe un pat 
de spital, regretând alegerile pe care le-am făcut, tânjind la 
calea pe care nu am urmat-o?” Se gândi la apartamentul ei 
tăcut cu pereţii goi, la patul singuratic. Cum era viaţa ei mai 
bună decât a lui Korsak? 

— Imi fac mereu griji că o să se oprească, zise el. Ştii, c-o să 
apară pur și simplu o linie dreaptă. Asta m-ar speria ca naiba. 

— Nu te maiuita la el. 

— Dacă nu mă mai uit, cine naiba o să-l supravegheze? 

— Asistentele îl văd de la staţia lor. Au monitoare și acolo, să 
știi. 

— Dar oare chiar se uită la ele? Sau își pierd vremea pe acolo, 
bârfind despre cumpărături și iubiţi și mai știu eu ce tâmpenii? 
Vreau să spun, aia e inima mea acolo, fir-ar să fie! 

— Au și sisteme de alarmă. Orice nu merge exact cum 
trebuie, mașina lor începe să ţiuie. 

Korsak se uită la ea. 

— Serios? 

— Ce, n-ai încredere în mine? 

— Nu știu. 

Se uitară unul la celălalt pentru o clipă, și Rizzoli fu cuprinsă 
de rușine. Nu avea niciun drept să se aștepte să aibă încredere 
în ea, nu după ceea ce se întâmplase în cimitir. Imaginea aceea 
o bântuia încă, - Korsak, prăbușit la pământ, zăcând singur și 
abandonat în întuneric. Şi ea - atât de obsedată, atât de oarbă 
la orice în afară de vânătoarea ei. Nu putea să-l privească în 
ochi, și își lăsă capul în jos, uitându-se în schimb la braţul lui 
gros, întretăiat de leucoplast și tuburi intravenoase. 


— Îmi pare rău, zise ea. Doamne, îmi pare așa de rău! 

— De ce? 

— Pentru că nu am avut grijă de tine. 

— Ce tot vorbești acolo? 

— Nu-ţi amintești? 

Korsak clătină din cap. 

Rizzoli se opri, dându-și brusc seama că bărbatul într-adevăr 
nu-și amintea. Că putea pur și simplu să nu-i zică nimic și el nu 
va ști niciodată cum îl lăsase baltă. Tăcerea ar fi o bună cale de 
ieșire, dar știa că n-ar putea trăi cu această povară. 

— Ce-ţi amintești despre noaptea din cimitir? îl întrebă ea. 
Ultimul lucru? 

— Ultimul lucru? Fugeam. Mă rog, amândoi fugeam, nu? îl 
urmăream pe suspect. 

— Și altceva? 

— Îmi amintesc că eram groaznic de enervat. 

— De ce? 

Korsak pufni. 

— Pentru că nu puteam ţine pasul cu o amărâtă de fată. 

— Și apoi? 

Korsak ridică din umeri. 

— Asta-i tot. Asta e ultimul lucru pe care mi-l amintesc. Până 
când asistentele de aici au început să-mi vâre nenorocitul ăla de 
tub în sus pe... se întrerupse. M-am trezit atunci. Și te asigur că 
le-am zis și lor asta. 

Urmă o nouă tăcere. Korsak își încleștase fălcile și privea fix și 
încăpățânat monitorul EKG. În cele din urmă, vorbi încet, cu 
dezgust: 

— Văd că am stricat urmărirea. 

Asta o luă prin surprindere. 

— Korsak... 

— Uită-te la asta, zise el, arătându-și burta proeminentă. 
Parcă am înghiţit o nenorocită de minge de baschet. Așa arată. 
Sau parcă aș fi gravid în luna a cincisprezecea. Nici măcar nu 
pot câștiga o întrecere cu o fată. Mai demult eram rapid, știi. 
Eram solid și puternic ca un cal de curse. Nu ca acum. Ar fi 
trebuit să mă vezi atunci, Rizzoli. Nici nu m-ai recunoaște. Pun 
pariu că nu mă crezi. Pentru că mă vezi cum sunt acum. Un 
nenorocit mizerabil și distrus. Care fumează prea mult, mănâncă 
prea mult. 


„Bea prea mult”, completă ea în gând. 

— ... un grăsan urât și unsuros. 

Își trase o palmă furioasă peste burtă. 

— Korsak, ascultă la mine. Eu sunt cea care a greșit, nu tu. 

Korsak se uită la ea, evident nedumerit. 

— În cimitir. Amândoi alergam. Urmărind ceea ce credeam că 
e suspectul. Tu erai imediat în urma mea. Te auzeam respirând, 
încercând să ţii pasul. 

— De parcă trebuie să pui sare pe rană. 

— Și apoi nu mai erai acolo. Pur și simplu nu mai erai. Dar eu 
am continuat să alerg, și n-a fost decât o pierdere de vreme. Nu 
era suspectul. Era agentul Dean, care cerceta perimetrul. 
Suspectul plecase de mult. Am fugit după nimic, Korsak. Numai 
niște umbre. Asta-i tot. 

Korsak așteptă în tăcere restul poveștii. 

Rizzoli se forță să continue: 

— Atunci ar fi trebuit să mă duc să te caut. Ar fi trebuit să-mi 
dau seama că nu erai pe-acolo. Dar era așa o învălmășeală. Și 
pur și simplu nu m-am gândit. Nu am stat să mă întreb unde 
erai... Oftă. Nu știu cât de mult timp mi-a luat până mi-am adus 
aminte. Poate n-au fost decât câteva minute. Dar cred - mi-e 
teamă - că au fost mai multe. Și-n tot timpul ăsta, tu zăceai 
acolo, în spatele unei pietre de mormânt. Mi-a trebuit atât de 
mult până am început să te caut. Până mi-am amintit. 

Urmă o nouă tăcere. Rizzoli se întrebă dacă auzise măcar ce-i 
spusese, căci Korsak începuse să se joace cu perfuzia, 
rearanjând tubul încolăcit. Parcă nu voia să se uite la ea și 
încerca să se concentreze în schimb asupra altui lucru. 

— Korsak? 

— Da. 

— N-ai nimic să-mi spui? 

— Ba da. Nu te mai gândi la asta. Asta am de spus. 

— Simt c-am fost așa o ticăloasă. 

— De ce? Pentru că ţi-ai făcut meseria? 

— Pentru că ar fi trebuit să fiu atentă și să am grijă de 
partenerul meu. 

— Vrei să zici că sunt partenerul tău? 

— In noaptea aceea erai. 

Korsak izbucni în râs. 


— În noaptea aceea am fost o nenorocită de povară. O 
ghiulea de două tone ce te trăgea în spate. Tu te-ai necăjit așa 
de tare că n-ai avut grijă de mine. Eu am stat aici enervându-mă 
că am lăsat baltă misiunea. Vreau să zic, efectiv. Buf! la 
pământ. Și am stat să mă gândesc la toate minciunile tâmpite 
pe care mi le tot spun singur. Vezi burta asta? se plesni din nou 
peste ea. Trebuia să dispară. Da, da, și am și crezut asta. Că-ntr- 
una dintre zilele astea o să mă apuc de regim și o să mă scap de 
toată osânza. Şi-n loc de asta, mi-am cumpărat pantaloni din ce 
în ce mai mari. Și-mi spuneam că fabricanţii de haine nu mai fac 
mărimile așa cum trebuie, și că asta-i tot. În câţiva ani, poate o 
să ajung să port pantaloni de clovn. Ca Bozo. Și o tonă de Ex-Lax 
și alte pastile n-o să mă ajute să trec de examenul medical. 

— Chiar ai făcut asta? Ai luat pastile ca să-ţi treci examenul 
medical? 

— Nu-ţi spun nici da, nici nu. Îţi spun numai că toată chestia 
asta cu inima mea deja trebuia de mult să se întâmple. Și nu pot 
să mă prefac că n-am știut c-o să se întâmple. Dar acum, că s-a 
întâmplat, mă enervează ca naiba. 

Scoase un pufnet enervat. Se uită din nou la monitor, unde 
bătăile inimii se înteţiseră pe ecran. 

— Și acum, uite, mi-am tulburat inima. 

Rămaseră amândoi nemișcaţi pentru câteva clipe, privind 
monitorul, așteptând să i se potolească puţin inima. Rizzoli nu 
dăduse niciodată mare atenţie bătăilor inimii din propriul piept. 
Și acum, privind modelul trasat de inima lui Korsak, deveni 
conștientă și de pulsul ei. Întotdeauna își luase inima de bună, și 
nu-și făcuse nicio grijă în privinţa ei, și se întrebă cum ar fi să se 
agaţe de fiecare bătaie, speriată că următoarea s-ar putea să nu 
mai vină. Că zvâcnirea vieții din pieptul ei ar putea brusc să se 
oprească. 

Se uită la Korsak, care zăcea cu privirea lipită de monitor, și 
se gândi: „Nu e numai nervos, e îngrozit”. 

Korsak se ridică brusc în șezut, cu mâna zburându-i la piept, 
cu ochii lărgiţi de panică. 

— Cheamă asistenta! Cheamă asistenta! 

— Ce? Ce e? 

— N-auzi alarma? E inima mea... 

— Korsak, nu e decât pagerul meu. 

— Poftim? 


Rizzoli își scoase pagerul de la brâu și-i opri sunetul. ÎI 
îndreptă spre el, să-i vadă ecranul digital cu numărul de telefon. 

— Vezi? Nu e inima ta. 

Korsak se prăbuși la loc pe perne. 

— Doamne sfinte! Scoate chestia aia de aici. Puteam să fac 
un infarct. 

— Pot să folosesc telefonul? 

Korsak stătea cu mâna apăsată în continuare pe piept, cu 
întreg corpul moale de ușurare. 

— Da, da. Nu mă interesează. 

Rizzoli ridică receptorul și formă. Îi răspunse o voce răgușită și 
familiară. 

— Departamentul de Medicină Legală, doctor Isles. 

— Rizzoli. 

— Sunt aici cu detectivul Frost şi mă uit la un set de 
radiografii dentare pe calculator. Am verificat lista pe care ne-a 
trimis-o NCIC cu femeile dispărute în regiunea New England. 
Fișierul acesta mi-a fost trimis prin e-mail de Poliția Statală 
Maine. 

— Ce caz? 

— E o crimă cu răpire din doi iunie anul acesta. Victima crimei 
a fost Kenneth Waite, în vârstă de treizeci și șase de ani. 
Persoana răpită a fost soția lui, Marla Jean, în vârstă de treizeci 
și patru de ani. Mă uit acum la radiografiile Marlei Jean. 

— Am găsit-o pe Doamna Rahitică? 

— Se potrivește, răspunse Isles. Fata ta are acum un nume: 
Marla Jean Waite. Ne trimit dosarul prin fax chiar acum. 

— Stai puţin. Ai zis că răpirea și crima au avut loc în Maine? 

— Într-un oraș numit Blue Hill. Frost a zis c-a fost pe-acolo. E 
la aproximativ cinci ore cu mașina. 

— Suspectul nostru are un teritoriu de vânătoare mai mare 
decât ne-am gândit. 

— Uite, Frost vrea să-ţi zică ceva. 

Auzi imediat vocea veselă a lui Frost. 

— Hei, ai mâncat vreodată ruladă de homar? 

— Poftim? 

— Putem să găsim ruladă de homar pe drum. Este 
restaurantul ăsta grozav pe Lincolnville Beach. Dacă pornim de- 
aici pe la opt mâine-dimineaţă, ajungem acolo chiar la timp 
pentru prânz. Cu mașina ta sau cu a mea? 


— Putem s-o luăm pe-a mea, zise ea, și nu se putu stăpâni să 
nu adauge: Dean o să vrea probabil să vină cu noi. 

Urmă o pauză. 

— OK, rosti Frost în cele din urmă, fără entuziasm. Dacă zici 
tu. 

— O să-l sun. 

Când punea receptorul la loc în furcă, simţi privirea lui Korsak 
asupra ei. 

— Deci domnul FBI face parte din echipă acum, zise el. 

Rizzoli îl ignoră și formă numărul de mobil al lui Dean. 

— Când s-a întâmplat asta? 

— E pur și simplu o resursă. 

— Nu așa l-ai considerat înainte. 

— Am avut ocazia să lucrăm împreună de atunci. 

— Nu-mi spune. Ai văzut o nouă /atură a lui. 

li făcu semn cu mâna lui Korsak să tacă în timp ce suna. Dar 
Dean nu răspunse. Auzi în schimb un mesaj înregistrat: 

— Abonatul nu este disponibil în acest moment. 

Închise telefonul și se uită la Korsak. 

— E vreo problemă? 

— Tu ești cea care pare să aibă o problemă. Ai o pistă nouă, și 
de-abia aștepți să-l suni pe noul tău amic de la FBI. Ce se 
întâmplă? 

— Nu se întâmplă nimic. 

— Mie nu așa mi se pare. 

Sângele îi năvăli în obraji. Nu era sinceră cu el, și amândoi o 
știau. Chiar și numai formând numărul lui Dean, își simţise 
pulsul accelerând, și știa exact ce însemna acest lucru. Se 
simţea ca o drogată care tânjește după o nouă doză, incapabilă 
să se abţină să sune la hotelul lui. Își întoarse spatele către 
privirea urâcioasă a lui Korsak, și se uită spre fereastră cât timp 
sună telefonul. 

— Colonnade. 

— Faceţi-mi vă rog legătura cu un client al dumneavoastră. Se 
numește Gabriel Dean. 

— Un minut, vă rog. 

În timp ce aștepta, își căută în minte cuvintele potrivite pe 
care să i le spună, tonul potrivit al vocii. Măsurat. Eficient. „O 
polițistă. Eşti o polițistă”. 

La telefon reveni recepţionera hotelului. 


241 


— Îmi pare rău, dar domnul Dean nu mai stă aici. 

Rizzoli se încruntă, încleștându-și mai strâns mâna pe 
receptor. 

— A lăsat un număr unde să poată fi găsit? 

— Nu văd trecut niciunul aici. 

Rizzoli se uită afară pe fereastră, cu ochii dintr-odată orbiţi de 
soarele ce apunea. 

— Când a plecat? întrebă ea. 

— Acum o oră. 


e DOUĂZECI e 


Rizzoli închise dosarul ce conţinea paginile trimise prin fax de 
la Poliţia Statală Maine și se concentră asupra copacilor pe care 
îi vedea afară pe geam, la câte o casă albă de fermă ce se zărea 
din când în când printre copaci. Cititul în mașină o făcea 
întotdeauna să nu se simtă bine, și detaliile dispariţiei Marlei 
Jean Waite nu făceau decât să-i accentueze disconfortul. Prânzul 
servit la restaurantul de pe drum înrăutăţea și mai mult situaţia. 
Frost fusese foarte dornic să încerce rulada de homar de la unul 
dintre restaurantele vagon de la marginea drumului și, deși la 
momentul respectiv și lui Rizzoli îi plăcuse masa, acum își 
simţea stomacul întors pe dos de la maioneză. Se uita fix înainte 
la drum, așteptând să-i treacă greaţa. O ajuta mult faptul că 
Frost era un șofer calm și hotărât care nu făcea mișcări 
neașteptate și avea piciorul stabil pe acceleraţie. Intotdeauna îi 
prețuise predictibilitatea, dar acum mai mult ca niciodată, 
pentru că ea însăși se simţea atât de tulburată. 

Când se simţi mai bine, începu să observe frumusețea naturii 
din jur. Încă nu intrase niciodată atât de adânc în Maine. Cel mai 
la nord fusese când avea zece ani, și familia ei se dusese cu 
mașina într-o vară pe plaja Old Orchard. Işi amintea podeţul de 
scânduri și iarmarocul, vata de zahăr albastră și porumbul fiert. 
Și-și amintea cum intrase în mare și cât de rece era apa, cum o 
pătrunsese imediat cu răceala ei de gheaţă până la oase. 
Continuase însă să înainteze, exact pentru că mama ei o 
avertizase să nu o facă. 

— E prea rece pentru tine, Janie, strigase Angela. Hai și stai 
aici, pe nisipul cald, unde e bine. 

Și interveniseră și fraţii ei imediat: 

— Da, nu te duce, Janie; o să-ţi îngheţe picioarele tale urâte 
de găină! 

Așa că bineînţeles că se dusese, traversând cu înverșunare 
nisipul până la marea ce se zbătea înspumată, și intrase în apa 
ce îi tăiase respiraţia cu răceala ei. Dar nu șocul apei reci și-l 
amintea după atâţia ani; ci mai degrabă privirea arzătoare a 
fraţilor ei, care se uitau la ea de pe plajă, strigându-i în zeflemea 

provocări să meargă chiar mai adânc în răceala aceea ce-i tăia 
respirația. Așa că mersese înainte ca la marș, și apa i se ridicase 
la coapse, la brâu, la umeri, și ea se mișca fără șovăire, fără 
măcar o pauză să se obișnuiască. Se forțase înainte pentru că 
nu de durere se temea cel mai tare, ci de umilinţă. 

Acum plaja Old Orchard era la sute de kilometri în urma lor și 
priveliștea pe care o vedea din mașină nu semăna deloc cu 
imaginea statului Maine pe care o reţinuse din copilărie. Atât de 
departe pe coastă, nu mai erau podeţe de scânduri și bâlciuri. 
Vedea în schimb copaci și câmpuri verzi, din când în când câte 
un sat, fiecare ancorat în jurul unei turle albe de biserică. 

— Vin pe aici cu Alice în fiecare iulie, zise Frost. 

— Eu n-am fost niciodată pe aici. 

— Niciodată? _ 

Se uită la ea cu o privire surprinsă ce i se păru enervantă. In 
privirea aceea se putea citi clar: „Dar pe unde ai fost?” 

— N-am avut niciun motiv, zise ea. 

— Familia lui Alice are o cabană în pădure în Little Deer Isle. 
Stăm acolo. 

— Ce ciudat! Nu mi-am imaginat niciodată că Alice e tipul de 
femeie să-i placă în natura sălbatică. 

— Oh, îi spun ei cabană. E, de fapt, o casă obișnuită. Cu băi 
adevărate și apă fierbinte. Alice ar înnebuni dacă ar fi obligată 
să meargă la toaletă în pădure, râse Frost. 

— Numai animalele ar trebui să fie obligate să meargă la 
toaletă în pădure. 

— Mie-mi place pădurea. Eu aș trăi acolo, dac-aș putea. 

— Și ai rata toate chestiile palpitante dintr-un oraș mare? 

Frost clătină din cap. 

— Să-ţi spun de ce nu mi-ar fi dor. De chestiile urâte. Chestiile 
alea ce te fac să te întrebi ce naiba au oamenii? 

— Crezi că aici e mai bine? 

Frost rămase tăcut, cu privirea fixată pe șosea, cu o tapiserie 
continuă de copaci trecând în viteză pe lângă ferestre. 

— Nu, zise el într-un târziu. Din moment ce ăsta-i și motivul 
pentru care am venit aici. 

Rizzoli se uită la copaci și se gândi: „Şi suspectul a venit pe 
aici. Dominatorul, în căutarea prăzii. Poate a trecut exact pe 
șoseaua asta, poate s-a uitat exact la copacii aceștia sau s-a 
oprit să mănânce la restaurantul acela de la marginea 


244 


autostrăzii”. Nu toţi prădătorii se găsesc în orașe. Unii rătăcesc 
pe drumurile de ţară sau prin orășele, prin teritoriul vecinilor de 
încredere și al ușilor neîncuiate. Oare fusese aici în vacanță sau 
pur și simplu a dat de o șansă peste care n-a putut trece? Și 
prădătorii merg în vacanţă. Se duc la plimbare cu mașina prin 
țară și savurează briza mării, ca oricine altcineva. Sunt întru 
totul oameni. 

Afară, printre copaci, începu să întrevadă marea și 
promontoriile de granit, un peisaj sălbatic pe care l-ar fi apreciat 
mai mult dacă n-ar fi știut că și suspectul fusese pe aici. 

Frost încetini și se aplecă în faţă peste volan, studiind șoseaua 
în faţă. 

— Am trecut de drum? 

— Ce drum? 

— Trebuia să o luăm la dreapta pe Cranberry Ridge Road. 

— Eu nu l-am văzut. 

— Mergem de prea mult timp. Trebuia să apară deja. 

— Deja am întârziat. 

— Știu; știu. 

— Ar trebui să-l sunăm pe Gorman. Să-i spunem că nătărăii 
de la oraș s-au rătăcit în pădure. Își deschise mobilul și se 
încruntă când văzu ce slab semnal avea. Crezi că o să-l pot suna 
așa de departe de oraș? 

— Stai un pic, zise Frost. Cred că tocmai ne-a surâs norocul. 

La marginea drumului, la distanţă de ei, era oprită o mașină 
cu număr oficial de Maine. Frost trase pe dreapta lângă ea, și 
Rizzoli își cobori geamul ca să-i vorbească șoferului. Dar înainte 
să apuce să se prezinte măcar, șoferul le strigă: 

— Voi sunteţi de la Poliţia Boston? 

— Cum ai ghicit? întrebă ea. 

— Număr de Massachusetts. M-am gândit c-o să vă rătăciți. 
Eu sunt detectivul Gorman. 

— Rizzoli și Frost. Tocmai eram pe punctul să te sunăm să ne 
spui pe unde s-o luăm. 

— Nu merg mobilele aici la poalele dealului. E zonă moartă. 
Haideţi după mine sus pe munte. 

Fără Gorman care să le arate drumul, ar fi trecut cu siguranţă 
pe lângă Cranberry Ridge. Nu era decât o ulicioară neasfaltată 
ce trecea printre copaci, având un singur indicator pe un par: 
FIRE ROAD 24. Mașina trecu hurducându-se peste făgașele 

drumului, prin tunelul dens de copaci ce ascundea orice 
priveliște în timp ce urcau dealul, în serpentine. Dintr-odată 
pădurea se termină într-o explozie de lumină, și văzură grădini 
în terasă și o pajiște verde ce se întindea până la casa imensă 
din vârful dealului. Priveliștea îl surprinse atât de tare pe Frost, 
că încetini brusc și amândoi se uitară uluiţi. 

— N-ai fi ghicit niciodată, zise el. Vezi amărâtul ăla de drum 
de ţară și te gândești că duce la o colibă sau o rulotă. Nimic de 
genul ăsta. 

— Poate chiar ăsta e scopul drumului așa de amărăt. 

— Ca să ţină gunoaiele la distanţă? 

— Da. Atâta că n-a funcţionat, nu? 

Pe când opriră în spatele mașinii lui Gorman, acesta stătea 
deja pe alee, așteptând să dea mâna cu ei. La fel ca Frost, și el 
era îmbrăcat în costum, dar nu-i stătea bine pe el, ca și cum ar fi 
slăbit foarte mult de când îl cumpărase. Și pe faţă i se citea 
umbra unei vechi boli, căci avea pielea căzută și pământie. 

Îi întinse lui Rizzoli un dosar și o casetă video. 

— Înregistrarea scenei crimei, zise el. Am aranjat să se facă 
niște copii și după restul dosarelor pentru voi. Câteva sunt în 
mașina mea - puteţi să le luaţi când plecaţi. 

— Doamna doctor Isles o să vă trimită raportul final asupra 
cadavrului găsit, spuse Rizzoli. 

— Cauza morții? 

Rizzoli clătină din cap. 

— Scheletizat. Nu se poate determina. 

Gorman oftă și se uită la casă. 

— Păi, cel puţin, bine că știm unde e acum Marla Jean. Mă 
înnebunea că nu știam. Nu prea sunt multe de văzut înăuntru, 
arătă el cu un gest către casă. Au curăţat-o. Dar ați vrut s-o 
vedeți. 

— Cine locuiește aici acum? întrebă Frost. 

— Nimeni. De la crimă încoace. 

— E o casă teribil de frumoasă, să stea așa, goala. 

— E blocată în probatoriu. Chiar și dac-ar putea-o pune pe 
piață, ar fi greu de vândut. 

Urcară treptele până la o verandă unde se adunaseră frunze 
suflate de vânt și unde ghivece de mușcate ofilite atârnau de pe 
grinzi. Nimeni nu părea să fi măturat sau udat florile de 


săptămâni întregi, și deja se lăsase un aer de abandon pe toată 
casa, ca o pânză de păianjen. 

— N-am mai fost aici din iulie, zise Gorman, scoțând un inel 
de chei și căutând-o pe cea potrivită. Nu m-am întors la lucru 
decât săptămâna trecută, și încerc încă să-mi intru în mână. 
Ascultaţi la mine, hepatita îţi păleşte una în cap de s-o ţii minte. 
Și eu n-am avut decât varianta ușoară, tipul A. Cel puţin n-o să 
mă omoare... Să vă dau un sfat, continuă el, uitându-se la cei 
doi vizitatori. Nu mâncaţi stridii în Mexic. 

In cele din urmă găsi cheia corectă și descuie ușa. Când 
intrară, Rizzoli simţi miros de vopsea proaspătă și ceară de 
podele, mirosurile unei case frecate la sânge și dezinfectată. Și 
apoi abandonată, se gândi ea, uitându-se la formele fantomatice 
ale mobilelor acoperite cu cearșafuri în living. Podelele de stejar 
alb sclipeau ca sticla șlefuită. Lumina soarelui pătrundea prin 
ferestrele înalte, din podea până în tavan. Aici, în vârful 
muntelui, erau cocoţaţi deasupra strânsorii claustrofobice a 
copacilor, și priveliștile se întindeau până jos, la Blue Hill Bay. 
Un avion zgâria o dungă aibă pe cerul albastru și dedesubt o 
barcă brăzda suprafaţa apei golfului. Rizzoli rămase pentru un 
moment în fața ferestrei, studiind peisajul pe care îl admirase cu 
siguranţă și Marla Jean Waite. 

— Vorbește-ne despre oamenii ăştia, zise ea. 

— Ai citit dosarul pe care vi l-am trimis prin fax? 

— Da. Dar nu am senzaţia că știu cine erau. Ce era important 
pentru ei. 

— Oare putem ști asta vreodată? 

Rizzoli se răsuci să se uite la el și fu șocată de nuanţa gălbuie 
a ochilor lui. Lumina soarelui de după-amiază părea să-i scoată 
în relief culoarea bolnăvicioasă. 

— Să începem cu Kenneth. Toţi sunt banii lui, nu? 

Gorman încuviinţă. 

— Era un dobitoc. 

— Asta n-am citi în raport. 

— Nu poţi să scrii în rapoarte unele lucruri. Dar asta e părerea 
generală în oraș în ceea ce-l privește. Ştii, avem aici mulţi 
rentieri ca și Kenny. Blue Hill e acum locul la modă pentru 
refugiații bogătani din Boston. Majoritatea se înțeleg bine cu 
lumea. Dar din când în când mai dai peste un Kenny Waite, care 

îți dă mereu peste nas cu „Știi tu cine sunt eu?” Mda, toţi știau 
cine era. Era un om cu bani. 

— De unde i-au venit? 

— Bunici. Industria transporturilor, cred. Ce e sigure că nu i-a 
câștigat Kenny singur. Dar îi plăcea să-i cheltuiască. Avea o 
Hinckley frumoasă în port. Și se plimba mereu în viteză de aici la 
Boston într-un Ferrari roșu. Până și-a pierdut permisul și i-au luat 
mașina sub sechestru. Prea multe amenzi pentru conducere în 
stare de ebrietate. Cam asta e tot ce se poate spune despre 
Kenneth Waite al III-lea, zise el cu un oftat. O grămadă de bani, 
prea puţină minte. 

— Ce irosire, spuse Frost. 

— Ai copii? 

Frost clătină din cap. 

— Încă nu. 

— Dacă vrei să crești niște copii fără niciun rost pe lume, tot 
ce trebuie să faci e să le lași bani, zise Gorman. 

— Și Marla Jean? întrebă Rizzoli. 

Își amintea rămășițele Doamnei Rahitice întinse pe masa de 
autopsie. Tibiile încovoiate și osul pieptului deformat - dovada 
scheletică a unei copilării sărace. 

— Ea n-a fost bogată de la început, nu-i așa? zise ea. 

Gorman clătină din cap. 

— A crescut într-un oraș de mineri, din West Virginia. A venit 
aici să-și găsească o slujbă de vară pe post de chelneriță. Așa l- 
a întâlnit pe Kenny. Cred că s-a însurat cu ea pentru că era 
singura care i-a suportat toate tâmpeniile. Dar nu părea să fie o 
căsnicie fericită. Mai ales după accident. 

— Accident? 

— Acum câţiva ani. Kenny conducea, beat turtă ca de obicei. 
A dat cu mașina într-un copac. El n-a avut nicio zgărietură - așa 
avea el noroc, nu? Dar Marla Jean a stat în spital trei luni. 

— Înseamnă că atunci și-a rupt femurul. 

— Poftim? 

— Avea un șurub chirurgical în femur. Și două vertebre 
fuzionate. 

Gorman dădu din cap. 

— Am auzit și eu că șchiopăta. Păcat de ea, că era o femeie 
frumoasă. 


„Și pe femeile urâte nu le deranjează să șchiopăteze”, se 
gândi Rizzoli, dar se stăpâni și nu spuse nimic. Se duse la un 
perete cu rafturi încastrate și studie o fotografie a celor doi în 
costume de baie. Stăteau pe o plajă, cu apa turcoaz ajungându- 
le până la glezne. Femeia era gingașă, aproape ca un copil, cu 
părul brun căzându-i pe umeri. Și acum e păr de cadavru, nu se 
putu stăpâni să nu gândească Rizzoli. Bărbatul era blond, cu 
talia începând deja să i se îngroașe, și mușchii să i se 
transforme în grăsime. Ceea ce ar fi putut fi un chip atractiv era 
stricat de o expresie vagă de dispreț. 

— Căsătoria lor era nefericită? întrebă Rizzoli. 

— Așa mi-a spus menajera. După accident Marla Jean n-a mai 
vrut să călătorească așa de mult. Kenny n-o mai putea convinge 
să meargă decât cel mai departe până la Boston. Dar Kenny era 
obișnuit să meargă la St. Bart în fiecare ianuarie, așa că pur și 
simplu o lăsa aici. 

— Singură? 

Gorman încuviinţă. 

— Simpatic băiat, nu? Avea o menajeră care se ocupa de casă 
pentru ea. Făcea curat. O ducea la cumpărături, pentru că 
Marlei Jean nu-i plăcea să conducă. E un loc destul de singuratic 
aici, dar menajera spunea că Marla Jean părea efectiv mai 
fericită când Kenny era plecat. Trebuie să recunosc, zise 
Gorman după o pauză. După ce l-am găsit pe Kenny, mi-a trecut 
prin minte posibilitatea că... 

— Că Marla Jean a făcut-o, confirmă Rizzoli. 

— Asta e întotdeauna prima ipoteză, zise el, scoțându-și o 
batistă și ștergându-se pe față. Nu vi se pare că e caniculă aici? 

— E cald. _ 

— Nu suport prea bine căldura zilele astea. Incă tot corpul mi- 
e dat peste cap. Așa pățești dacă mănânci stridii în Mexic. 

e 

Trecură prin living, pe lângă formele spectrale ale mobilei 
acoperite cu cearșafuri, pe lângă un șemineu masiv de piatră cu 
o legătură de bușteni aranjaţi ordonat lângă vatră. Combustibil 
de foc pentru nopţile răcoroase de Maine. Gorman îi conduse 
într-o zonă a camerei unde podeaua era neacoperită și peretele 
era de un alb curat, fără niciun ornament. Rizzoli se uită lung la 
stratul proaspăt de zugrăveală și simţi că i se ridică părul pe 
ceafă și fiori pe șira spinării. Se uită la podea și văzu că stejarul 

era mai palid aici, rașchetat și dat din nou cu lac. Dar sângele 
nu se șterge așa de ușor, și dacă ar întuneca încăperea și ar 
stropi cu luminol, podeaua ar striga încă și acum urma de sânge 
de pe ea, urmele chimice fiind îmbibate prea adânc în crăpături 
și în fibra lemnului ca să poată fi vreodată complet șterse. 

— Aici a fost rezemat Kenny, zise Gorman, arătând peretele 
văruit din nou. Cu picioarele în faţa lui, cu braţele la spate. 
Încheieturile mâinilor și gleznele legate cu bandă adezivă. O 
singură tăietură la gât, cu un cuţit de tip Rambo. 

— N-avea nicio altă rană? întrebă Rizzoli. 

— Numai la gât. Ca o execuţie. 

— Urme de pistol cu electroșocuri? 

Gorman tăcu o secundă. 

— Ştii, era aici de vreo două zile deja când l-a găsit menajera. 
Două zile calde. Deja nu-i mai arăta prea bine pielea. Ca să nu 
mai spun că nici nu mirosea prea bine. Ar fi fost foarte ușor să 
ratăm o urmă de pistol cu electroșocuri. 

— Aţi examinat podeaua la o sursă alternativă de lumină? 

— Peste tot era sânge aici. Nu știu ce am fi văzut la Luma-lite. 
Dar totul e pe caseta video cu scena crimei. Se uită prin cameră 
și văzu televizorul cu aparatul video lângă el. Hai să ne uităm la 
ea. Ar trebui să găsiţi răspunsurile la mai toate întrebările. 

Rizzoli se duse la televizor, îl porni și puse caseta în lăcașul 
potrivit. Pe ecran apăru zgomotos canalul de Home Shopping 
Network, cu un colier de zirconiu de numai 99,95, cu faţetele 
sclipind la gâtul de lebădă al unui model. 

— Chestiile astea mă omoară, zise Rizzoli, manevrând cele 
două telecomenzi diferite. Niciodată n-am învăţat cum să le 
programez. 

Îi aruncă o privire la Frost. 

— Hei, nu te uita la mine. 

Gorman oftă și luă telecomanda. Modelul împodobit cu 
zirconiu dispăru brusc, înlocuit de imaginea aleii din faţa casei 
familiei Waite. Vântul șuiera în microfon, distorsionând vocea 
cameramanului care-și spuse numele, detectiv Pardee, ora, data 
și locul. Era ora 17:00, în 2 iunie, într-o zi vântoasă cu copacii 
legănându-se. Pardee răsuci camera spre casă și începu să urce 
treptele, imaginea tremurând pe ecran. Rizzoli văzu mușcatele 
în floare din ghivece, aceleași mușcate care acum muriseră din 


ecranul se albi pentru câteva secunde. 

— Ușa de la intrare a fost găsită descuiată, zise Gorman. 
Menajera a zis că nu era neobișnuit. Oamenii de pe aici își lasă 
deseori ușile descuiate. A presupus că e cineva acasă, din 
moment ce Marla Jean nu merge niciodată nicăieri. A bătut la 
început, dar n-a răspuns nimeni. 

Pe ecran apăru brusc o nouă imagine, camera aţintită prin ușa 
deschisă, direct în living. Asta văzuse menajera când deschisese 
ușa. Și în același moment o cotropiseră duhoarea și oroarea. 

— A făcut probabil un singur pas înăuntru, confirmă Gorman. 
L-a văzut pe Kenny rezemat de perete. Și tot sângele. Nu-și mai 
amintește să fi văzut mai nimic altceva. Nu voia decât să iasă 
naibii de aici. A sărit în mașină și a apăsat acceleraţia așa de 
tare că a lăsat urme adânci în pietrișul de pe alee. 

Cameramanul intră în încăpere, măturând imaginea peste 
mobilă, oprindu-se apoi pe punctul principal de atracţie: 
Kenneth Waite Ill, îmbrăcat doar în pantaloni scurți, cu capul 
lăsat pe piept. Primele stadii de descompunere îi umflaseră 
trăsăturile. Abdomenul plin de gaze i se balonase și fața era atât 
de umflată, că nu mai semăna a om. Dar nu asupra feţei își 
concentră ea atenţia, ci asupra obiectului de o delicateţe 
nepotrivită, așezat în poala lui. 

— N-am știut ce să credem despre asta, zise Gorman. Mi s-a 
părut un fel de artefact simbolic. Așa l-am clasificat. Un fel de a 
ridiculiza victima. „Uită-te la mine, legat fedeleș, cu ceașca asta 
prostească de ceai în poală.” Ceva ce i-ar face o soție soțului ei, 
ca să arate cât de mult îl disprețuiește, zise el și oftă. Dar pe 
atunci mă gândeam că Marla Jean era criminala. 

Camera se întoarse de la cadavru și se îndreptă spre hol. 
Urmărind pașii criminalului, către dormitorul unde dormiseră 
Kenny și Marla Jean. Imaginea se mișca precum priveliștea prin 
hubloul unei nave legănate de hula mării. Camera se opri la 
fiecare prag de ușă ca să ofere o privire înăuntru. Prima dată o 
baie, apoi o cameră de oaspeţi. Continuă să meargă pe hol și 
pulsul lui Rizzoli se acceleră. Fără să-și dea seama, se apropiase 
de televizor, ca și cum nu Pardee, ci ea mergea pe coridorul 
acela lung. 

Pe ecran apăru dintr-odată imaginea dormitorului principal. 
Ferestre cu draperii verzi de damasc. O măsuţă de toaletă și un 

garderob, amândouă vopsite în alb, și ușa băii. Un pat cu 
așternuturile trase, aproape complet dezgolit. 

— Au fost surprinși în timp ce dormeau, zise Gorman. 
Stomacul lui Kenny era aproape gol de mâncare. La momentul 
morţii, nu mâncase de cel puţin opt ore. 

Rizzoli se apropie și mai tare de televizor, cercetând rapid cu 
privirea ecranul. Pardee se întoarse înapoi în hol. 

— Dă înapoi, îi ceru lui Gorman. 

— De ce? 

— Dă numai puţin înapoi. La momentul când vedem 
dormitorul prima dată. 

Gorman îi dădu telecomanda. 

— Eata. 

Rizzoli apăsă un buton și înregistrarea se derulă cu un vaiet. 
Pardee era din nou în hol, apropiindu-se de dormitor. Imaginea 
se duse prima dată la dreapta, trecând încet peste măsuţa de 
toaletă, garderob, ușa băii, apoi se focaliză pe pat. Frost stătea 
acum lângă ea, căutând același lucru. | 

Rizzoli apăsă pe butonul marcat PAUZA. 

— Nu e aici. 

— Ce nu e? zise Gorman. 

— Pijamaua  împăturită. N-aţi găsit niciuna? îl întrebă, 
întorcându-se spre el. 

— Nu știam că trebuia să caut așa ceva. 

— E parte a semnăturii Dominatorului. Împăturește hainele de 
noapte ale femeii. Le așază la vedere în dormitor ca simbol al 
controlului său. 

— Dacă e el, aici n-a făcut asta. 

— Tot restul se potrivește. Banda adezivă, ceașca din poală. 
Poziția bărbatului. 

— Tot ce-am găsit se vede aici. 

— Ești sigur că n-a fost mișcat nimic înainte să se filmeze 
caseta asta? 

Nu era o întrebare cu tact, și Gorman înţepeni. 

— Ei, da, presupun că e posibil ca primul poliţist la faţa locului 
să fi intrat aici și să se fi hotărât să mute lucrurile care pe unde, 
numai așa, ca să ne facă ancheta mai interesantă. 

Frost, mereu diplomat, interveni să netezească penele pe 
care Rizzoli, ca de multe alte ori, le zburlise cu nepăsare. 


— Nu putem spune că individul ăsta are o listă de sarcini. Se 
pare că de data asta și-a schimbat puţin procedura. 

— Dacă e același individ, zise Gorman. 

Rizzoli se răsuci iar spre televizor și se mai uită o dată la 
peretele de care murise rezemat Kenny și unde se umflase încet 
la căldură. Se gândi la familiile Yeager și Ghent, la banda 
adezivă și la victimele adormite, la țesătura de detalii cu atât de 
multe fire ce lega aceste cazuri atât de strâns unul de altul. 

„Dar aici, în casa asta, Dominatorul a sărit peste un pas. Nu a 
mai împăturit pijamaua. Pentru că nu era încă în echipă cu 
Hoyt.” 

Îşi aminti după-amiaza petrecută în casa Yeager, cum 
încremenise uitându-se la cămașa de noapte a lui Gail Yeager, și 
își aminti senzația înfiorătoare de familiaritate. 

„Numai de la cei doi Yeager și-au început Chirurgul și 
Dominatorul alianța. Aceea a fost ziua când m-au atras și pe 
mine în joc, cu o cămașă de noapte împăturită. Chiar și din 
închisoare, Warren Hoyt a reușit să-mi trimită cartea lui de 
vizită.” 

Se uită la Gorman, care se așezase pe un fotoliu acoperit cu 
un cearșaf și-și ștergea din nou transpiraţia de pe față. 
Întâlnirea aceasta îl sleise deja de puteri și se ofilea văzând cu 
ochii. 

— N-aţi identificat niciun suspect? întrebă ea. 

— Niciunul de care să putem agăța măcar un scai. Și asta 
după patru, cinci sute de interviuri. 

— Și cei doi Waite, din câte știi, nu îi cunoșteau nici pe cei doi 
Yeager, nici pe Ghent? 

— Numele astea n-au apărut niciodată în anchetă. Știţi ce, o 
să primiţi copii după toate actele noastre într-o zi, două. Puteţi 
să verificaţi atunci tot ce avem. Ar trebui să verificaţi și la FBI, 
adăugă el, împăturindu-și batista și vârând-o la loc în buzunarul 
de la haină. Să vedeţi dacă n-au și ei ceva de adăugat. 

Rizzoli încremeni. 

— La FBI? 

— Am trimis un raport VICAP chiar la început. A apărut un 
agent de la Biroul lor de psihologie comportamentală. A stat 
câteva săptămâni pe aici, monitorizând ancheta, apoi s-a dus 
înapoi la Washington. N-am auzit nimic de la el de atunci. 


Rizzoli și Frost se uitară unul la altul. În ochii lui se reflecta 
exact uimirea pe care o simţea și ea. 

Gorman se ridică încet din fotoliu și își scoase cheile, un 
indiciu că ar vrea să încheie întrevederea. De-abia când se 
îndreptau spre ușă, își găsi Rizzoli în sfârșit glasul să pună 
întrebarea evidentă. Deși nu voia deloc să audă răspunsul. 

— Agentul FBI care a venit aici? zise ea. Îţi amintești cum îl 
chema? 

Gorman se opri în pragul ușii, cu hainele prea mari atârnând 
pe corpul său uscățiv. 

— Da. Îl chema Gabriel Dean. 

e DOUĂZECI ȘI UNU e 


Rizzoli conduse fără oprire toată după-amiaza și mult după ce 
se întunecase, cu privirea aţintită pe autostrada întunecată, cu 
mintea asupra lui Gabriel Dean. Frost aţipise lângă ea, și acum 
era singură cu gândurile și cu furia ei. Ce altceva ascunsese 
Dean de ea, se întrebă. Ce alte informații ţinuse numai pentru 
el, în timp ce se uita la ea orbecăind după răspunsuri? Chiar de 
la început, acesta fusese cu câţiva pași înaintea ei. Primul care îl 
găsise pe gardianul mort în cimitir. Primul care observase 
cadavrul Karennei Ghent pe piatra de mormânt. Primul care 
sugerase analizarea imediată a materiei seminale găsite la 
autopsia lui Gail Yeager. El știuse deja, înaintea tuturor, că vor 
descoperi spermă mobilă. Pentru că îl întâlnise deja pe 
Dominator. 

Dar ceea ce Dean nu anticipase era faptul că Dominatorul își 
va lua un partener. „Atunci a apărut Dean la apartamentul meu. 
Prima dată când s-a interesat de mine. Pentru că aveam ceva 
ce-i trebuia lui, ceva ce avea nevoie. Eu am fost ghidul lui în 
mintea lui Warren Hoyt.” 

Lângă ea, Frost fornăi în somn. Rizzoli îi aruncă o privire și-i 
văzu gura căscată, imaginea inocenţei nepăzite. De când îl 
cunoștea, niciodată nu văzuse vreo latură întunecată la Barry 
Frost. Dar înșelătoria lui Dean o zguduise atât de profund, încât 
acum, uitându-se la Frost, se întrebă cu ce anume o înșelase și 
el. Ce cruzimi ascundea și el de ochii lumii? 

Se făcuse aproape nouă când intră în sfârșit în apartamentul 
ei. Ca întotdeauna, se opri să se asigure de încuietorile de la 
ușă, dar de data asta era cuprinsă de furie, nu de frică, în timp 
ce punea lanţul și răsucea încuietorile. O închise și pe ultima cu 
violenţă și se duse direct în dormitor, fără să se mai oprească 
pentru ritualurile ei obișnuite de verificare a closetelor și a 
fiecărei camere. Trădarea lui Dean îi alungase temporar din 
minte orice gând la Warren Hoyt. Își desfăcu tocul pistolului, 
puse arma în sertarul noptierei și trânti sertarul închis. Se 
întoarse apoi și se privi în oglinda garderobului, dezgustată de 
ceea ce văzu. Părul încâlcit ca al Meduzei. Privirea rănită. Chipul 


255 


unei femei care lăsase atracţia față de un bărbat să o orbească 
în faţa evidenţei. 

Sunetul telefonului o făcu să tresară. Se uită la ecranul 
telefonului, unde era identitatea celui care suna: WASHINGTON 
D.C. 

Telefonul sună de două, trei ori, în timp ce Rizzoli încerca să 
stăvilească vârtejul de sentimente. Când în sfârșit răspunse, 
vocea îi era rece și seacă: 

— Rizzoli. 

— Am înţeles că ai încercat să dai de mine, zise Dean. 

Rizzoli își închise ochii. 

— Eşti în Washington, spuse ea. 

Deși încercase să-și ascundă ostilitatea din voce, cuvintele 
răsunară ca o acuzaţie. 

— Am fost chemat înapoi aseară. Îmi pare rău că n-am apucat 
să vorbim înainte de a pleca. 

— Și ce mi-ai fi spus? Adevărul, pentru variaţie? 

— Trebuie să înţelegi, acesta e un caz foarte sensibil. 

— Și de aceea nu mi-ai spus nimic despre Marla Jean Waite? 

— Nu a fost imediat vital pentru partea ta de anchetă. 

— Cine naiba te crezi să hotărâști așa ceva? Oh, stai puţin! 
Am uitat. Tu ești nenorocitul de FBI! 

— Jane, rosti el încet. Vreau să vii în Washington. 

Rizzoli tăcu, surprinsă de schimbarea bruscă a subiectului. 

— De ce? 

— Pentru că nu putem vorbi despre asta la telefon. 

— Te aștepți să sar într-un avion fără să știu de ce? 

— Nu ţi-aș cere așa ceva dacă n-aş ști că e necesar. Am 
aranjat deja cu locotenentul Marquette, prin comisar. Te va suna 
cineva să-ţi spună aranjamentele. 

— Stai. Nu înțeleg... 

— O să înţelegi. Când ajungi aici. 

Se întrerupse legătura. 

Așeză încet receptorul în furcă. Rămase apoi uitându-se la 
telefon, nevenindu-i să creadă ceea ce auzise. Când sună din 
nou, ridică imediat. 

— Doamna detectiv Jane Rizzoli? se auzi o voce de femeie. 

— Eu sunt. 

— Vă sun în legătură cu aranjamentele pentru călătoria la 
Washington de mâine. Am reușit să vă rezerv un loc pe US 

Airways, zborul 652.1, cu decolarea din Boston la ora 12:00 și 
aterizarea la Washington la 12:36. Este convenabil? 

— O secundă. Rizzoli își luă pixul și carnetul și-și notă 
informaţiile de zbor. Da, e bine. 

— Reîntoarcerea la Boston va fi joi, cu zborul US Airways 
6406, care decolează din Washington la 9:30, și aterizează la 
Boston la 10:53. 

— Rămân acolo peste noapte? 

— Așa a cerut domnul agent Dean. V-am făcut rezervare la 
hotelul Watergate, bineînțeles, dacă nu preferaţi un alt hotel. 

— Nu. La... ăă... Watergate e bine. 

— Veţi fi luată de o limuzină de acasă mâine la zece, și vă va 
duce la aeroport. Și la sosirea din D.C. veţi fi așteptată de o 
limuzină. Imi spuneţi vă rog numărul dumneavoastră de fax? 

Câteva momente mai târziu, Rizzoli primi un fax. Se așeză pe 
pat și se uită la itinerarul tipărit ordonat, buimăcită de viteza cu 
care se derulau evenimentele. În momentul acela, mai mult ca 
orice, își dorea să discute cu Thomas Moore, să-i ceară un sfat. 
Se întinse spre telefon, apoi îl puse încet la loc. Prudenta lui 
Dean o speriase pe de-a-ntregul, și nu avea încredere în 
siguranţa propriei linii telefonice. 

Dintr-odată îi veni în minte gândul că nu-și îndeplinise ritualul 
de fiecare seară de a-și verifica apartamentul. Acum se simţea 
obsedată să-și confirme faptul că fortăreaţa ei era sigură. Luă 
pistolul din sertarul noptierei. Apoi, așa cum făcuse în fiecare 
seară de un an de zile, se duse din cameră în cameră, căutând 
monștri. 


Dragă doamnă doctor O'Donnell, 


În ultima scrisoare m-ai întrebat care a fost momentul 
când mi-am dat seama că sunt diferit de toți ceilalți. 

Ca să fiu cinstit, nu sunt sigur că sunt diferit. Cred că 
pur şi simplu sunt mai cinstit, mai conștient. În contact 
mai profund cu aceleași impulsuri primitive care ne 
șoptesc tuturor. Sunt sigur că și dumneata auzi aceste 
soapte, acele imagini interzise care iţi trec uneori prin 
minte ca fulgerele, iluminând pentru o singură clipă 
peisajul sângeros al  subconștientului celui mai 
întunecat. Sau te plimbi prin pădure și vezi o pasăre cu 

penaj sclipitor și neobișnuit, și primul impuls, înainte ca 
cizma cu toc înalt a moralității superioare să îl 
zdrobească, este să o vânezi. Să o omori. 

Este un instinct predeterminat în ADN-ul nostru. Toți 
suntem vânători, căliți în focul erelor sângeroase ale 
naturii. În asta, nu sunt cu nimic diferit de dumneata 
sau de oricine altcineva, și mi se pare extrem de 
amuzant cât de multi psihologi și psihiatri au trecut ca 
la paradă prin viața mea în aceste ultime douăsprezece 
luni, încercând să mă înțeleagă, scotocind prin copilăria 
mea, ca și cum undeva în trecutul meu ar fi existat un 
moment, un incident care să mă fi transformat în 
creatura care sunt acum. Mă tem că i-am dezamăgit pe 
toți, pentru că nu a existat un asemenea moment 
definitoriu. Mai degrabă le-am întors întrebările către ei. 
l-am întrebat în schimb de ce cred că ei sunt diferiti 
într-un fel de mine? Cu siguranță și ei au avut viziuni de 
care le e rușine, imagini care i-au oripilat, imagini pe 
care nu le pot nega? 

li privesc amuzat cum neagă acest lucru. Mă mint, 
așa cum se mint și pe ei înșiși, dar le văd incertitudinea 
din ochi. Îmi place să-i împing până la limită, să-i fortez 
să se uite în adâncul prăpastiei, în putul întunecat al 
fanteziilor lor. 

Singura diferență dintre mine şi ei este că eu nu sunt 
nici rușinat, nici oripilat de ale mele. 

Dar eu sunt cel clasificat bolnav. Eu sunt cel care 
trebuie analizat. Așa că le spun tot ceea ce vor în secret 
să audă, toate lucrurile care știu că-i vor fascina. Pe 
parcursul vizitei lor de o oră, le satisfac curiozitatea, 
pentru că acesta e motivul real pentru care vin să mă 
vadă. Nimeni altcineva nu-i va duce în asemenea 
teritorii interzise. Chiar în timp ce-mi alcătuiesc profilul 
psihologic, le fac și eu lor la rândul meu un profil, 
cântărindu-le apetitul pentru sânge. In timp ce le 
vorbesc, le privesc fețele ca să văd semnele ce le indică 
excitarea. Pupilele dilatate. Aplecarea în față a gâtului. 
Obrajii îmbujorați, respirația oprită. 

Le povestesc despre vizita mea din San Gimignano, 
un oraș cocoțat pe colinele curgătoare ale Toscanei. 


Plimbându-mă printre magazinele de suvenire și 
cafenelele în aer liber, am întâlnit un muzeu dedicat în 
întregime subiectului torturii. Exact stilul meu, după 
cum știi. E întunecos înăuntru, lumina slabă voind să 
reproducă atmosfera carcerei medievale. Întunericul 
ascunde de asemenea expresiile turiștilor, scutindu-i de 
rușinea de a dezvălui cu câtă dorință se uită de fapt la 
exponate. 

Un exponat în particular atrage atenția tuturor: un 
instrument venetian, datând din secolul al 
șaptesprezecelea, ce avea scopul de a pedepsi femeile 
condamnate pentru relații sexuale cu Satana. Făcut din 
fier și având forma unei pere, este vârât în vaginul 
acuzatei nenorocite. Cu fiecare răsucire de șurub, para 
se extinde, până când cavitatea se sfâșie cu rezultate 
fatale. Para vaginală este numai unul într-un șir de 
instrumente antice ce aveau scopul de a mutila sânii și 
genitalele în numele sfintei biserici, care nu putea 
suporta puterea sexuală a femeilor. Descriu aceste 
instrumente complet  prozaic doctorilor mei, care 
majoritatea nu au vizitat niciodată un asemenea muzeu 
și fără îndoială ar fi jenaţi să recunoască orice dorință 
de a vedea unul. Dar în timp ce le spun despre cleștii cu 
patru gheare pentru smulgerea sânilor și centurile de 
castitate mutilatoare, le privesc ochii. Căutând sub 
repulsia și oroarea de la suprafață, să văd curentul 
subteran de excitare. De dorință. 

Si da, toți vor să audă detaliile. 


Când avionul ateriză, Rizzoli închise dosarul cu scrisoarea lui 
Warren Hoyt și se uită afară pe fereastră. Văzu cerul cenușiu, 
greu de ploaie, și transpiraţia sclipind pe fețele muncitorilor de 
pe pista de aterizare. Însemna că afară era ca o saună, dar de- 
abia aștepta căldura, pentru că vorbele lui Hoyt o îngheţaseră 
profund. 

În limuzina ce o ducea la hotel, se uită prin geamurile fumurii 
la orașul pe care nu-l vizitase decât de două ori până atunci, 
ultima dată pentru o conferinţă între diferitele agenții la sediul 
FBI din Hoover Building. În timpul acelei vizite, ajunsese 
noaptea, și își amintea cât de impresionată fusese de priveliștea 

punctelor de atracție turistică, inundate de lumina 
reflectoarelor. Își amintea o săptămână care trecuse din 
petrecere în petrecere și cum încercase să ţină pasul cu bărbaţii 
la fiecare bere și banc de prost gust. Cum alcoolul, hormonii și 
orașul străin se combinaseră pentru a rezulta într-o noapte de 
sex disperat cu un coleg la conferință, un poliţist din Providence 
- bineînțeles, căsătorit. Asta însemna Washington pentru ea: 
orașul regretelor și al cearșafurilor pătate. Orașul care o 
învățase că nu era imună la tentaţiile unui clișeu de proastă 
calitate. Că, deși se putea crede egala oricărui bărbat, când 
venea vorba de dimineața de după aceea, ea era cea care se 
simţea vulnerabilă. 

Așteptând la rând la recepţia hotelului Watergate, se uită la 
blonda stilată din fața ei. Păr perfect, pantofi roșii cu tocuri 
înalte până la cer. O femeie care părea într-adevăr să se 
potrivească hotelului Watergate. Rizzoli era dureros de 
conștientă de pantofii ei albaștri-închis scâlciaţi și butucănoși. 
Pantofi de polițistă, cu care să mergi pe jos, și încă mult. Nu 
avea însă nevoie de nicio justificare, se gândi ea. „Asta sunt eu; 
asta sunt ceea ce sunt.” Fata din Revere care vânează monștri. 
Vânătorii nu poartă pantofi cu toc. 

— Pot să vă ajut, doamnă? o întrebă un recepţioner. 

Rizzoli își puse poșeta pe masa înaltă de recepție. 

— Ar trebui să fie o rezervare, Rizzoli. 

— Da, avem numele chiar aici. Aveţi și un mesaj de la un 
domn Dean. Întâlnirea este programată la ora trei și jumătate. 

— Întâlnirea? 

Recepţionerul își ridică privirea de pe ecranul calculatorului. 

— N-aţi știut nimic despre asta? 

— Presupun că am aflat acum. A dat și o adresă? 

— Nu, doamnă. Dar vă va aștepta o mașină la ora trei. Se 
pare că s-a aranjat deja totul pentru dumneavoastră, zise el cu 
un zâmbet, înmânându-i cheia. 

e 

Norii negri mânjeau cerul, și electricitatea furtunii ce se 
apropia îi ridică părul pe brațe. Rizzoli era în fața hotelului, 
transpirând în aerul încărcat de ploaie, așteptând să vină 
limuzina. Dar lângă ea opri un Volvo albastru-închis. 

Se uită pe geamul pasagerului și-l văzu pe Gabriel Dean la 
volan. 


Auzi ușa deblocându-se și se așeză pe scaunul de lângă el. Nu 
se așteptase să-l vadă așa de repede, și se simţi nepregătită. 
Înciudată că părea atât de calm și de controlat, când ea era încă 
dezorientată de călătoria de dimineaţă. 

— Bine ai venit în Washington, Jane, zise el. Cum ai călătorit? 

— Destul de bine. Aș putea să mă obișnuiesc cu mersul în 
limuzine. 

— Și camera? 

— Mult mai bună decât cu ce sunt obișnuită eu. 

O umbră de zâmbet îi flutură pe buzele lui Dean și își întoarse 
atenţia asupra condusului. 

— Deci nu e totul o tortură pentru tine. 

— Am spus eu că e? 

— Nu pari deosebit de încântată să fii aici. 

— AȘ fi mult mai încântată dacă aș ști de ce sunt aici. 

— O să fie clar când ajungem. 

Rizzoli se uită la numele străzilor și realiză că se îndreptau 
spre nord-vest, în direcţia opusă sediului FBI. 

— Nu mergem la Hoover Building? 

— Nu. În Georgetown. Vrea să te întâlnească acasă la el. 

— Cine? 

— Domnul senator Conway, răspunse Dean, aruncându-i o 
privire. Nu ești înarmată, nu? 

— Pistolul mi-e încă în valiză. 

— Bine. Domnul senator nu permite prezenţa armelor în casa 
lui. 

— Probleme de securitate? 

— Pace mintală. A fost în Vietnam. Nu are nevoie să mai vadă 
și alte arme. 

Pe parbriz începură să picure primii stropi de ploaie. Rizzoli 
oftă. 

— AȘ vrea să pot spune și eu asta. 

e 

Biroul senatorului Conway era mobilat în lemn întunecat și 
piele - o cameră de bărbat, cu o colecţie masculină de artefacte, 
se gândi Rizzoli, observând șirul de săbii japoneze agăţate pe 
perete. Proprietarul cărunt al acestei colecţii o întâmpină cu o 
strângere caldă de mână și o voce liniștită, dar ochii cenușii 
erau direcți ca niște raze laser, și îl simţi cântărind-o deschis din 
priviri. Îi îndură cercetarea, doar pentru că înțelegea că nu se va 

întâmpla nimic dacă nu era satisfăcut de ceea ce vedea. Și ceea 
ce văzu era o femeie care îl înfruntă la fel de direct. O femeie 
căreia nu-i păsa prea mult de subtilităţile politicii, dar căreia îi 
păsa enorm de mult de adevăr. 

— Te rog, ia loc, doamnă detectiv, o îndemnă el. Știu că 
tocmai ai sosit de la Boston. Probabil ai nevoie de timp să te 
obișnuiești. 

O secretară aduse o tavă cu cafea și cești de portelan. Rizzoli 
își ţinu nerăbdarea în frâu cât timp se servi cafeaua, împreună 
cu zahărul și laptele aferente. În cele din urmă secretara se 
retrase, închizând ușa în spatele ei. 

Conway Își așeză ceașca neatinsă pe masă. Nu o dorise, de 
fapt, și acum, că ceremonia se terminase, își concentră toată 
atenţia asupra ei. 

— Mă bucur c-ai venit. 

— Nu prea cred că am avut prea mult de ales. 

Francheţea ei îl făcu să zâmbească. Deși Conway respecta 
toate politețurile sociale, ca strângerile de mână și ospitalitatea, 
Rizzoli bănuia că, la fel ca majoritatea celor nativi din New 
England, și el preţuia discuţiile directe, la fel ca ea. 

— Să trecem atunci direct la subiect? 

Rizzoli își așeză și ea ceașca pe masă. 

— Asta aș prefera. 

Dean se ridică în picioare și se duse la birou. Aduse o mapă 
groasă la canapeaua și fotoliile unde stăteau și scoase o 
fotografie, pe care o așeză în faţa ei pe măsuţa de cafea. 

— 25 iunie 1999, zise el. 

Rizzoli se uită lung la imaginea unui bărbat bărbos care stătea 
prăbușit într-o parte, pe fundalul unui zid văruit alb stropit cu 
sânge. Era îmbrăcat în pantaloni negri și o cămașă albă ruptă. 
Avea picioarele goale. În poală avea o ceașcă de porțelan cu 
farfurioară. 

Era încă zguduită, chinuindu-se să proceseze imaginea, când 
Dean așeză încă o fotografie lângă ea. 

— 15 iulie 1999, zise el. 

Și acum victima era un bărbat, de data aceasta proaspăt 
bărbierit. Şi el murise rezemat de un perete stropit de sânge. 

Dean așeză pe masă fotografia unui al treilea bărbat. Dar 
acesta era umflat, cu burta tensionată de gazele în expansiune 
ale descompunerii. 


— 12 septembrie, rosti el. Același an. 

Rizzoli privea încremenită această galerie de morţi, aranjată 
atât de ordonat pe masa de lemn de cireș. O mărturie a ororii 
situată nepotrivit în mijlocul rânduielii civilizate a ceștilor de 
cafea și a linguriţelor. Dean și Conway așteptară în liniște, și ea 
ridică fiecare fotografie pe rând, forțându-se să asimileze toate 
detaliile ce făceau fiecare caz unic. Dar toate erau variaţiuni pe 
aceeași temă, pe care o văzuse interpretată în casele Yeager și 
Ghent. Martorul tăcut. Înfrânt, forţat să privească spectacolul 
insuportabil. 

— Și femeile? întrebă ea. Trebuie să fi fost și femei acolo. 

Dean încuviinţă. 

— Una dintre ele a fost identificată clar. Soţia din cazul 
numărul trei. A fost găsită parţial îngropată în pădure la 
aproximativ o săptămână după ce a fost făcută fotografia asta. 

— Cauza morții? 

— Strangulare. 

— Atac sexual post-mortem? 

— S-a găsit materie seminală proaspătă în cadavrul ei. 

Rizzoli trase aer adânc în piept. 

— Și celelalte două femei? întrebă ea încet. 

— Din cauza stării avansate de descompunere, nu li s-a putut 
confirma identitatea. 

— Dar aţi avut cadavre? 

— Da. 

— De ce nu le-aţi putut identifica? 

— Pentru că am avut de-a face cu mai mult de două cadavre. 
Mult, mult mai multe. 

Rizzoli își ridică privirea și se trezi uitându-se direct în ochii lui 
Dean. Oare se uitase la ea tot acest timp, așteptându-i reacţia 
uluită? Ca răspuns la întrebarea ei nerostită, Dean îi mai dădu 
trei dosare. 

Deschise primul dosar și găsi raportul de autopsie al unuia 
dintre bărbaţii victimă. Automat întoarse la ultima pagină și citi 
concluziile. 


Cauza decesului: hemoragie masivă din cauza unei 
răni prin tăiere, o secționare completă a arterei carotide 
stângi și a venei jugulare stângi. 


„Dominatorul, se gândi ea. El l-a ucis.” 

Lăsă paginile să se întoarcă singure la loc. Dintr-odată se trezi 
holbându-se la prima pagină a raportului. La un detaliu pe care 
nu-l observase din graba de a citi concluziile. 

Era în al doilea paragraf: „Autopsie efectuată în 16 iulie 1999, 
ora 22:15, în unitatea mobilă situată în Gjakove, Kosovo”. 

Luă următoarele două rapoarte de autopsie și se uită imediat 
la locul autopsiilor. 

Peje, Kosovo. 

Djakovica, Kosovo. 

— Autopsiile au fost efectuate pe teren, zise Dean. Uneori în 
condiţii primitive. În corturi și la lumina lanternelor. Fără apă 
curentă. Și erau atât de multe cadavre de verificat, că am fost 
pur și simplu copleșiți. 

— Acestea au fost anchete de crime de război, spuse ea. 
Dean încuviinţă. 

— Am fost în prima echipă FBI care a ajuns acolo în iunie 
1999. Ne-am dus acolo la cererea Tribunalului Internaţional 
pentru fosta Iugoslavie. ICTY pe scurt. Am fost trimiși șaizeci și 
cinci de agenți în acea primă misiune. Am primit sarcina de a 
localiza și păstra dovezile despre una dintre cele mai mari crime 
de război din istorie. Am prelevat probe balistice de la locurile 
masacrelor. Am exhumat și efectuat autopsii la peste o sută de 
victime albaneze, și probabil au existat mai multe sute pe care 
nu le-am găsit. Și tot timpul cât am fost acolo, crimele au 
continuat. 

— Omoruri din răzbunare, rosti Conway. Complet previzibile, 
având în vedere contextul acelui război. Sau al oricărui război, 
de fapt. Atât eu, cât și agentul Dean am fost în marină. Eu am 
fost în Vietnam, și agentul Dean în Războiul din Golf. Am văzut 
lucruri despre care nu ne putem forţa să vorbim, lucruri care ne 
fac să ne punem întrebări de ce ne considerăm noi, oamenii, 
superiori animalelor. În timpul războiului, sârbii i-au omorât pe 
albanezi, și după război, KLA-ul albanez a omorât civili sârbi. 
Amândouă părțile au enorm de mult sânge vărsat pe mâini. 

— Asta am crezut la început că sunt și aceste crime, zise 
Dean, arătând fotografiile de la scenele crimelor de pe măsuţa 
de cafea. Omoruri din răzbunare de după război. Nu era 
misiunea noastră să ne ocupăm de crimele în curs de 
desfășurare. Noi am fost trimiși acolo doar la cererea 

Tribunalului, pentru procesarea dovezilor crimelor de război. Nu 
acestea. 

— Și totuși le-aţi procesat, afirmă Rizzoli, uitându-se la antetul 
FBI de pe raportul de autopsie. De ce? 

— Pentru că le-am recunoscut drept ceea ce erau, răspunse 
Dean. Aceste crime nu erau bazate pe etnie. Doi dintre bărbați 
erau albanezi; unul era sârb. Dar toți aveau ceva în comun. Erau 
însuraţi cu soţii tinere. Soții atractive, care au fost răpite de 
acasă. La al treilea atac, am recunoscut deja semnătura 
ucigașului. Știam deja cu ce aveam de-a face. Dar aceste cazuri 
au căzut sub jurisdicţia sistemului judiciar local, nu al ICTY, care 
ne adusese pe noi acolo. 

— Şi ce s-a făcut atunci? întrebă ea. 

— Într-un cuvânt? Nimic. Nu s-a făcut nicio arestare, pentru că 
nu s-a identificat niciodată niciun suspect. 

— Bineînţeles că a avut loc o anchetă, interveni Conway. Dar 
gândește-te la situaţia de acolo, doamnă detectiv. Mii de morți 
în război îngropaţi în peste 150 de gropi comune. Trupele 
străine de menţinere a păcii se chinuiau din greu să facă ordine. 
Grupe înarmate de bandiți rătăceau prin satele bombardate, 
căutând orice pretext pentru a ucide. Și chiar populaţia civilă 
avea multe conturi vechi de reglat. Era ca în Vestul sălbatic 
acolo, cu lupte cu arme de foc izbucnind din cauza drogurilor, a 
neînțelegerilor de familie sau a răzbunărilor personale. Și 
aproape întotdeauna, aceste crime erau puse pe seama 
tensiunilor etnice. Cum să deosebești o crimă de alta? Erau așa 
de multe. 

— Pentru un ucigaș în serie, era raiul pe pământ, zise Dean. 


e DOUĂZECI ŞI DOI + 


Rizzoli se uită la Dean. Nu fusese surprinsă să audă că fusese 
în armată. Işi dăduse deja seama de asta din ţinuta lui, din aerul 
lui de comandant. Evident știa totul despre zonele de război și 
era familiar cu scenariul pe care-l puneau întotdeauna în scenă 
soldații cotropitori. Umilirea dușmanului. Luarea în stăpânire. 

— Subiectul nostru a fost în Kosovo, zise ea. 

— E tipul de loc unde ar prospera, afirmă Conway. Unde 
moartea violentă este o parte a vieţii de zi cu zi. Un ucigaș 
poate merge într-un asemenea loc, comite atrocități, și apoi să 
plece de acolo fără să observe cineva vreo diferenţă. Nu se 
poate ști câte crime sunt considerate simple acte de război. 

— Deci se poate să avem de-a face cu un imigrant recent, 
zise Rizzoli. Un refugiat din Kosovo. 

— Asta e una dintre posibilităţi, fu de acord Dean. 

— O posibilitate despre care tu ai știut de la început. 

— Da. 

Răspunsul veni fără cea mai mică șovăială. 

— Mi-ai ascuns informații vitale. Ai stat comod și ne-ai privit 
pe noi, proștii de polițiști, învârtindu-ne în cerc. 

— V-am permis să ajungeţi la propriile concluzii. 

— Da, dar fără să avem toate informaţiile pertinente pentru 
caz. Asta ar fi putut schimba situaţia, zise ea, arătând spre 
fotografii. 

Dean și Conway se uitară unul la celălalt. 

— Mă tem că mai sunt și alte lucruri pe care nu ţi le-am spus, 
spuse Conway. 

— Alte lucruri? 

Dean scoase din dosar încă o fotografie de la scena crimei. 
Deși Rizzoli se considerase pregătită să se confrunte cu această 
a patra imagine, impactul fotografiei o izbi cu o forţă viscerală. 
Văzu un bărbat tânăr și blond cu o mustață subțire. Era mai 
degrabă fibros decât musculos, pieptul îi era o cutie osoasă de 
coaste și umerii subțiri îi ieșeau în afară albi și cioturoși. Se 
vedea foarte clar expresia omului înainte de a muri, mușchii 
feței înghețaţi într-o grimasă de oroare. 


— Victima aceasta a fost găsită anul trecut în 29 octombrie, 
zise Dean. Trupul soţiei nu a fost găsit niciodată. 

Rizzoli înghiţi și-și întoarse privirea de la faţa victimei. 

— Tot în Kosovo? 

— Nu. Fayetteville, Carolina de Nord. 

Uluită, își ridică privirea spre el. Îi menţinu apoi privirea în 
timp ce-și simţea fața arzând de furie. 

— De câți alţii nu mi-ai spus? Câte afurisite de cazuri sunt de 
fapt? 

— Numai despre astea știm noi. 

— Vrei să spui că poate mai sunt și altele? 

— Se poate. Dar nu avem acces la acea informaţie. 

Rizzoli se uită la el neîncrezătoare. 

— FBl-ul nu are acces? 

— Agentul Dean vrea să spună că e posibil să existe cazuri în 
afara jurisdicției noastre, interveni Conway. Ţări ce nu au baze 
de date disponibile despre crime. Amintește-ţi că e vorba despre 
zone de război. Teritorii de haos politic. Exact locurile care-l 
atrag probabil pe subiectul nostru. Locuri unde se simte probabil 
ca acasă. 

„Un ucigaș care se mișcă liber peste oceane. Care are un 
teritoriu de vânătoare ce nu ţine seama de graniţe.” Se gândi la 
tot ce aflase despre Dominator. La viteza cu care-și imobilizase 
victimele. Dorinţa lui de a avea contact cu morții. Faptul că 
folosea un cuţit tip Rambo. Și fibrele de parașută - verde 
murdar. Simţi privirea celor doi bărbaţi în timp ce analiza ceea 
ce tocmai îi zisese Conway. O testau, să vadă dacă se va ridica 
la înălțimea așteptărilor lor. 

Se uită la ultima fotografie de pe măsuţța de cafea. 

— Aţi zis că atacul ăsta a fost în Fayetteville. 

— Da, zise Dean. 

— Este o bază militară în zona aceea. Nu-i așa? 

— Fort Bragg. Aproximativ cincisprezece kilometri de 
Fayetteville. 

— Câţi soldați sunt staționați acolo? 

— În jur de patruzeci și unu de mii în serviciul activ. Acolo e 
Corpul Aviatic 18, Divizia Aviatică 82 şi Comandamentul 
Operaţiunilor Speciale ale Armatei. 


Faptul că Dean îi răspunsese fără ezitare îi spunea că și el 
considerase această informaţie relevantă. Informaţie pe care o 
știa pe de rost. 

— De aceea nu mi-ai spus nimic, nu? Avem de-a face cu un 
om cu pregătire militară. O persoană plătită să ucidă. 

— Nici noi n-am fost informaţi, la fel ca tine, zise Dean. 

Se aplecă în față, apropiindu-se atât de tare de ea, că nu se 
mai putea concentra decât asupra lui. Conway și orice altceva 
din cameră pieri din câmpul ei vizual. 

— Când am primit raportul VICAP, completat de Poliţia 
Fayetteville, am crezut că sunt în Kosovo din nou. Ucigaşul 
aproape ar fi putut să-și semneze numele, atât de distinctivă era 
scena crimei. Poziţia victimei bărbat. Tipul de cuţit folosit în 
lovitura de graţie. Ceașca sau paharul plasate în poala victimei. 
Răpirea soției. Am luat imediat un avion către Fayetteville și am 
stat două săptămâni cu autorităţile locale, ajutându-i în anchetă. 
N-a fost identificat niciun suspect. 

— De ce n-ai putut să-mi spui asta până acum? întrebă ea. 

— Din cauza a ceea ce e posibil să fie subiectul acesta. 

— Nu-mi pasă dacă e general de patru stele. Aveam dreptul 
să știu despre cazul din Fayetteville. 

— Dacă ar fi fost esenţial pentru identificarea unui suspect din 
Boston, ţi-aș fi spus. 

— Ai zis că sunt patruzeci și unu de mii de soldaţi în serviciul 
activ la Fort Bragg. 

— Da. 

— Câţi dintre aceștia au fost în Kosovo? Presupun că ai pus 
deja această întrebare. 

Dean încuviinţă. 

— Am cerut o listă de la Pentagon cu toţi soldaţii care au fost 
prezenţi la locurile și la datele crimelor. Dominatorul nu e pe 
lista aceea. Foarte puţini dintre acei soldaţi locuiesc acum în 
New England și niciunul dintre ei nu putea fi omul nostru. 

— Și vrei să am încredere că-mi spui adevărul? 

— Da. 

Rizzoli râse. 

— Asta cere o extrem de mare dovadă de încredere. 

— Amândoi dăm dovadă de o extrem de mare încredere, Jane. 
Eu pun pariu că pot avea încredere în tine. 


— Să ai încredere în mine în legătură cu ce? Până acum, nu 
mi-ai spus nimic care să justifice atâtea secrete. 

În tăcerea ce urmă, Dean îi aruncă o privire lui Conway, care 
înclină aproape imperceptibil din cap. Prin această comunicare 
fără cuvinte, cei doi se puseră de acord să-i ofere o piesă vitală 
din puzzle. 

— Ai auzit vreodată de „scufundarea oilor”, doamnă detectiv? 
zise Conway. 

— Să înțeleg că n-are nimic de-a face cu oile adevărate? 

Conway zâmbi. 

— Nu, nimic. E o expresie familiară în armată. Se referă la 
obiceiul celor de la CIA de a împrumuta ocazional soldaţi de 
operațiuni speciale pentru anumite misiuni. S-a întâmplat în 
Nicaragua și Afganistan, când grupul de operaţiuni speciale ale 
CIA - și anume SOG - a avut nevoie de niște oameni în plus. In 
Nicaragua „oile scufundate” au fost agenţi SEAL care au pus 
mine în porturi. În Afganistan, „oile scufundate” au fost Berete 
Verzi, pentru a-i instrui pe mujahedini. Cât timp lucrează pentru 
CIA, soldaţii aceștia devin, efectiv, ofiţeri de caz CIA. les din 
registrele de personal ale Pentagonului. Armata nu mai are nicio 
consemnare a activităților lor. 

Rizzoli se uită la Dean. 

— Și atunci lista pe care ţi-a dat-o Pentagonul... Numele 
soldaţilor din Fayetteville care au fost în Kosovo... 

— Lista a fost incompletă, zise el. 

— Cât de incompletă? Câte nume nu apăreau? 

— Nu știu. 

— Ai întrebat la CIA? 

— În momentul acela m-am lovit de uși închise. 

— Nu au vrut să-ţi dea nume? 

— Nu sunt obligaţi, răspunse Conway. Dacă subiectul vostru a 
fost implicat în operaţiuni secrete în străinătate, nu se va 
recunoaște oficial niciodată. 

— Nici dacă băiatul lor omoară oameni nevinovaţi acasă? 

— Mai ales dacă omoară oameni nevinovaţi acasă, replică 
Dean. Ar fi un dezastru în relaţiile cu publicul. Ce s-ar întâmpla 
dacă s-ar hotărî să depună mărturie? Ce informaţii secrete ar 
putea dezvălui presei? Crezi că Agenţia vrea să știm că băiatul 
lor intră în casele oamenilor și ciopârțește cetățeni care 


respectă legea? Că violează cadavrele femeilor? Ar fi imposibil 
să nu apară pe prima pagină a ziarelor. 

— Și atunci ce ti-a zis totuși Agenţia? 

— Că n-au nicio informaţie relevantă pentru crima din 
Fayetteville. 

— Sună a frază standard de debarasare de nepoftiți. 

— A fost mult mai mult de atât, zise Conway. A doua zi după 
ce agentul Dean a cerut informaţiile de la CIA, a fost retras din 
ancheta Fayetteville și i s-a ordonat să se întoarcă la 
Washington. Ordinul a venit din biroul directorului adjunct al FBI. 

Rizzoli se holbă încremenită, nevenindu-i să creadă cât de 
adânc îngropată în secrete era identitatea Dominatorului. 

— Agentul Dean a venit atunci la mine, zise Conway. 

— Pentru că aţi fost în Comitetul Serviciilor Armate? 

— Pentru că ne cunoaștem de ani de zile. Noi cei din marină 
știm să ne găsim unii pe alţii. Și să avem încredere în camarazii 
noștri. M-a rugat să mă interesez de asta în locul lui. Dar mă 
tem că nici eu n-am putut afla mare lucru. 

— Nici chiar un senator n-a putut? 

Conway îi zâmbi ironic. 

— Un senator de la democrați, dintr-un stat liberal, trebuie să 
menţionez. Mi-am servit eu țara ca soldat, dar anumite 
elemente din Departamentul Apărării nu mă vor accepta 
niciodată. Și nu vor avea încredere în mine. 

Privirea ei cobori la fotografiile de pe măsuţa de cafea. La 
galeria de bărbaţi morţi, aleși să fie omorâţi nu din cauze 
politice, etnice sau religioase, ci pentru că erau căsătoriţi cu 
femei frumoase. 

— Ai fi putut să-mi spui asta de săptămâni întregi, zise ea. 

— Anchetele de poliţie lasă să scape informații ca o sită, zise 
Dean. 

— Nu și a mea. 

— Orice anchetă de poliţie. Dacă informaţia asta ajungea la 
urechile tuturor celor din echipa ta, ar fi ajuns în cele din urmă 
la presă. Și asta îți va pune munca în atenţia celor care nu 
trebuie să afle despre ea. Oameni care vor încerca să te 
împiedice să-l arestezi. 

— Chiar crezi că-l protejează? După ceea ce a făcut? 

— Nu. Cred că și ei vor să-l închidă exact la fel de mult ca noi. 
Dar ei vor să facă asta în liniște, în afara ochilor publicului. 

Evident i-au pierdut urma. Nu mai e sub controlul lor, și omoară 
civili. A devenit o bombă ambulantă cu ceas, și nu-și pot permite 
să ignore problema. 

— Și dacă-l prind ei înaintea noastră? 

— N-o să aflăm niciodată. Crimele pur și simplu vor înceta. Și 
ne vom întreba întotdeauna ce s-a întâmplat. 

— Asta nu mi se pare un final satisfăcător, zise ea. 

— Nu, tu vrei dreptate. O arestare, un proces, o condamnare. 
Toată procedura obișnuită. 

— Vorbești de parcă aș cere luna de pe cer. 

— În cazul ăsta, poate că asta și ceri. 

— De aceea m-ai adus aici? Ca să-mi spui că n-o să-l prind 
niciodată? 

Dean se întoarse spre ea cu o privire de intensitate bruscă. 

— Și noi vrem exact același lucru ca tine, Jane. Toată 
procedura. L-am urmărit pe omul ăsta din Kosovo. Crezi că m-aș 
mulțumi cu mai puţin? 

Conway interveni și el, încet: 

— Înţelegi acum, doamnă detectiv, de ce te-am adus aici? 
Nevoia de a păstra secretul? 

— Mie mi se pare că deja sunt prea multe secrete. 

— Dar pentru moment, e singura cale de a asigura în cele din 
urmă o dezvăluire completă a adevărului. Ceea ce vrem cu toții, 
presupun. 

Rizzoli se uită fix pentru o clipă în ochii senatorului Conway. 

— Dumneata mi-ai plătit drumul, nu-i așa? Biletele de avion, 
limuzinele, hotelul scump. Astea nu-s pe banii FBI. 

Conway încuviință. Un zâmbet ironic. 

— Lucrurile care contează cu adevărat e mai bine să le ţii 
neoficiale, zise el. 

e DOUĂZECI ȘI TREI e 


Cerul se despicase și ploaia se prăvălea pe acoperișul mașinii 
lui Dean ca mii de ciocane. Ștergătoarele de parbriz fluturau 
încoace și încolo peste imaginea apoasă a traficului încetinit și a 
străzilor inundate. 

— E bine că nu trebuie să zbori acum seara înapoi, zise el. 
Probabil e o nebunie la aeroport. 

— Pe vremea asta, prefer să-mi ţin picioarele pe pământ, 
mersi. 

Dean îi aruncă o privire amuzată. 

— Și eu care te credeam neînfricată. 

— Ce ţi-a dat impresia asta? 

— Tu. Și te străduiești mult s-o dai. Îţi ţii întotdeauna garda 
ridicată. 

— lar încerci să mi te strecori în cap. Întotdeauna faci chestia 
asta. 

— E doar o chestiune de obicei. Asta făceam în Războiul din 
Golf. Operaţiuni psihologice. 

— Ei bine, eu nu sunt dușmanul, OK? 

— Nu m-am gândit niciodată c-ai fi, Jane. 

Se uită la el și nu se putu stăpâni să nu-i admire, ca 
întotdeauna, liniile clare și drepte ale profilului. 

— Dar n-ai avut încredere în mine. 

— Nu te cunoșteam pe atunci. 

— Deci te-ai răzgândit? 

— De ce crezi că te-am rugat să vii la Washington? 

— Oh, nu știu, zise ea și râse cu nesăbuinţă. Pentru că ţi-a 
fost dor de mine și de-abia ai așteptat să mă vezi? 

Tăcerea lui o făcu să roșească. Brusc se simţi tâmpită și 
disperată, exact trăsăturile pe care le dispreţuia la alte femei. 
Se uită afară pe fereastră, evitându-i privirea, având în urechi 
ecoul propriei voci, al cuvintelor ei prostești. 

Inaintea lor pe stradă, mașinile începeau în sfârșit să se 
miște, stropind apă din băltoacele adânci. 

— De fapt, chiar am vrut să te văd, zise el. 

— Da? 


Rostise cuvântul cu nepăsare. Deja se făcuse de râs; era 
hotărâtă să nu-și repete greșeala. 

— Am vrut să-mi cer scuze. Pentru că i-am spus lui Marquette 
că nu faci faţă la slujbă. Am greșit. 

— Când te-ai hotărât c-ai greșit? 

— N-a existat un moment anume. Pur și simplu... te-am privit 
lucrând, zi după zi. Am văzut cât de concentrată ești. Cât de 
perseverentă în a face totul exact așa cum trebuie. Și apoi am 
aflat prin ce-ai trecut vara trecută, adăugă el încet. Nu știusem 
nimic despre asta. 

— Vai de mine! „Și reușește să-și facă slujba chiar și așa.” 

— Crezi că mi-e milă de tine, zise el. 

— Nu e foarte flatant să auzi: „Uite cât a reușit să facă, dacă 
te gândești prin ce-a trecut”. Așa că dă-mi o medalie la Jocurile 
Olimpice Speciale. Pentru polițiștii handicapați emoţional. 

Dean scoase un oftat de exasperare. 

— Întotdeauna cauţi motive ascunse în spatele oricărui 
compliment, al fiecărui cuvânt de laudă? Uneori, oamenii spun 
exact ceea ce gândesc, Jane. 

— Poţi înţelege de ce sunt puţin sceptică în legătură cu orice 
mi-ai spune tu. 

— Crezi că și acum am planuri secrete. 

— Nu mai știu ce să cred. 

— Dar trebuie să fie ceva, nu? Pentru că tu cu siguranță nu 
meriţi un compliment autentic din partea mea. 

— M-am prins, gata. 

— Poate că te-ai prins ce vreau să zic. Dar nu mă crezi cu 
adevărat, zise el, frânând la lumina roșie și uitându-se la ea. De 
unde vine tot scepticismul ăsta? Chiar a fost așa de greu să fii 
tu, să fii Jane Rizzoli? 

Îi răspunse cu un râs obosit. 

— Las-o baltă, Dean. 

— Asta e tot din cauză că ești femeie poliţist? 

— Probabil poţi să completezi și singur spaţiile goale. 

— Colegii tăi par să te respecte. 

— Există și unele excepţii notabile. 

— Întotdeauna există. 

Semaforul se făcu verde și Dean își întoarse iar privirea spre 
stradă. 

— Asta e munca de poliţie, zise ea. Tot testosteronul acela. 


— Și atunci de ce ai ales-o? 

— Pentru că am picat la economie domestică. 

Amândoi izbucniră în râs la replica asta. Era prima dată când 
râdeau împreună cu sinceritate. 

— Adevărul e c-am vrut să fiu polițistă de când aveam 
doisprezece ani, zise ea. 

— De ce? 

— Toată lumea îi respectă pe polițiști. Sau cel puţin așa i se 
pare unui copil. Voiam insigna și pistolul. Lucrurile care-i vor 
face pe oameni să ia aminte la mine. Nu voiam să sfârșesc în 
vreun birou unde pur și simplu să dispar. Unde m-aș transforma 
în femeia invizibilă. Ar fi ca și cum aș fi îngropată de vie, dac-aș 
deveni o persoană pe care n-o ascultă nimeni. Pe care nimeni n- 
o observă. Acum, anonimitatea începe să pară o idee grozavă, 
zise ea, rezemându-și capul de cotul sprijinit de ușă. „Cel puţin 
atunci Chirurgul nu mi-ar ști numele.” 

— Parcă-ţi pare rău c-ai ales munca în poliţie. 

Rizzoli se gândi la nopţile lungi petrecute în picioare, 
alimentate doar de cafeină și adrenalină. Oroarea confruntării 
celor mai groaznice lucruri pe care oamenii și le făceau unii 
altora. Și se gândi la Bărbatul din Avion, al cărui dosar era și 
acum pe biroul ei, simbolul perpetuu al inutilității. Atât a lui, cât 
și a ei. Ne visăm visele, se gândi ea, și uneori suntem purtaţi de 
ele în locuri la care nu ne-am gândit niciodată. O pivniţă de 
fermă cu miros de sânge în aer. Sau o cădere liberă prin cerul 
albastru, cu mâinile și picioarele luptându-se împotriva atracției 
gravitaționale. Dar sunt visele noastre, și ne ducem oriunde ne 
conduc ele. 

— Nu, nu-mi pare rău, răspunse ea în cele din urmă. Asta fac 
eu. De asta îmi pasă mie. Asta mă face să mă enervez. Trebuie 
să recunosc, mare parte a slujbei e doar mânie. Nu pot pur și 
simplu să stau deoparte și să mă uit la cadavrul unei victime 
fără să mă înfurii. Și atunci devin apărătoarea lor - când 
moartea lor mă marchează. Poate că atunci când nu mă voi mai 
înfuria voi ști că e vremea să demisionez. 

— Nu toată lumea are focul tău lăuntric, zise el, privind-o fix. 
Cred că ești cea mai intensă persoană pe care o cunosc. 

— Asta nu e un lucru chiar așa de bun. 

— Nu. Intensitatea e un lucru bun. 

— Și dacă înseamnă că ești mereu pe punctul de a exploda? 

— Așa ești? 

— Uneori așa mă simt, spuse ea, uitându-se la ploaia ce 
biciuia parbrizul. Ar trebui să încerc să fiu mai mult ca tine. 

Dean nu răspunse, și Rizzoli se întrebă dacă-l jignise prin 
ultima ei frază. Prin sugestia că era rece și lipsit de pasiune. Insă 
așa îl percepuse întotdeauna: bărbatul în costum cenușiu. De 
mai multe săptămâni o nedumerea, și acum, din frustrare, voia 
să-l provoace, să-l facă să-și arate măcar un sentiment, oricât 
de neplăcut, numai ca să dovedească faptul că poate face asta. 
Tentaţia era de neînvins. 

Dar exact aceste tentaţii le fac pe femei să se facă de râs. 

Când în cele din urmă Dean opri mașina în fața hotelului 
Watergate, era pregătită cu un la revedere scurt și răspicat. 

— Mulţumesc pentru drum, zise ea. Și pentru revelații. Se 
întoarse și deschise ușa, lăsând să intre foșnind aerul cald și 
umed. Ne revedem la Boston. 

— Jane? 

— Da? 

— Gata cu planurile secrete între noi, OK? Ceea ce spun este 
ceea ce gândesc. 

— Dacă insiști. 

— Nu mă crezi nici acum, nu? 

— Chiar contează? 

— Da, zise el încet. Contează enorm de mult pentru mine. 

Simţi că i se accelerează bătăile inimii. Își întoarse iar privirea 
spre el. Ținuseră multe secrete unul față de celălalt atât de mult 
timp că niciunul nu știa cum să citească adevărul în ochii 
celuilalt. Era un moment în care orice putea fi spus, orice se 
putea întâmpla. Niciunul nu îndrăznea să facă prima mișcare. 
Prima greșeală. 

O umbră trecu prin faţa ușii deschise a mașini. 

— Bine aţi venit la Watergate, doamnă! Aveţi nevoie de ajutor 
la bagaje? 

Rizzoli se uită surprinsă în sus, și-l văzu pe portarul hotelului 
zâmbindu-i. Acesta văzuse ușa deschisă și presupusese că voia 
să iasă din mașină. 

— Sunt cazată deja, mulţumesc, zise ea, și se uită înapoi la 
Dean. 

Dar momentul trecuse. Portarul stătea în continuare acolo, 
așteptând-o să iasă din mașină. Așa că asta și făcu. 

O privire aruncată prin geamul mașinii, o fluturare de mână; 
acesta fu singurul rămas-bun dintre ei. Rizzoli se întoarse și intră 
în hotel, oprindu-se doar cât să-i vadă mașina ieșind din curtea 
hotelului și dispărând în ploaie. 

În lift, se rezemă de perete, cu ochii închiși, și se mustră în 
gând pentru fiecare sentiment dezgolit pe care probabil i-l 
dezvăluise, pentru fiecare prostie pe care o zisese în mașină. 
Când ajunse în sfârșit în cameră, nu mai voia decât să plece de 
la hotel și să se reîntoarcă în Boston. Sigur trebuia să fie un 
avion pe care să-l ia chiar în seara asta. Sau trenul. Intotdeauna 
îi plăcuse să meargă cu trenul. 

Intră într-o stare de agitaţie, grăbindu-se să evadeze, să lase 
în urmă Washingtonul și toate momentele jenante de aici, așa 
că începu să-și facă la loc bagajul. Nu adusese multe lucruri cu 
ea, așa că nu-i luă mult timp să-și scoată cămașa și pantalonii 
de schimb din dulap, unde îi pusese pe umeraș, să-i pună în 
geamantan peste pistol și centura cu tocul de pistol, să-și 
arunce periuţa de dinţi și peria de păr în trusa de toaletă. Le 
puse pe toate înăuntru, închise fermoarul geamantanului și-l 
trase pe roți spre ușă când auzi pe cineva bătând. 

Pe hol era Dean, cu costumul său cenușiu stropit de ploaie, cu 
părul ud și sclipind. 

— Nu cred că ne-am terminat conversaţia, zise el. 

— Mai aveai ceva să-mi spui? 

— Da, de fapt da. 

Făcu un pas înăuntru și închise ușa în urma lui. Se încruntă la 
geamantanul ei deja închis și gata de drum. 

„Doamne, se gândi ea. Cineva trebuie să fie curajos aici. 
Cineva trebuie să apuce taurul de coarne.” _ 

Înainte să fie timp pentru orice alt cuvânt, îl trase spre ea. În 
același moment îi simţi brațele în jurul taliei ei. Când li se 
întâlniră buzele, nu mai există nicio umbră de îndoială pentru 
niciunul că îmbrăţișarea era reciprocă, că dacă era o greșeală, 
atunci erau amândoi vinovați în egală măsură. Nu știa aproape 
nimic despre el, nu știa decât că-l dorea și că va înfrunta 
consecințele mai târziu. 

El avea fața umedă de la ploaie și după ce-și dezbrăcă 
hainele, îi rămase mirosul pe lână udă pe piele, un miros pe care 
Rizzoli îl trase adânc în piept, explorându-i corpul cu gura, în 
timp ce el rivaliza în stăpânirea corpului ei. Insă ea nu avea 

răbdare să facă dragoste cu blândeţe; îl voia cu frenezie și 
nesăbuinţă. Îl simţi stăpânindu-se, încercând să încetinească, 
să-și menţină controlul. Și se luptă cu el, folosindu-și propriul 
corp ca să-l întărâte. Și în această primă întâlnire dintre ei, ea fu 
cea învingătoare. El fu cel care se lăsă cucerit și se predă. 

e 

Aţipiră în timp ce lumina după-amiezii dispăru încet din 
ferestre. Când se trezi, numai lucirea palidă a amurgului îl 
lumina pe bărbatul de lângă ea. Un bărbat care chiar și acum 
rămânea o enigmă pentru ea. Se folosise de trupul lui, așa cum 
și el se folosise de al ei și, deși știa că ar trebui să simtă o 
oarecare măsură de vină pentru plăcerea luată, nu simțea de 
fapt decât o satisfacţie istovită. Și o senzaţie de uimire. 

— Deja aveai geamantanul făcut, zise el. 

— Aveam de gând să plec în seara asta și să merg acasă. 

— De ce? 

— N-am văzut niciun rost în a mai sta aici. Până ai apărut tu, 
rosti ea, întinzându-și mâna să-i atingă faţa, să-i mângâie bărbia 
țepoasă. 

— Aproape că era să nu vin. M-am învârtit cu mașina în jur de 
câteva ori. Adunându-mi curajul. 

Rizzoli râse. 

— Vorbești de parcă ţi-ar fi frică de mine. 

— Vrei să-ţi spun adevărul? Eşti o femeie foarte intimidantă. 

— Chiar așa par? 

— Înverșunată. Pătimașă. Mă uluiești, cu tot focul pe care-l 
generezi. Îi mângâie coapsa, și atingerea degetelor lui trimise 
un nou fior prin trupul ei. Mi-ai zis în mașină c-ai vrea să fii mai 
mult ca mine. Adevărul e că eu aș vrea să fiu mai mult ca tine, 
Jane. Aș vrea să am intensitatea ta. 

Rizzoli își puse mâna pe pieptul lui. 

— Vorbești de parcă n-ai avea și tu o inimă bătând aici. 

— Nu așa ai gândit? 

Rizzoli tăcu. Bărbatul în costumul cenușiu. 

— Așa ai gândit, nu-i așa? repetă el. 

— N-am știut ce să cred despre tine, recunoscu ea. 
Întotdeauna păreai atât de detașat. Parcă nu întru totul uman. 

— Amortit. 

Spusese cuvântul așa de încet, încât se întrebă dacă într- 
adevăr voise să-l rostească. Poate era un gând șoptit numai 
pentru el. 

— Toţi reacţionăm în mod diferit, zise el. La lucrurile cu care 
ne confruntăm. Ai spus că pe tine te înfurie. 

— De cele mai multe ori, da. 

— Așa că te arunci în luptă. Dai năvală cu toate motoarele 
pornite. Felul cum te repezi la viață. Cu tot cu proasta dispoziţie, 
adăugă el, cu un râset ușor. 

— Cum poți tu să nu te înfurii? 

— Nu-mi dau voie. Așa fac eu faţă. Fac un pas înapoi, trag aer 
adânc în piept. Rezolv fiecare caz ca pe un puzzle. De aceea 
sunt așa de intrigat de tine, spuse uitându-se la ea. Tu investești 
atât de multă zbatere, atât de multă emoție în tot ceea ce faci. 
Mi se pare cumva... periculos. 

— De ce? 

— E deosebit de ceea ce sunt eu. De ceea ce încerc să fiu. 

— Ți-e frică să nu te molipsești. 

— E ca și cum te-ai apropia prea tare de foc. Suntem atrași de 
el, chiar dacă știm că ne putem arde. 

Işi lipi buzele de ale lui. 

— Puțin pericol, șopti ea, poate fi foarte excitant. 

Seara alunecă încet în noapte. Intrară împreună la duș și-și 
spălară sudoarea unul de pe altul, stând apoi zâmbind în faţa 
oglinzii, îmbrăcaţi în halatele de baie identice ale hotelului. 
Comandară să li se servească o cină în cameră și băură vin în 
pat, cu televizorul pornit pe Comedy Channel. In seara aceasta, 
nu se vor uita pe CNN, la știri rele care să le strice buna 
dispoziţie. În seara asta, voia să fie la un milion de kilometri de 
Warren Hoyt. 

Dar nici chiar distanţa și confortul îmbrăţișării unui bărbat nu 
puteau să-l alunge pe Hoyt din visele ei. Se trezi brusc în 
noapte, năclăită de sudoarea fricii, nu a pasiunii. Pe fundalul 
bubuitului inimii ei, auzi sunetul telefonului ei mobil. Îi trebuiră 
câteva secunde să se desfacă din îmbrățișarea lui Dean și să se 
întindă peste el până la noptiera de pe partea lui de pat, unde-și 
lăsase mobilul. 

— Rizzoli. 

— Cred că te-am trezit din somn, îi zise vocea lui Frost. 


Rizzoli se uită la ecranul radioului, unde se vedea ora în cifre 
luminoase. 

— Ora cinci? Da, e o presupunere bună. 

— Ești bine? 

— Da. De ce? 

— Uite, știu că vii înapoi azi. Dar m-am gândit că ar trebui să 
știi înainte să ajungi aici. 

— Ce? 

Frost nu-i răspunse imediat. Rizzoli auzi prin telefon cum 
cineva îl întreba dacă să preleveze probe, și își dădu seama că 
era la locul unei infracţiuni. 

Dean se mișcă lângă ea, alertat de încordarea ei bruscă. Se 
ridică și el în șezut și aprinse lumina. 


— Ce e? 
Frost reveni la telefon. 
— Alo, Rizzoli? 


— Unde ești? îl întrebă ea. 

— Am fost chemaţi la un 10-64. Aici sunt acum... 

— De ce răspunzi tu la apeluri de spargeri? 

— Pentru că e apartamentul tău. 

Rizzoli înțepeni complet, cu telefonul lipit de ureche, 
ascultându-și zvâcnetul propriului puls. 

— Din moment ce nu erai în oraș, am sistat temporar 
supravegherea blocului tău, zise Frost. Vecina ta de la 
apartamentul 203 ne-a sunat. Domnișoara, ăă... 

— Spiegel, zise ea încet. Ginger. 

— Da. Pare să fie o fată cu adevărat isteaţă. Zice că e 
barmaniţă la McGinty. Venea acasă de la serviciu și a observat 
sticlă sub scara de incendiu. S-a uitat în sus și a văzut că 
fereastra ta era spartă. A sunat imediat la 911. Primul poliţist 
sosit la faţa locului și-a dat seama că e casa ta. M-a chemat pe 
mine. 

Dean o atinse pe braţ într-o întrebare mută. Îl ignoră. Își drese 
glasul și reuși să întrebe, cu calm înșelător: 

— A luat ceva? 

Folosea deja singularul. Fără să-i spună numele, amândoi 
știau cine făcuse asta. 

— Asta va trebui să ne spui tu când ajungi aici, zise Frost. 

— Eşti acolo acum? 

— Sunt în camera ta de zi. 


Rizzoli își închise ochii, aproape simțind că-i vine rău de furie 
la gândul străinilor care-i invadau casa. Care-i deschideau 
dulapurile, îi atingeau hainele. Zăboveau asupra lucrurilor ei 
celor mai intime. 

— Mie mi se pare că nu prea e nimic deranjat, zise Frost. 
Televizorul și CD-playerul sunt încă aici. Pe masa din bucătărie 
mai este un borcan mare de mărunţiș. Mai este ceva ce ar fi 
putut fura? 

„Pacea mea sufletească. Echilibrul mintal.” 

— Rizzoli? 

— Nu-mi vine nimic în minte. 

O scurtă tăcere. 

— O să ne uităm la toate Împreună, centimetru cu centimetru, 
spuse el cu blândețe. Când ajungi acasă, o să facem asta 
împreună. Proprietarul a acoperit deja geamul cu scânduri ca să 
nu intre ploaia înăuntru. Dacă vrei să stai la noi pentru o vreme, 
ştiu că Alice n-o să se supere. Avem o cameră de rezervă pe 
care oricum n-o folosim niciodată... 

— Sunt bine, zise ea. 

— Nu e nicio problemă... 

— Sunt bine. 

Vocea îi era plină de furie și de mândrie. Cea mai mare parte 
mândrie. 

Frost o cunoștea suficient de bine încât schimbe subiectul și 
să nu se simtă jignit. 

— Sună-mă imediat ce ajungi, rosti el calm. 

În timp ce închidea telefonul îl văzu pe Dean cum se uita la 
ea. Dintr-odată simți că nu mai suportă să fie privită în timp ce 
era goală și speriată. Atât de evident vulnerabilă. Coborî din pat, 
intră în baie și încuie ușa. 

Un moment mai târziu îl auzi bătând la ușă. 

— Jane? 

— Mai vreau să fac duș o dată. 

— Nu mă lăsa pe dinafară, îi ceru el, bătând din nou. leși de 
acolo și vorbește cu mine. 

— Când termin. 

Porni dușul. Intră sub apă, nu pentru că trebuia să se spele, ci 
pentru că apa ce curgea făcea imposibilă conversaţia. Era o 
perdea gălăgioasă de intimitate în spatele căreia să se ascundă. 
Stătea cu capul plecat sub duș, cu mâinile rezemate de faianţa 

de pe perete, luptându-se cu frica din ea. Și-o imagină 
alunecând de pe pielea ei ca murdăria și scurgându-se gâlgâind 
în jos prin scurgerea dușului. Strat după strat, ca o decojire. 
Când în cele din urmă opri apa, se simţea calmă. Curăţată. Se 
uscă și zări imaginea fugară a feţei ei în oglinda aburită; nu mai 
era palidă, ci îmbujorată de la căldura apei. Era din nou gata să 
joace rolul public de Jane Rizzoli. 

leși din baie. Dean stătea pe fotoliul de lângă fereastră. Nu-i 
spuse nimic, o privi doar îmbrăcându-se, alegându-și hainele de 
pe podea, înconjurând patul, pe care așternuturile șifonate erau 
mărturie mută a pasiunii lor. Un singur telefon îi pusese însă 
capăt, și acum Rizzoli se mișca prin cameră cu hotărâre fragilă, 
încheindu-și nasturii cămășii, trăgându-și fermoarul pantalonilor. 
Afară era încă întuneric, dar pentru ea, noaptea se terminase. 

— Ai de gând să-mi spui și mie? o întrebă el. 

— Hoyt a fost în apartamentul meu. 

— Se știe că era el? 

Se răsuci către el. 

— Cine altcineva putea fi? 

Cuvintele răsunaseră mai stridente decât avusese ea de 
gând. Înroşindu-se la faţă, își luă pantofii de sub pat. 

— Trebuie să merg acasă. 

— E cinci dimineaţa. Avionul nu pleacă decât la 9.30. 

— Chiar te aștepți să mă pun să dorm? După asta? 

— O să ajungi la Boston epuizată. 

— Nu sunt obosită. 

— Pentru că ești agitată de adrenalină. 

Își vârî brutal picioarele în pantofi. 

— Termină, Dean. 

— Ce să termin? 

— Nu mai încerca să ai grijă de mine. 

Urmă un moment de tăcere. 

— Îmi pare rău, zise el apoi, cu o notă de sarcasm. Mereu uit 
că ești perfect capabilă să ai grijă de tine. 

Rizzoli înţepeni cu spatele întors către el, regretându-și deja 
cuvintele. Dorindu-și pentru prima dată ca Dean să aibă grijă de 
ea. Să-și pună braţele în jurul ci și s-o convingă să se reîntoarcă 
în pat. Să adoarmă îmbrățișaţi până va veni momentul să plece. 

Dar când se întoarse să se uite la el, văzu că deja se ridicase 
din fotoliu și începuse să se îmbrace. 


e DOUĂZECI ȘI PATRU œ 


Adormi în avion. În timp ce începu aterizarea la Boston se 
trezi simțindu-se ameţită și îngrozitor de însetată. Vremea urâtă 
o urmase din Washington și turbulenţele făcură avionul să 
coboare printre nori ca într-o prăbușire, făcând măsuţele 
atașate de scaune să zăngăne, și nervii pasagerilor să se 
încordeze. Pe fereastră văzu vârful aripii dispărând sub o cortină 
de nori fumurii, dar era prea obosită să simtă chiar și cel mai 
mic fior de spaimă în legătură cu zborul. Și Dean îi rămăsese 
încă în minte, distrăgându-i atenţia de la lucrurile asupra cărora 
trebuia de fapt să se concentreze. Își aţinti privirea în miezul 
ceţii și-și aminti atingerea mâinilor lui, căldura respirației lui pe 
piele. 

Și-și aminti ultimele cuvinte pe care le schimbaseră la 
aeroport, un rămas-bun rece și grăbit sub răpăiala ploii. Nu 
despărţirea unor amanți, ci a unor asociaţi de afaceri, grăbiţi să 
se reîntoarcă la propriile probleme de viaţă. Se învinovăţea pe 
ea însăși pentru noua distanţă dintre ei și-l învinovăţea pe el 
pentru că o lăsase să se îndepărteze. Încă o dată, Washingtonul 
devenise orașul regretelor și al cearșafurilor pătate. 

Avionul ateriză într-o ploaie torențială. Văzu personalul 
alergând pe pistă în mantalele cauciucate de ploaie, stropind la 
fiecare pas, și deja ura gândul la ceea ce urma. Drumul până 
acasă, la un apartament în care nu se va mai simţi niciodată 
sigură, pentru că e/ fusese acolo. 

Trăgându-și geamantanul pe rotile, ieși afară din aeroport și 
fu izbită de rafale de ploaie aduse de vânt din mai multe direcții 
deodată. Un șir lung de oameni deprimaţi de vreme stăteau 
așteptând taxiuri. Se uită la șirul de limuzine parcate de cealaltă 
parte a străzii și fu ușurată să vadă numele RIZZOLI la geamul 
uneia dintre ele. 

Bătu la geamul șoferului și acesta cobori geamul. Era alt 
șofer, nu bătrânul negru care o adusese la aeroport cu o zi 
înainte. 

— Da, doamnă? 

— Eu sunt Jane Rizzoli. 


— Mergem pe Claremont Street, nu? 

— Da, exact. 

Şoferul cobori din mașină și deschise ușa din spate pentru ea. 

— Bine aţi venit. Staţi să vă pun geamantanul în portbagaj. 

— Mulţumesc. 

Intră în mașină și scoase un oftat obosit când se rezemă de 
pielea scumpă. Afară răsunau asurzitor claxoane și roţi 
derapând prin ploaia torențială, dar lumea din interiorul acestei 
limuzine era binecuvântat de liniștită. Își închise ochii în timp ce 
ieșeau lin din Aeroportul Logan și se îndreptau spre Boston 
Expressway. 

li sună mobilul. Scuturându-se de epuizare printr-un efort de 
voinţă, se ridică de pe speteaza banchetei și scotoci ameţită în 
poșetă, scăpând pixuri și monede pe podeaua mașinii în timp 
ce-și căuta mobilul. În cele din urmă reuși să răspundă la al 
patrulea apel. 

— Rizzoli. 

— Aici e Margaret, de la biroul domnului senator Conway. Eu 
am făcut aranjamentele pentru călătoria la Washington. Voiam 
să verific dacă aveți cu ce merge acasă de la aeroport. 

— Da. Sunt în limuzină chiar acum. 

— Oh, zise ea și tăcu o clipă. Ei, mă bucur că s-a aranjat 
atunci. 

— Ce anume? 

— M-au sunat de la firma de limuzine să confirme că aţi 
renunţat să vă ia de la aeroport. 

— Nu, șoferul mă aștepta. Mulţumesc. 

Inchise telefonul și se aplecă să ia de pe jos tot ceea ce-i 
căzuse din poșetă. Un pix se rostogolise sub scaunul șoferului. 
Când se întinse după el, cu degetele atingând podeaua, observă 
brusc culoarea carpetei. Albastru-închis. 

Se ridică încet. 

Tocmai intraseră în Tunelul Callahan, ce trecea pe sub râul 
Charles. Traficul încetinise și înaintau parcă târâș prin tubul 
nesfârșit de beton, cu interiorul luminat într-un gălbui 
bolnăvicios. 

„Nailon șase, șase Dupont Antron, bleumarin. Carpeta 
standard din Cadillac și Lincoln.” 


Rămase perfect nemișcată, cu privirea aţintită pe peretele 
tunelului. Se gândi la Gail Yeager și la procesiunile funerare, la 
șirul de limuzine îndreptându-se lent spre porțile cimitirului. 

Se gândi la Alexander și la Karenna Ghent, care ajunseseră la 
Aeroportul Logan cu doar o săptămână înainte de a muri. 

Și se gândi la Kenneth Waite și la amenzile pentru condusul în 
stare de ebrietate. Un om care nu avea voie să conducă, și care 
totuși își ducea soţia la Boston. 

Așa îi găsea? 

Un cuplu intră în mașina lui. Chipul frumos al femeii este 
reflectat în oglinda retrovizoare. O vede rezemându-se de 
bancheta moale de piele, fără să se gândească măcar pentru o 
clipă că e privită. Că un bărbat al cărui chip de-abia îl băgase de 
seamă hotăra chiar în clipa aceea că ea era aleasa. 

Luminile gălbui ale tunelului alunecară una după alta în timp 
ce Rizzoli își clădi teoria, cărămidă după cărămidă. Era o mașină 
atât de confortabilă, motorul atât de silențios, bancheta de piele 
moale ca pielea de om. Un bărbat fără nume la volan. Totul era 
făcut în așa fel încât pasagerul să se simtă protejat și în 
siguranţă. Pasagerul nu știe nimic despre bărbatul de la volan. 
Dar șoferul știe numele pasagerului. Numărul avionului. Strada 
unde locuiește. 

Traficul se oprise acum pentru câteva clipe. Înainte, se vedea 
deschiderea tunelului, un mic portal de lumină cenușie. Rămase 
cu faţa întoarsă spre geam, neîndrăznind să se uite la șofer. Nu 
voia ca el să vadă că-i era frică. Mâinile începură să transpire și 
căută în poșetă, până își apucă mobilul. Nu-l scoase afară, ci 
rămase cu mâna în jurul lui, gândindu-se ce să facă, sau dacă să 
facă ceva. Până acum șoferul nu făcuse nimic care s-o alarmeze, 
nimic care s-o determine să creadă că nu era ceea ce pretindea 
că e. 

iși scoase încet telefonul din poșetă. ÎI deschise. În tunelul 
întunecos, se chinui să vadă cifrele ca să poată forma numărul. 
„Poartă-te firesc”, își spuse în gând. Ca și cum pur și simplu vrei 
să vezi care e situaţia cu Frost, nu un urlet strident de ajutor. 
Dar ce putea spune: „Cred că am probleme, dar nu sunt 
sigură?” Găsi numele lui Frost în memoria telefonului și-l apelă. 
Auzi sunetul și apoi un „Alo” slab, urmat de vâjâit static. 

„Tunelul. Sunt în nenorocitul de tunel.” 

Întrerupse apelul. Se uită înainte să vadă cât mai aveau până 
ieșeau din tunel. În clipa aceea, privirea i se mută involuntar pe 
oglinda retrovizoare a șoferului. Făcu greșeala să-i întâlnească 
privirea, observând faptul că se uita la ea. In acel moment 
amândoi știură, amândoi înțeleseră. 

„leși afară. leși afară din mașină!” 

Se repezi la mânerul ușii, dar deja toate ușile erau blocate. 
Rizzoli se chinui într-o grabă panicată să tragă de butonul de 
deschidere. 

Și asta era exact momentul de care el avea nevoie ca să se 
aplece peste scaun, să ţintească pistolul paralizant și să tragă. 

Șocul electric o lovi în umăr. Cincizeci de mii de volţi pulsară 
în trunchiul ei, trecând ca un fulger prin sistemul ei nervos. | se 
făcu negru în faţa ochilor. Se prăbuși pe banchetă cu mâinile 
neputincioase și toți mușchii i se contractară într-o furtună de 
convulsii, tot corpul îi scăpă de sub control, tremurând înfrânt. 

(J 

Un sunet ca de tobă, răpăind undeva deasupra o trezi din 
întuneric. O ceață de lumină cenușie îi ilumină încet retinele. 
Simţea gust de sânge în gură, cald și metalic, și limba îi pulsa 
unde o mușcase. Ceaţa se topi încet și văzu lumina zilei. leșiseră 
din tunel și se îndreptau... încotro? Și acum avea privirea 
împăienjenită, dar reuși să zărească prin fereastră formele unor 
clădiri înalte pe fundalul unui cer gri. Încercă să-și miște braţul, 
dar era greoi și amorţit, toți mușchii îi erau epuizați după 
convulsii. Și priveliștea clădirilor și a copacilor alunecând prin 
fața geamului era atât de ameţitoare încât trebui să-și închidă 
ochii. Își concentră tot efortul în a-și forța mâinile să-i asculte 
comenzile. Își simţi mușchii tresărind și degetele i se strânseră 
într-un pumn. Mai strâns. Mai puternic. _ 

„Deschide uşa. Deblochează ușa.” işi deschise ochii, 
luptându-se cu amețeala, cu stomacul întors pe dos în timp ce 
lumea vâjâia pe lângă geam. Își forţă braţul să se îndrepte, 
fiecare centimetru o mică victorie. Își întindea acum mâna către 
ușă, către butonul de deblocare. Il apăsă și auzi clicul zgomotos 
când se deschise. _ 

Brusc simţi o apăsare pe coapsă. li văzu fața uitându-se la ea 
peste spătarul scaunului și înfigând pistolul electric pe piciorul 
ei. O nouă explozie de energie îi pulsă în corp. 

Mâinile și picioarele îi intrară în convulsii. Întunericul se 

prăbuși peste ea ca o pătură neagră. 
e 

O picătură de apă rece îi căzu pe obraz. Auzi scrâșnetul benzii 
adezive luate de pe rolă. Se trezi în momentul când îi lega 
încheieturile mâinilor la spate, înfășurând banda de mai multe 
ori înainte să o taie de pe rolă. Apoi îi scoase pantofii, lăsându-i 
să cadă cu zgomot pe podea. li dădu jos șosetele pentru ca 
banda să i se lipească direct de piele. În timp ce făcea asta, 
vederea ei se limpezi încet și-i văzu vârful capului aplecat, cu 
atenţia concentrată să-i lege ei gleznele. In spatele lui, prin ușa 
deschisă a mașinii, se vedea o întindere verde. Mocirlă și copaci. 
Nicio clădire. Mlaștinile? Oprise oare la mlaștinile Back Bay? 

Încă un scrâșnet de bandă desprinsă de pe rolă și apoi mirosul 
adezivului când i-o lipi pe gură. 

Bărbatul se uita în jos la ea și acum reuși și ea să vadă detalii 
pe care nu se obosise să le remarce când îl văzuse prima dată 
prin geamul mașinii. Detalii care fuseseră irelevante la 
momentul acela. Ochi negri, un chip cu trăsături ascuţite, 
expresia atentă de fiară sălbatică. Și anticipație pentru ceea ce 
urma. Un chip pe care nimeni nu l-ar observa de pe bancheta 
din spate a unei mașini. Oștirea de oameni fără chip a celor în 
uniforme, se gândi ea. Oamenii care ne curăță camerele de 
hotel, ne cară bagajele și ne conduc limuzinele. Care se mișcă 
într-o lume paralelă, rareori observați până în momentul când e 
nevoie de ei. 

Până când pătrund ca niște intruși în lumea noastră. _ 

Bărbatul îi luă mobilul de pe podea unde căzuse. Il aruncă 
afară din mașină și îl izbi cu tocul pantofului, zdrobind telefonul 
într-o grămăjoară de plastic și sârme amestecate, pe care le 
împinse apoi cu o lovitură de picior între tufișuri. Niciun apel de 
911 nu va mai putea conduce poliţia la ea. 

Acum se purta cu eficiență completă. Profesionistul 
experimentat, făcând ceea ce știa cel mai bine să facă. Se 
aplecă în mașină, o târî înspre ușă, apoi o ridică în braţe fără nici 
cel mai slab geamăt de efort. Un soldat din trupele speciale care 
poate mărșălui kilometri întregi cu un rucsac de patruzeci și 
cinci de kilograme în spate nu avea cum să considere dificil 
transferul unei femei de cincizeci și două de kilograme. Ploaia o 
stropi pe faţă în timp ce era cărată în spatele mașinii. Intrezări 

niște copaci argintii de la ceaţă și mai multe tufișuri. Dar nicio 
altă mașină, deși le putea auzi de după copaci, fâșâitul constant 
al traficului, asemenea sunetului oceanului când ţii o scoică la 
ureche. Suficient de aproape să-i provoace un urlet înăbușit de 
disperare în gât. 

Portbagajul era deja deschis, parașuta verde întinsă deja, 
gata să-i primească pe ea corpul. Bărbatul o așeză înăuntru, se 
întoarse la mașină să-i ia pantofii, și-i aruncă și pe ei înăuntru cu 
ea. Apoi închise capota și-l auzi învârtind cheia în broască. Chiar 
dacă ar reuși să-și elibereze mâinile, n-ar putea să scape din 
sicriul acesta întunecat. 

Auzi apoi ușa trântită, și imediat după aceea, mașina se puse 
din nou în mișcare. Îndreptându-se spre întâlnirea cu un om care 
o aștepta. 

Se gândi la Warren Hoyt. Se gândi la zâmbetul lui amabil, la 
degetele lui lungi în mănușile de latex. Se gândi la ceea ce va 
avea în mâinile acelea cu mănuși, și fu copleșită de teroare. 
Respirația i se acceleră, simţi că se sufocă, și nu putea trage aer 
în piept suficient de adânc, suficient de rapid, ca să nu se 
înăbușe. Se zbătu panicată, zvârcolindu-se ca un animal 
înnebunit, disperată să trăiască. Se lovi cu faţa de geamantan, 
și lovitura o paraliză pentru o clipă. Zăcu epuizată, cu obrazul 
pulsând. 

Mașina încetini și se opri. 

Rizzoli înţepeni din tot corpul, cu inima zbătându-i-se în piept, 
așteptând. Auzi o voce de bărbat. 

— Călătorie plăcută în continuare. 

Mașina mergea din nou, luând viteză. 

O staţie de taxare. Erau la bariera de la marginea orașului. 

Se gândi la toate orășelele de la vest de Boston, la toate 
câmpurile goale și cărările prin pădure, la toate locurile unde 
nimeni altcineva nu s-ar gândi să se oprească. Locuri unde un 
cadavru n-ar fi găsit niciodată. Își aminti cadavrul lui Gail 
Yeager, umflat și străbătut de vene negre, la oasele împrăștiate 
ale Marlei Jean Waite, zăcând în tăcerea pădurii. Așa se întâmplă 
cu orice e făcut din carne. 

Își închise ochii, concentrându-se pe huruitul drumului sub 
roţi. Mergeau cu foarte mare viteză. Erau deja mult în afara 
limitelor orașului Boston. Și oare Frost ce gândea în timp ce 


aștepta să-l sune? Cât de mult timp îi va trebui până va realiza 
că nu e în ordine ceva? 

„Nu are nicio importanţă. Nu va ști unde să caute. Nimeni nu 
va ști.” 

Braţul stâng îi amorţea, cum stătea cu toată greutatea pe el, 
și furnicăturile erau acum insuportabile. Se răsuci pe burtă, cu 
faţa lipită de materialul mătăsos al parașutei. Același material 
care înfășurase și cadavrele lui Gail Yeager și al Karennei Ghent. 
Își imagină că simţea miros de moarte în faldurile sale. Miasma 
putreziciunii. Copleșită de repulsie, încercă să se ridice în 
genunchi și se lovi cu capul de capotă. O durere mușcătoare la 
ceafă. Deși geamantanul ei era mic, nu-i lăsa mare loc în care să 
se poată mișca, și claustrofobia o făcea să intre din nou în 
panică. 

„Control. Fir-ar să fie, Rizzoli. Controlează-te!” 

Dar nu-și putea alunga din minte imaginile cu Chirurgul. Își 
aminti faţa lui deasupra ei, când zăcuse imobilizată pe podeaua 
pivniţei. Își aminti cum aștepta tăietura bisturiului, știind că nu 
putea să scape. Că cea mai bună soartă la care putea spera era 
o moarte rapidă. 

Și că alternativa era infinit mai rea. 

Se forţă să respire lent și adânc. O picătură caldă îi alunecă 
pe obraz și o ustura capul unde se lovise. Se tăiase și acum 
sângera într-o scurgere neîntreruptă, ce picura pe parașută. 
Probe, se gândi ea. Trecerea mea marcată în sânge. 

„Sângerez. În ce m-am lovit la cap?” 

Își ridică brațele la spate, trecând cu degetele peste capota 
portbagajului, căutând obiectul care-i străpunsese pielea 
capului. Simţi o formă de plastic, o întindere netedă de metal. 
Apoi, dintr-odată, capătul ascuţit al unei șurubelniţe o înțepă la 
deget. 

Se opri să-și odihnească mușchii obosiţi ai bratelor, să 
clipească pentru a-și scoate sângele din ochi. Ascultă huruitul 
constant al roţilor pe asfaltul străzii. 

Și acum mergeau cu viteză, și Bostonul era mult în urma lor. 

e 

E așa de frumos aici în pădure. Sunt în mijlocul unui cerc de 
copaci, ale căror vârfuri ating cerul ca turlele unei catedrale. 
Toată dimineaţa a plouat, dar acum o rază de soare trece 
printre nori și se revarsă pe pământ, unde am bătut cu ciocanul 

patru pironi de fier, de care am legat patru lungimi de coardă. În 
afara picăturilor de apă de pe frunze, totul e cufundat în liniște. 

Aud fâșâit de aripi și când îmi ridic privirea, văd trei ciori 
cocoțate pe niște crengi deasupra mea. Mă privesc cu o ciudată 
nerăbdare, de parcă ar anticipa ceea ce va urma. Ele știu deja 
ce e acest loc, și acum așteaptă, scuturându-și aripile negre, 
atrase aici de promisiunea unui leș proaspăt. 

Soarele încălzește pământul și din frunzele ude se ridică 
aburi. Mi-am agăţat rucsacul pe o creangă ca să stea uscat, și 
atârnă acolo ca un fruct greu, împovărat de instrumentele din 
el. Nu am nevoie să fac inventarul conţinutului; l-am alcătuit cu 
grijă, mângâind oţelul rece al instrumentelor când le-am aranjat 
în rucsac. Anul de detenţie nu mi-a tocit familiaritatea cu ele, și 
când îmi înfășor degetele în jurul unui bisturiu, am senzaţia 
confortabilă de a strânge mâna unui prieten vechi. 

Și acum mă voi întâlni cu un alt prieten vechi. 

Mă duc la drum să-l aştept. 

Norii s-au rărit, nu mai sunt decât niște fuioare subțiri, și 
după-amiaza se întrevede caldă. Drumul nu reprezintă decât 
două făgașe în pământ și din ele se înalță câteva buruieni, 
vârfurile lor fragile nefiind deranjate de trecerea recentă a nici 
unei mașini. Aud croncănit și când îmi ridic privirea văd cele trei 
ciori care m-au urmat și așteaptă spectacolul. 

Tuturor le place să privească. 

În spatele copacilor se întrevede o coloană subţire de praf. Se 
apropie o mașină. Aștept, cu inima bătându-mi mai repede, cu 
mâinile transpirând de anticipație. În cele din urmă văd mașina, 
un mastodont negru și lucios ce înaintează încet pe drumul de 
țară, în ritm lent, plin de demnitate. Aducându-mi prietenul la 
mine. 

Cred că va fi o vizită lungă. Ridic privirea și soarele e sus pe 
cer, oferindu-ne încă multe ore de lumină. Multe ore de 
distracţie de vară. 

Mă duc în mijlocul drumului și limuzina se oprește în fața mea. 
Şoferul iese afară. Nu avem nevoie să schimbăm vreo vorbă; 
pur și simplu ne uităm unul la altul și ne zâmbim. Zâmbetul a 
doi fraţi, uniţi nu prin legături de familie, ci prin dorinţe 
împărtășite, care tânjesc la lucruri asemănătoare. Cuvintele 
scrise pe hârtie ne-au alăturat. Ne-am întreţesut fanteziile în 
scrisori lungi, făurind această alianţă, cuvintele scurgându-se 

din peniţa stiloului ca firele mătăsoase ale unei pânze de 
păianjen, care ne leagă unul de celălalt. Care ne-au adus în 
această pădure unde suntem priviţi cu ochi flămânzi de ciori. 

Ne ducem împreună la spatele mașinii. E excitat la gândul că 
o va viola. Îi văd umflătura din pantaloni și aud zăngănitul 
metalic al cheilor de la mașină din mâna lui. Are pupilele 
dilatate și buza de sus îi sclipește de transpiraţie. Stăm 
împreună în fața portbagajului, amândoi flămânzi să vedem 
prima imagine a invitatei noastre. Prima adiere delicioasă a 
terorii ei. 

Vâră cheia în încuietoare și o răsucește. Ridică apoi capota. 

E ghemuită pe o parte, clipind în sus spre noi, cu ochii orbiţi 
de lumina bruscă. Sunt așa de concentrat asupra ei, încât nu 
înțeleg imediat semnificaţia sutienului alb, ce atârnă din colţul 
geamantanului ei mic. Abia când partenerul meu se apleacă s-o 
ia pe sus din portbagaj, înţeleg ce înseamnă. 

— Nu! strig eu. 

Dar ea și-a îndreptat deja amândouă mâinile în faţă. Deja 
apasă pe trăgaci. 

Capul lui explodează într-o ceaţă de sânge. 

E un balet ciudat de grațios, felul cum i se arcuiește corpul în 
timp ce cade pe spate. Felul cum braţele ei se întorc spre mine 
cu precizie neabătută. Nu am timp decât să mă răsucesc într-o 
parte, și al doilea glonţ ţâșnește deja din pistol. 

Nu-l simt străpungându-mi ceafa. 

Baletul ciudat continuă, dar de data asta propriul meu corp e 
cel ce interpretează dansul, cu braţele fluturând în aer în timp 
ce mă prăbușesc într-o cădere de lebădă. Ajung la pământ pe o 
parte, dar nu simt nicio durere la impact, atâta doar că aud 
sunetul trupului meu izbindu-se de pământ. Zac așteptând 
durerea sau pulsaţiile, dar nu simt nimic. Nimic în afară de o 
senzație de surpriză. 

O aud chinuindu-se să iasă din mașină. A zăcut înghesuită 
acolo mai mult de o oră, și are nevoie de câteva minute până 
să-și facă picioarele s-o asculte. 

Se apropie de mine. Mă împinge cu piciorul de umăr, 
rostogolindu-mă pe spate. Sunt perfect conștient și mă uit la ea 
într-o stare de înțelegere deplină a ceea ce se va întâmpla. Işi 
îndreaptă pistolul spre faţa mea, cu mâinile tremurând, cu 
respiraţia întretăiată și rapidă. Pe obrazul stâng are o pată de 

sânge uscat, ce seamănă cu vopselele de război. Fiecare mușchi 
din corpul ei e pregătit pentru a ucide. Fiecare instinct îi strigă 
să apese pe trăgaci. Mă uit la ea fără frică, urmărind lupta ce se 
desfășoară în privirea ei. Intrebându-mă ce formă de înfrângere 
va alege. Ține în mâini arma propriei ei distrugeri; eu nu sunt 
decât un catalizator. 

Omoară-mă și consecinţele te vor distruge. 

Lasă-mă să trăiesc, și-ţi voi bântui coșmarurile pentru 
totdeauna. 

Scoate un hohot înăbușit de plâns. Își coboară încet arma. 

— Nu, șoptește ea. Și apoi mai tare, sfidătoare. Nu. 

Apoi se îndreaptă de spate și trage aer adânc în piept. 

Și se duce înapoi la mașină. 


e DOUĂZECI ȘI CINCI « 


Rizzoli era în mijlocul poienii, uitându-se la cele patru piroane 
de fier vârâte în pământ. Două pentru braţe, două pentru 
picioare. In apropiere fuseseră găsite niște corzi împletite, gata 
înnodate, așteptând să fie strânse în jurul încheieturilor și 
gleznelor. Evită să zăbovească asupra scopului evident al acelor 
piroane. Se mișcă în schimb în perimetru cu atitudinea 
profesionistă a unui poliţist la scena unei crime. Faptul că 
mâinile și picioarele ei ar fi fost cele legate de piroane și că 
propria ei carne ar fi fost sfâșiată de instrumentele conţinute în 
rucsacul lui Hoyt era un detaliu pe care îl ţinea la distanţă de 
gândurile ei. Simţțea asupra ei privirile colegilor ei, auzea felul 
cum vocile le amuțeau de îndată ce se apropia. Bandajul de pe 
tăietura cusută de pe cap o eticheta ca rânita ambulantă, și toți 
se purtau cu ea ca și cum ar fi fost din sticlă, ușor de spart. Nu 
putea permite așa ceva, nu acum, când avea nevoie, mai mult 
ca niciodată, să creadă că nu era o victimă. Că avea controlul 
absolut al emoţiilor ei. 

Astfel că procesă perimetrul, așa cum ar fi făcut-o la orice altă 
scenă de crimă. Locul fusese deja fotografiat și verificat de 
poliția statală cu o seară înainte și scena era eliberată în mod 
oficial, dar în dimineaţa asta Rizzoli și echipa ei se simţiseră 
obligaţi să o examineze și ei. Se duse în pădure cu Frost, 
măsurând fără încetare distanţele dintre drum și mica poiană 
unde poliția statală descoperise rucsacul lui Hoyt. In ciuda 
semnificației personale a acestui cerc de copaci, Rizzoli examină 
poiana cu detaşare. In carnet își notase un inventar al obiectelor 
găsite în rucsac: bisturiuri și clame, retractoare și mănuși. 
Studiase fotografiile urmelor de picioare lăsate de Hoyt, 
conservate acum în ghips, și se uitase la pungile de probe cu 
corzi înnodate, fără să stea să se gândească ale cui încheieturi 
trebuiau să lege acele corzi. Aruncă o privire în sus ca să verifice 
dacă se schimba vremea, fără să recunoască față de sine însăși 
că priveliștea asta cu vârfuri de copaci și cer ar fi fost ultima pe 
care ar fi văzut-o vreodată. Jane Rizzoli, victima, nu era astăzi 


aici. Deși colegii ei se uitau la ea, așteptând s-o întrezărească, 
nu aveau să o vadă. Nimeni n-o va vedea. 

Își închise carnetul și-și ridică privirea tocmai la timp să-l vadă 
pe Gabriel Dean venind înspre ea printre copaci. Deși își simţi 
inima tresărind la vederea lui, îl salută doar cu o înclinare 
ușoară a capului, cu o privire ce spunea: să păstrăm totul 
profesional. 

Dean o înţelese, și se purtară amândoi ca niște profesioniști, 
atenţi să nu trădeze nici cea mai mică aluzie la intimitatea 
împărtășită cu doar două zile înainte. 

— Şoferul a fost angajat acum șase luni prin VIP Limousines, 
zise ea. Familiile Yeager, Ghent, Waite - pe toți i-a dus cu 
mașina. Și avea acces la lista cu toate călătoriile VIP 
programate. Evident mi-a văzut numele pe listă. Mi-a anulat 
programarea ca să poată lua el locul șoferului care-ar fi trebuit 
să fie acolo. 

— Și VIP i-au verificat recomandările de serviciu? 

— Avea recomandări de acum câţiva ani, dar excelente. Și nu 
apare nicio menţiune de serviciu militar în curriculumul lui, 
spuse ea, după o pauză. 

— Asta pentru că John Stark nu era numele lui adevărat. 

Rizzoli se încruntă. 

— Furt de identitate? 

Dean îi arătă copacii cu un gest. leșiră împreună din poiană și 
începură să se plimbe printre copaci, unde puteau discuta în 
privat. 

— Adevăratul John Stark a murit în septembrie 1999 în 
Kosovo, zise Dean. Lucrător în forţele de ajutorare ONU, a murit 
într-o explozie, când jeepul lui a atins o mină de teren. E 
îngropat în Corpus Christi, Texas. 

— Deci nici măcar nu-i știm numele adevărat. 

Dean clătină din cap. 

— Se vor trimite amprente digitale, radiografii dentare și 
mostre de ţesut la Pentagon și la CIA. 

— Dar n-o să primim niciun răspuns de la ei. Nu-i așa? 

— Dacă Dominatorul a fost de-al lor, atunci nu. Pe cât Îi 
interesează pe ei, le-ai rezolvat deja problema. Nu mai e nevoie 
să se spună sau să se facă nimic. 

— Poate că le-am rezolvat lor problema, rosti ea cu 
amărăciune. Dar a mea este încă în viaţă. 


— Hoyt? El nu-ţi va mai crea niciodată niciun necaz. 

— Doamne, aș fi putut să mai trag o dată... 

— Probabil e tetraplegic, Jane. Nu-mi pot imagina o pedeapsă 
mai cruntă. 

leșiră din pădure pe drumul de ţară. Limuzina fusese tractată 
de acolo cu o seară înainte, dar rămăseseră încă dovezi a ceea 
ce se întâmplase. Rizzoli se uită la sângele uscat de pe pământ, 
unde murise bărbatul cunoscut sub numele de John Stark. 
Câţiva metri mai încolo era o pată mai mică, unde se prăbușise 
Hoyt, cu mâinile și picioarele fără simţuri, cu șira spinării 
zdrobită. 

„AȘ fi putut să-l termin cu totul, dar l-am lăsat să trăiască. ȘI 
nici acum nu știu dacă am făcut alegerea corectă.” 

— Cum te simţi, Jane? 

Îi auzi nota de intimitate în voce, o recunoaștere nerostită a 
faptului că erau mai mult decât simpli colegi. Se uită la el și 
brusc se simţi stânjenită că avea faţa rănită și un bandaj imens 
pe cap. Nu așa voise să fie văzută de el, dar acum că stătea în 
faţa lui, nu avea niciun rost să-și ascundă vânătăile, nu avea ce 
face decât să stea dreaptă și să-i întâlnească privirea. 

— Sunt bine. Am câteva cusături pe cap, câţiva mușchi 
dureroși. Și arăt monstruos de urât, zise ea, arătându-și fața 
învineţită cu un gest vag și râzând. Dar ar trebui să-l vezi pe 
celălalt. 

— Nu cred că e bine că ești aici, zise el. 

— Ce vrei să spui? 

— E prea curând. 

— Eu sunt singura persoană care chiar ar trebui să fie aici. 

— Niciodată nu-ţi acorzi un moment de respiro, nu-i așa? 

— De ce-ar trebui s-o fac? 

— Pentru că nu ești mașină. O să te prindă din urmă. Nu poţi 
analiza locul ăsta prefăcându-te că e pur și simplu o scenă 
obișnuită de crimă. 

— Dar exact așa îl tratez. 

— Chiar și după ceea ce aproape s-a întâmplat? 

Ceea ce aproape s-a întâmplat? 

Rizzoli se uită la petele de sânge de pe pământ, și pentru o 
clipă pământul păru să se clatine, ca și cum ar fi fost un 
cutremur, zăngănind pereţii construiți cu atâta grijă pe post de 
scuturi, amenințând chiar fundaţia pe care stătea. 

Dean o luă de mână, o atingere fermă care-i aduse lacrimi în 
ochi. O atingere care spunea: măcar de data asta ai voie să fii o 
fiinţă omenească. Să fii slabă. 

— Îmi pare rău pentru Washington, îi spuse ea încet. 

Îi văzu privirea rănită și-și dădu seama că-i înţelesese greșit 
cuvintele. 

— Deci ai vrea să nu se fi întâmplat niciodată între noi, zise el. 

— Nu. Nu, nu la asta m-am referit... 

— Atunci pentru ce-ţi pare rău? 

— Îmi pare rău că am plecat fără să-ți spun ce a însemnat 
noaptea aceea pentru mine, oftă ea. Imi pare rău că nu mi-am 
luat cu adevărat rămas-bun de la tine. Şi-mi pare rău că... Făcu 
o pauză. Că nu te-am lăsat să ai grijă de mine, măcar de data 
aceea. Pentru că adevărul e că într-adevăr aș fi avut nevoie de 
asta. Nu sunt așa de puternică pe cât mi-ar plăcea să cred că 
sunt. 

Dean îi zâmbi. Îi strânse mâna. 

— Nimeni nu e, Jane. 

— Hei, Rizzoli? 

Era Barry Frost, strigând-o de la marginea pădurii. 

Rizzoli clipi ca să-și alunge lacrimile și se răsuci către el. 

— Da? 

— Tocmai am primit un apel dublu 10-54. La alimentara Quik- 
Stop, din Jamaica Plain. Un vânzător și un client morți. 
Perimetrul a fost deja asigurat. 

— Doamne sfinte! Așa devreme dimineaţă. 

— Noi urmăm la asta. Poţi veni acum? 

Rizzoli trase aer adânc în piept și se întoarse iar către Dean. 
Acesta îi dăduse drumul la mână și, deși simțea lipsa atingerii 
lui, deja se simţea mai puternică, tremurăturile îi încetaseră și 
pământul era din nou solid sub picioarele ei. Dar nu era gata să 
pună capăt acestui moment. Ultimul lor rămas-bun în 
Washington fusese grăbit; nu dorea să se întâmple din nou 
același lucru. Nu va permite ca viaţa ei să se transforme în viaţa 
lui Korsak, o cronică tristă de regrete. 

— Frost? zise ea, cu privirea aţintită în continuare asupra lui 
Dean. 

— Da? 

— Nu mă duc. 

— Poftim? 


— Lasă altă echipă să preia cazul. Eu nu mă simt în stare 
chiar acum. 

Nu primi niciun răspuns. Îi aruncă o privire lui Frost și-i văzu 
chipul uluit. 

— Vrei să spui... Îţi iei zi liberă? întrebă Frost. 

— Da. E prima mea zi liberă pe motiv de boală. Ai o problemă 
cu asta? 

Frost clătină din cap și râse. 

— Era și timpul, fir-ar să fie, asta-i tot ce pot spune. 

ÎI văzu pe Frost îndepărtându-se. Îl auzi râzând în continuare 
prin pădure. Așteptă până când Frost dispăruse printre copaci 
înainte să se întoarcă să se uite la Dean. 

Acesta își deschise braţele, și ea păși între ele. 


e DOUĂZECI ȘI ȘASE œ 


La fiecare două ore, vin să-mi verifice pielea de escare. E un 
trio rotativ de feţe: Armina în schimbul de zi, Bella seara și, în 
schimbul de noapte, Corazon cea timidă și tăcută. Fetele mele 
ABC, cum le zic eu. La o privire neatentă, par imposibil de 
deosebit una de alta, toate cu chipurile netede și cafenii și 
vocile muzicale. Un cor ciripitor de filipineze în uniforme albe. 
Dar eu pot vedea diferenţele dintre ele. Le văd în felul în care se 
apropie de patul meu, în diferitele feluri în care mă apucă și mă 
întorc pe o parte sau pe cealaltă ca să mă reașeze pe 
învelitoarea de piele de oaie. Zi și noapte trebuie făcut acest 
lucru, pentru că nu mă pot întoarce singur și greutatea corpului 
meu apăsând pe saltea mi-ar roade pielea. Capilarele se 
comprimă și se întrerupe curgerea nutritivă a sângelui, 
flămânzind tesuturile, făcându-le palide, fragile și ușor de 
zgâriat. O singură iritaţie poate să se infecteze imediat și să 
crească, precum un șobolan care roade carnea. 

Datorită fetelor ABC, nu am nicio iritaţie - sau cel puţin așa-mi 
spun ele. Nu pot verifica pentru că nu pot să-mi văd spatele sau 
fesele, și nici nu simt nicio senzaţie mai jos de umeri. Sunt 
complet dependent de Armina, Bella și Corazon, ca să mă 
menţină sănătos și, asemenea unui prunc în fașă, am atenţia 
încordată mereu asupra celor care au grijă de mine. Le studiez 
fetele, le inhalez aromele, le memorez vocile. Știu că nasul 
Arminei nu e perfect drept, că respiraţia Bellei miroase deseori a 
usturoi și că în vocea lui Corazon se aude o mică urmă de 
bâlbâială. 

Știu și că le e frică de mine. 

Bineînțeles că știu și ele de ce sunt aici. Toţi cei din spital, 
care lucrează pe secţia care se ocupă de probleme ale coloanei 
vertebrale, știu cine sunt și, deși mă tratează cu aceeași politeţe 
pe care o oferă și celorlalţi pacienţi, observ că nu mă privesc cu 
adevărat niciodată în ochi, că ezită înainte să-mi atingă pielea, 
ca și cum ar vrea să testeze fierbințeala unui fier de călcat 
încins. Le zăresc uneori pe infirmiere pe hol, aruncându-mi 
priviri furișe în timp ce șoptesc între ele. Pălăvrăgesc mereu cu 

ceilalți pacienţi, îi întreabă despre prieteni și familie, dar mie nu 
mi se pun niciodată asemenea întrebări. Oh, mă întreabă cum 
mă simt și dacă am dormit bine, dar la asta se rezumă orice 
conversație. 

Și totuși, știu că sunt curioase. Toată lumea e curioasă, toată 
lumea vrea să arunce o privire asupra Chirurgului, dar le e 
teamă să se apropie prea tare, de parcă aș putea brusc să sar 
din pat și să-i atac. Așa că-mi aruncă priviri rapide din hol, și nu 
intră înăuntru decât dacă le obligă datoria. Fetele ABC au grijă 
de pielea mea, de vezica mea, de intestine, și apoi o zbughesc 
afară, lăsând monstrul singur în vizuină, înlănțuit de pat de 
propriul său corp distrus. 

Nu e de mirare că aştept cu atâta nerăbdare vizitele doctoriței 
O'Donnell. 

Vine să mă vadă o dată pe săptămână. Aduce cu ea un 
casetofon și carnetul de notițe, și o poșetă plină de pixuri 
albastre cu care să scrie. Și-și aduce și curiozitatea, purtând-o 
fără teamă și fără rușine, ca pe o capă roșie. Curiozitatea ei e 
pur profesională, sau cel puţin așa crede ea. iși mută scaunul 
mai aproape de patul meu și aranjează microfonul pe măsuta 
atașată de pat, ca să prindă fiecare cuvânt. Apoi se apleacă spre 
mine, cu gâtul arcuit ca și cum mi l-ar oferi. E un gât minunat. E 
blondă naturală, și foarte palidă, iar venele i se zăresc în linii 
albastre delicate sub întinderea albă de piele. Se uită la mine 
fără frică și-mi pune întrebări. 

— Ti-e dor de John Stark? 

— Ştii bine că da. Am pierdut un frate. 

— Un frate? Dar nici măcar nu-i știi numele adevărat. 

— Și poliţia mă întreabă asta mereu. Nu pot să-i ajut, pentru 
că nu mi-a spus niciodată. 

— Și totuși, ai corespondat cu el atâta timp din închisoare. 

— Numele nu au importanţă pentru noi. 

— Vă cunoșteaţi suficient de bine să ucideţi împreună. 

— Doar o dată, pe Beacon Hill. E ca și cum ai face dragoste, 
cred. Prima dată, când încă înveţi cum să ai încredere în celălalt. 

— Deci a ucide împreună a fost felul vostru de a vă cunoaște? 

— Ce fel mai bun există? 

Își ridică o sprânceană către mine, de parcă nu e sigură că 
vorbesc serios. Dar sunt foarte serios. 


— Te referi la el ca la fratele tău, zice ea. Ce înţelegi prin 
asta? 

— Aveam o legătură, noi doi. O legătură sacră. E așa de greu 
să găsesc oameni care să mă înțeleagă perfect. 

— Îmi imaginez. 

Sunt alert la cea mai mică urmă de sarcasm, dar nu-l aud în 
vocea ei și nici nu-l văd în ochii ei. 

— Știu că trebuie să fie și alţii ca noi pe undeva, zic eu. Totul 
e să-i găsești. Să te conectezi cu ei. Toţi vrem să fim cu cei de 
felul nostru. 

— Vorbești de parcă aţi fi o specie separată. 

— Homo sapiens reptilis, glumesc eu. 

— Poftim? 

— Am citit că există o parte a creierului care datează încă din 
vremea originilor noastre de reptilă. Care ne controlează 
funcţiile cele mai primitive. Lupta sau fuga. Imperecherea. 
Agresiunea. 

— Oh. Te referi la paleocortex. 

— Da. Creierul pe care l-am avut înainte să devenim ființe 
umane civilizate. Nu are nicio emoție, nicio conștiință. Nicio 
morală. E ceea ce vezi când te uiţi în ochii unei cobre. Aceeași 
parte a creierului care răspunde direct la stimulii olfactivi. De 
aceea reptilele au un simţ atât de dezvoltat al mirosului. 

— Așa e. Din punct de vedere neurologic, sistemul nostru 
olfactiv este strâns legat de paleocortex. 

— Ştiai că am avut întotdeauna un simț al mirosului 
extraordinar? 

Pentru un moment se uită pur și simplu la mine. Nici acum nu 
știe dacă vorbesc serios sau dacă inventez teoria asta pentru ea 
pentru că e doctor neuropsihiatru și știu că o va aprecia. 

Următoarea ei întrebare îmi arată că s-a hotărât să mă ia în 
serios. 

— Și John Stark avea un simţ extraordinar al mirosului? 

— Nu știu, îi spun eu cu privirea fixă. Și acum că a murit, nu 
vom mai ști niciodată. 

Mă studiază ca o pisică pe punctul de a sări la atac. 

— Pari nervos, Warren. 

— Nu am motiv să fiu? 

Privirea îmi coboară asupra corpului meu inutil, zăcând inert 
pe învelitoarea de piele de oaie. Nici măcar nu mă mai gândesc 

la el ca la corpul meu. De ce aș face-o? Nu-l pot simţi. Nu e 
decât o grămadă de carne străină. 

— Eşti furios pe polițistă, zice ea. 

O afirmaţie atât de evidentă nici măcar nu merită un răspuns, 
așa că nu-i dau niciunul. 

Dar doctorita O'Donnell s-a antrenat să ţintească 
sentimentele, să dea la o parte țesutul cicatrizat și să expună la 
lumină rana vie și sângerândă aflată dedesubt. A simţit mirosul 
emoţiilor în putrefacție și acum vrea să le prindă în cleşte, să 
răzuiască și să sape. 

— Te mai gândești încă la doamna detectiv Rizzoli? mă 
întreabă ea. 

— În fiecare zi. 

— Ce fel de gânduri? 

— Chiar vrei să știi? 

— Incerc să te înțeleg, Warren. Ceea ce gândești, ceea ce 
simţi. Ce te face să ucizi. 

— Deci sunt în continuare micul tău șobolan de laborator. Nu 
sunt prietenul tău. 

O pauză. 

— Ba da, aș putea fi prietena ta... 

— Insă nu de asta vii aici. 

— Ca să fiu sinceră, vin aici pentru ceea ce poți să mă înveţi. 
Ceea ce ne poţi învăţa pe toți despre ceea ce-i face pe oameni 
să ucidă. Deci, spune-mi, zice ea încet, aplecându-se mai 
aproape de mine. Toate gândurile tale, oricât de tulburătoare ar 
fi ele. 

Urmează o tăcere lungă. Îi spun apoi, încet: 

— Am niște fantezii... 


— Ce fantezii? 

— Despre Jane Rizzoli. Despre ceea ce-aș vrea să-i fac. 

— Spune-mi. 

— Nu sunt niște fantezii drăguţe. Sunt sigur că o să ţi se pară 
dezgustătoare. 


— Și totuși, aș vrea să le aud. 

Ochii ei au o sclipire ciudată, ca și cum ar fi aprinși pe 
dinăuntru. Mușchii feţei i s-au încordat de anticipație. Își ţine 
respirația. 

Mă uit la ea fix și mă gândesc: oh, da, chiar ar vrea să le 
audă. Ca oricine altcineva, vrea să audă fiecare detaliu 

întunecat. Pretinde că interesul ei e doar profesional, că tot ceea 
ce-i spun e doar pentru documentare. Dar îi văd sclipirea de 


nerăbdare și de dorinţă în ochi. Îi simt aroma feromonilor de 
excitare. 


Văd reptila, zbătându-se în cușcă. 

Vrea să știe ce știu eu. Vrea să pășească în lumea mea. E în 
sfârșit gata pentru călătorie. 

E timpul s-o invit înăuntru. 

